
Vasile CUJBĂ 


Cultura lingvistică 
versus conștiința națională 


Pentru românii basarabeni luna august are 
o semnificaţie deosebită. Așa a fost să fie, ca 
Republica Moldova să stea în această lună sub 
semnul a două zile mari: Ziua Declarării In- 
dependenţei, 27 august, şi Ziua Limbii Româ- 
ne, 31 august. La 31 august 1989, dar și la 27 
august 1991, toată suflarea naţională a trăit la 
unison clipe de largă rezonanţă și importanță 
istorică. 


VC. — conf. univ. dr. 
Decanul Facultăţii Relaţii 
Internaţionale, Ştiinţe 
Politice şi Administrative, 
U.S.M. Domenii de 


Evenimentele de vârf din 31 august 1989 și 
cercetare: ştiinţa politică, din 27 august 1991, dar și evenimentele pre- 
teoria partidelor, analiza mergătoare, au arătat, în pofida unor menta- 


politicilor şi simbolica  lităţi şi ticuri mioritice, că și vremurile pot fi 
politică. Autora peste 80 sub cârma omului. 
de publicaţii ştiinţifice şi 
metodice. În acele zile de glorie ale Renașterii Naţiona- 


le, când realitatea ce se afla sub imperativul 
lui „stă să fie” a trecut la realitatea certă a lui 
„este”, am revenit la Patria noastră - Limba 
Română, limba care pentru noi nu este o sim- 
plă structură logico-lingvistică cu rațiune de 
comunicare, ci un dat ontologic, cu un destin 
şi un rost. Atunci, în momente de autentică is- 
torie națională, dar şi de reală premisă pentru 
remodelarea ființei noastre, poate mai mult ca 
niciodată eram mândri că „în noi e şi număr, şi 
putere”. Iar sloganul: „Noi suntem acasă! Noi 
suntem poporul!” înfățișa o trăire de la „creş- 
tet până-n talpă”. Concomitent, evenimentele 

desfăşurate atunci ne-au convins de următorul lucru: istoria nu se face 
în genunchi, istoria se face stând drept. Această lecţie, astăzi, urmează 
să ne-o amintim spre a o însuși mai bine. 


În activitatea noastră de zi cu zi contează nu atât vorbele, cât fapte- 
le centrate pe realizări. Anume faptele dau valoare oricăror declaraţii. 
Vorba marelui actor român Constantin Tănase, întemeietorul celebru- 
lui Teatru de Revistă „Cărăbuş” din Bucureşti: „Ne-am trezit din hiber- 
nare / Şi-am strigat cât am putut / Sus cutare! Jos cutare! / Şi cu asta 
ce-am făcut?”. 


A venit timpul să ne întrebăm tranşant: Quo vadis Republica Mol- 
dova? Or, un fenomen se profilează tot mai insistent: suntem tentaţi 
a ne deda reflecției şi lamentărilor, nu și faptei. Despre starea limbii 
române, despre cât de reală este independenţa noastră vorbim mult, 
însă lipsa continuității și a finalităţii faptelor întru „creşterea” noastră 
trădează pasivitate, indiferență şi incompetenţă. Se creează impresia 
că istoria pe care o facem noi înaintează prea încet, uneori accidental. 
Altminteri, este inexplicabil de ce în condiţiile independenţei de stat a 
Republicii Moldova limba română mai are probleme ce ţin de numele 
şi statutul ei? Oare între independenţa Republicii Moldova şi funcţio- 
narea limbii române să nu existe o interacțiune? Cum se face că, după 
atâta timp, limba română n-a reuşit, încă, să-şi delimiteze clar aria de 
utilizare şi criteriile funcționale? Paradoxal, dar în Republica Moldova 
există regiuni, localităţi, dar și domenii în care limba română este fie 
neglijată, fie desconsiderată, fie chiar recuzată. Prin urmare, fenomenul 
„extinderii lingvistice” rămâne o problemă de actualitate. 


Poetul Nichita Stănescu, care a scris fascinant, profund şi irepetabil 
despre virtuțile limbii noastre, în clipele sale de meditaţie, nu o dată se 
întreba: „Eu ce să fac? Eu ce să mai fac? Eu ce să mă mai fac?” În stilul 
lui Nichita Stănescu ne vom întreba și noi: „Ce să facem? Ce să mai 
facem? Ce să ne mai facem?”. Neîndoielnic, răspunsul la aceste între- 
bări nu poate fi decât următorul: primo, să muncim, adică „să suferim” 
pentru limba română, să ne dăm osteneala pentru a cunoaște limba 
română. Secundo, să lucrăm, deci să trecem de la „munca” propriu-zisă 
la „lucrarea” conştientă, în calitatea noastră de „lucrători” activi ai lim- 
bii române. Tertio, să luptăm pentru afirmarea limbii române, iar dacă 
e cazul, să o luăm mereu de la capăt, chiar și din cenușa falimentelor 

noastre. (Nota bene: principala luptă e cu noi înșine, nu cu altcineva, 
iar a ne învinge este cea mai dificilă, dar şi cea mai jinduită victorie. 
Materializarea acestor stări acționale depinde de mai multe „condiţi- 
uni”. Una dintre acestea este și politicul. În acest sens, avem nevoie în 
continuare de eforturi politice care ar promova valoarea limbii române 
mult mai insistent și mult mai ambițios. Dezvoltarea societăţii mol- 
doveneşti depinde de voinţa și abilitatea clasei politice conducătoare 
chemată să adopte decizii oficiale, politici lingvistice, care să asigure 
realmente funcţionarea limbii române în stat. O preocupare nu mai 
puţin importantă este şi ridicarea culturii lingvistice a fiecăruia dintre 
noi. Cum să vorbim corect şi frumos limba română dacă înlăturăm atât 
de anevoios și stânjenitor greșelile ortografice, ortoepice, gramaticale 
și de vocabular? Cum să avem grijă de vorbirea zilnică, dacă suntem în 
continuare captivii unor stereotipuri? Oare avem simţul răspunderii 
de a vorbi româna literară? De ce tolerăm vorbirea defectuoasă a limbii 
române? În societatea noastră, spre regret, continuă să se vorbească 
neîngrijit, cu rusisme, făcându-se nemotivat uz de argouri... În acest 
sens, inerția lingvistică, bunăoară, a unor concetăţeni, manifestată prin 
atitudini de felul „las’ că merge și aşa”, a devenit deja, zic eu, o maladie 
națională. 


Alterarea limbii române, mai ales în zona nonelitistă, nu aduce în dis- 
cuţie simpla eroare de vocabular sau smintirea accentelor. În joc e ceva 
mai adânc și mai periculos — starea conştiinţei naționale, a cărei depre- 
ciere și dereglare ar trebui să ne îngrijoreze. 


Aşadar, avem sau nu conștiință naţională? Iată problema noastră! Iată 
dilema și zbuciumul nostru! În acest context, instituţiile de învățământ 
de la toate nivelurile, mass-media şi, înainte de toate, familia ar trebui 
să se responsabilizeze, să fie mai atente, mai active. Și încă ceva. Şi so- 
cietatea civilă, şi societatea politică au nevoie de mai multe modele de 
folosire a limbii române, au nevoie de „medii” creatoare de modele. 
Aici mă gândesc în primul rând la oameni pentru care vorbirea litera- 
ră, elevată este o condiţie intrinsecă a meseriei: învăţători, profesori, 
scriitori, reprezentanţi mass-media, politicieni etc. După cum remarcă 
undeva Andrei Pleşu, nu te poate modela decât ceea ce te depășește, 
ceea ce te umple de admiraţie. Şi pentru limba română factorul acesta 
este esenţial. A avea un model de exprimare în limba română înseamnă 

a călca pe o urmă bine bătătorită, adică a urma, a intra în continuitatea 
unei tradiţii de vorbire frumoasă a limbii române. Să nu uităm: exem- 
pla docent! 


Astăzi mai mult ca niciodată trebuie să ne îngrijim de cultura limbii, 
trebuie să facem permanent efortul de a vorbi corect limba română. 
Însă ne vom regăsi pe făgaşul cel drept al împlinirilor doar când vom 
conștientiza cu demnitate că Patria noastră este Limba Română. Nu- 
mai astfel va ajunge limba română să fie stăpână la ea acasă, și aici, în 
Republica Moldova. 


Aş vrea să închei cu un îndemn pe care ni l-a lăsat nouă, dar și gene- 
raţiilor următoare, poetul român George Sion, născut în Mamornița 
Herţei lui Gheorghe Asachi: „De ce limba românească / Să n-o culti- 
văm? / Au voiţi ca să roșească / 'Ţărna ce călcăm? // Limba, ţara vor- 
be sfinte / La strămoși erau, / Ei ar plânge la morminte / Când ne-ar 
asculta // Al lor geniu ne șopteşte / Din mormânt mereu: / O, vorbiţi, 
scriți româneşte / Pentru Dumnezeu”. 

Solomon MARCUS 
Limba română, între infern şi paradis 


S.M. - ilustru matematician, 
membru titular al 
Academiei Române (din 
2001). După studiile liceale, 
încheiate cu un bacalaureat 
strălucit în oraşul de 
baştină Bacău, urmează 
Facultatea de Matematică 
a Universităţii din Bucureşti 
(1944-1949). Începută la 
Institutul Politehnic (1950- 
1953), cariera universitară e 
continuată la Facultatea de 
Matematică a Universităţii 
din Bucureşti, unde obține 
consecutiv titlurile de lector 
(1955), conferenţiar (1961), 
profesor (1966). Din 1956 
este doctor în matematică, 
iar în 1968 devine doctor 
docent În ştiinţe. Este invitat 
în calitate de profesor la 
numeroase universități de 
peste hotare. Lucrările sale, 
traduse în diverse limbi de 
circulație universală, au fost 
publicate de către cele mai 
prestigioase edituri şi reviste 
din lume. 


Este pentru mine o mare onoare să mă văd publicat 
într-o revistă cu titlul „Limba Română” care apare 
într-un loc în care lupta pentru afirmarea limbii române 
se duce cu tenacitate şi de multe ori în condiţii grele. 

Aș fi fericit să ştiu că prin ceea ce public în revistă 
contribui la această cauză nobilă. 

S.M. 


O relație foarte personală 


Relația mea cu limba română poartă o am- 
prentă foarte personală, la fel de personală ca 
relația cu părinții mei, cu frații şi cu sora mea. 
Dar cred că ea se încadrează perfect în tema 
„Limba română, limbă a integrării europene” 
şi, mai mult, după cum veți vedea, este o parte 
aunei probleme mai generale, „Limba română 
în condițiile globalizării de toate felurile: eco- 
nomice, financiare, politice, comunicaționale, 
informaționale, computaționale, cognitive și 
culturale”. Îmi vine în ajutor profesoara San- 
da Golopenţia, de la Brown University (Pro- 
vidence, USA), care în anul 2009 a publicat 
la Fundaţia Culturală „Secolul 21” cartea Ro- 
mâna globală. Cred că pot identifica modul 
în care relația mea cu limba română a fost 
influențată profund de procesele de integrare 
europeană și de globalizare. 


Româna mea e inconfundabilă cu a ta 


Fiecare om are o relaţie proprie cu limba pe 
care o vorbește. Simt o nevoie organică de a 

mi-o cunoaște, de a o înțelege, de a fi conștient în ce măsură este ea 
pentru mine o construcție personală și în ce măsură este o preluare a 
unor formulări preexistente. A mă putea exprima, a reduce la minim 
decalajul dintre ceea ce vreau să spun și ceea ce reușesc să spun sunt 
pentru mine nevoi vitale. Înțelegem mai mult decât putem spune, 
dar spunem uneori altceva decât ceea ce am intenţionat; în orice caz, 
dacă aceste decalaje sunt inevitabile, îmi dau seama că ele sunt, pentru 
mine, mai mici în limba română decât în engleză sau în franceză, singu- 
rele limbi străine pe care le practic în scriere, citire și vorbire. De aceea, 
limba română este casa mea. Limba română există în atâtea variante 
câţi vorbitori ai ei există. Numitorul comun al acestor variante este 
suficient de puternic pentru a asigura posibilitatea comunicării măcar 
parţiale dacă nu integrale. Posibile diferențe mari de nivel cultural pot 
uneori diminua sensibil înțelegerea reciprocă a doi vorbitori cu aceeași 
limbă maternă. 


Primele mele rostiri în limba română 


Cele mai vechi amintiri pe care le am ca vorbitor de limba română 
identifică două exclamări: „Mâţa geam!” (la vederea unei pisici la o fe- 
reastră) şi „Cade calu'!” (în timp ce mă aflam într-o trăsură cu cal care, 
în percepţia mea, galopa prea repede şi risca să se răstoarne). Aveam, 
probabil, vreo patru, cinci ani. Este posibil, chiar foarte probabil, să fi 
fost și altele, anterioare celor de mai sus, dar pe care părinţii sau fraţii 
mei ar fi trebuit să le noteze şi să mi le semnaleze. 


Alţii să vorbească prin gura mea? 


Ceea ce mi se pare semnificativ este faptul că cele două exclamări care 
au țâșnit spontan din mine sunt expresia unei stări de mirare, de în- 
cântare în primul caz, de îngrijorare în al doilea. Cred că fenomenul 
este comun tuturor copiilor de această vârstă, ei nu cunosc rutina, 
totul este proaspăt, senzațiile sunt vii, tresăririle în fața noului care-i 
asaltează nu contenesc. Vorbirea mea exprimă trăirile mele. Folosirea 
limbajului reflectă tocmai această situație. În ce măsură suntem capa- 
bili să menţinem sau să recuperăm în perioadele următoare ale vieţii 
capacitatea de a ne mira, de a ne întreba, de a ne nedumeri, de a nu ne 

lăsa atrași în găurile negre ale folosirii necontrolate a limbajului, ale 
situaţiei în care alții vorbesc prin gura noastră? lată marea problemă. 


La vârsta grădiniței 


Sora mea, cu trei ani mai mare, mă conducea zilnic la grădinița de copii 
de pe strada Negel, din oraşul meu natal Bacău. Acolo m-am aflat într-o 
zi sub vraja unei povești: Cântec de George Coşbuc. A fost primul meu 
fior în fața limbii române paradisiace, nu-mi aduc aminte melodia, dar 
versurile mi s-au întipărit repede. 


In paradisul lui Coșbuc 

Copilul rău e urmărit din trei direcții: 

Animalul sălbatic: „A venit un lup din crâng / şi-alerga prin sat să fure / şi 
să ducă în pădure / pe copiii care plâng. / Și-a venit la noi la poartă / 
şi-am ieșit eu c-o nuia: / «Lup flămând cu trei cojoace, / hai la maica să 
te joace» — / eu chemam pe lup încoace, / el fugea-ncotro vedea”. Plânsul 


Noiembrie 2012, Bucureşti. Simpozion aniversar „Basarab Nicolescu — 70”. 
De la stânga la dreapta: Doru Costache, Mihai Şora, Solomon Marcus, 
Basarab Nicolescu, Pompiliu Crăciunescu 

a funcționat tradițional ca semn al copilului rău, neobservându-se că e 
cronologic prima formă de manifestare a spiritului critic al ființei umane. 


Omul sărac, cu humor și cu o undă de simpatie: „Ieri pe drum un om 
sărac / întreba pe la vecine: / «Poartă-se copiii bine? / Dacă nu, să-i 
vâr în sac!» / Şi-a venit la noi la poartă / şi-am ieşit eu şi i-am spus: / 
«Puiul meu e bun şi tace / nu ţi-l dau şi du-te-n pace! / Eşti sărac, dar 
n-am ce-ţi face! / Du-te, du-te» și s-a dus”. lată aici o altă tradiţie ne- 
plăcută: tăcerea, ca semn al copilului cuminte. La 5 mai 2013 văzusem 
pe Prima TV filmul Legenda lui Zorro, în care era lăudat copilul care nu 
vorbeşte neîntrebat. 


Omul bogat, fără scrupule: „Şi-a venit un negustor / plin de bani, cu 
vâlvă mare, / cumpăra copii pe care / nu-i iubeşte mama lor. / Şi-a ve- 
nit la noi la poarta / şi-am ieşit şi l-am certat: / — «N-ai nici tu, nici îm- 
păratul / bani să-mi cumpere băiatul! / Pleacă-n sat, că-i mare satul, / 
pleacă, pleacă!» şi-a plecat”. 


La peste 80 de ani de atunci 


Mă aflam în urmă cu două săptămâni într-o tabără de copii selectaţi 
prin faimoasele teste Canguru. Î invit pe un elev de gimnaziu, care în- 
văţa la o şcoală ce purta chiar numele lui Coşbuc, să-mi spună ceva des- 
pre acest poet. Nimic. Exerciţiul a fost repetat și cu alți elevi. Eşec total. 
De ce oare, la peste 80 de ani de atunci, sunt în stare în orice moment 
să restitui o bună parte din acele versuri? Desigur, s-ar putea discuta 
despre oportunitatea spaimei pe care o poate crea unui copil posibili- 
tatea de a fi dus în pădure de un lup ș.a.m.d. Și valoarea sa poetică poate 
fi discutată, este de altfel de mult în discuţie posibilitatea literaturii la 
o vârstă la care nu operează încă discernământul realitate — ficțiune. 
Fapt este că acest Cântec coşbucian a avut asupra copilului de 5 ani care 
eram un efect extraordinar, care nu m-a părăsit niciun moment: viața, 
ființa umană sunt valori supreme, ele nu se pot echivala în bani, în bu- 
nuri materiale, respectându-le, ne definim ca oameni, la orice vârstă, și 
din frageda pruncie avem datoria de a inocula tinerelor vlăstare acest 
sentiment. Mai este nevoie să subliniez actualitatea acestei povestioare 
în condiţiile în care zilnic aflăm despre copii vânduți pe bani și despre 
agresiuni sălbatice ale unor copii asupra altor copii? 

Un infern: înjurăturile birjarilor 


Petreceam o bună parte a zilei în stradă, acolo mă jucam cu alți copii, nu 
aveam o curte și eram expus tot timpul evenimentelor străzii. Automobilul 
era încă o raritate, transportul public se făcea în mare parte cu trăsuri, cu 
căruțe sau cu sănii, după anotimp. Unul dintre cele mai degradante specta- 
cole era cel al înjurăturilor care însoțeau diferite conflicte, deseori pornite 
din pricini dintre cele mai anodine, dar în care se investea o energie dem- 
nă de o cauză mai bună. Azi, ne-am obișnuit cu înjurăturile şoferilor, pe 
atunci erau predecesorii şoferilor, birjarii. Circula chiar vorba: „Înjură ca 
un birjar”. Dar nu erau numai ei şi poate nu în primul rând ei. 


Tipologia înjurăturilor 

În aceste înjurături, se dezvolta o imaginaţie prodigioasă, se manifes- 
ta o întreagă tipologie a lor, de la cele benigne, nelipsite de humor și 
de o uşoară undă de simpatie (în special pe stadioane), până la acelea 
în care trivialul, ura, pornirea sălbatică la adresa celui înjurat atingeau 
cote cutremurătoare. Am în vedere spectacolul fioros al înjurăturilor 
pe care mi l-a oferit ulița copilăriei mele, strada Iernii, cu împrejurimile 
ei, din Bacău, în anii deceniului al patrulea al secolului trecut. 


Limba română, pusă la grea încercare 


În aceste înjurături, în centrul atenţiei se afla mama celui înjurat, căreia 
i se asociau frecvent divinitatea, crucea, într-o combinaţie cu sexualita- 
tea și cu terfelirea în noroi a întregii familii și a oricăror altor simboluri 
ce puteau fi asociate celui incriminat. Era acel tip de violenţă verbală pe 
care unii oameni o practică în momente de cădere într-un comporta- 
ment instinctual, de pierdere totală a oricărui control rațional. O vio- 
lenţă care nu și-a pierdut nici azi din intensitate, iar limba română și-a 
dezvăluit resurse bogate de expresie, numai că acestea pot fi dintre cele 
mai triviale şi inculte sau dintre cele mai rafinate şi mai culte. 


Demonul eminescian și blestemul arghezian 


Cât de departe eram de ceea ce aveam să descopăr mai târziu, sub 
forma categoriei antropologice a răului, perspectiva sa mitologică și 

cultural-artistică. Mai aveam încă mult până la anii adolescenţei, în 
care descopeream demonul eminescian, blestemul arghezian, lectura 
argheziană a Florilor răului, la Baudelaire: „Prostia, 'nșelaciunea, păca- 
tul, osteneala / Muncesc făptura noastră din veac, fără răgaz / Iar noi 
hrănim în tihnă acest blajin obraz / Ca niște ciungi păduchii deprinși 
cu căptușeala”, urmând ca apoi să-l savurez pe Baudelaire în limba sa. 


Cum m-a modelat Eminescu 


La vârsta adolescenţei, primele mele atitudini în faţa naturii, a boltei 
cereşti, sentimentul infinitului, reprezentarea cunoașterii, a trecerii 
timpului, primul meu fior în prezenţa făpturii feminine mi-au fost mo- 
delate de poeziile lui Eminescu. Oricât ar fi de adevărat faptul că o limbă, 
deci în particular și limba română, este o creaţie colectivă și în mare parte 
anonimă, există totuşi coautori cu o contribuţie atât de puternică, încât 
nu avem voie să-i omitem. Eminescu este, pentru mine, un coautor de 
prima mărime al limbii române și are merite speciale în configurarea 
părţii de paradis a acestei limbi. Coautori ai paradisului limbii române, 
pe care i-am descoperit în literatură încă în perioada adolescenţei și a 
liceului, mai sunt Ion Creangă, Arghezi și Ion Barbu. Mult după aceea, 
în a doua jumătate a secolului trecut, am trăit îmbogățirea limbii româ- 
ne cu noi posibilități prin Nichita Stănescu. Despre aceștia am scris de 
mai multe ori, exact sub aspectul creativităţii lor lingvistice. 


Paradisul nu e numai la scriitori 


Se comite frecvent greşeala de a se considera că literatura are un mo- 
nopol asupra limbii române ca paradis. Cred că în orice domeniu de 
creaţie, de activitate profesională și la orice nivel de accesibilitate pot 
fi identificate comori de limba română. Ar trebui publicate antologii 
de limba română în ipostaza ei de excelenţă. Voi da două exemple din 
domeniul matematicii, cărora le-am acordat o deosebită atenţie în scri- 
erile mele, dar oricând pot adăuga altele. Mă refer mai întâi la Gheor- 
ghe Lazăr, primul autor de manuale școlare în limba română în Țara 
Românească. Trigonometria sa, elaborată în urmă cu aproape 200 de 
ani și publicată în urmă cu o sută de ani de Traian Lalescu, este un mo- 
nument de limba română de o semnificaţie istorică și culturală imensă. 

Gh. Lazăr: româna nu-i doar pentru ciobani 


Într-adevăr, până la Lazăr (şi o situaţie similară este, cred, aceea a lui 
Gh. Asachi în Moldova) domina impresia că limba română este atât 
de primitivă, de rudimentară, încât va rămâne exclusiv ca mijloc de co- 
municare între ciobani. Unii boieri se amuzau ironic la gândul că într-un 
astfel de idiom să se exprime subtilități lingvistice sau matematice. La- 
zăr şi Asachi au înlăturat această îndoială, demonstrând că noțiunile 
şi raționamentele care apar în manualele școlare din Occident pot fi 
echivalate într-o limbă românească foarte exactă şi expresivă, uneori 
chiar fermecătoare. Căutarea în tablele de logaritmi și călătoria funcției 
sinus în cele patru cadrane trigonometrice devin adevărate aventuri, 
urmărite cu o curiozitate crescândă. 


Creangă citit de Sadoveanu 


S-a întâmplat într-o zi din anii '50, când am trăit un moment de dublă 
sărbătoare a limbii române, în sala de festivități a Casei Universitarilor 
din București: „Nu știu alţii cum sunt,..:, adică Amintiri din copilărie de 
Ion Creangă, în lectura lui Mihail Sadoveanu. Ca și cum aceasta nu ar 
fi fost de ajuns, tot atunci Sadoveanu a interpretat Sara pe deal de Emi- 
nescu. Dar nu este obligatoriu ca un mare scriitor să exceleze și ca reci- 
tator, ca interpret. Un contraexemplu este Tudor Arghezi, pe care l-am 
ascultat interpretând şters, nesemnificativ, al sau zguduitor Testament. 
Dacă n-aş fi ştiut cine este, l-aș fi putut compătimi pe autorul Florilor de 
mucigai pentru faptul de a fi căzut victima unui astfel de interpret care 
părea străin de profundele înțelesuri argheziene. 


Un tezaur de limba română: Barbilian 


Opera de creaţie matematică a lui Dan Barbilian este în mare măsură 
publicată în limba română și se constituie de multe ori într-un monu- 
ment de limbă în care „dicţiunea ideilor” (pentru a folosi o sintagmă 
introdusă de Mircea Martin într-o carte cu acest titlu) se afla într-una 
din manifestările ei majore. Inventivitatea lingvistică a matematicianu- 
lui generează jerbe metaforice care nu numai că nu alterează sensurile 
ştiinţifice și rigoarea raționamentului, dar le potentează pe acestea, le 

aprofundează (a se vedea studiul nostru Scriitorul Dan Barbilian în vo- 
lumul colectiv coordonat de Basarab Nicolescu Ion Barbu, în timp și 
dincolo de timp la Editura Curtea Veche, 2013). Mă bucură că la acest 
efort de a descoperi în textele matematice ale lui Barbilian calitatea lor 
de monument de limba română s-au asociat și colegii mei, profesorii 
Sergiu Rudeanu, Dragoș Vaida, Vlad Boskoft și Bogdan Suceava. Dar 
acțiunea de a conecta pe Barbilian la Ion Barbu este mai veche, ea a fost 
vizibilă încă în cartea Cosmologia jocului secund a lui Basarab Nicolescu 
(1968) şi, mult mai târziu, în articolul lui G. Bantaş și D. Brânzei, Dan 
Barbilian, o fereastră de înţelegere a lui Ion Barbu, Educaţia matematică 
vol. 1, nr. 1, 2005, 19-33. O impresionantă dicţiune a ideilor mi-a fost 
dezvăluită de discursul matematic al unor personalităţi ascultate sau / 
şi citite ca Gh. Şincai, George Barițiu, Spiru Haret, Dimitrie Pompeiu, 
Gh. Titeica, Traian Lalescu, Alexandru Myller, Octav Mayer, Simion 
Stoilow, Octav Onicescu, Victor Valcovici, Alexandru Froda, Miron 
Nicolescu, Gr. C. Moisil, Rudolf Woinaroski, C. T. Ionescu Tulcea, 
Aristide Halanay. 


Manualele școlare: undeva între... 


Da, undeva între infern şi paradis, dar de prea multe ori mai aproape 
de primul decât de al doilea. Am discutat de nenumărate ori această 
problemă, a se vedea acum ciclul meu de cărți Răni deschise (la Editu- 
ra Spandugino). lată, pentru a mă referi la manualele de matematică: 
limba română este aproape eliminată din ele, apar din când în când 
vocabule ca fie, dacă, deci, se dă, și, ca, pe, în; în rest numai simboluri, 
formule, calcule, asta la aritmetică și algebră; la geometrie, figuri, re- 
prezentări grafice, litere care desemnează anumite puncte sau laturi. 
Principiul atât de sănătos al echilibrului dintre cuvinte și simboluri, 
ca simptom al unui text matematic normal, este ignorat. De ce nu apar 
cuvintele, de ce nu apare limba română? Deoarece sunt omise lucrurile 
cu cea mai mare pondere educativă: explicaţiile și raționamentele. 


Româna școlară, sub așteptări 


Ce fel de limbă română întâlnim în manualele de fizică, chimie, biolo- 
gie, istorie, geografie etc.? Cum arată limba română care se scurge de 

la catedră spre bănci? Una care valorifică prea puţin întrebarea, îndo- 
iala, ipoteza, spiritul critic, invenţia, imaginaţia, accentuând în schimb 
modalitatea imperativă, certitudinea, logica lui da sau nu, informaţia, 
sintaxa în dauna semanticii. Dar, înainte de toate, comunicarea dintre 
catedră şi bănci în mod frecvent eşuează, deoarece nu îndeplinește o 
clauză contractuală esenţială între cele două părți: eu sunt atent la ce-mi 
spui tu, tu eşti atent la ce-ţi spun eu. De ce nu se câștigă atenţia? De- 
oarece se uită că pentru a o câştiga este necesar să livrezi un discurs nu 
numai inteligibil, dar și interesant pentru destinatar. Manualele de lim- 
ba și literatura română includ multe exemplare paradisiace, dar modul 
în care se standardizează controlul și evaluarea asimilării lor, aşa cum 
se manifestă acestea la admiterea în liceu și la bacalaureat, este descu- 
rajator. Ce cote de profunzime poate atinge limba română în condiţiile 
în care ea se limitează să exprime reguli, procedee, formule, să specifice 
evenimente, date, informaţii? 


Dar româna vorbită acasă? 


Cu rare excepții, comunicarea dintre părinți şi copii se reduce la schim- 
buri de sintagme, silabe, interjecţii, fraze trunchiate; puţine case mai 
au o bibliotecă în care copilul să găsească măcar câteva zeci de paradi- 
suri de limba română. Câţi dintre copii îi vad pe părinţii sau pe bunicii 
lor, măcar în unele momente privilegiate, să fie aplecaţi pe o carte scri- 
să într-o limbă română de zile mari și să fie ispitiți să transmită copiilor 
şi nepoților această plăcere? 


Şi-atunci, de ce să ne mirăm? 

Să ne mirăm de modul bolovănos în care sună de multe ori limba 
vorbită de cei invitaţi la talk-show-uri de televiziune, de cei care vor- 
besc de la tribuna Parlamentului, de lipsa lor de dicțiune, articularea 
defectuoasă a cuvintelor, tonul răstit, sărăcia vocabularului? Mihai 
Zamfir crede că „tinerimea română se înțelege foarte bine cu ajutorul 
jargonului ei de trei sute de cuvinte, iar interjecţiile și gesturile o aju- 
tă perfect să suplinească pauperitatea verbală”, în consecinţă „cei mai 
mulți vorbitori de mâine se vor exprima pe apucate, la limita de jos a 
comunicării” (Mihai Zamfir, Pornind de la cârti, Editura Spandugino, 
Bucureşti, 2013, p. 279-280). Da, dacă educaţia nu se va trezi, așa va 


EET PT RO MIÂINIĂ 


fi, cum spune profesorul Zamfir. Pe de altă parte, previziunile pe ter- 
men lung ale unor lingviști se referă la trei limbi — engleza, chineza și 
spaniola — care, peste vreo trei sute de ani, vor avea statut de limbi de 
circulaţie internaţională, celelalte devenind idiomuri locale. Cum îmi 
spunea un francez: „Oui, pour les jours de la semaine c'est l'anglais; le 
français c'est pour la fête”. 


Alunecarea în argou 


Mă aflam invitat, în urmă cu vreo doi ani, la Colegiul Naţional „Spi- 
ru Haret”, de către elevii clasei a zecea I. Se făcuse acolo un experi- 
ment interesant, sub îndrumarea profesoarei de psihologie Codruța 
Missbach, iar rezultatul căpătase o formă de carte: Într-o pauză — uni- 
versul (Editura Biblioteca Bucureștiului, 2010). Găsim aici ceea ce de 
obicei se ascunde: cum comunică între ei elevii, modul în care copiii 
se consideră neînţeleși de către adulţi, fie ei părinți sau educatori, iar 
nevoia de a se apăra de această lume străină, uneori considerată chiar 
ostilă, îi impinge spre construirea unui idiom alternativ, pe care îl gă- 
sim și în diverse zone ale internetului. Argoul este aici la el acasă, el 
arată foarte diferit de limba română propovăduită oficial, deoarece 
exprimă de multe ori tocmai neputința de a-i convinge pe copii că 
şcoala, în forma ei actuală, le foloseşte și la altceva decât obţinerea 
unor note de trecere. 


O poveste din Istoria Romei 


Am privilegiul de a mă întâlni cu copii pentru care limba română este 
o sărbătoare. Ei nu doar se folosesc de ea ca instrument, ei trăiesc în 
ea şi au nevoie de ea pentru a se manifesta şi exprima ca ființe umane 
autentice. La Focșani, unde m-am dus în mai 2012 şi în mai 2013 la 
Concursul „Plus sau Minus Poezie”, le-am propus, în 2013, să iden- 
tifice, în universul lor de viață, situaţii similare celeia din Povestea lui 
Menenius Agrippa (relatată de Titus Livius în Istoria Romei), în care 
măruntaiele corpului uman se revoltau contra stomacului, pe care-l 
suspectează de trândăvie; însă încercarea de a „pedepsi” stomacul se 
întoarce împotriva iniţiatorilor pedepsei. Întregul scenariu trimite la 
Republica Romei, stomacul este o metaforă a Senatului roman, para- 

bola imaginată de Agrippa semnifică alcătuirea Republicii romane ai- 
doma corpului uman, în care fiecare parte are nevoie de toate celelalte 
părţi ale corpului. 


Limba română la clasa a V-a 


lată ce a răspuns, la provocarea de mai sus, eleva Alberta-Gabriela G. Mi- 
licu, din clasa a V-a a Colegiului Naţional „I. L. Caragiale” din Ploieşti: 


„O floare nu poate trăi singură, fără tulpină, fără rădăcina, fără sevă.” 


„Trebuie ca literele să se unească, să se privească, pentru a se obţine un 
cuvânt” 


„Trebuie ca ochii să strălucească aparte, lacrimile să se scurgă din ei și 
să umezească obrajii, pentru ca un plâns de fericire să prindă viaţă.” 


„Lumea este precum corpul nostru. Dacă sângele nu vrea să circule, 
dacă inima nu vrea să iubească, dacă braţele nu vor să îmbrăţișeze, iar 
tălpile nu simt nisipul umed de pe malul mării, atunci tot farmecul dis- 
pare. 


Şi iată ce poate fi. 


Limba română la clasa a XI-a 


O aduc acum în atenţie pe eleva Deniza Cristian, de la Colegiul Naţio- 
nal „Al. I. Cuza” din Focșani. Ne propune o Redefinire: 


„Dezbracă-te de carne și de sânge, / Respiră-mi gândurile și expiră-mi 
fericire; / Lasă-mi sufletul de-o nuditate decentă, / Atât cât soarele să-l 
încălzească, / Iar aura-i, să strălucească... / Reinventează-mă, din Răsă- 
rit, / Renaşte-mă din mare, la Apus, / Plantează-mi sufletul cu semințe 
de magnolie, / Într-un suflet cu ochii decupaţi din cer, / Să înflorească 
unu-ntr-altul.” 


Şi câte exemple v-aş mai da de limba română în sărbătoare, iată am pri- 
mit de curând nr. 10/ 2012-2013 al revistei „Galleria” a Liceului teore- 
tic „Vasile Alecsandri” din Iași, din care ar merita să citez o mare parte. 
Dar alte probleme ne așteaptă. 

De la limbă la logică şi reciproc 


Logica și limbajul merg mână în mână, chiar dacă diferă în aspecte 
esenţiale. Nu întâmplător chiar terminologia se aseamănă. Predicat lo- 
gic — predicat gramatical; propoziţie logică - propoziție gramaticală; 
conjuncție logică — conjuncţia și din limba română; disjuncţie logică a 
două propoziţii logice — conjuncţia disjunctivă sau din limba română 
ş.a.m.d. Multe ambiguităţi, nonsensuri, anacoluturi, greșeli gramatica- 
le sau de ortografie sunt rezultatul unei gândiri confuze, a unor greșeli 
de logică. Urmăriţi cu atenţie formularele pe care le completaţi în di- 
verse instituţii și veți observa că de multe ori organizarea întrebărilor 
care vi se adresează este incoerentă, locul rezervat pentru răspunsuri 
cu totul nepotrivit, prea mic în unele locuri, prea mare în altele. De 
exemplu, pe un bilet de călătorie cu trenul, în partea de cupon statis- 
tic, este rezervat pentru numele şi prenumele călătorului un spaţiu în 
care nu încap mai mult de şapte litere capitale, condiţie rar îndeplinită. 
Printre formalităţile pe care le-am parcurs în vederea participării mele 
la o recentă conferinţă a fost şi completarea unui formular în care mi se 
cerea să aleg numai una din mai multe variante, dar prin aceasta eram 
obligat să mint; adevărul este că chestionarul era formulat într-un mod 
ambiguu, erau mai multe interpretări posibile. Mass-media oferă zilnic 
spectacolul unor greşeli de logică în perfecta solidaritate cu greșeli de 
limba română. 


Prea subtilă pentru vorbitorii ei? 


S-a creat un decalaj care tot creşte între subtilitățile limbii române 
şi o mare parte a vorbitorilor ei. Ca monument de cultură, limba ro- 
mână, încărcată cu o istorie eroică şi aflată într-o dinamică tot mai 
accelerată, se îmbogățește, se nuanțează mereu, metabolismul ei 
cu alte idiomuri, cu lumea în care trăim este tot mai accentuat. În 
această ipostază, limba română devine tot mai elitară, o adevărată 
aristocrație a spiritului. Cine urmăreşte cronicile Rodicăi Zafiu (ieri 
în „România literară”, acum în „Dilema veche”) sub titlul atât de in- 
spirat (deopotrivă adecvat şi ironic) Păcatele limbii, are o idee despre 
complexitatea, gradul de nuanţare şi rafinamentul la care a ajuns lim- 
ba română în lunga ei evoluţie. 


LIMBA ROMÂNĂ AZI IEEE 


Între spectacol și rutină 


Dar şi experienţa lingvistică personală a oricărui vorbitor de limba ro- 
mână care, prin îndeletnicirea sa, este obligat să acorde atenție modu- 
lui de exprimare, conduce la o reprezentare elocventă a limbii române 
ca spectacol. Limba cea de toate zilele este sediul a numeroase cap- 
cane şi surprize de natură să încânte şi să pasioneze. Pe de altă parte, 
ca practică lingvistică neîntreruptă, spontană și confiscată de nevoia 
comunicării rapide și eficiente cu oameni de orice nivel cultural, limba 
română e obligată să devină tot mai populară, să urmeze cu fidelitate 
legea minimului efort. Aceste linii divergente de dezvoltare duc la con- 
trastele pe care le-am evidenţiat până aici. 


De la imperativ la explicativ 


Forurile academice încearcă să monitorizeze şi să reducă aceste con- 
traste. Însă modul actual în care limba română este învățată în școală 
nu prea favorizează acest proces. Astfel, sintaxa şi semantica prezintă 
un grad de abstractizare care abia la liceu s-ar putea asimila, dar deo- 
camdată ele se învață numai la gimnaziu. Gramatica ar trebui învățată 
în primul rând pe texte ale comunicării cotidiene, nu pe opere literare, 
cum se întâmplă frecvent chiar la examene importante, de tipul admi- 
terii la liceu. Prea puţină atenţie se acordă vorbirii libere, exerciţiilor de 
retorică şi argumentare, construirii spontane a unui discurs argumen- 
tativ şi a unui discurs în replică. Logica și limbajul trebuie să meargă în 
bună măsură împreună, lipsa de educaţie în această privinţă conduce la 
spectacolul trist pe care-l oferă mass-media, clasa politică, al înlocuirii 
argumentului la obiect cu atacul la persoană. 


Prea multe lucruri în materie de ortografie și gramatică sunt de natură 
preponderent prescriptivă, imperativă şi nu explicativă. 


Certitudine sau îndoială? 


Actuala sciziune a culturii româneşti în ceea ce priveşte pe sunt și ches- 
tiunile conexe nu cumva necesită o atitudine mai flexibilă, de ieşire 
din logica lui da sau nu şi de explicare a faptului că anumite puncte 
de vedere conduc la o atitudine, alte puncte de vedere conduc la altă 

atitudine. Să nu uităm că sciziunea a existat chiar în interiorul breslei 
lingviştilor şi filologilor români. Academia Română a avut de ales una 
dintre variante și cred că s-a descurcat bine. În practica vieții cotidiene 
aplicăm de multe ori o logică binară, dar este necesar ca tinerii să înțe- 
leagă încă din școală că, în tot mai multe probleme, știința, cultura, în 
genere, adoptă logici mai nuanțate, cu mai multe valori; să nu ascun- 
dem faptul că multe dintre cunoștințele noastre, inclusiv cele privind 
limba română, au un caracter ipotetic şi trebuie discutate în termeni de 
plauzibilitate mai degrabă decât în logica lui da sau nu, a certitudinii. 
Îndoiala carteziană nu trebuie să ne părăsească. Mă gândesc, de exem- 
plu, la problemele de etimologie. 


Un semnal de zile mari 


S-a întâmplat în anul 1967. Societatea Americană de Matematică pu- 
blică lucrarea Romanian-English Dictionary and Grammar for the Mathe- 
matical Sciences. Autori: Sydney Henry Gould și Phillip E. Obreanu. 
Voi reproduce din Cuvântul introductiv, traducând în românește: 
„Lucrarea conţine o informaţie de bază pentru cititorul care doreşte să 
înțeleagă matematica scrisă în limba română. Scopul este de a da vorbi- 
torilor de limba engleză posibilitatea, de exemplu, de a scrie o recenzie 
a unui articol sau a unei cărţi în limba română, de matematică. S-ar 
putea crede că o atare lucrare, necesară în ani '60, nu şi-ar mai fi avut 
rostul ulterior; dar surpriză: au urmat ediţii repetate ale acestei lucrări, 
culminând cu aceea din anul 1995 (paperback), la Waterstones. 


Chinuita limbă a anilor '50 


Mă refer la experimentele de tristă amintire ale perioadei staliniste, 
când sub sloganul luptei împotriva cosmopolitismului au fost epurate 
publicaţiile cu titluri în limba latină (în timp ce în țări nelatine, ca Po- 
lonia, Ungaria și Cehoslovacia, titlurile latinești ale unor publicaţii au 
rămas neatinse) şi s-au înființat reviste care aveau să dispară repede, de 
tipul „Comunicările Academiei...” sau „Buletin Științific... Noroc de 
rezumatele în engleză care erau reproduse în revistele internaționale 
de referate, gen „Mathematical Reviews și Zentralblat fir Mathema- 
tik.... Prin intermediul acestor rezumate am reușit uneori să intru în 

atenţia lumii ştiinţifice şi mă gândesc la câteva articole ale mele în lim- 
ba română, cum ar fi ciclul de la începutul anilor 'S0, privind limita, 
continuitatea şi derivata calitativă, noţiuni care-mi poartă numele. 


A ieși în lume cu limba română 


O altă aventură a fost publicarea cărții Lingvistica matematică (1963), ac- 
ceptată cu îndoieli la Editura Didactica, dar pe care prin eforturi personale 
am expediat-o la vreo 20 de adrese la care scontam pe un anumit interes 
faţă de o astfel de întreprindere. Terminologia internațională (cine nu 
înțelegea titlul cărții mele, alcătuit din două cuvinte care aproape se regă- 
sesc în engleză, franceză, germană, spaniolă şi italiană?) şi prezenţa unui 
rezumat substanţial în engleză îmi dădeau speranța comunicării cu lumea. 
Dar mai era şi faptul că mă făcusem cunoscut în prealabil, în publicaţii 
internaționale, cu unele articole care acum deveneau componente ale 
cărții. Am verificat atunci personal că succesul la Bucureşti al unei cărți în 
limba română trece uneori și este chiar condiționat de succesul ei aiurea. 
După ce fusese cerută la traducere la New York, Paris, Praga și Mosco- 
va (traduceri care s-au și realizat), a doua ediţie a Lingvisticii matematice 
(1966) a beneficiat de condiții incomparabil mai bune, iar creditul meu 
crescuse considerabil. O nouă carte în limba română, Gramatici și automa- 
te finite (1964), fusese și ea cerută la traducere la Academic Press (New 
York), care-mi publicase în 1967 o primă carte, dar Editura Academiei ne- 
glijase să-mi aducă la cunoștință solicitarea americană. 


Relativa deschidere a anilor târzii '60 


În a doua parte a anilor '60, s-a produs prima pătrundere masivă de car- 
te ştiinţifică românească pe piața editorială occidentală. Am în vedere 
în primul rând domeniile matematicii, mecanicii, fizicii, chimiei, infor- 
maticii și ingineriilor de diverse tipuri. Unele cărţi erau direct publicate 
în engleză, altele apăreau ca traduceri din limba română. În particular, 
Editura Academiei Române, în ciuda complicaţiilor birocratice, a rea- 
lizat coeditări cu edituri occidentale și am fost unul dintre beneficiarii 
acestor coeditări. Pe de altă parte, publicarea în limba română a cercetă- 
rilor ştiinţifice devenea tot mai dificilă şi mai dezavantajoasă, deoarece 
echivalarea în limba română a terminologiei științifice din ce în ce mai 

complexe ridica probleme dificile. Voi da două exemple: cuvintele fuzzy 
și rough. Fiecare dintre ele a devenit eticheta câte unei teorii care avea 
să facă istorie. În anii '60, L. Zadeh lansează ale sale fuzzy sets, iar în anii 
'70 Z. Pawlak propune ale sale rough sets. Palide încercări de traducere în 
limba română au produs expresii ca mulțimi slabe, vagi, nuanțate pentru 
primele, mulțimi zgrunțuroase, aspre pentru cele din urmă. 


Echivalarea terminologiei: dificilă 


Dar dacă cineva căută în dicționar variante românești ale lui fuzzy, mai 
găseşte scămos, pufos, zbârcit etc., iar pentru rough mai găseşte inegal, 
accidentat, agitat, aproximativ etc. Cum nu ne aflăm în domeniul poe- 
tic, unde o variantă sau alta se poate schimba de la un context la altul, 
și nu avem libertatea de a înlocui pe tinde la infinit prin aspiră la eterni- 
tate (cum s-a întâmplat în anii '50 cu traducerea rusescului stremitsia k 
beskonecinoi, întâlnit sistematic într-un manual de analiză matematică 
al lui N. Luzin), rămâne să ne fixăm asupra uneia dintre variante. Dar 
cum o alegem? Dacă, de exemplu, alegem pentru fuzzy varianta scă- 
mos, dorind, firesc, să aflu de la ce termen englezesc provine, voi găsi 
în Dicţionarul român-englez fibrous, nu fuzzy, iar dacă aleg pentru rough 
varianta accidentat, voi găsi în Dicţionarul român-englez termenul acci- 
dental şi mulţi alţi termeni, numai pe rough nu-l voi găsi. Este clar că 
echivalarea în limba română a termenilor din engleză riscă să mă rupă 
de terminologia inițială a teoriei avute în vedere, făcând imposibilă si- 
tuarea contribuţiei românești în ansamblul literaturii domeniului. 


Ieri latina, azi engleza 


Ştiinţa a avut totdeauna nevoie de un limbaj universal, de exemplu, 
multă vreme a fost latina, dar acum limba engleză îndeplineşte acest 
rol, cel puţin pentru domeniul științelor exacte, pentru cele ale naturii, 
ale informaţiei și pentru alte câteva domenii, pe care nu mai încercăm 
să le specificăm aici. Desigur, ambiguităţile evocate mai sus ar putea 
fi evitate dacă la fiecare prima utilizare a unui termen românesc am 
specifica în paranteză termenul englezesc avut în vedere. Dar această 
practică ar deveni destul de obositoare şi imediat ar conduce la alter- 
nativa naturală, de a adopta termenul de fuzzy, respectiv rough drept 

cuvinte românești; sau varianta de a scrie direct întregul text în limba 
engleză. Nu numai pentru limba română se pune această problemă și 
ea nu priveşte numai terminologia. Francezii, al căror simț puternic de 
trăire a limbii lor este instituție națională, au recurs la soluţia publică- 
rii bilingve a revistei „Comptes Rendus de Academie des Sciences”, 
autorii având de ales între a-și scrie articolul în limba franceză, dar cu 
un amplu rezumat în engleză, fie să-l scrie în engleză, dar cu un amplu 
rezumat în franceză. La întâlniri internaţionale îi vezi frecvent pe fran- 
cezi venind cu PowerPoint în engleză, dar vorbind în franceză sau in- 
vers, dacă nu cumva, mai cu seamă la informaticieni, scrisul și vorbitul 
sunt amândouă în engleză. 


Relaţia mea specială cu franceza 


După româna, franceza a fost limba mea de suflet, în compania literaturii 
franceze. Dar s-a întâmplat că şi după ce am devenit dependent de mate- 
matică tot franceza să-mi fie aproape. Domeniul funcţiilor reale, al topo- 
logiei și al teoriei mulțimilor era, în anii '50, bazat în mare măsură pe ope- 
ra unor francezi ca Borel, Lebesgue, Baire, Frechet și Denjoy, care au fost 
urmaţi cu fidelitate de polonezi din şcoala lui Sierpinski. Principala revis- 
tă a acestora din urmă era revista „Fundamenta Mathematicae”, aproape 
în întregime scrisă în limba franceză (mă refer la perioada anilor '30 ai 
secolului trecut). Aveam probleme cu unii autori francezi și mă gândesc 
în primul rând la Arnaud Denjoy, care introdusese o terminologie foarte 
personală, cu care însă nu a avut prea mare succes. Mai conta și faptul că 
profesorii mei se orientaseră cu precădere spre Franţa, își făcuseră doc- 
toratul la Universitatea Sorbonne, Paris; în mod special, profesorul meu, 
Miron Nicolescu, era puternic impregnat de spiritul matematicii france- 
ze. Să mai adaug la toate acestea faptul că în acei ani de mijloc de secol 20 
Franţa păstra încă aureola de centru cultural-ştiințific al lumii, iar emer- 
genţa grupului lui Nicolas Bourbaki aducea un aer proaspăt de cultură 
franceză care se articula armonios cu interesele mele socioumane. 


Între francofonie şi globalizare 


Francofonia explicabilă a românilor s-a extins la un anumit moment dincolo 
de hotarele ei firești. Am intrat și eu în entuziasmul francofon și am conti- 

nuat să public în limba franceză și atunci când nu era cazul. Dar greşeala nu 
a fost numai a mea. Voi da un exemplu semnificativ: ne-am trezit în anii '90 
cu reviste academice românești de matematică, fizică, chimie etc., purtând 
nume în limba franceză și abia când bibliotecile americane le-au respins la 
schimb, având impresia că aceste reviste includ preponderent articole în lim- 
ba franceză, am trecut la dublarea în limba engleză a numelor acestor reviste. 
Am sesizat cu întârziere cerinţele globalizării. Dar atașamentul față de cultura 
franceză nu poate fi confundat cu nevoia de a te face înțeles de un public cât 
mai numeros de specialiști. Ele sunt lucruri diferite. 


Româna, între cercetare şi comunicare 


Am în faţă Scrisoarea nr. 50 (iulie-august 2013) lansată de OEP = 
Observatoire Europeen du Plurilinguisme, sub sloganul „Diversificarea 
Învățământului Limbilor, de la grădiniță până la universitate” (infos@ 
observatoireplurilinguisme.eu). Se discuta tendința care se manifestă 
în unele locuri, de exemplu la Politehnica din Milano (unde aceas- 
tă tendinţă a fost stopată) și în învățământul superior din Germania. 
Citim apoi: „Putem înţelege legitimitatea publicării în limba engleză, 
pentru a ne mări numărul de cititori. Dar cercetarea făcută în limba ta 
maternă, atâta vreme cât această limbă este capabilă de a exprima reali- 
tatea ştiinţifică, este o condiţie a creativităţii ştiinţifice”. 


Oare așa să fie? Mai întâi, este aici o condiţie foarte delicată, pe care am 
discutat-o într-o secțiune anterioară, dar care ar merita o discuţie mai am- 
plă, „atâta vreme cât această limbă este capabilă de a exprima realitatea 
ştiinţifică”. Pe vremea lui Gh. Lazăr, îndoiala era cu privire la capacitatea 
limbii române de a povesti călătoria funcţiei sinus în cele patru cadrane 
ale cercului trigonometric. O chestiune exclusiv de ordin semantic. Acum, 
îndoieli de acest fel nu mai există, dar apar altele, de ordin comunicaţional. 
Ne aflăm aici în unul dintre punctele cele mai explozive și mai controver- 
sate, dar de o importanţă decisivă, ale actualei politici privind întrebarea 
cruciala: până unde româna și de unde mai departe engleza? 


Numai comunicarea se globalizează? 


S-ar putea ca răspunsul să nu fie acelaşi pentru toate domeniile de cer- 
cetare. Dar, în principiu, întregul proces de cercetare, de creaţie şi de 

invenţie se desfăşoară în interacțiune cu lumea. Pot exista situaţii par- 
ticulare în care creaţia este locală, chiar individuală, iar livrarea pro- 
dusului acestei creaţii se face la diferite niveluri de globalizare. Dar în 
general avem nevoie de interacțiune cu lumea pe tot parcursul proce- 
sului de investigare, elaborare și ducere la capăt a unei cercetări. În tre- 
cut, acest caracter global al cercetării era mai puţin vizibil decât acum, 
când ne prevalăm de internet în mod esenţial, de la fazele cele mai cru- 
de până la cele mai elaborate. Un simptom clar al acestei intensificări 
a interacțiunii globale îl constituie creşterea vertiginoasă a lucrărilor 
efectuate în colaborare de doi sau mai mulți autori, în timp ce până 
spre mijlocul secolului trecut acest fenomen era o raritate. 


Să fim bine înţeleşi. Nu intru în probleme delicate de psihologie, de 
exemplu, în ce măsură gândim în limba maternă chiar atunci când ela- 
borăm și redactăm în limba engleză? Este vorba de faptul că spiritul 
cooperativ se impune pe tot parcursul unei cercetări. 


Cum trece ștafeta de la engleză la română? 


lată ce s-a întâmplat la Olimpiada Internaţională de Matematică, 
desfăşurată în Columbia, în vara anului 2013. Problemele au fost 
elaborate și redactate în limba engleză de o Comisie centrală, în care 
erau delegaţi din toate țările participante. Apoi, motivându-se că tre- 
buie respectată limba fiecărui participant, fiecărui candidat i s-a livrat 
enunţul, în limba sa naţională, al problemelor de rezolvat. Printre ele 
era și o problema în care figura fraza: No region contains points of both 
colors. Dar în varianta în limba română această frază a căpătat forma: 
Nicio regiune nu conţine puncte de aceeași culoare. Numai că traducerea 
corectă nu era aceasta, ci: Nicio regiune nu conţine puncte de ambele cu- 
lori. Rezultatul? Candidaţii români au tratat o altă problemă decât ace- 
ea propusă și au obținut pentru ea nota minimă. Care-i morala acestei 
triste întâmplări? Dincolo de neglijenţa care a condus la neverificarea 
corectitudinii traducerii, trebuie constatată greșită înțelegerea relației 
dintre limba naţională și limba internaţională. Era obligatoriu ca fie- 
care candidat să primească enunţul problemelor atât în engleză, cât și 
în limba sa naţională. Să nu izolăm naţionalul de internaţional, ci să le 
punem alături, astfel încât fiecare candidat să poată controla corectitu- 
dinea operaţiei de traducere. 

Tot mai puţini vorbitori de limba română? 


Să admitem că sunt în lume 30 de milioane de vorbitori ai limbii româ- 
ne, dintre care o treime în afara hotarelor României. Sanda Golopenţia 
a radiografiat situația limbii române la cei zece milioane din afara Ro- 
mâniei. Dar predicțiile demografice sunt sumbre. Dacă natalitatea va 
continua să scadă în ritmul actual, atunci în anul 2100 populaţia Ro- 
mâniei va cobori la 8 milioane de locuitori. Iată o perspectivă sumbră, 
pe care nu o putem discuta aici. Dar putem aduce o anumită clarificare 
în ceea ce privește rolul limbii române în stimularea comunicării cu 
lumea, comunicare ce include integrarea europeană și globalizarea de 
toate felurile. 


Să comunicăm mai intens cu românii din afară 


Adică exact problema enunțată la începutul acestor pagini: „Limba ro- 
mână, limbă a integrării europene”. Un pas esenţial în această direcție 
mi se pare a fi interacțiunea cât mai intensă cu românii din afara Ro- 
mâniei, în primul rând cu acei români care s-au realizat profesional și 
uman în condiţiile societăţii globale și care, chiar prin acest fapt, îi pot 
ajuta pe cei din România să facă și ei acest pas către europenizare, că- 
tre globalizare. Am acumulat o bogată experiență personală în această 
direcţie, comunic cu sute, poate mii de români din diverse părți ale 
lumii, cu mulți foşti studenţi ai mei, cu cititori ai mei. La rândul meu, 
mă constitui într-un catalizator al legăturii dintre românii din afara Ro- 
mâniei şi cei din interior. În acest fel, cei neieșiți până acum în lume 
evită şocul unui contact prea brusc cu necunoscutul. 


A fi sau a nu fi în DEX 


Persoana care face corectura la cărțile mele Răni deschise îmi atrage me- 
reu atenţia că „acest cuvânt nu apare în DEX”, de exemplu, eu scriam 
„proces de biologizare a matematicii”, eu îi replicam că, chiar dacă nu 
figurează, toata lumea înţelege. Dar cum ar putea DEX să prindă o re- 
alitate în continuă mişcare cum este limba română? Apar tot felul de 
încercări de reducere a decalajului dintre DEX şi realitatea vorbirii cu- 
rente, cum ar fi Dicţionar de cuvinte recente, ediţia a treia (coordonator 

Florica Dimitrescu), Editura Logos, Bucureşti, 2013. Dar cum să faci 
față unei realități dinamice, în care creativitatea spontană a vorbitorilor 
nu are limite. lată, chiar ieri trecusem prin fața unei sucursale BRD, 
în care un mare afiș în vitrină ne îndemna: „Cumperi şi economisești. 
CUMPARAMISEŞTI! Cumperi şi economisești în acelaşi timp”. Are 
vreo şansă acest cuvânt-valiză, cumparamiseşti, să pătrundă în DEX? 
Nu prea cred. Dar ca acesta, cu duiumul. 


Internetul, infern şi paradis deopotrivă 


Cea mai mare provocare la adresa limbii române o reprezintă azi in- 
ternetul. Găseşti aici mai toate splendorile limbii române, dar trebuie 
să ştii să te duci în întâmpinarea lor, nu vin ele de la sine către tine. 
Dar găsești și toate mizeriile limbii, de obicei ascunse după anonimat, 
în comentarii veninoase. Internetul este ca o mare metropolă, în care 
conviețuiesc culmi ale artei şi ştiinţei alături de derapajele cele mai res- 
pingătoare ale ființei umane. Infern şi paradis. E necesar să cunoaştem 
această realitate lingvistică, ea nu e decât oglinda unei realități umane, 
sociale, pe care nu o putem ignora. 


Limba română ca sărbătoare 


Vocabularul limbii române se schimbă de la un moment la altul și de 
la un vorbitor la altul. Mierea şi otrava sunt mereu prezente în preajma 
noastră, modul nostru de a ne exprima, de a comunica trebuie mereu 
să se orienteze între aceste tentaţii și capcane. Dar dincolo de această 
fluctuaţie, simțim mereu nevoia să ne întoarcem la atâtea și atâtea co- 
mori stabile, hrana pentru minte și pentru suflet. Oricât ne-am încadra 
în regula de azi a comunicării internaţionale — și trebuie s-o facem — 
limba română, parafrazând reflecţia francezului, ne rămâne în primul 
rând ca sărbătoare. 


EET PT RO MIÂINIĂ 


Alexandru BANTOŞ în dialog cu 


Solomon MARCUS 
Poezia și matematica sunt surori, 
se află în aceeași paradigmă culturală 


- Mult stimate domnule academician Solomon Marcus, precizaţi 
undeva că „Am fost convins că numai în limba română mă pot ex- 
prima cu întreaga nuanţare necesară. Pentru mine, nevoia de a mă 
exprima a fost întotdeauna vitală”. Importanţa excepţională a afir- 
maţiei rezidă și în faptul că este făcută de un matematician. Când, 
în ce condiţii aţi conștientizat acest adevăr? 


— Cred că necesitatea de a da expresie gândurilor mele mi-a apărut încă 
din copilărie, deoarece simțeam nevoia să fac un ziar al străzii Iernii, în 
care să consemnez jocurile pe care le practicam cu ceilalți copii. Men- 
ţionam acolo pe copiii care erau câștigători la jocurile de castane, nuci, 
alergări, de-a v-aţi ascunselea etc. Într-o formă mai cristalizată, nevoia 
de exprimare mi-a apărut la vârsta adolescenţei, ca urmare a lecturilor 
care m-au marcat, în special din domeniul poeziei. Aveam impresia că 

trăiesc stări sufletești unice şi-mi spuneam: „Trebuie să le dau expresie, 
să-i îmbogăţesc și pe alții cu emoţiile mele”. Așa a început în mod con- 
ştient lupta mea cu limba română. Numai că, după ce redactam o pa- 
gină, constatam că exprimarea mea prea semăna cu aceea a unor mari 
poeţi pe care îi frecventam atunci: Eminescu, Arghezi, Barbu, Rilke (în 
traducerea lui Sanin), Esenin (în traducerea lui George Lesnea), Bau- 
delaire (în diverse traduceri). Mi-am dat seama că posibilitatea de a mă 
exprima într-un mod personal se câștigă greu, dar, în ciuda eșecurilor, 
eforturile mele în această direcţie nu s-au oprit niciodată. Când înce- 
pusem a mă pasiona de matematică, simțeam o nevoie organică de a 
însoți manipularea simbolurilor cu un discurs în cuvinte. Studenţii mei 
au remarcat repede că, spre deosebire de mulți alți profesori ai lor, care 
se exprimau aproape exclusiv în simboluri și formule, eu acordam mare 
atenţie și exprimării în limbaj natural, adică în limba română. Simţeam 
nevoia unei permanente navete între simboluri şi cuvinte. Ulterior am 
extins acest procedeu și la engleză și franceză, limbi în care am publicat 
foarte mult. A apărut și o altă nevoie, aceea de a face naveta între engle- 
za şi franceza, pe de o parte, şi limba română, pe de altă parte. Uneori, 
un exercițiu similar și cu alte limbi, cum ar fi germana, rusa, italiana sau 
spaniola (limbi în care mi s-au publicat unele cărți). 


- Lectura permanentă și calitativă este una din condiţiile ce poa- 
te asigura cunoașterea, stăpânirea satisfăcătoare a limbii române. 
„Nevoia de lectură ar trebui să fie organică”, apreciaţi dumnea- 
voastră. Cum poate fi astăzi cultivată necesitatea lecturii? Ce cărți 
ar trebui să stea obligatoriu la temelia unui viitor autentic om de 
ştiinţă şi de cultură? Ce rol în acest sens le revine mijloacelor au- 
dio, video moderne de comunicare? 


- Multă lume consideră că adversarul cărții și al lecturii este interne- 
tul. Nu ader la această opinie. Lectura este azi necesară atât în forma 
ei tradițională, care foloseşte tiparul, ca și în forma promovată de era 
computaţională, care de vreo 20 de ani a luat forma internetului. La fi- 
ecare dintre acestea există o variantă pseudoculturală și alta de cultură 
autentică. Pentru a dezvolta nevoia frecventării lecturilor de calitate, în 
ambele lor variante, este necesar ca elevii și studenţii să înveţe de la cei 
care-i educă, indiferent de specialitatea lor, cum anume se articulează 
lectura tradițională cu lectura pe suport electronic; să vadă deci pe si- 

tuaţii punctuale momentul în care lectura pe suport hârtie are nevoie 
de o lectură pe suport electronic şi invers. Să vadă deci pe cazuri con- 
crete și la orice disciplină, cum arată o navetă între cele două tipuri de 
căutări. Să vadă cât de naturală este această navetă, faţă de situaţia ac- 
tuală a patrimoniului cultural al omenirii. Ne aflăm într-o perioadă de 
tranziție despre care nu se ştie cât va dura, în care cultura se distribuie 
între Gutenberg și Turing, pentru a folosi numele celor care se află la 
baza celor două tipuri de cultură. 


- Aveţi o concepţie modernă despre procesul educativ. Pledaţi 
pentru aplicarea celor mai noi şi performante metode și mijloace 
de instruire. Calculatorul, internetul, de exemplu, sunt deocam- 
dată insuficient utilizate în școală. Cum poate fi extinsă, mai ales 
calitativ, aplicarea în practica pedagogică a internetului, miracu- 
los mijloc de comunicare, documentare, învăţare? 


- Prin răspunsul la întrebarea precedentă am făcut față şi acestei între- 
bări. Dar este important de observat că răspunsul meu implică necesi- 
tatea ca folosirea calculatorului și internetului să nu fie lăsată numai în 
seama profesorului de informatică; toţi profesorii trebuie să fie în stare 
să prezinte în fața elevilor sau studenţilor spectacolul (da, spectacol!) 
legăturii dintre manualul tipărit şi diferitele căutări pe site-uri ale in- 
ternetului. Trebuie să facă aceasta şi profesorul de matematică sau de 
fizică, dar şi cel de geografie sau de istorie; cel de biologie, dar și cel 
de limba și literatura română. Antrenamentul în această direcţie este o 
datorie urgentă a tuturor educatorilor. 


- Dragostea pentru știință, implicit pentru matematică, o descoperi 
citind, studiind cărţi bune, mai puţin indicate în acest sens sunt ma- 
nualele şcolare. De altfel, manualele școlare, și nu doar de matema- 
tică, sunt în cele mai frecvente cazuri elaborate de autori cu vederi 
„anacronice”, iar procedeele didactice utilizate sunt perimate. De ce 
instituţiile de resort, specialiștii se implică modest şi ineficient în 
soluționarea unei probleme majore — racordarea conținutului ma- 
nualelor la cerinţele imperioase dictate de timpul în care trăim? 


- Actualele programe conţin o sumedenie de lucruri care nu se mai 
justifică sau care ocupă un loc exagerat. Lipsesc în schimb chestiuni 
mult mai semnificative și mai atrăgătoare, care l-ar aduce pe elev mai 

7 martie 2013, laşi. Acad. Solomon Marcus la Congresul Internaţional 
„Pregătim viitorul promovând excelența” 


31 august 2013, Chişinău. Marius Sala, Solomon Marcus, Ana Bantoş 
şi Gheorghe Chivu la dezvelirea monumentului lui Grigore Vieru 


aproape de ştiinţa şi de cultura zilelor noastre. Nu am verificat aceste 
afirmaţii decât pentru anumite discipline, dar destul de multe. Ar tre- 
bui, vorba poetului, să ştergem colbul de pe atâtea și atâtea programe 
desuete (am dat cu alte ocazii exemplele de rigoare). Manualele poartă 
marca acestor păcate ale programelor, la care, multe din ele, adaugă pă- 
cate suplimentare: sunt frecvent ininteligibile, plictisitoare, obeze, îl au 

mai degrabă pe „dute-ncolo” decât pe „vino-ncoace”. Îmi spunea recent 
o elevă că de multe ori nici nu se mai folosesc manualele, printr-o înțe- 
legere tacită între profesori și elevi. 


- Societatea românească din dreapta, dar şi din stânga Prutului, 
mai continuă să fie „victima propriului eșec în domeniul educați- 
onal”. În ce mod trebuie abordate, corelate problemele educaţiei 
pentru a schimba starea de lucruri? 


- Cum să ieşim din situaţia inacceptabilă pe care o semnalăm în răs- 
punsurile anterioare? Mass-media a creat multă confuzie, invitând me- 
reu la dezbaterile privind educaţia pe cei care sunt în spatele frontu- 
lui educaţional: oameni politici, sindicalişti, gazetari. Oamenii şcolii, 
educatorii, elevii, studenții, părinţii lor apar rar la aceste dezbateri, dar 
tocmai de la ei se așteaptă marile inițiative. Nici de la guvern, nici de 
la parlament, nici de la partidele politice nu va veni înnoirea de care 
avem nevoie în educaţie, ea nu poate veni decât de la oamenii școlii, 
care, prin inițiative inteligente și curajoase, pot schimba situația. Nu 
prin măsuri „peste noapte”, ci prin acțiuni pe termen lung, prin pași 
mărunți, dar într-o direcţie clară, oamenii şcolii pot crea acea masă 
critică prin care să impună factorilor de putere schimbarea necesară. 
Tot felul de fundaţii, de organizaţii, de asociaţii propun diverse acțiuni 
„salvatoare”, dar fiecare din ele acționează pe cont propriu și în acest fel 
nimic nu se coagulează. 


- Deşi comunicarea dintre discipline, altfel spus fenomenul 
transdisciplinar, s-a impus ca o realitate de maximă oportunitate 
şi necesitate, totuși nu putem afirma că pe acest tărâm avem pro- 
grese palpabile. Pe ce cale poate fi sensibilizat interesul pentru 
transdisciplinaritate? 


- Transdisciplinaritatea, metabolismul disciplinelor, colaborarea lor 
sunt necesare ca aerul. Cele mai interesante fenomene şi procese au 
loc în zonele de interfață a unor discipline diferite. Situaţia actuală, în 
care, în disprețul realităților pe care le trăim, de interes crescând acor- 
dat tendinţelor holistice, integratoare, școala și universitatea persistă în 
viziuni atomiste, de cultivare a unor domenii care se dezvoltă, fiecare, 
pe cont propriu, ignorându-se interacţiunile cu celelalte domenii, este 
de-a dreptul scandaloasă. Livrăm astfel absolvenţi care intră în viaţă cu 

diplome în mare măsură fără acoperire. La şcoala primară nici măcar 
nu ar trebui să existe împărțirea pe discipline. 


- Pledaţi consecvent pentru „răspândirea” matematicii și a informa- 
ticii în cele mai diferite domenii: literatură, istorie, arheologie, eco- 
nomie, muzică, cinematografie etc. Cum trebuie înţeleasă necesitatea 
gândirii matematice în ansamblul general al activității umane? 


- Universalitatea matematicii se manifestă în mai multe feluri. Prin no- 
ţiunile, structurile, formele, procesele de o mare generalitate pe care le 
studiază, matematica se arată aptă de a modela fenomene dintre cele 
mai variate ale lumii înconjurătoare, dar și ale propriei noastre gândiri, 
ale propriului nostru comportament. Arhitectura creierului uman se 
regăseşte și ea în dinamica formelor matematice. Dar nu în primul rând 
la aceste lucruri mă gândesc atunci când este vorba de impactul mate- 
maticii asupra diferitor discipline şcolare și universitare şi mai cu sea- 
mă la impactul matematicii asupra vieţii noastre cotidiene. Cred că mai 
mult decât prin noţiunile şi prin rezultatele sale, matematica ne poate 
marca prin modul de gândire pe care ea îl promovează. Dar există o 
întreagă tipologie a gândirii matematice: deductivă, inductivă, abduc- 
tivă, analogică, generalizatoare, combinatorie, statistico-probabilistă, 
discretă, continuă, constructivă, recursivă, algoritmică, geometrică, 
infinită, algebrică, sunt numai o parte din posibilele ei variante. Ni- 
meni nu le are pe toate, există matematicieni foarte versaţi în gândirea 
algebrică, dar stângaci în cea probabilistă; alții excelează în gândirea 
combinatorie, dar sunt slabi în gândirea geometrică etc. Matematica 
ne inoculează un mod de gândire în etape riguros ordonate, în care 
fiecare etapă se bazează explicit pe etapele anterioare și se poate vedea 
clar cum s-a predat ştafeta de la o etapă la alta. Totul se desfășoară „cu 
cărţile pe masă”, frauda devine aproape imposibilă. 


- Sunteţi un matematician cu renume, dar și o fire artistică (poeti- 
că, filozofică etc.), înzestrată cu o rară sensibilitate și profunzime 
de trăire și gândire. Cum reușiți să perseveraţi cu succes constant 
în domenii care aparent au puţine tangenţe cu preocuparea dum- 
neavoastră de bază, fundamentală? 


- În Discursul meu de recepţie la Academia Română am explicat mo- 
dul natural în care m-am aventurat în domenii aparent tot mai depărta- 


EET PT RO MIÂINIĂ 


te de matematică. Fiecare „pas peste graniţe” (pentru a parafraza titlul 
unei cărţi a lui Werner Heisenberg) l-am făcut în mod natural, deci la 
momentul și în direcția impuse de proiectele mele, care, la rândul lor, 
erau croite ca urmare a unor nevoi sufleteşti și intelectuale adânci. Pe cât 
de dezordonat am fost în detaliile vieţii practice, pe atât de sistematic 
m-am manifestat în treburile mele intelectuale. Am pornit cu pasiu- 
nea pentru poezie, am trecut apoi la matematică, pe care am citit-o cu 
ochelarii poeziei, de aici mai departe la mariajul lingvisticii cu matema- 
tica, drept pas intermediar spre poetica matematică, prin care am unit 
pasiunea mea din adolescenţă cu cea ulterioară, pentru matematică. 
Lingvistica matematică m-a dus inevitabil la informatică, iar aceasta 
din urmă la rădăcinile ei biologice (modelarea sistemului nervos), pen- 
tru a constata ulterior că umbrela comună a tuturor acestor preocupări 
este semiotica. Iată o schiță sumară a aventurilor mele intelectuale. Dar 
trebuie să precizez că peste tot unde am umblat modul matematic de 
gândire nu m-a părăsit niciun moment. 


- În continuare vă rog să vă referiţi la „Poetica matematică”, dis- 
ciplină fundamentată de către dumneavoastră. În ce context ați 
descoperit fascinația și atracţia pentru acest oarecum neobișnuit 
aspect al artelor? Care sunt principiile de care v-aţi călăuzit la ela- 
borarea lucrării? 


— Se întâmplă frecvent să bănuim, sa simţim un fapt mult înainte de 
a-l putea confirma cu argumente valabile și pentru cei cărora ne adre- 
săm. Trăiesc de multă vreme cu convingerea că poezia și matematica 
sunt surori, se află în aceeași paradigmă culturală, au o nevoie organică 
una de cealaltă, exprimă, prin mijloace diferite, aceleași aspirații, ace- 
lași crez spiritual. Dar cine să mă creadă, într-o lume care a făcut totul 
pentru a le ţine cât mai departe una de cealaltă, pentru a întreţine ide- 
ea unei opoziții ireductibile între ele? De o viață mă preocupă această 
problemă, care se dovedește de o complexitate uriașă. Cartea Poetica 
matematică (1970) constituie un moment din reflecția mea asupra re- 
laţiei dintre matematică și poezie. Accentul cădea pe opoziţia dintre 
ele, dar pariul era de a transforma această diferență într-un avantaj: a 
folosi matematica drept metalimbaj în studiul poeziei, trăgând toate 
foloasele unei distanțe maxime între metalimbaj şi limbajul obiect. Un 
al doilea moment l-a constituit cartea Arta și Știința (1986), în care 

resping prima (pe lista din 1970) şi cea mai populară pretinsă opoziție 
dintre matematică și poezie, aceea dintre rațional şi emoțional. Cea de-a 
treia etapă, afirmată printr-un articol în Bridges-Mathematical Connecti- 
ons in Art, Music and Science (1995) şi în unele capitole din Paradig- 
me universale. Ediţie integrală (Editura Paralela 45, 2011), constă în a 
pune pe primul plan nu opoziţiile, ci asemănările dintre matematică 
şi poezie, dintre ştiinţă și artă, arătând că în interiorul fiecărei asemă- 
nări se dezvoltă o opoziţie şi în interiorul fiecărei opoziții se dezvoltă o 
asemănare, într-un şir care nu are sfârșit. Cea de-a patra etapă a fost de- 
monstrarea originii comune a matematicii şi poeziei, părinţii lor fiind 
vechile mituri, de la care ele au preluat esenţialul: funcţia de simboli- 
zare, nevoia unui univers de ficțiune, capacitatea holografică a localu- 
lui de a da seama despre globalitate, transgresarea logicii tradiționale, 
nevoia de paradox și de metaforă etc. A fost raportul meu ca invitat la 
Conferinţa internaţională despre mituri şi poetică, Université Libre de 
Bruxelles, 14-16 iunie 2013. Îmi este clar că reflecția mea asupra aces- 
tui subiect nu se va încheia niciodată și mereu voi avea în față un mister 
încă nedezlegat. 


- Cum, în ce împrejurări l-aţi cunoscut pe Ion Barbu și în ce mod 
s-au constituit și derulat relaţiile dintre dumneavoastră? Cum po- 
etul-matematician v-a influenţat destinul? 


— Disting patru etape în apropierea mea de Ion Barbu. Prima: la liceu, îl 
aveam în manualul de română al lui Nedioglu, cu câteva versuri menite 
să ilustreze secțiunea intitulată Poezia ermetică. Nu mi-a reţinut aten- 
ţia. A doua etapă (aveam vreo 17 ani): lectura poeziilor din Joc secund, 
o adevărata sărbătoare a vieţii mele, un paradis de limbă română la 
care simt nevoia să mă întorc mereu şi mereu, de fiecare dată ca pentru 
prima oară. A treia etapă: în toamna 1945, îmi apare în carne și oase, 
ca profesor de algebră axiomatică, dar cu un discurs în care poetul se 
trădează prin fiecare cuvânt, prin fiecare gest, prin fiecare mişcare. Am 
făcut radiografia acestei stranii apariţii în capitolul ce i l-am dedicat în 
Paradigme universale. Ediţie integrală (m-a bucurat să văd că această 
carte se află la Biblioteca Naţională a Moldovei, din Chişinău, dar aş fi 
dorit să fie și în librăriile Chișinăului). A patra etapă, în desfăşurare: mă 
aplec periodic asupra textelor matematice și poetice ale lui Barbu-Bar- 
bilian, căutând să arăt că este vorba de o singură personalitate, în două 

ipostaze diferite. Cea mai frecventă reflecţie a mea despre Barbu-Bar- 
bilian se află în articolul Scriitorul Dan Barbilian din volumul colectiv 
Ion Barbu, în timp şi dincolo de timp coordonat de Basarab Nicolescu la 
Editura Curtea Veche, 2013. 


- „Viaţa e un spectacol pe care nu mă satur să-l contemplu”, susţi- 
neţi dumneavoastră într-un interviu. Cum și când aţi descoperit 
pentru prima dată fascinația / revelaţia / bucuria acestui specta- 
col? 


- Da, din momentul în care, ca adolescent, am descoperit poezia, am 
căpătat convingerea că viața este un spectacol pe care nu mă satur să-l 
contemplu în înfățişările cele mai diverse. După poezie a venit mate- 
matica, altă minune. Şi tot aşa, bucurii după bucurii. Sunt acum la Bu- 
dapesta. În apropierea hotelului meu este un parc, unde mă duc mereu 
pentru munca mea intelectuală. În parc este un lac, iau loc pe o bancă 
în apropierea lacului și nu mă mai satur privind rățuştele care plutesc 
fericite pe suprafaţa apei şi din când în când ies din apă, pentru a se 
bucura de soare. Deasupra lor zboară porumbeii, care savurează liber- 
tatea văzduhului. La Chișinău locuiam la Hotel Codru, unde şi acolo 
aveam în apropiere un parc în care, stând pe o bancă, priveam copiii 
cuprinși de o dulce ameţeală, când se rostogolesc pe tobogan. Să retră- 
ieşti rostogolirea pe tobogan în toate manifestările omenescului, iată 
cheia. 


- Vă mulțumim, stimate domnule academician, pentru bunăvo- 
inţa de a răspunde la întrebările noastre, multă sănătate și succes 
continuu pe miraculoasa scenă a vieţii. 


București — Chişinău - Budapesta 
august-septembrie 2013 


PS. Întâlnirile cu academicianul Solomon Marcus sunt întotdeauna fascinante și 
au proprietatea de a te scoate de pe făgașul obișnuit şi oarecum anodin al exis- 
tenţei, îndemnându-te să priveşti altfel realitatea cotidiană, să cauţi şi, mai ales, 
să găseşti reperele necesare pentru echilibrul tău interior. Având o largă arie de 
preocupări (matematică, domeniul principal de cercetare, dar şi informatică, 
lingvistică, poetică, semiotică, filozofie, istoria ştiinţei şi a educaţiei etc.), omul 
de ştiinţă şi de cultură cu o biografie de excepţie, nu numai în spaţiul limbii ro- 
mâne, ajuns la o vârstă venerabilă (S.M. s-a născut pe 1 martie 1925 la Bacău), 

continuă să aibă o prestație creativă de invidiat. Participă în Țară şi peste hotare 
la numeroase congrese și conferinţe, este un interlocutor frecvent al emisiunilor 
de radio şi televiziune, are un succes jinduit de mulți dintre utilizatorii diver- 
selor reţele de socializare de pe net. Cărţile, articolele şi reflecţiile sale, rod al 
unei viziuni izvorâte din necesitatea „comunicării cu lumea” („ne aflăm în plină 
transdisciplinaritate” , „azi niciun domeniu al culturii, al ştiinţei nu își mai este 
suficient sieși; are nevoie de metabolismul cu restul lumii”), sunt căutate, citite, 
citate, comentate pentru că provoacă necesitatea regândirii, revizuirii modului 
„clasic” de abordare a diverse probleme aflate într-o firească și strânsă conexiu- 
ne. Personalitate de excepţie a culturii române, academicianul Solomon Marcus 
este autorul unor apreciate sinteze întinse pe mii de pagini . Dintre cele mai im- 
portante lucrări menționăm Poetica matematică (1970), Timpul (1985), Artă şi 
ştiinţă (1986), Moduri de gândire (1987), Provocarea ştiinţei (1988), Invenţie şi 
descoperire (1989). Expresii ale cunoaşterii complexe și profunde a universului 
uman sunt si volumele: Paradigme universale (2001), Jocul ca libertate (2003), 
Întâlnirea extremelor (2005), Întâlniri cu Solomon Marcus (2011), Răni deschise 
(vol. I, 2012, vol. II, 2012, vol. III, 2013) etc. În ansamblu, opera lui Solomon 
Marcus numără circa 60 de titluri de carte (autor sau coautor), alte circa 30 de 
titluri de carte (coordonate, editate, prefațate sau postfațate), peste 500 de arti- 
cole în limbile română, engleză, franceză, italiană, germană, spaniolă, rusă, ma- 
ghiară, cehă, sârbo-croată, greacă. 
Educaţia şi cercetarea, politica şi economia, sănătatea şi morala aflate în derivă 
ridică mari semne de întrebare, iar soluţiile, evident, nu pot fi găsite lesne, con- 
sideră magistrul, pentru că „situaţia actuală este urmarea unor deteriorări succe- 
sive ale climatului intelectual”, iar „societatea este victimă a propriului ei eșec în 
domeniul educaţional”, „rădăcina tuturor relelor”. Singurătatea matematicianului 
(un excepțional discurs de recepție), Educaţia, bolnav cu diagnostic controversat, 
Neînţelegere, confuzie și derută în politica cercetării, Eminescianismul lui Nichita 
Stănescu sunt doar câteva dintre cele mai recente luări de atitudini în care savan- 
tul încearcă să radiografieze societatea contemporană ori să disocieze diferite 
aspecte ale artei și literaturii naţionale. De fapt, întreaga operă a lui Solomon 
Marcus constituie un imbold de a ne smulge din inerția istorică” în care ne-am 
pomenit. 
Modest, generos, cooperant, receptiv, delicat, blând, comunicativ, Solomon 
Marcus e oricând gata să vorbească despre lumea de azi și cea de ieri, despre 
bogata experienţă de viaţă şi de creaţie. Anume astfel l-am cunoscut cu diferite 
ocazii la București, Iași şi Chișinău. Anume aga se profilează și în paginile încre- 
dinţate publicaţiei noastre, care, sperăm, sunt citite cu interes și emoție. 

AlB. 

Editorii şi comentatorii operei lui Mihai Emi- 
nescu sunt în acord ori de câte ori pun în va- 
loare ideea că în scrierile celui mai important 
scriitor din veacul al XIX-lea se observă o 
inextricabilă și originală împletire a elemen- 
telor populare cu cele culte!. În rețeaua vastă 
și eterogenă de texte care alcătuiesc edificiul 
operei eminesciene, contopirea între ceea ce 
constituie expresie a spiritului colectiv şi ceea 
ce aparține universului livresc reliefează or- 
ganicitatea” scrisului eminescian. Indiferent 
că avem în atenţie poezia, proza, dramatur- 
gia, traducerile, epistolarul sau publicistica, 
țesătura măiastră și schimbătoare a cuvinte- 
lor, deşi supusă unor necesități comunicative 
distincte, este urzită cu fire toarse din aceleași 
caiere, tezaurul popular, pe de o parte, şi mo- 
delele cărturăreșşti, pe de altă parte. 


Sublimată într-o formulă personală ce pune 
în lumină o extraordinară putere de creaţie, 
sinteza de elemente populare și culte? care 
întreține energiile scrisului eminescian este 
oglinda viziunii lui Eminescu asupra limbii 
şi culturii naţionale. Expusă în diverse arti- 
cole publicate pe durata intensei activități 
gazetăreșşti* sau condesată în bruioanele ma- 
nuscriselor*, concepţia organică asupra lim- 
bii şi culturii românilor este congruentă cu 
poetica modernă a autorului, cu fertila deşi 
mult umbrita activitate de traducător” și cu 

reflecţiile asupra conștiinței şi responsabilităților intelectualului inte- 
resat de complexul de factori care, în momente istorice de cotitură, 
împiedică sau favorizează progresul spiritual și material al unui poport. 
Ca şi alți mari creatori de artă și de limbă literară, Eminescu face parte 
din elita scriitorilor reflexivi, ale căror propensiuni teoretice sunt du- 
blate de experiența laborioasă a scrisului care izvorăște din adâncuri- 
le stratului originar al tradiției obşteşti spre a se avânta în înălțimile 
originalității. 

Organicitatea ce caracterizează activitatea culturală a lui Eminescu 
este evidenţiată, între altele, de nucleul de consideraţii referitoare la 
rolul crucial pe care limba îl are în economia spirituală a unui popor. 
Raţiunile pentru care limbii i se atribuie rol matricial în configurarea 
şi afirmarea identităţii unui popor sunt de ordin istoric şi formativ: pe- 
rioadele în care limba, pentru a se naște sau pentru a se regenera, ia în 
stăpânire forța creatoare a colectivităţii sunt urmate de vremuri în care 
evoluţia culturală a unui neam determină prefaceri mai mult sau mai 
puţin ample în ființa limbii. Animată de energia spirituală a colectivită- 
ţii sau a indivizilor de excepţie, limba orientează și tezaurizează fluxu- 
rile şi refluxurile culturale ale unui neam, fiind la rându-i modulată de 
intensitatea acestor creșteri şi descreșteri. Recunoaștem în acest tablou 
ideatic influența concepţiei lui Wilhelm von Humboldt, iar filiația este 
relativ ușor de reconstituit dacă se ține seamă că Eminescu a avut o 
bună cunoaștere a studiilor de etnopsihologie întemeiate de Heymann 
Steinthal (1823-1899), discipol şi editor al marelui Humboldt, şi 
Moritz Lazarus (1824-1903), coordonatori ai faimoasei reviste „Ze- 
itschrift für Vâlkerpsychologie und Sprachwissenschaft”, și savanți ale 
căror cercetări îi erau familiare lui Eminescu înainte de sosirea la Ber- 
lin”, înspre sfârşitul anului 1872". Nu se ştie dacă tânărul angajat al 
Agenţiei Diplomatice a României și proaspăt student al Universităţii 
„Friedrich Wilhelm” din Berlin a fost prezent la întrevederea de trei 
ore pe care Titu Maiorescu și Theodor Rosetti au avut-o cu profeso- 
rul Lazarus, în 6/18 ianuarie 1873 (cf. Vatamaniuc, Eminescu, 1988, 
p. 28), dar este cert că el ar fi putut audia atât cursul de lingvistică al 
lui Steinthal, al cărui orar și l-a notat cu ziua și ora la care se ținea’, cât 
şi prelegerile lui Lazarus, inaugurate în semestrul de iarnă 1873-1874. 
Că lui Eminescu îi erau familiare ideile lui Humboldt și din alte surse o 
dovedesc și traducerile realizate din operele altor autori cunoscuţi de 

poet. Lucrarea lui Heinrich Theodor Râtscher, Arta reprezentării dra- 
matice dezvoltată științific şi în legătura ei organică (Opere, XIV, p. 215- 
366), conţine numeroase considerații humboldtiene asupra cărora 
Eminescu va fi meditat. 


Rodul lecturilor, însemnărilor, extraselor, notelor şi traducerilor din 
perioada de formare a poetului se observă în tonul doct” și sigur cu 
care studentul Eminescu își exersează ideile și scrisul, concepând un 
răspuns polemic la un articol de fond publicat în ziarul vienez „Neue 
Freie Presse”, în numărul din 2 februarie 1871**. Textul răspunsului", 
rămas în manuscris, este important nu doar pentru a consemna de- 
prinderea lui Eminescu de a citi în mod regulat publicaţiile periodi- 
ce importante ale vremii şi de a avea o reacţie critică de lectură, ci şi 
pentru a nota că în perioada studiilor universitare se cristalizează 
concepţia sa despre rolul vital al limbii în devenirea istorică şi culturală 
a unui popor: „Un popor este o unitate psihologică dată, un subiect cu 
o conştiinţă de sine unitară, oricât de împărțit ar fi din punct de vedere 
statal. Această conștiință de sine își are conţinutul său spiritual: limba, 
literatura, obiceiurile, religia. Această unitate are drept premisă o uni- 
formitate a indivizilor care constituie poporul, şi întocmai așa este și la 
cel român” (Opere, XIII, p. 565). 


Limba este produsul spiritual al conştiinţei unui popor, emblema 
unității unui neam. Ideea, explicit formulată de W. von Humboldt!S, 
este prelucrată cu finețe de Eminescu, pentru a examina specificul con- 
trariilor îngemănate care întrețin viaţa culturală a colectivităţi, limba 
poporului (limba populară) şi limba cultă (limba literară): 


„Paralel cu dezvoltarea spirituală a unui popor sporesc şi mijloacele de 
comunicare ale limbii, cuvintele şi combinaţiile între ele, altfel spus: 
limba se îmbogăţeste. Aceasta este mai întâi un produs pur natural pe 
care oamenii îl folosesc așa cum răsare nemijlocit din spirit, fără să mai 
reflecteze asupra acestui lucru și fără ca arta să aibă vreo influenţă asu- 
pra formării ei. Dar această situaţie se schimbă curând. Pe măsură ce 
sporeşte cultura generală a poporului, se divide munca şi în această 
privință: numai o parte a poporului se ocupă exclusiv de cultură şi o 
promovează, rapid; cealaltă parte rămâne în urmă. Partea cultă și cea 
necultă a poporului încep curând să se deosebească prin semnele ex- 
terioare ale gândirii, aşa cum se deosebesc prin tezaurul însuși de idei. 

După ce limba cultă s-a desprins însă de trunchiul comun, îşi urmează 
propriul drum; prelucrată de artă, știință, de formele mai rafinate ale 
relațiilor umane în sferele mai înalte ale societăţii, ea se îndepărtează 
din ce în ce mai mult de limba populară şi capătă un caracter deose- 
bit de-al acesteia, cu toate că a ieșit din sânul ei. Acesta este și rapor- 
tul firesc al limbii române literare față de cea populară” (Opere, XIII, 


p. 566). 


Opoziția dintre cele două ipostaze ale limbii naţionale, una situată sub 
semnul naturalului, iar cealaltă sub semnul convenţionalului, reflectă 
nu atât gustul omului romantic pentru antiteze, cât faptul că distincția 
popular — cult slujeşte fructificării unei dihotomii cu implicaţii mai cu- 
prinzătoare, anume că aspectul popular și cel cult ale limbii naţionale 
dezvăluie existenţa, în planul gândirii, a unor tipuri de cunoaștere co- 
relate, dar distincte, respectiv perspectiva empirică asupra lumii, con- 
siderată naturală, spontană, involuntară, şi perspectiva epistemică, ale 
cărei trăsături sunt aspectul elaborat, caracterul deliberat și atributul 
voluntar. În calitate de tezaur al felului de a fi în lume al unui popor și 
de veșmânt verbal al înţelegerii asupra lumii, limba populară este bo- 
gată, plastică și vie. Ea întreţine fondul de elemente idiomatice care 
profilează orizontul cultural-identitar esenţial, partea netraductibilă, 
„adevărata zestre de la moși strămoşi” (Opere, IX, p. 487). Dimpo- 
trivă, limba cultă este artifactul unei elite, haina lingvistică în care se 
îmbracă cugetul artistului, al omului de ştiinţă, al omului instruit, în 
genere. Ceea ce caracterizează individualitatea acestei ipostaze a limbii 
naţionale este calitatea de produs cultural supracodificat și sistema- 
tic cizelat prin activitatea de a scrie, iar scrisul nu este altceva decât 
evidenţa efortului cultural ce favorizează impunerea limbii culte: 


„Limba cultă a unui popor e aşadar o abstracțiune și o unealtă artifici- 
ală comparată cu dialectele vii și totdeauna în mișcare ale poporului. 
Îndată ce se scrie limba începe a se pietrifica. Limba scrisă are ceva 
determinat, nemişcător, mort: dialectele produc cu asupra de măsură 
formaţiuni nouă, cari câteodată trec în scriere, câteodată nu” (Opere, 
X, p. 115). 


Peste acest fundament care pune în contrapunct limba populară și lim- 

ba literară, Eminescu adaugă diverse judecăți, observații și comentarii 
) 5 iii 

privind însemnătatea și menirea literaturii!” în viaţa spirituală a popo- 

rului. Limba literaturii arată scriitorul-gazetar, are, în interiorul limbii 
culte, statutul distinct de mijloc de expresie a frumosului! și se cuvine 
a fi individualizată, prin funcţia ei estetică, de alte producţii culturale 
culte. 


Observând că în arhitectura limbii naționale poetul face, pe de o par- 
te, deosebirea între limba propriu-zis populară și reprezentarea cultă 
a spiritului popular și, pe de altă parte, el arată că limba literară (a lite- 
raturii) nu se confundă cu limba cultă, înțelegem că opoziţia de fond, 
popular — cult, îi serveşte pentru a sublinia diferenţele specifice între 
„modul de a scrie popular şi acela de a scrie pentru clasele culte, între 
autorii populari și autorii de artă” (Opere, XI, p. 158). 


Dacă scrierile „pentru clasele culte” sunt creaţii ce potenţează limba 
literară în calitatea ei de limbă cultă și de limbă de expresie artistică, 
„modul de a scrie popular” trebuie să reflecte, prin materie și / sau prin 
expunere, limba și maniera de a gândi a poporului, atât în planul co- 
municării practice, cât şi în plan estetic. Scrierile de factură populară, 
notează gazetarul, se dezvoltă prin două direcţii de activitate cultu- 
rală, conservarea creaţiilor populare și folosirea acestora ca surse de 
inspiraţie pentru dezvoltarea unor creaţii culte îngemănate cu „gândi- 
rea poporului”!?. 


Conştiinţa deosebirilor de formă și de fond între creaţia popula- 
ră originară, propriu-zis folclorică, şi creaţia cultă, originală, dar de 
inspiraţie populară, îndreptăţesc afirmaţia că interesul lui Eminescu 
pentru creația populară „se manifestă în triplul plan: al culegerii de 
texte populare, al inspiraţiei folclorice, derivată în opere originale și al 
problemelor folclorului”. Totodată, formularea explicită a unor ase- 
menea distincţii arată că activitatea culturală și de creaţie a scriitorului 
s-a desfăşurat, în diverse sectoare ale operei, dacă nu cumva în toate, în 
acord cu un sistem teoretic coerent și cuprinzător, rafinat în perioada 
studiilor universitare (1869-1874), când Eminescu a avut la dispoziţie 
resurse formative abundente, și angajat mai apoi pe terenul dezbateri- 
lor publice, mai cu seamă pe câmpul de luptă al polemicilor gazetărești. 


Aşadar, în cuprinsul unei literaturi sunt identificate două categorii de 
creaţii, cele populare și cele culte. Acestora le corespund, în planul gân- 
dirii, arhitecturi ideatice specifice, iar în planul limbii, veşminte verbale 

osebite, totuși înrudite. Prin sinteza lor se creează și se dezvoltă ființa 
literaturii naționale. Opera scriitorului național, individ al cărui geniu 
prelucrează și transfigurează în chip original comorile scoase din mina 
străveche care tăinuieşte nestematele trecutului, ia naștere la confluența 
celor două izvoare ale spiritului, limba și gândirea. În consecință, em- 
blema de scriitor național nu poate fi atribuită omului de cultură care 
ignoră filonul limbii și gândirii populare, după cum nu poate dobândi 
un astfel de titlu de noblețe culturală nici cel ce recurge în chip artifici- 
os la valorile spirituale ale tradiției obşteşti. Sub înrâurirea ideilor puse 
în circulație de reprezentanţii etnopsihologiei, Eminescu proiectează 
destinul cultural al scriitorului național sub semnul exemplarității. In- 
dividuală și originală, creaţia scriitorului național trebuie să aibă temei 
etnocentric, adică să constituie un model de transfigurare cultă (lite- 
rară) a vieţii spirituale a poporului. Rezultatul acestui proces de sinte- 
ză este „arta naţională înnobilată literar”?! şi nu este, credem, lipsit de 
importanţă să observăm că eşafodajul teoretic eminescian, sprijinit pe 
principiile lingvisticii humboldtiene şi pe filozofia idealistă germană, 
are, peste ani, puncte de convergenţă cu tezele idealismului lingvis- 
tic german, curent a cărui dezvoltare, în primele decenii ale secolului 
al XX-lea, s-a situat tot sub semnul influenţei exercitate de opera lui 
Wilhelm von Humboldt. 


Între scriitorii pe care Eminescu îi consideră naţionali pot fi amintiți, 
exempli gratia, Anton Pann, loan Slavici sau Ion Creangă, întrucât ope- 
rele lor vădesc, prin formă şi fond, potrivirea cu felul de a vorbi şi de a 
cugeta al poporului. 


Pentru Anton Pann, de pildă, autorul Luceafărului are o admiraţie 
ades mărturisită, iar prețuirea depăşeşte limitele cadrului pur declara- 
tiv. Gazetăria i se înfăţişează lui Eminescu ca o „poveste a vorbei””, 
întocmai cum scrierile părintelui proverbelor rimate îi vor fi dezvă- 
luit poetului-gazetar spectacolul năzdrăvan al lumii aflate la hotarul 
dintre Orient şi Occident. Totuşi deosebirea crucială între cele două 
tipuri de realizări, capodopera lui Pann, pe de o parte, și scrisul gaze- 
tăresc, pe de altă parte, este că opera scriitorului „isteț ca un proverb” 
stă în zodia luminoasă a măiestriei artistice, în timp ce discursul public 
al contemporaneităţii îi apare creatorului poemului Epigonii ca fiind 
măcinat de fatalitatea gratuității și demagogiei”*. Ce altceva este presa 

dacă nu „moară de palavre” (Opere, X, p. 36), „fabrică de fraze” (Opere, 
X, p. 30), curată „negustorie de vorbe”? 


În ciuda neîncrederii în utilitatea negoțului de cuvinte numit gazetă- 
rie, jurnalistul Eminescu practică o scriere de angajament și prinde în 
țesătura propriilor texte publicistice un mare număr de ornamente și 
aluzii sapienţiale desprinse în special din binecunoscuta Culegere de 
proverburi a lui Anton Pann şi din marele infoliu al vornicului Iordache 
Golescu”, pe care Eminescu l-a cercetat cu creionul în mână”. De 
altfel, componenta aforistică a multor articole de presă elaborate de 
poet ne îndeamnă să credem că Eminescu şi-a asumat condiția de scri- 
itor național pe care el însuși a gândit-o și exprimat-o. Dacă lăsăm deo- 
parte creaţia literară, asupra căreia s-a convenit de multă vreme că este 
expresia contopirii între aspectul oral, colectiv, şi cel scris, individual, 
între graiul viu și litera patinată a vechiului scris românesc, observăm 
că numeroase texte din publicistica eminesciană pun în valoare efortul 
de a realiza sinteza elementului popular cu cel cult”. Ilustrative pentru 
străduința de a armoniza forme și conținuturi de gândire şi de limbă 
deosebite rămân articole precum Pentru comedia cea de obşte” în care 
Eminescu creditează o sursă livrescă şi o întrebuințează ca depozit de 
înțelepciune populară. 


Nu mai puţin interesante sunt proverbele româneşti asupra comediei 
cei de obşte. lată câteva: 


„Lumea-i ca o oglindă în care se găteşte omul ca să arăte precum nu 
este, ea-i ca o comedie în care fiecare joacă rola sa și unde cel mai de 
râs prinde locul cel mai bun. Ea e ca un liman unde unul sosește și altul 
purcede; unul se bucură de cel ce vine ș-altul se întristează de cel ce 
purcede. Ea i ca un spital plin de orice patimi. Ea i ca un birt cu două 
porţi deschise, pe una intră, pe alta iesă; beau, mănîncă și se duc; unul 
pe altul nu se cunoaște cine intră şi cine iese. Lumea-i ca un bâlci unde 
unii cântă, alții joacă, unii vând, alții cumpără, unii beau şi chiuiesc, iar 
alții numai privesc. Toate-n ea ca ziua vin și se duc. Precum în fundul 
mării stă mărgăritariul și mărgeanul și în fundul pământului pietrele 
cele mai scumpe, iar pe fața mării toate mortăciunile, aşa și în lume: cei 
vrednici şi cinstiți — ascunși şi nevăzuţi, iar cei nerozi în cinste mare. 
Lume fără nebuni, ca pădure fără uscături — nu se găseşte” (Opere, IX, 


p. 506). 

La prima vedere, acumularea de proverbe lasă impresia că poetul ar fi 
cules el însuși vorba isteață a poporului, pe care o uneşte, în textul ga- 
zetăresc, cu reflecțiile unui cărturar din trecut. O cercetare mai atentă 
dezvăluie că Eminescu a cules, într-adevăr, cugetările poporane, dar 
din manuscrisul” marelui vornic Golescu, care, la rându-i, le va fi au- 
zit, poate, în vorbirea neaoșă ori le va fi adunat din alte izvoare scrise 
neştiute astăzi. În fața unui asemenea intertext implicit prin care se cre- 
ează efectul extraordinar de oralitate străveche, presupunerile editori- 
lor” şi rezervele comentatorilor” în a indica cu precizie sursele de do- 
cumentare întrebuințate de Eminescu sunt legitime dacă se ține cont 
de faptul că reconstituirea și inventarierea lecturilor pe care le-a făcut 
Eminescu în diverse momente ale vieții sale sunt procese de restaurare 
extrem de dificile, de nu chiar imposibil de realizat. Identificarea cât 
mai precisă a surselor prelucrate de Eminescu ar ajuta însă la întărirea 
ideii că, fidel concepţiei sale privind „modul de a scrie popular şi acela 
de a scrie pentru clasele culte”, marele scriitor naţional practică, în ga- 
zetărie, „modul de a scrie popular” şi rezervă scrierilor literare condiția 
de discurs înalt, elitist. Dacă adăugăm că Eminescu exploatează creator 
materia primă a limbii populare, adică o prelucrează, o stilizează și o ia 
în stăpânire pentru a-i valorifica în mod eficient și optim potenţialul 
expresiv, înțelegem mai bine că, departe de a fi o preocupare strict inte- 
lectuală pusă în mișcare de resorturi cărturărești, interesul pentru viața 
spirituală a poporului capătă aura unei recuperări a tiparelor originare 
ale culturii populare”. 


S-a afirmat că în publicistica românească din a doua jumătate a seco- 
lului al XIX-lea prinde contur tendinţa de îndepărtare de enciclope- 
dism şi de retorism baroc, considerate trăsături revolute ale perioa- 
dei de început a presei româneşti. Eminescu este considerat primul 
mare scriitor „care utilizează pe scară largă frazeologia populară”, iar 
preferința constantă pentru plasticitatea oralității populare devine 
marca distanțării voite de „artificialele combinaţii retorice culte din 
stilul gazetăresc al vremii”. De fapt, în articolele sale, jurnalistul școlit 
în istorie, filozofie şi drept la universităţile din Viena și Berlin dezvoltă 
o retorică savantă**, sprijinită pe cunoştinţe temeinice de literatură şi 
filozofie, logică şi teoria argumentării, istoria limbii şi a mentalităților, 
în care dramatizarea se împletește cu oratoria de tribună și de amvon, 
expunerea doctă, de amfiteatru, cu judecata „țărănească”, toate aces- 

tea formând un spectacol discursiv complex și bine stăpânit. Aşadar, 
Eminescu nu se îndepărtează de model, ci îl întregește și îl rafinează, 
în acord cu dominantele culturale moderne ale epocii şi în armonie cu 
viziunea sa. Construcţia articolelor de ziar este, în mod evident, pro- 
dusul unei conștiințe culte care se lasă cuprinsă în tiparele unei limbi 
literare în care străluceşte filonul popular considerat ca emblemă a spe- 
cificului național. Ca şi alte sectoare ale operei, publicistica lui Emi- 
nescu este o punere în scenă a programului său teoretic privind limba 
națională ca limbă de cultură. 


Note | 


1 Am avut ca repere bibliografice lucrările de referință ale mai multor specialiști, înde- 
osebi lingviști și filologi: Al. Andriescu, V. Arvinte, Gh. Bulgăr, D. Caracostea, G. Căli- 
nescu, Ion Gheţie, Iorgu Iordan, Gavril Istrate, Dumitru Irimia, Mihaela Mancaș, Per- 
pessicius, Alexandru Rosetti, D. Vatamaniuc şi Tudor Vianu. 

2 În filozofia romantică, noțiunea de organism pune în evidenţă principiul unității. „Un 
organism” — scrie Ernst Cassirer, în Filozofia formelor simbolice, vol. 1., Limbajul, Editura 
Paralela 45, Piteşti, 2008, p. 110 — este „o unitate care există doar în totalitatea indivi- 
dualilor”, În acord cu această semnificaţie, prin natura organică a scrisului eminescian 
înțelegem unitatea de limbă și de idei din lăuntrul caleidoscopului de scrieri ce alcătuiesc 
organismul operei. Accepţia din studiul de față este convergentă cu perspectiva lui Di- 
mitrie Vatamaniuc asupra organicității scrisului eminescian: unitate ce rezultă din marea 
varietate de interferenţe și transferuri de teme, imagini și expresii care circulă dintr-o 
secțiune în alta a operei lui Eminescu. Pentru detalii, a se vedea Dimitrie Vatamaniuc, 
Eminescu, Editura Minerva, București, 1988, p. 302-311. 

3 Alexandru Rosetti, Ion Gheţie, „Limba şi stilul operei beletristice a lui Mihai Emi- 
nescu” în Studii de istoria limbii române literare. Secolul al XIX-lea, vol. II, Bucureşti, 1969, 
p.311. 

* Mihai Eminescu, Opere, vol. IX-XIII, București, 1980-1989. 

$ Magdalena Vatamaniuc (editor), Mihai Eminescu, Fragmentarium, Bucureşti, 1981; 
Mihai Eminescu, Opere, vol. XV, București, 1993. 

é George Călinescu, Opera lui Mihai Eminescu, Bucureşti, vol. I, 1969, vol. I, 1970; Du- 
mitru Irimia, Limbajul poetic eminescian, Iaşi, 1979. 

7 Petru Creţia, Lămuriri asupra editării traducerilor eminesciene în Mihai Eminescu, Ope- 
re, vol. XVI, Bucureşti, p. 53-63. 

8 D. Vatamaniuc, Eminescu, București, 1988; D. Vatamaniuc, Publicistica lui Eminescu. 
1870-1877, laşi, 1985; D. Vatamaniuc, Publicistica lui Eminescu. 1877-1883, 1888-1889, 
Bucureşti, 1996. 

° „În acest joc simultan al progresului și regresului, limbile își exercită, într-o dezvol- 
tare constantă, influenţa care i-a fost destinată fiecăreia în marea economie spirituală a 
umanităţii”, Wilhelm von Humboldt, Despre diversitatea structurală a limbilor şi influența 
ei asupra dezvoltării spirituale a umanităţii, Bucureşti, 2008, p. 126. 

19 „Manuscrisele eminesciene din perioada vieneză conţin peste două sute de pagini 
de transcrieri, traduceri, excerpte și însemnări din / privind publicaţia „Zeitschrift für 
Volkerpsychologie und Sprachwissenschaft”, ca şi primele contribuţii ale întemeietori- 
lor etnopsihologiei”, Ilina Gregori, Știm noi cine a fost Eminescu? Fapte, enigme, ipoteze, 
Bucureşti, 2009, p. 108. 

1 Ilina Gregori, op. cit., p. 102-117. 

2 D, Vatamaniuc, Eminescu, Bucureşti, 1988, p. 31. 

13 În studiile dedicate limbii lui Eminescu, Iorgu Iordan observă că Eminescu are o 
concepție largă, tolerantă, științifică despre limbă, o concepție „într-adevăr biologică, așa 
cum găsim astăzi la lingviştii adevărați”. A se vedea Limba lui Eminescu şi Observații cu 
privire la limba poeziilor lui Eminescu, reunite în volumul Limba literară, Craiova, 1977, 
p. 186-126. 

14 Helmuth Frisch, Sursele germane ale creației eminesciene, București, 1999, vol. I, p. 23. 
'5 Mihai Eminescu, Opere, vol. XIII, Bucureşti, 1985, p. 565-567. 

16 „Specificitatea fiecărei limbi este determinată de specificitatea națiunii, iar limba 
acționează la rândul ei asupra națiunii, determinând-o în mod uniform” şi, mai departe, 
„Întrucât în om dezvoltarea naturii umane depinde de dezvoltarea limbii, rezultă că prin 
limbă se defineşte în mod nemijlocit şi conceptul de naţiune, înțeleasă ca un grup de oa- 
meni care configurează o limbă într-un mod determinat”, op. cit., p. 197. Eminescu pune 
în aceeași ecuație argumentativă raportul limbă — naţiune: „Dar ceea ce voiesc românii 
să aibă e libertatea spiritului şi conştiinţei lor în deplinul înţeles al cuvântului. Şi fiindcă 
spirit şi limbă sunt aproape identice, iar limba și naționalitatea asemenea, se vede ușor că 
românul se vrea pe sine, îşi vrea naționalitatea, dar aceasta o vrea pe deplin” (Opere, IX, 
p. 252). 

17 În sfera de cuprindere a literaturii, Eminescu include atât creațiile artistice, cât și scrie- 
rile neartistice. Evidenţa acestei accepții moderne o descoperim într-un articol publicat 
în „Curierul de Iași”, X, nr. 86, 10 august 1877, p. 3, în care poetul anunţă și comentea- 
ză apariţia foii ilustrate „Globul”, săptămânal bucureștean publicat în perioada 6 august 
1877 — 7 iunie 1878 (cf. I. Hangiu, Dicţionar al presei literare româneşti (1790-1982), 
Bucureşti, 1987, p. 162). În corpul articolului redactat de Eminescu, pe fondul unei ex- 
puneri asupra noţiunii de literatură populară, se face diferenţa între „literatura poetică în 
sens larg” și „novela, ştiinţa aplicată” Poetul critică orientarea revistei „Globul” şi conclu- 
zionează că aceasta „nu cuprinde literatură populară nici prin materie, nici prin formă”. 
Pentru detalii, se pot consulta articolul inclus în Opere, IX, p. 412-413 şi aparatul critic 
de la p. 768 a aceluiași volum. 

18 „Limba literară, nu cea grăită în societatea cultă, limba cronicarilor şi a legendelor 
e pe alocurea de-o rară frumuseţe. Multe texte, şi bisericeşti şi laice, au un ritmu atât 
de sonor în înşirarea cuvintelor încât e peste putinţă ca frumuseţea stilului lor să se 
atribuie întâmplării şi nu talentului scriitorului şi dezvoltării limbii” (Opere, XII, 
p. 413). 

19 „Literatura populară nici se poate numi altceva decât sau cugetarea și productele fanta- 
ziei poporului însuşi, cari devin literatură în momentul în care se reproduc prin scriere, 
sau produceri a clasei mai culte, cari se potrivesc însă așa de bine cu gândirea poporului 
încât dacă acesta nu le-au făcut, le-au putut însă face” (Opere, IX, p. 412). 

2 Perpessicius, Emminesciana, laşi, 1983, p. 402. 

Karl Vossler, Limbile naţionale ca stiluri în Mihai Nasta şi Sorin Alexandrescu (editori), 
Poetică şi stilistică. Orientări moderne, Bucureşti, 1972, p. 10. 

2 Reţinem, pentru exemplificare, două ilustrări concludente ale acestei imagini-tip prin 
care Eminescu caracterizează statutul scrisului gazetăresc: „Astea se vorbesc: de prin 
lume adunate și iarăși la lume date — relata referrentes — le dăm şi noi oricui o pofti să le 
povestească mai departe, ca să treacă ca căscatul din om în om” (Opere, XIII, 156); „De 
prin lume adunate şi iarăşi la lume date, zice Anton Pann despre poveştile lui; tot așa poate 
zice Fantasio despre cronicele sale” (Opere, XIII, 344). 

% În spirit polemic, Eminescu atribuie acest cumul de trăsături negative îndeosebi discur- 
sului public liberal, considerat atât în componenta sa politică, cât și în cea gazetărească. 

24 Într-o misivă din 18 martie 1881, adresată tatălui său, Gheorghe Eminovici, poetul 
pune pe seama istovitoarei activităţi de gazetar neputinţa de a ajunge acasă: „M-a apucat 
proclamarea regatului pe dinainte şi-n asemenea împrejurări noi, negustorii de gogoși și de 
braşoave, adică noi gazetarii (subl. n.), suntem foarte ocupați. Aş dori din toată inima să 
vin acasă să vă văd, dac-aș găsi vrun om de încredere care să-mi ţie locul, căci negustoria 
asta, pe lângă că n-aduce nimic, nici nu te îngăduie să închizi o zi două dugheana și să mai 
iei lumea-n cap, ci-n toate zilele trebuie omul să-şi bată capul ca să afle minciuni nouă.” 
(Opere, XVI, 188). 

25 Manuscrisul s-a aflat mai întâi în atenţia lui Alexandru Lambrior. Lingvistul ieșean a 
publicat în revista „Convorbiri literare”, an VIII, nr. 2, din 1874, p. 66-88, studiul intitu- 
lat Literatura poporană, în care descrie colecţia de „Pilde, povăţuiri i cuvinte adeverate şi 
poveşti adunate de d-nealui Vornicul Iordachi Golescul, fiul răposatului banul Radu Golescul”. 
% Perpessicius, Iordache Golescu, lexicolog, folclorist, scriitor în Menţiuni de istoriografie 
literară şi folclor (1948-1956), Bucureşti, 1957, p. 199-269. 

* Maria Stanciu-Istrate, Aspecte ale limbii literare în publicistica eminesciană, „Limba ro- 
mână”, București, 1998, XLVII, nr. 1-2, p. 33-41. 

% Conform comentariilor din ediţia magna iniţiată de Perpessicius, articolul a fost publi- 
cat în „Curierul de Iaşi”, IX, nr. 66, 13 iunie 1876, p. 3. 

* Iuliu Zanne, Proverbele românilor din Basarabia, Bucovina, Ungaria, Istria şi Macedonia, 
ediţie anastatică, vol. IX, Editura Scara, Bucureşti, 2004, p. 84. Iuliu Zanne a transcris şi a 
publicat, în volumele VIII şi IX ale colecţiei sale, o mare parte din cuvintele de învățătură 
adunate de Iordache Golescu. 

3 D. Vatamaniuc notează că, în textul respectiv, Eminescu a pus în oglindă cugetări- 
le lui Oxenstierna şi o serie de proverbe românești de neaflat în manuscrisele poetului 
şi presupune că respectivele paremii amintesc de „Anton Pann și C. Negruzzi, scriitori 
preferaţi ai poetului”, fără a identifica totuşi sursa (cf. Opere, IX, p. 826). 

31 În lucrarea Eminescu despre problemele limbii române literare, Bucureşti, 1963, p. 39, 
Gh. Bulgăr evită să precizeze sursa paremiilor din articolul eminescian, avansând, în 
schimb, ideea că „gândirile lui Oxenstierna” i-au servit poetului ca izvor de inspirație 
pentru Glossa sa. 

* George Munteanu, Hyperion 1, Viaţa lui Eminescu, Editura Minerva, Bucureşti, 1973, 
p. 135-136. 

3 Alexandru Andriescu, 1979, Limba presei românești în secolul al XIX-lea, Editura Juni- 
mea, laşi, p. 158. 

3 Monica Spiridon, Eminescu. Proza jurnalistică, Editura Curtea Veche, Bucureşti, 2003. 

Mircea Muthu este, în ciuda constantelor 
sale preocupări de teorie literară și de este- 
tică, un aplicat, în măsura în care contactul 
nemijlocit, permanent, cu textul posedă ne- 
îndoielnice virtuți anteice. Criticul resimte, 
astfel, cu o oarecare nostalgie secretă sau cu 
nedisimulată fervoare, nevoia de a-și asuma 
opera literară în straturile sale cele mai sub- 
tile, mai greu de sesizat, pentru că, în fond, 
opera e cea care verifică și justifică intuiţia 
exegetului, recursul la concretitudinea tex- 
tului fiind presupus ca o necesitate perma- 
nentă. De aceea, pentru Mircea Muthu con- 
ceptul de „balcanism literar” nu îşi consumă 
dinamismul semantic în pură generalitate, 
ci se găseşte încorporat în opere, în struc- 
tura intimă a unui anumit fenomen literar, 
în teme şi motive recurente, cu analogii și 
deschideri fecunde. Balcanismul românesc 
e înțeles ca un concept-cheie, capabil să ab- 
soarbă în articulațiile sale teoretice specifi- 
cul culturii şi literaturii noastre. De aseme- 
nea, cercetătorul a observat și comentat, nu 
de puţine ori, multiplele conexiuni, relaţii şi 
apropieri între Orient şi Occident care s-au 
manifestat în cultura noastră. În legătură cu 
personalitatea lui Nicolae Iorga, de pildă, 
Mircea Muthu remarcă „înclinarea firească 
a spiritului nostru spre luminile Occidentului, 
fără să nege însă rolul Orientului”. 

Preocupările de critică şi de istorie literară ale lui Mircea Muthu s-au 
cristalizat în jurul câtorva teme fundamentale: spiritul sud-est euro- 
pean şi reflexele sale literare, raporturile dintre artele plastice şi litera- 
tură, meditaţia asupra condiţiei literaturii și a criticii literare etc. Din 
această perspectivă, cărțile sale (Orientări critice, Literatura română 
şi spiritul sud-est european, La marginea geometriei, Permanenţe literare 
româneşti din perspectivă comparată, Alchimia mileniului, Liviu Rebrea- 
nu sau paradoxul organicului, Cântecul lui Leonardo, Călcâiul lui Dela- 
croix, Balcanismul literar românesc etc.) au izbutit să dea contur unui 
profil critic cu trăsături inconfundabile, de incontestabilă originalitate 
şi distincție, marcat de austeritate a ipotezelor și de elevaţie a frazării. 
Mircea Muthu și-a orientat eforturile spre câteva probleme esenţiale, 
pe care le-a asumat cu obstinaţie și rigoare, identificând cu subtilitate 
semnificaţiile şi implicaţiile cele mai insesizabile ale creaţiilor literare 
ori ale unor fenomene artistice. Impunând în cercetarea critică de la 
noi termenul de „balcanism literar”, Mircea Muthu l-a privit din per- 
spectivă comparată, chiar dacă demersul său nu s-a rezumat deloc la 
delimitarea unor noţiuni de ordin general, la identificarea unor analo- 
gii şi corespondențe între fenomene sau opere literare, ci s-a aplicat și 
asupra concretului, criticul recurgând la analiză ca la un corolar necesar 
al privirii sintetice, al generalizării. 


Apetenţa lui Mircea Muthu pentru analiza eficientă (dar deloc sufici- 
entă, adică închisă în tipare prestabilite), pentru studiul aplicat, pasiu- 
nea sa pentru concretul operei literare se regăsesc și în Liviu Rebreanu 
sau paradoxul organicului. În Preambul, Mircea Muthu simte nevoia 
să-şi justifice efortul, mai ales prin puţinătatea exegezelor rebreniene 
cu adevărat reprezentative. Paginile lui Muthu nu au doar ambiția de 
a-l privi pe Rebreanu dintr-un unghi inedit, altfel, ele își propun și să 
verifice, în perimetrul unei opere clasicizate, supusă tuturor poncife- 
lor receptării, măsura în care Rebreanu e un autor modern, un scrii- 
tor a cărui creaţie conţine indici fermi de actualitate, în condiţiile în 
care justificarea perenităţii operei presupune „depășirea stadiului cu 
precădere elogiativ în actul de a celebra un mare scriitor”. Cartea lui 
Mircea Muthu îşi are punctul de plecare în ideea conform căreia „afir- 
marea sinelui (...) traduce, la modul întrucâtva compensatoriu, ace- 
eași năzuință de a edifica rotund într-un univers supus fragmentării”. 
Or, această „afirmare a sinelui” îşi află concretizarea în mărturisirile lui 

Rebreanu, ce alcătuiesc „punctul de convergenţă dintre teoreticianul 
sui-generis, scriitorul, animatorul cultural și omul Rebreanu”. De altfel, 
receptarea critică comună a încetățenit, într-un anume sens, imaginea 
unui Rebreanu scriitor de o mare forță narativă, adevărată natură epi- 
Că, şi în mai mică măsură reflexiv. Mircea Muthu recuperează opera lui 
Rebreanu într-o ipostază duală: acea ficțională și cea reflexivă şi con- 
fesivă — ipostaze aflate într-o certă relație de complementaritate. Pos- 
tura de teoretician a scriitorului nu poate fi, desigur, neglijată, pentru 
că opera propriu-zis de ficțiune e dublată, însoţită mereu de mărturia 
explicativă, de documentul teoretic complementar. Mircea Muthu 
subliniază, de altfel, cu îndreptăţire, că mărturisirea însăşi conţine, di- 
seminate în structurile ei, confesiunea propriu-zisă, elementul de poie- 
tică şi noțiunea de teorie literară. Criticul subsumează opera lui Liviu 
Rebreanu unei categorii estetice fundamentale: aceea a organicului, 
element către care converg, cu semnificativă recurenţă, liniile de forță 
semantică ale mai tuturor creaţiilor sale. „Categorie suverană”, cum 
observă criticul, organicul nu e identificat doar la un palier al operei 
lui Rebreanu, spre exemplu, la nivelul creaţiilor de ficțiune; dimpotri- 
vă, „ca şi concept însă organicul este multiplu etajat, el are statut de 
imanențţă atât în epica exemplară traversată de suflu epopeic, precum 
şi în concepţia despre artă a scriitorului ce conturează clasica, balzaci- 
ana imagine a creatorului demiurg”. Conceptul organicului este, apoi, 
urmărit, într-o demonstraţie riguroasă, în celelalte capitole ale lucrării 
lui Mircea Muthu, ce se ocupă de Jurnalul și de poietica creaţiei, „Cen- 
trul” şi „corpul sferoid”, de Incipitul şi mutaţiile prozei: epopeic / romanul 
realist / proza modernă sau de Feţele tragicului (eu istoric / eu mitic) etc. 
Pământul este, cu totul îndreptăţit, considerat „expresie ontologică a 
organicului”, un centru pulsatoriu care determină în chip hotărât atât 
narațiunea, cât și destinele personajelor. Foarte seducătoare, deși oa- 
recum discutabilă, se vădeşte aserțiunea lui Mircea Muthu conform 
căreia opera lui Liviu Rebreanu e o expresie abreviată a înseși evoluţiei 
realismului critic, după cum ruptura dintre perioada de creaţie finaliza- 
tă cu Răscoala (1932) şi faza ce gravitează în jurul Gorilei (1938) sem- 
nifică mai puţin istovirea capacităţii creatoare a scriitorului, cât „starea 
de criză intrinsecă romanului de factură realistă din primele decenii ale 
veacului XX”. În această conjunctură de criză, într-o epocă dominată 
de un impuls centrifugal și entropic, guvernată de principiul omnipre- 


EET ROMIÂINIĂ 


zent al fragmentarului, Rebreanu caută să menţină o anume coeziune 
a elementelor, să confere o garanţie (ce seamănă foarte mult însă cu 
o iluzie) de stabilitate efemerului și destrămării — embleme ale ace- 
lor decenii. Organicul se transformă astfel „din axiomă în deziderat”. 
Relaţia dintre om şi pământ („contracarată progresiv de nebuloasa şi 
dinamica «lume de mâine», cu ilustrarea sa în Gorila”), translația de 
la afirmarea cu obstinaţie a unităţii lumii la hybrisul social şi individual 
mărturisesc această stare de criză la care scriitorul e martor și partici- 
pant, această trecere „de la monolitic spre fragmentar” pe care o sesi- 
zează, cu perfect aplomb, Mircea Muthu în evoluţia operei rebreniene. 
Studiul „tipologic” al lui Mircea Muthu e unul substanţial. Demon- 
straţia se sprijină mereu pe o solidă argumentare, iar conceptele sunt 
delimitate și definite cu rigoare analitică și aplicaţie interpretativă. 


În ciuda caracterului său structurant oarecum eterogen, Balcanologie 
II (2004) e o carte ce se detașează prin prezenţa unui set de obsesii, 
extrem de relevante pentru preocupările autorului ei. Ideea coagulantă 
a cărţii este, aşa cum o arată și titlul, balcanitatea, cu diversele sale fațete 
şi manifestări, în istorie, literatură, artă, cu concretizările sale multiple, 
în opere literare reprezentative, dar şi în mentalități ori în modelele 
arhetipale ale abisalului colectiv. Prima parte a cărţii, Inserţii, are un 
caracter preponderent analitic, autorul așezând în cumpănă deopo- 
trivă vocaţia sa pentru circumscrierea atentă a unor concepte defini- 
torii pentru balcanologie și interesul constant pentru concretitudinea 
textului literar. Referindu-se la mentalitatea balcanică, Mircea Muthu 
surprinde, ca o constantă esenţială a sa, identitatea multiplă, concept de 
o reală disponibilitate metodologică, prin care se mediază în chip be- 
nefic raportul dintre identitate și alteritate. În același timp, autorul pre- 
zintă trei module interogative ce concretizează această teză a mentali- 
tăţii balcanice: existenţa unui „homo balcanicus”, efectele modernităţii 
asupra identităților balcanice şi condiţiile în care identitățile balcanice 
pot deveni pacifice. 


Mircea Muthu constată că cele trei module, dar și altele, structurează 
o problematică fundamentală a balcanităţii. De un interes indiscutabil 
sunt și aserțiunile privitoare la bizantinologie, provocate de lectura — 
creatoare — a cărții Ideologia politică a Imperiului Bizantin, de Helene 
Ahrweiler, aserțiuni prin care Mircea Muthu realizează o relație subti- 

lă, foarte eficientă din unghi epistemologic, între bizantinologie și bal- 
canologie, două perspective îndreptăţite a arunca o dreaptă lumină și 
asupra Imperiului Bizantin, dar și asupra spaţiului balcanic, în măsura 
în care filiaţiile, apropierile, congruenţele între cele două entităţi sunt 
cât se poate de evidente. Comparatismul în trei ipostaze e o succintă, 
dar densă prezentare a achizițiilor metodologice de dată recentă în do- 
meniul literaturii comparate, cu evocarea numelor și a contribuţiilor 
unor comparatişti cu un aport decisiv la evoluţia disciplinei (George 
Steiner, E. R. Curtius, Raymond 'Trousson, Hugo Dyserink și, la noi, 
Alexandru Duţu). Sunt decelate aici trei mari dimensiuni ale compara- 
tismului: tipologică, tematologică și imagologică. Dacă tipologia com- 
parată distribuie accentul asupra unei anumite „geografii umane” ce se 
regăseşte într-un anumit grup de literaturi, folosind în special instru- 
mente metodologice ale sociologiei literaturii, tematologia „înlesnește 
valorificarea în cheie culturologică mai mult decât în aceea propriu-zis 
literară”. În sfârșit, grila imagologică de studiu a literaturilor îşi are te- 
meiul gnoseologic și epistemologic în relevarea a două constante esen- 
ţiale: imaginea celuilalt şi imaginea propriului sine. 


În comentariile despre două memoriale de călătorie prin spaţiul 
sud-estului Europei (grupate subtitlul Periple balcanice), Mircea Muthu 
subliniază atitudinile şi reflexele culturale ale lui Dimitrie Ralet, expu- 
nând o sumă de „referinţe psihologice” ale memorialistului-personaj, 
dar şi modul în care este „prezentificată” concretețea peisajului uman și 
geografic, în conjuncţie cu excursurile istorice sau recursul la „memo- 
ria culturală”, În memorialul de călătorie al lui Dimitrie Bolintineanu 
se pune accentul pe individualizarea stilistică a textului, cu prezentarea 
unor dominante expresive ale naraţiunii autobiografice. Un studiu aflat 
la interferența literaturii comparate cu estetica e O componentă a tipului 
tragic, în care cercetătorul studiază câteva reflexe literare fundamentale 
ale femeii-peşte, mit semiantropomorf ce ilustrează congruenţa ele- 
mentului feminin cu dimensiunea acvaticului. Nu putem trece peste 
comentariile pe care Mircea Muthu le consacră (în Prelungiri tipologice 
în proza românească) unor romane în care resorturile naraţiunii rea- 
liste sunt relativizate prin reverberaţii ale alegoricului și simbolicului 
cu intarsii ale lirismului (despre Iarna Fimbul de Alice Botez), în care 
e prezent un timbru tragic ce modulează existenţe și destine umane, 
într-o reprezentare în care „detașarea alternează cu implicarea senti- 

mentală, crucificarea lumii crepusculare cu revanșa scrisului frumos” 
(despre Lunatecii, de lon Vinea), sau, în fine, în care se regăsesc „tonul 
vituperant şi candoarea mimată, portretele trase în cărbune şi tristețea 
clamată într-o retorică specifică” (despre Adio, Europa!, de I. D. Sâr- 
bu). În mod parcă surprinzător, în a doua parte a cărţii, Documente, ni 
se relevă alte disponibilități ale cercetătorului literar, acribia filologu- 
lui, ştiinţa de a descoperi filiații între texte, arta de a pune în valoare 
manuscrise mai puţin cunoscute, cu descrieri minuţioase şi documen- 
tate. Carte în care preocupările de literatură comparată, de estetică și 
de exegeză propriu-zisă stau în armonie, Balcanologie II întregeşte în 
chip benefic interesul constant și fructuos al lui Mircea Muthu în acest 
domeniu, după remarcabilele sinteze consacrate sud-estului european 
(Literatura română si spiritul sud-est european, Balcanismul literar româ- 
nesc, Dinspre Sud-Est, Balcanologie I). 


În ansamblul creaţiei lui Mircea Muthu, efortul sintetic, implicat în 
preocupările sale de estetică şi literatură comparată, se îmbină cu exer- 
cițiul analitic, opera sa critică asumându-și astfel o conformaţie unitară 
în ciuda diversităţii ei. Studiile lui Mircea Muthu despre raporturile de 
interferență dintre plastică și literatură se deschid, la rândul lor, unor 
ipoteze și soluții metodologice de certă noutate și viabilitate, într-un 
limbaj adecvat și suplu, mărturie a unui amestec de reflexivitate și vo- 
luptate imagistică. Critic și teoretician literar riguros, sobru în expre- 
sie și măsurat în aprecieri, Mircea Muthu poate fi cu greu surprins în 
afirmaţii hazardate, care să nu aibă girul de necontestat al textului, ori 
acoperire în concretitudinea operei. O serie întreagă de studii și eseuri 
impun o privire atentă a raporturilor și convergenţelor multiple dintre 
plastică și literatură, autorul urmărind momentele de interferență, de 
intersecţie ale acestor moduri de comunicare artistică într-un fel con- 
substanţiale, întrucât „arta literară și cea plastică s-au născut din trun- 
chiul comun al creativităţii umane”. 

Părintele Dumitru Stăniloae sau 


istoria unui drum personal al Crucii 
(La 110 ani de la naştere şi două decenii de la 
trecerea sa la cele veşnice) 


A.OV. — drd., Universitatea 
„Ştefan cel Mare” din 
Suceava, poet şi publicist. 
embru al Uniunii 
Scriitorilor din România, 
filiala laşi; membru în 
Comitetul de conducere 
al Societăţii Scriitorilor 
Bucovineni, redactor a 
revistei „Bucovina literară”. 
Cărţi recente: Demersul 
dialogic. Semne ale unei 
experienţe a înţelegerii (2011), 
Viaţa preschimbată, poeme 
(2011). În pregătire — o carte 
intitulată: Traian Brăileanu. 
Întruchipările raţiunii (Fapte, 
idei, teritorii ale realității din 
interbelicul bucovinean). 


= 


Preţuit de Heidegger și de mulți alții, persona- 
litate monumentală a teologiei creştin-orto- 
doxe contemporane, cu o operă impresionan- 
tă, dogmatist recunoscut fără echivoc pentru 
limpezimea gândirii sale, traducătorul în 
limba română al Filocaliei, părintele profesor 
Dumitru Stăniloae (n. 16 decembrie 1903 — 
d. 5 octombrie 1993) nu s-a abătut niciodată 
în viaţă, de cum şi-a conștientizat calea, de la 
drumul Crucii pe care l-a străbătut, chiar și în 
vremuri de grea încercare sau mai ales atunci. 
Şi nu oricum, ci împreună cu Hristos, cum 
o mărturisea fără ezitare ori de câte ori avea 
ocazia: „pentru că numai în Hristos putem să 
ne iubim, ca toţi să fim una să ne unim față 
de cei din stânga, și faţă de cei din dreapta. Să 
stăm locului [...]” Şi nu s-a clintit din credinţa 
sa şi a luptat, cu adevărat, spiritual, în fidelita- 
te față de Revelația lui Hristos dată în Sfânta 
Scriptură şi Tradiţie, cu responsabilitate față 
de credincioşi şi deschidere către viitorul es- 
hatologic. 


Kallistos (Ware), episcop de Diokleia, evi- 
denţiază faptul că Dumitru Stăniloae ne oferă 
„o convingătoare teologie a lumii”, „o teologie 
a iubirii şi a comuniunii personale”, „in mod 

pregnant trinitară”, fiind de părere că doctrina Treimii are „o semni- 
ficaţie crucială pentru fiecare dintre noi, afectând felul în care ne pri- 
vim pe noi înşine și unii pe alţii” Înaltul sacerdot nu scapă din vede- 
re nici aspectul potrivit căruia teologia părintelui profesor Stăniloae 
„este structurată de adevărul dublu al depărtării şi totuşi al apropierii 
lui Dumnezeu. Dumnezeirea este total transcendentă și total imanen- 
tă, incomprehensibilă şi totuși înţelesul adânc al oricărui lucru, infinit 
dincolo de orice participare şi totuşi mai aproape de noi, decât însăşi 
inima noastră”. Mai mult, viziunea savantului român asupra transfigu- 
rării cosmice, strâns legată de învăţăturile sale despre prezenţa ener- 
giilor necreate ale lui Dumnezeu, este considerată de către exarhul de 
Diokleia o altă caracteristică majoră a teologiei lui Dumitru Stăniloae. 


Bazându-se în chip esenţial pe scrierile Sfântului Maxim Mărturisito- 
rul, ale Sfântului Atanasie cel Mare, Sfântului Vasile cel Mare sau Di- 
onisie Areopagitul, gânditorul român s-a străduit să ne arate că lumea 
este opera rațională a lui Dumnezeu, insistând asupra faptului că exis- 
tența creată este fundamentată în voinţa, eminamente liberă, a Tatălui 
din ceruri care le aduce pe toate la existenţă, la viaţă, din nimic, în timp 
şi din iubire. 


În „timpul dinainte de timp” sau a „inceputului înainte de început”, 
potrivit părintelui profesor Dumitru Stăniloae, Dumnezeu a gândit 
dinainte toate lucrurile, evoluţia sau devenirea lor, lumea fiind creată 
nu din necesitate, ci din libertatea, bunătatea și iubirea Creatorului ei. 
Astfel, în concordanță cu învățătura patristică, marele teolog defineș- 
te lumea drept „o realitate unitară rațională, existând pentru dialogul 
interuman, ca o condiţie pentru creșterea spirituală a omului, pentru 
dezvoltarea umanității” (pr. prof. dr. Dumitru Popescu). 


În acest context, aplecându-ne chiar şi doar în treacăt asupra operei lui 
Dumitru Stăniloae, trebuie să amintim concepţia cărturarului referitoa- 
re la dimensiunea dialogică a omului. Stăniloae sesizează că: „Precum 
numai în persoane există concret ființa umană, așa numai prin comu- 
nicare iubitoare între doi, sau mai mulţi, ea se face mai unită și mai în- 
tărită. Fiinţa umană, existând numai în persoane, implică în ea mişcarea 
comunicării interpersonale și se întăreşte prin actualizarea acesteia, sau 
prin dialogul sincer și pozitiv între persoane”. În consonanţă cu teologul 
român, Vladimir Lossky semnalează că natura umană nu poate exista 

doar în posesiunea unei monade, ci solicită, în defavoarea singurătăţii, 
comuniunea sau „diversitatea cea bună a iubirii”. Astfel, în relaţia cu ce- 
lălalt, fiind pentru celălalt sau ceilalți, omul are posibilitatea să descope- 
re un sens mai profund al existenţei, esenţa ființei. Ceea ce înseamnă că 
ne vom regăsi nu în ființă, ci dincolo de ea, tocmai în relaţie, prin in- 
termediul comunicării. Tot din această aplecare către comprehensiunea 
celuilalt se dobândeşte responsabilitate sau conștiință de ceva, ceea ce 
conduce către luminarea sau limpezirea ființei, adică spre o potenţare a 
umanismului autentic sau, pur și simplu, a omeniei. Referindu-se strict 
la termenul românesc omenie, Dumitru Stăniloae specifică faptul că este 
la fel de dificil de explicat precum noţiunea autohtonă de dor. Omenia 
depăşeşte în semnificaţie termenul german, Menschlichkeit sau menschlich, 
care se apleacă, după Stăniloae, doar spre ideea de milă. Același lucru îl 
constată părintele profesor și când analizează cuvântul francez humain, 
acesta având, de asemenea, aproape numai un înțeles sentimental. 


Pe scurt, de teme precum Sfânta Treime, Sfânta Biserică şi îndumne- 
zeirea omului prin iubirea lui Hristos s-a preocupat în profunzime Du- 
mitru Stăniloae, cel care, potrivit exprimării teologului Andrei Scrima, 
a oferit, fără doar şi poate, „ospitalitate lui Dumnezeu liber de orice 
închidere”. 


Referindu-se la libertatea omului, părintele profesor Dumitru Stăniloae, 
cu studii și doctorat obținut în cadrul teologiei cernăuţene, ajunge la con- 
cluzia că minunea creaţiei omului de către Dumnezeu constă în faptul că 
persoana umană este un subiect liber, care are posibilitatea să facă bine 
din proprie voinţă și nu dintr-o supunere necondiționată față de Creator, 
progresând în asemănarea cu Dumnezeu, apropiindu-se de El. Este vor- 
ba, aşadar, conform formulării ad litteram a preotului Mihai Iordache, de 
ceea ce numim „lucrarea continuă a asemănării cu Dumnezeu, susținând 
lupta personală pentru menţinerea și întărirea libertăţii sale. Dacă omul 
încetează această luptă, atunci există pericolul căderii sub sclavia patimi- 
lor sale”!. O consecvență de acest tip, o aşa conştiinţă, de nezdruncinat, 
l-a făcut pe Dumitru Stăniloae chiar și în momentele cele mai vitrege din 
viaţa sa, şi aici mă refer la perioada detenţiei din închisorile comuniste, 
1959-1963, de care nu a scăpat nici el, să nu abdice sub nicio formă de la 
crezul său, continuându-și drumul personal al Crucii. Ca om, după cum 
mărturiseşte fiica sa Lidia Stăniloae, savantul român era lipsit de egoism, 

devotat celorlalți până la a se uita pe sine. A fost așa cum spune Scriptura: 
„tuturor toate”. Solidar şi responsabil. De aici şi forța de a-şi modela viața 
în chip eminamente liber, trăindu-și credinţa în perfect acord cu marea 
sa libertate interioară. 


Maica Siluana povestește cum, fără să-l fi întâlnit vreodată faţă în faţă, 
l-a cunoscut pe părintele Dumitru Stăniloae. Și încă mai bine şi mai pro- 
fund decât pe mulţi care i-au stat prin preajmă. Primise „canon” să-i ci- 
tească întreaga operă. Încă de la primul cuvânt citit, l-a simţit ca și cum 
i-a fost adresat personal, fiind scris special pentru ea. „Așa am citit Dog- 
matica descoperind în trupul meu că Biserica este laboratorul Învierii în 
care este recuperată ființa umană cu toate ale ei. Am citit Iisus Hristos sau 
restaurarea omului aflând cine sunt de fapt şi de ce nu-mi puteam găsi 
pacea în altă parte decât în Biserică. Am citit minunata carte (carte?) 
despre Sfânta Liturghie care m-a adus, în sfârșit, acasă. ACASĂ! Citind, 
mâncând cuvintele Părintelui Dumitru (vă rog să faceți ca mine și veţi 
vedea!), îl urmam cutremurată. Și Părintele înainta aprinzând în mine o 
Lumină în care re-cunoșteam totul”, povesteşte Maica Siluana, arătând 
astfel importanţa lecturii din opera lui Dumitru Stăniloae. Parcurgând 
litera unor mărturii ca aceasta, putem afirma fără urmă de îndoială că pă- 
rintele profesor, fie prin cuvântul scris, fie prin cel vorbit, direct, firesc, de 
la om la om, avea capacitatea extraordinară de a crea duh de comuniune. 
Costion Nicolescu, doctor în teologie, afirma că: „Ajungând din când 
în când în preajma unui astfel de om, în care asemănarea lui Dumnezeu 
este lucrată, adică nu este lăsată în paragină, puteam și eu să am acces la o 
anumită pace şi linişte, un fel de isihie care te vindecă de orice tulburare. 
[...] Era o comunicare cu totul personală. El știa să te asculte atent şi să-ți 
răspundă exact la ceea ce aveai nevoie. Cuvântul lui te ajungea și te înso- 
tea. ÎI simţeai totdeauna aproape, aproape... Cu tine! ÎI simt şi acum... Iar 
în întâlnirea cu el nu lipsea niciodată Dumnezeu, prezență mângâietoare 
şi încurajatoare. Chipul său, atât în partea vădită, cât și în cea lăuntrică, 
înaintase până departe pe drumul asemănării cu Dumnezeu”. Un drum 
al Crucii pe care dacă nu îl străbătea, cu siguranță, am fi fost mai săraci, 
nu doar noi, ci și întreaga ortodoxie. 


Note | 1 Pr. Mihai Iordache, Concepţia despre libertate la Emil 
Brunner, Karl Barth şi Rudolf Bultmann. O evaluare orto- 
doxă (Rezumatul tezei de doctorat omonime), Bucureşti, 
2011, p. 10. 


Mihaela DOBOŞ 

Ștefan Aug. Doinaș despre lirica lui 
Nichita Stănescu: o lectură „trialectică” 


M.D. — drd., Universitatea 
„AL. |. Cuza" laşi, profesor 
de literatura română 

la Colegiul „Costache 
Negruzzi, laşi. Autoare a 

12 lucrări de specialitate 
apărute la editurile Polirom, 
Paralela 45, Art. Printre 
studiile publicate: Textul 

şi spectacolul — ecuaţia 
dramaticului în metafora 
literaturii (2009), Jurnalul 
ultim al ființei în „Sonetele 
fără sunet" de Ștefan Aug. 
Doinaş (2011), Modele 
româneşti de traducere a 
poeziei. Ştefan Aug. Doinaş 
(2011), Proza lui Ștefan Aug. 
Doinaș între Ludus şi Logos 
(2012) etc. Beneficiar al unei 
burse doctorale în cadrul 
proiectului DOC PAIDEIA 
(107/15/$5/783420). 


Opera lui Nichita Stănescu face obiectul câ- 
torva eseuri critice ale lui Ştefan Aug. Doinaș, 
dintre care cel mai cuprinzător — prin inventa- 
rierea tuturor volumelor de până în 1980 — este 
Poezia și poetica lui Nichita Stănescu, din volu- 
mul Lectura poeziei. Cel mai complex şi mai 
original însă — prin ideile critice avansate —, mai 
adânc şi mai aplicat — prin comentarea abun- 
dentă a versurilor şi identificarea procedeelor 
de creaţie definitorii — este Despre poezia lui 
Nichita Stănescu, scris imediat după moartea 
poetului şi publicat în volumul Măştile adevă- 
rului poetic. Între acestea se situează Lauda ne- 
adevărului necesar, o recenzie a volumului Laus 
Ptolemaei, reluată în Lampa lui Diogene. 


Acceptând implicit ideea lui Jean Starobin- 
ski referitoare la „structurile preferenţiale” ale 
multiplelor lecturi practicate de critica mo- 
dernă, în drumul către crearea unui „cerc her- 
meneutic”! asumabil de către opera evaluată, 
Doinaș observă că lirica lui Nichita Stănescu 
poate „prilejui” diverse interpretări și regimuri 
de înţelegere. Încercând un demers metacritic, 
pentru a decela „lectura” lui Doinaș însuși, con- 
statăm existenţa câtorva focare de interes ale 


Cercetările au fost finanţate din Fondul Social Euro- 
pean de către Autoritatea de Management pentru Pro- 
gramul Operaţional Sectorial Dezvoltarea Resurselor 
Umane 2007-2013 [proiect POSDRU/CPP 107/ 
DMI 1.5/$/78342]. 

criticului. El își propune, înainte de toate, să explice mecanismul noutății 
poeziei stănesciene, care produce, la momentul respectiv, o „cutremu- 
rare” sau un „şoc”? în metabolismul liricii autohtone. Uzând, astăzi, de 
avantajul acumulării, în timp, a gândirii românești asupra creaţiei, îm- 
prumutăm de la Horia-Roman Patapievici termenul de „cezură, folosit 
în lămurirea impactului inovator pe care îl poate avea un creator asupra 
epocii, considerând că se potriveşte percepţiei lui Doinaș asupra mo- 
mentului Nichita Stănescu în literatura română: „Creatorul acesta devi- 
ne un soi de fereastră spre ceva mult mai cuprinzător decât experiența 
comună a celorlalți creatori din câmpul său de activitate. El vede mai 
bine, mai profund, mai radical: el răstoarnă, cu noul său instrument de 
cunoaștere, granițele stabilite. Mai mult, creaţia sa capătă toate aparenţe- 
le unei chei universale a lumii. Este simplă, priveşte orice, poate da seama 
de orice. Devine tot mai ultimativă, mai febrilă, mai stranie. În ordinea 
cunoașterii, seamănă cu strigătul terebrant al unui poem genial”. 


Două niveluri ale lirismului stănescian sunt responsabile, în opinia lui 
Doinaș, de această genială ieșire din regularitate: înrudirea dintre dis- 
cursul poetic şi cel filozofic — „în realizările sale majore, poezia lui Ni- 
chita Stănescu este sora anamorfică a unui discurs filozofic” — și rapor- 
tul special dintre discursul liric și structurile realului. În ceea ce priveşte 
apropierea dintre gândirea poetică și cea filozofică, plasată de Doinaș 
şi de această dată sub incidenţa „discursului mixt” — veche şi constantă 
preocupare a criticului, exersată și în analiza operei blagiene —, autorul 
mărturiseşte trăirea unei „revelații de lectură”S care îl determină a-și 
amenda aprecierile mai vechi — din Poezia și poetica lui Nichita Stă- 
nescu — referitoare la „divorțul” sau separarea „dintre real și imaginar, 
dintre lume şi eul poetic”, dintre „simţuri şi materie” etc., detectabilă în 
adâncurile viziunii stănesciene, acel Cogito sau „subiectul conştient as- 
cuns în inima operei”“ despre care vorbeşte Georges Poulet în Fenome- 
nologia conştiinţei critice. Inspirat de ideile filozofului francez de origine 
română Stephane Lupasco” — din a cărui bogată operă, parțial tradusă 
în limba română, Doinaș citează trei lucrări: Logica dinamică a contra- 
dictoriului, Trei materii şi Principiul antagonismului şi logica energiei —, 
criticul avansează o nouă și originală direcţie de interpretare a operei 
autorului Necuvintelor, bazată pe principiul terțului inclus. Opoziția 
ireconciliabilă dintre diversele niveluri ale realităţii și ale trăirii devine, 
astfel, simplificând lucrurile, vocaţie a contradicţiei — om / zeu, mate- 
rial / spiritual, substanţă / structură, subiect / obiect, Fiinţă / devenire 

etc. — bazată pe „refuzul geometrismului ca atare, al formelor închise, 
eleate”, pe „refuzul logicii identităţii, aceea care blochează orice dina- 
mism al gândirii în tautologia A=A"" şi pe sugestia unui „dualism anta- 
gonic”, nu de tipul sintezei hegeliene împăciuitoare — de altfel, Basarab 
Nicolescu va propune, ca pandant al termenului hegelian „dialectică”, 
unul adecvat noii realităţi ontologice teoretizate, „trialectică” —, ci unul 
care tinde să diversifice totul, să introducă de fiecare dată termenii unei 
polarităţi ce naște alte și alte energii care caută a se ordona într-un sis- 
tem. Translând în sfera poeziei această inovatoare teorie a modernităţii 
şi postmodernităţii filozofice, Doinaș constată că la Nichita Stănescu 
„contradictoriul este tot timpul cultivat, de la oximoronul simplu (Foaie 
verde de albastru) până la antinomiile decelate în Elegia întâi”. 


Credem că abordarea liricii lui Nichita Stănescu dintr-o perspectivă 
filozofică atât de inovatoare atestă, în cazul lui Doinaș, pe de o parte, o 
cultură filozofică vastă și flexibilă, în acord cu achizițiile europene de 
ultimă oră ale domeniului, iar pe de altă parte, o „conştiinţă critică” 
deschisă și curajoasă ce-și asumă relativitatea „adevărului devenit” în 
judecarea operei literare. 


Remarcăm faptul că, deşi Doinaș îl plasează pe Nichita Stănescu în 
direcția numită „lirismul maximei reflexivități', criticul atrage atenţia, 
într-un alt eseu, asupra caracterului a-conceptual şi non-intelectual în 
sensul consacrat al liricii stănesciene — „Poemele lui Nichita Stănescu 
sunt, de fapt, «cântece de scos ideea din cap», adevărate exorcisme me- 
nite să ne elibereze de blestemul intelectualității”!* —, aspect care nu con- 
stituie o inconsecvenţă critică, ci o atentă nuanţare a specificului acestui 
tip de lirism, în interiorul categoriei mai largi în care se încadrează. 


Al doilea versant al originalității stănesciene vine, în opinia lui Doinaș, 
din gradul de deconstruire a realului vizibil în poezia acestuia. Dacă 
în segmentul critic consacrat relaţiei dintre discursul liric și discursul 
filozofic în creaţia stănesciană Doinaș se plasează clar în marginile „cri- 
ticii imanente” (Georges Poulet), ştiinţifice, orientate exclusiv asupra 
textului, în cel referitor la poziționarea liricii față de realitate optează 
pentru o sinteză între perspectiva criticii autonome şi cea a criticii 
contextuale, luând „distanță reflexivă” față de epoca literară analizată. 
Suportul teoretic la care apelează pentru interpretarea inventivității 
eruptive dintre poezia lui Nichita Stănescu este asigurat de lucrările lui 
Jean-Frangois Lyotard, unul dintre părinţii postmodernismului literar. 

Preluând de la acesta ideea despre „rangurile figurii”'*, proces de de- 


construire a lumii existente în vederea construirii „himerei” artistice, 
prin instaurarea unei implicite abateri (écart) între realitate și textul 
literar, Doinaș ajunge, pe această filieră, la imensa „forță critică” pe care 
opera lui Nichita Stănescu a emanat-o în spaţiul liricii româneşti, cu 
un impact ce a crescut de la volumele de tinereţe la cele de maturita- 
te: „Dacă acum douăzeci de ani, în O viziune a sentimentelor, această 
distanțare de înaintași și contemporani era doar latentă, ea s-a actuali- 
zat pe parcurs, cu o elegantă virulență, aș zice, pe măsură ce se desfășura 
de la 11 Elegii spre Epica magna, Operele imperfecte şi Noduri și semne”"5. 


Printr-o operaţie analitică extrem de laborioasă și de specializată, Doinaș 
trece în revistă numeroasele procedee ce stau la baza „descătușării figu- 
rale” fără precedent din lirica stănesciană, depășind, astfel, vagul aprecie- 
rilor generale — pericol ce pândește orice act critic — prin coborârea la ni- 
velul „intimei geometrii în mișcare a operei”'S. Urmărind logica internă 
a acesteia, criticul face un sugestiv inventar, pe de o parte, al structurilor 
stilistice, în sens larg, iar pe de altă parte, al temelor preferate de poet, 
într-un efort de dezambiguizare a discursului liric cu benefice consecințe 
în ordinea receptării generale a operei: „ștergerea opoziţiei materie / spi- 
rit (identificarea sensibilului cu inteligibilul)”, „anularea prăpastiei dintre 
regnuri”, „dintre divin şi obiectual”, „egalitatea logos / haos primordial, 
„abolirea greutăţii fizice”, „preferința pentru formele vii, încorporate or- 
ganic, în defavorul formelor abstracte”, „înclinarea pasionată către for- 
mele empiriei, în disprețul intuitiv al cunoașterii teoretice raționale”, 
„refutarea perfecțiunii, ca o formă a morţii”, „păstrarea în virtual, în sfiala 
de a actualiza potenţele, prin exploatarea discretă a mitului Increatului”, 
„înlocuirea progresivă a substanţei cu structura, a subiectului cu obiec- 
tul”, introducerea, în limbaj, „a unor turnuri cu totul şocante”, „autarhia 
cuvântului (condensarea termenilor anatomici, de pildă)”, „absolutiza- 
rea semnului pur diferențial, a literei înseși (obsesia poetului o constituie 
semnul grafic A), atom figural al limbajului scris”, „tranzitivizarea unor 
verbe intranzitive”, specularea „virtuţilor muzical-ontologice” ale verbu- 
lui a fi la gerunziu, a celor „abisal-psihologice” ale pronumelui de întă- 
rire, practicarea „mitologiei crude”, constând în „uzul şi abuzul de tropi 
deosebit de proaspeţi”, a „polisemiei acute”"” etc. 


Ilustrarea cu versuri din diverse volume a tuturor observaţiilor critice, 
explicaţiile convingătoare şi originale, recursul frecvent la lucrări teo- 
retice revelatoare pentru modernitatea lirică, capacitatea de asociere 

culturală și de mediere interpretativă asigură eseurilor critice consa- 
crate operei lui Nichita Stănescu - care, prin natura ei, „nu-i impune 
criticului niciun soi de limită’! — un loc notabil în spaţiul exegezei 
românești contemporane. 


Note | 


1 Sintagma cunoaşte definiri succesive la Wilhelm Dilthey, 
Leo Spitzer, Martin Heidegger, Friedrich Schleiermacher, 
Georg Gadamer, Robert Jauss şi Wolfgang Iser. 

? Ştefan Aug. Doinaș, Poezia și poetica lui Nichita Stă- 
nescu, în Lectura poeziei, Editura Cartea Românească, 
Bucureşti, 1980, p. 193. 

3 Horia-Roman Patapievici, Perfecțiunea și moartea, în 
„România literară”, nr. 6/2010 (http:/ /www.romlit.ro/ 
perfectiunea_si_ moartea, accesat în 7 iulie 2012). 

* Ştefan Aug. Doinaș, Despre poezia lui Nichita Stănescu, 
în Măştile adevărului poetic, Editura Cartea Românească, 
Bucureşti, 1992, p. 158. 

5 Ibidem. 

é Georges Poulet, Fenomenologia conștiinței critice, în 
Conștiinţa critică, traducere şi prefaţă de Ion Pop, Editura 
Univers, Bucureşti, 1979, p. 300. 

7 Ceea ce îl frapează în primă instanță pe Doinaș este 
similitudinea de expresie dintre Elegia întâi şi un frag- 
ment despre „datul afectiv” dintr-o lucrare a filozofului 
menţionat, în condiţiile în care criticul are certitudinea 
că cei doi gânditori nu și-au cunoscut operele: „El nu este 
nici afirmaţie, nici negaţie — afirmă sau neagă ceva prin 
el însuși? —, nici omogen și nici eterogen, nici cauză, nici 
efect în el însuşi, deși li se asociază; el nu informează des- 
pre nimic, nici măcar despre el însuși, decât prin însăşi 
această asociaţie bizară și inexplicabilă. El este un punct 
şi atâta tot” (Stephane Lupasco, Logica dinamică a contra- 
dictoriului, Editura Politică, București, 1982, p. 399, apud 
Ştefan Aug. Doinaş, Despre... op. cit., p. 158). 

% Basarab Nicolescu, colaborator și discipol al lui Stepha- 
ne Lupasco, este gânditorul contemporan care continuă 
ideile filozofului, dezvoltând, ca aplicație poetică a gân- 
dirii non-binare, principiul terțului tainic inclus, ale cărui 
„faţete” sunt „timpul şi non-timpul, autonomia şi con- 
strângerea, separabilul și non-separabilul, vizibilul și in- 
vizibilul, manifestatul şi ne-manifestatul, continuitatea 
şi discontinuitatea, cauzalitatea locală și cauzalitatea glo- 
bală, unda și crepusculul, simetria și spargerea simetriei, 
reversibilitatea şi ireversibilitatea timpului” (Basarab Ni- 

colescu, Teoreme poetice, traducere din limba franceză de 
L. M. Arcade, Editura Junimea, laşi, 2007, p. 129). 

” Ştefan Aug. Doinaș, Despre... op. cit., p. 161. 

10 Ibidem. 

" Ibidem, p. 162. 

"2 Serge Dubrovsky, Pourquoi la nouvelle critique, Editions 
Denoël Gonthier, Paris, 1972, p. 248. 

B Ştefan Aug. Doinaș, Lauda neadevărului necesar, în Lam- 
pa lui Diogene, Editura Eminescu, București, 1970, p. 96. 

14 Jean Francois Lyotard, Discours, figure, Editions 
Klincksieck, Paris, 1974. 

'5 Ştefan Aug. Doinaș, Despre..., op. cit., p. 165. 

1 Jon Pop, Georges Poulet — o critică de identificare, prefaţă 
la vol. Georges Poulet, Conștiinţa critică, Editura Univers, 
Bucureşti, 1979, p. 22. 

" Ştefan Aug. Doinaș, Despre..., op. cit., p. 166-168. 

13 Constantin Pricop, Poetul reprezentativ., în Marginea și 
centrul, Editura Cartea Românească, Bucureşti, 1990, p. 57. 

Astăzi, când discuţiile în jurul cărții, înţeleasă 
ca obiect de artă, marfă, mijloc de comunica- 
re, instrument de lucru, efervescenţă intelec- 
tuală sau hârtie la kilogram, sunt mai fervente 
ca oricând, asistăm, în mod paradoxal, la un 
dezinteres lamentabil al tinerei generaţii față 
de actul lecturii. Cartea nu mai are prestigiul 
de altădată în ochii adolescenților de astăzi, 
iar creativitatea lor se manifestă adesea doar 
în spaţiul virtual. 


Mă întreb în același timp cât de creativi sun- 
tem noi, în calitate de dascăli, autori de ma- 
nuale sau programe şcolare, persoane respon- 
sabile de relaţia cititorului cu cartea? Cât de 
creativi suntem atunci când predăm un oa- 
recare segment literar, în ideea dezvoltării la 
discipoli, inclusiv a ceea ce numim convenţi- 
onal deja creativitate. Cât de mult corespund 
aceste liste canonice de scriitori (perpetuate 
an de an sau modificate în dependenţă de 
noile partizanate) orizontului de aşteptare al 
tinerei generaţii? Cât de abili ne dovedim noi 
atunci când încercăm să convingem elevul 
sau studentul din faţa noastră de valoarea / 
nonvaloarea unui scriitor. Cât de inventivi 
suntem în decuparea segmentelor literare va- 
loroase chiar în cadrul creaţiei aceluiași scrii- 
tor? Un Vasile Alecsandri, spre exemplu, citit 
astăzi prin prisma exclusivă a textelor sale dra- 

matice, dar mai ales lirice, se relevă descurajant de anost. Or peregri- 
nul de la Mircești se descoperă superior în memorialistica sa, calitățile 
de prozator fiind mult mai pe placul publicului de astăzi. Observaţia, 
profetică, altminteri, o făcea pentru întâia dată G. Ibrăileanu, într-un 
articol din 1919, unde se arăta nemulțumit de faptul că Alecsandri este 
un autor onorat și citat, dar nu și citit, ceea ce constituie o „nedreptate”, 
întrucât scriitorul „are pagini frumoase, care ar satisface și pe cetitorul 
modern, dacă ar şti unde să le caute. Aceste pagini sunt mai ales în pro- 
za lui Alecsandri și mai cu seamă în notele sale de „călătorie”, pe care 
nimeni nu le-a pus la îndemâna publicului” Intrate fulminant în circu- 
itul şcolar, Pastelurile au devenit foarte curând marca stilului lui Vasile 
Alecsandri, fiind ignorate pe nedrept paginile de proză, în care îl găsim 
mult mai evoluat, mult mai descătușat de acordurile versificatoare, pa- 
gini în care autenticitatea vocației scriitorului de la Mircești se relevă 
la modul plenar. Nutrim convingerea că factura diaristică a lui Vasile 
Alecsandri ascunde sectoare absolut fascinante, neexploatate suficient 
până în prezent. În paginile sale de călătorie, autorul se arată nepăsător 
la canoanele compoziţiei, dând frâu liber fanteziei. 


Acestea au constituit motivele pentru formularea unor sugestii didactice 
în vederea predării creaţiei lui Vasile Alecsandri în treapta preuniversita- 
ră. Pentru început vom porni de la constatarea că experiența didacticii 
demonstrează faptul că informaţia teoretică referitoare la creația unui 
autor și impactul acesteia va avea un efect minor dacă actul predării va 
fi unul monologal. Pentru a evita un eventual eșec, profesorul trebuie să 
mizeze prioritar pe explorarea textului, construind dimensiunea teoreti- 
că a discursului său pe observaţii (inclusiv ale elevilor) asupra modului 
de funcționare a unui text literar sau nonliterar. Totodată, pentru a da 
culoare discursului didactic și pentru a întreține interesul elevilor față de 
personalitatea creatoare a autorului, se poate recurge la unele detalii bio- 
grafice sau la observaţiile vizând șantierul literar al operei sale. Este vorba 
de folosirea unei metodologii care va trebui să fie astfel folosită, încât 
accentul să cadă pe realizarea laturii formative a procesului didactic, mai 
precis pe exersarea unor capacități cu valoare de instrumente, de tehnici 
necesare învățării continue. În asemenea condiții, eficiența metodelor 
este dată de măsura în care ele să fie folosite în aşa manieră, încât să an- 
gajeze efortul intelectual al elevilor, astfel ca aceştia să devină, alături de 
profesorii lor, coautori ai propriei lor formări. 

Creaţia scriitorului va fi înțeleasă mai profund, dacă elevii vor cunoaște 
unele momente specifice din biografia scriitorului sau condiţiile par- 
ticulare în care a fost creată opera. Informaţiile suplimentare, în baza 
cărora elevii pot afla lucruri deosebit de captivante despre omul-scri- 
itor, trezesc, de obicei, interesul elevilor, făcând lecţiile mai incitante. 
Informaţiile selectate din / despre viaţa scriitorilor sunt diverse: date / 
evenimente luate din mai multe surse; amintiri ale contemporanilor; 
fragmente autobiografice etc. 


Astfel, etapa introductivă de caracterizare a biografiei scriitorilor se 
sprijină pe constatarea că „opera literară nu poate fi studiată și înțelea- 
să decât raportată la factorii care au generat-o şi se reflectă în ea într-o 
formă specifică”!. Cercetările în domeniu au stabilit că, pentru a realiza 
procesul de receptare a textului literar și pentru ca elevii să-şi însuşeas- 
că instrumentarul necesar studiului literaturii, se impune ca înaintea 
contactului cu textul prin lectură să fie cunoscute unele date, să fie 
„reactualizate” unele stări emotive, care să permită ulterior receptarea 
textului propriu-zis. Privită din această perspectivă, etapa introductivă 
include mai multe obiective asupra cărora vom insista în cele ce ur- 
mează. Într-o primă fază elevul trebuie să facă un efort pentru a ieși din 
viaţa cotidiană şi a fi coautor la „viziunea” în interiorul căreia pășeşte. 
Astfel, strategiile de predare sunt menite să orienteze cititorul spre text 
şi să-i facă accesibilă această nouă lume a textului. 


Spre exemplu, în cadrul studierii diaristicii lui Vasile Alecsandri, care 
apare recomandată de autorii curriculumului la limba și literatura ro- 
mână, în vederea studierii la clasa a IX-a (Jurnal de călătorie în Africa), 
am sugera actualizarea următoarelor informaţii ce ar facilita, în opinia 
noastră, apropierea de text: 


+ Peregrin de lux, având „demonul drumeţiei în sânge” (George Mun- 
teanu), Vasile Alecsandri vizitează în nenumărate rânduri Italia, Fran- 
ţa, Spania, Germania, Anglia, dar și Turcia, Egiptul, India, Africa, de 
unde se întoarce exaltat și derutat în egală măsură, întrucât discrepanța 
dintre realitatea din țară şi cea din afară era descurajantă. 


e Numeroasele sale călătorii, favorizate de excelenta situație materială, 
dar şi de posturile ce încurajau pelerinajul (membru al Comisiei pen- 
tru reorganizarea învățământului public, ministru al afacerilor externe, 

ministru plenipotenţiar la Paris ş.a.), au constituit inepuizabile surse 
de inspiraţie pentru întreaga sa operă literară. 


e Autorul Pastelurilor contribuie în mod decisiv la consolidarea lite- 
raturii de frontieră în spațiul românesc, în calitate de memorialist, di- 
arist, dar și autor de corespondenţă literară și autobiografii. Mai mult, 
Alecsandri rămâne un diarist şi în materie de lirică. Spre exemplu, ci- 
clul său erotic, Lăcrimioare, nu reprezintă decât jurnalul în versuri al 
iubirii poetului pentru Elena Negri (produsă între 1845-1847), jur- 
nal atât de fidel, încât etapele iubirii pot fi urmărite poezie cu poezie. 
Pastelurile stau sub aceeași constelație diaristică: sfârşitul de toamnă 
a anului 1867, anevoioasa iarnă dintre cumpăna anilor 1867-1868, 
sosirea primăverii și apoi a verii lui 1868 vor fi consemnate pe viu, 
strict cronologic, prin celebrele Sfârşit de toamnă, Iarna, Gerul, Sania, 
La gura sobei, Viscolul, Sfârşitul iernei, Oaspeţii primăverii, Cucoarele, 
Noaptea, Dimineaţa, Paştele, Plugurile, Sămănătorii, Rodica. Criticul 
Mihai Zamfir împinge interpretările mai departe, calificând ultimul 
volum publicat de poet, Ostașii noștri, drept un „veritabil jurnal poe- 
tic de front”, întrucât acesta ar descrie campania militară de la 1877- 
1878, începând cu zvonurile privind războiul şi până la întoarcerea 
în ţară a luptătorilor de la Griviţa. Această deschidere spre diversele 
specii literare, inclusiv cele aparținând literaturii de frontieră, descin- 
de din însăși natura pașoptismului, perioadă literară care, în virtutea 
unor principii recuperatoare, se concentrează la consolidarea genu- 
rilor şi speciilor. 


Scopul unei lecţii introductive este de a contura cât mai viu persona- 
litatea artistică a unui scriitor proiectată pe fundalul epocii în care el 
a trăit şi a creat. În cadrul ei profesorul expune materia, urmărind nu 
doar transmiterea cunoştinţelor, ci şi selectarea datelor necesare înţe- 
legerii operei, care să le trezească elevilor emoţii pozitive. O lecţie in- 
troductivă improvizată se poate încheia cu eșec, de aceea este necesar 
ca profesorul să se pregătească minuţios de ea. În acest sens, profesorul 
ar trebui: 


— să aleagă din materialul bibliografic doar elementele care vor servi la 
înțelegerea concepţiei despre viaţă a scriitorului și la perceperea mai 
clară a operei ce urmează a fi studiată; 


EET RO MIÂINIĂ 


— să găsească materialul adecvat, care să incite curiozitatea elevilor; 


- să folosească cele mai semnificative şi emoţionante citate fie din ope- 
ra scriitorului studiat, fie din opera altor scriitori sau din cea a unor 
critici literari; 


- să concretizeze ce reprezentări grafice va folosi (scheme sau diagra- 
me, simboluri), necesare pentru sistematizarea materialului prezentat. 


De exemplu, se poate porni de la următoarea afirmaţie a lui Nicolae 
Manolescu: „Deşi toată critica e de acord că proza reprezintă o parte 
durabilă a operei lui Alecsandri, puţini au luat-o în serios, majoritatea 
comentatorilor părând a se inspira din frivolitatea şi umorul atribuite 
scriitorului însuși. Hibridă, în felul romantismului Biedermeier (însem- 
nări de călătorie, jurnale, biografii, amintiri, studii de moravuri, fizio- 
logii, epistole, nuvele și chiar mici romane sentimentale, eseuri critice 
ori filozofice ş.a.m.d.), această proză este, alături de a lui Negruzzi, cea 
mai valoroasă din primele şase-șapte decenii ale secolului XIX, sinte- 
tizând pe alocuri principalele tendințe contemporane ori anticipând 
altele din jurul lui 1900”, după care să analizeze împreună cu elevii 
contribuţia lui Vasile Alecsandri la consolidarea literaturii de fronti- 
eră în spaţiul românesc. Discuţia ar favoriza apropierea de obiectivul 
lecţiei, şi anume, analiza literară a Jurnalului de călătorie în Africa. Se 
va sublinia, printre altele, că farmecul jurnalelor sale de călătorie (Jur- 
nal de călătorie la Viena, 1844; Iașii, 1844; Călătorie în Africa, 1853; 
Suvenire, 1855) derivă din firescul naraţiei şi prospeţimea limbajului, 
amplificată de lipsa intenţionalităţii literare. Se poate face trimitere, 
de asemenea, la o altă afirmaţie valoroasă, venind, de data aceasta, din 
partea criticului G. Călinescu, care subliniază superioritatea calităților 
de prozator ale lui Vasile Alecsandri în raport cu cele de poet: „Scutit 
de risipa de silabe și de obligaţia gravităţii lirice, scriitorul își revarsă, 
slobod de a divaga, toate darurile: umor, pictură, înlesnire orientală de 
povestitor”. 


Dintre tehnicile de lucru cu textul nonliterar ce asigură rezonanţe 
profunde în conștiința elevilor fac parte şi comentariul profesorului 
cu privire la biografia literară a scriitorului; lectura expresivă a operei; 
memoriile evocând chipul artistului-cetățean; recitarea unor poezii 
dedicate scriitorului; comunicările elevilor despre anumite secvenţe 

din viaţă și activitatea autorului studiat, folosind corespondenţa, pagi- 
nile de jurnal intim, pasajele din opere, mărturisirile contemporanilor, 
studiile și monografiile existente etc. 


Cazul lui Vasile Alecsandri rămâne ilustrativ în acest sens, reprezen- 
tând un foarte util material didactic. Apropierea de creaţia sa, ca şi de 
creaţia altor personalităţi ale literaturii, depinde în mare măsură de ta- 
lentul profesorului, care poate asigura sau, dimpotrivă, sacrifica emoția 
estetică. 


Note | 1 Vistian Goia, Ion Drăgătoiu, Metodica predării limbii şi 
literaturii române, E.D.P, Bucureşti, 1995, p. 136. 
2 Nicolae Manolescu, Istoria critică a literaturii române. 
S secole de literatură, Editura Paralela 45, Piteşti, 2008, 
p. 241. 


EET RO MIÂINIĂ 


Doina DRĂGUŢ 


| Arghezi, între teluric și celest 


D.D. — scriitor, matematician 
şi jurnalist, Craiova, 
România. Redactor-şef 

al revistei de cultură 
„Constelații diamantine”. 


Fără a apela, acum și aici, la textele lui Tudor 
Arghezi, propun o reconsiderare a traseului 
poetului Cuvintelor potrivite, al Agatelor negre, 
al Florilor de mucigai, al Cimitirului Buna-Vesti- 
re, între teluric şi celest. G. Călinescu îi acorda, 
după capitolul consacrat lui Eminescu, cel mai 
însemnat spațiu din Istoria literaturii române 
de la origini până în prezent. Capitolul se inti- 
tula Fenomenul arghezian. La vremea aceea, 
în 1940-1941, când „divinul critic” da forma 
finală a Istoriei... Arghezi avea aproape 60 de 
ani, iar exegetul — cu puţin peste 40. Arghezi 
se lăuda cu faptul că l-a văzut pe Eminescu pe 
Calea Victoriei, era la vârsta pantalonilor scurți 
(depoziţia sa în acest caz trebuie citită cu reti- 
cență). G. Călinescu însă, născut la 10 ani de la 
trecerea în eternitate a Poetului Naţional, avea 
să purceadă, fără prejudecăţi, la cărţile care au 
devenit de referință: Viaţa lui M. Eminescu şi 
Opera lui M. Eminescu (în S volume). Fenome- 
nul arghezian irumpea, din paginile volumului 
de debut, Cuvinte potrivite, la 47 de ani. Arghezi 
avea atunci o experienţă revuistică de aproape 
30 de ani. Scrisese și în reviste fără orientare, 
adică eclectice, şi în reviste efemere („Liga or- 
todoxă”), dar care au însemnat ceva în deveni- 
rea întru modernitate a literaturii române și a 
culturii românești în ansamblu. 


Măruntul (la trup) frate și, apoi, monah, Ion 
N. Theodorescu avea să renunţe la viaţa de la 

Mănăstirea Cernica, cu toate că acolo a adâncit studiul cărţilor sfinte și 
a scris unii dintre psalmi. Atras de lumea mireană, Arghezi a ajuns să se 
îndoiască și de adevărurile sacre. Avea să plătească, peste ani, această 
îndoială; în anii '50, când, după ce se bucurase de toate onorurile, tră- 
ia din banii primiţi pe cireşele vândute în poarta casei de la Mărţişor. 
Avusese puterea (verbului) și gloria până atunci. Din celestul (sau slu- 
jitor al celestului) care fusese Arghezi devine un terrier alături de coana 
Paraschiva. Celestul îl invinge însă pe teluric, chiar dacă, așa cum spun 
exegeţii (?) mai noi, fenomenul Arghezi a făcut pactul cu diavolul. Ar fi 
putut fi băgat, în anii '50, şi el la puşcărie; avea atunci 69 de ani; n-a fă- 
cut detenţie, dar a fost marginalizat. După cum se știe, de asemenea, un 
„merit” a avut și Sorin Toma: acela de a fi scris, în „Scânteia”, infamul 
text Tudor Arghezi, putrefacția poeziei sau poezia putrefacției. (Fostul re- 
dactor-șef de la „Scânteia”, blamat de atâta vreme și de atâţia, încerca 
să revină, la vreo 90 de ani, în actualitate, pentru a se disculpa de textul 
respectiv, punându-l pe seama altora. Tot în această lungă paranteză 
mai trebuie amintit că tatăl lui Sorin Toma, „celebrul” autor al poezi- 
ilor ocazionale din perioada proletcultismului, modestul - ca profe- 
sie şi talent —, se făcea remarcat ca traducător al versurilor semnate de 
Carmen Syllva. Monstruoasă alianță: cel care traduce în româneşte pe 
fosta regină şi poetă avea să devină poetul de curte al comuniștilor din 
România! Ce-i drept, mai erau la putere şi „românii” Ana Pauker, Iosif 
Chişinevski, Teoharie Georgescu ș.a.). 


Arghezi spunea, cândva, că nu-i pare rău că toată viața a fost înjurat; îi 
părea rău că a fost înjurat prost. În puterea gloriei, la 20 de ani de la în- 
târziatul său debut editorial, și la 67 de ani de viață, cel care, comiliton 
cu Pamfil Şeicaru („etajul şi șantajul”), avea să-i spună ministrului de 
interne de atunci, Tancred Constantinescu, căruia i se zicea şi „Porcu” 
şi care a avut un merit deosebit în ridicarea casei de la Mărţişor, o ce- 
lebră apoftegmă: „corb la porc nu scoate ochiul”; el, Arghezi, avea să 
îndure reversul acţiunilor sale publicistice; înjurase în stânga, înjurase 
în dreapta, fără să ştie încotro se îndreaptă Istoria. Fostul monah de la 
Cernica, modestul ceasornicar din Elveţia, Tudor Arghezi se pomenea 
vânzător de cireşe. Celestul psalmist era redus la condiția unui oareca- 
re teluric. Vremurile n-au fost aşa de negre precum se spune. A fost și 
o orientare a puterii (pe care trebuie s-o apreciem cu măsură), au fost 
şi aparatnici constructivi (a se vedea volumul lui Pavel Ţugui: Amurgul 

demiurgilor; Pavel Țugui inserează la capitolul consacrat lui Arghezi și 
câteva misive primite de la marele poet; ele sunt o dovadă irefutabilă a 
aserțiunii anterioare). 


Celestul Tudor Arghezi de până în 1948 devine, până în 1955, un te- 
luric. Scrie despre răscoala din 1907, scrie Cântare omului, traduce din 
Krâlov, spre a supravieţui. Repus în drepturi, adică recunoscându-i-se 
valoarea, Arghezi este lăsat să publice tot ceea ce vrea, în „Contempo- 
ranul” condus de G. Ivașcu, un atlet al jurnalisticii românești. Regimul 
de atunci ajunsese la concluzia că nu poți ieși în lume fără valori cul- 
turale. Arghezi este tradus peste tot; şi de obscuri (atrași de sejururi în 
România), şi de nume celebre, precum Salvatore Quasimodo (a cărui 
lecţiune din poetul Cuvintelor potrivite n-are nicio altă valoare decât 
aceea că este semnată Quasimodo). În aceeași perioadă, teluricul Ar- 
ghezi redevine celest și publică meditații despre viață și lume, în re- 
gistru biblic, în toate revistele României. Când avea să treacă la cele 
veşnice, în iulie 1967, Tudor Arghezi redevenise ceea ce fusese înainte 
de 1948: cel mai important poet de după Eminescu. 


Merita Arghezi 7-8 ani de ostracizare? Categoric, nu! Trebuia să facă 
acele mici concesii cu guvernanţii (deşi le-a făcut abil)? Nu se știu mul- 
te lucruri despre relaţiile personale dintre Arghezi și Călinescu. Mai în 
vârstă cu 18 ani decât „divinul critic”, Arghezi i-a supraviețuit acestuia 
cu 2 ani şi ceva (martie '65 — iulie '67). Textul din 1941, al lui G. Că- 
linescu, despre T. Arghezi, Fenomenul arghezian, are cel mai inspirat 
titlu, deşi despre poetul de la Mărţişor au scris strălucit şi alți monștri 
sacri ai criticii literare româneşti. 


Am încercat, fără a apela la texte, să reiterez un traseu între teluric și 
celest al lui Tudor Arghezi. Om cu picioarele pe pământ, gospoda- 
rul Arghezi se înalță până în Tăria Cerurilor, de unde este trântit la 
pământ; numai că el, ceasornicarul de altădată, pune scara şi se urcă, 
prin ultimele volume, către cer. Au încercat, în ultimii ani, unii pretinși 
specialişti în literatura română de după război, să-i fure, să-i taie scara 
meșterului Cuvintelor potrivite. Efort zadarnic, pentru că Meşterul fu- 
sese primit în ceruri. 


CĂRȚI ŞI ATITUDINI 


Cristinel MUNTEANU 


Actele unui colocviu internațional 
dedicat lui Eugeniu Coșeriu 


y 


magna 
cum laude) al Universității 
„Al. I. Cuza” din laşi şi lector la 


Cr.M. — dr. în filologie 


n 


Universitatea „C. Brâncoveanu 
din Piteşti. Domenii principale 
de interes: filozofia limbajului, 
eoria limbii, semantică, 
frazeologie, lingvistica 
textului, ştiinţa comunicării, 
discursul publicistic. A publicat 
Sinonimia frazeologică în 
limba română din perspectiva 
ingvisticii integrale (2007), 
Lingvistica integrală coșeriană. 
Teorie, aplicații şi interviuri 
(2012), Frazeologie românească. 
Formare şi funcţionare (2013), 
Discursul repetat între alteritate 
și creativitate (2008, ca editor), 
Tobias Peucer, De relationibus 
novellis / Despre relatările 
jurnalistice [Leipzig, 1690] 
(2008, ca editor) şi B. P Hasdeu, 
Studii de ştiinţa limbii (2013, 

ca editor); este, de asemenea, 
autorul a peste o sută de 
articole şi comunicări. 


z5 


Un recent număr al uneia dintre cele mai im- 
portante publicații româneşti de profil, „Anu- 
ar de lingvistică și istorie literară”, găzduieşte 
în paginile sale lucrările manifestării ştiințifi- 
ce dedicate, în vara anului 2011, omagierii lui 
Eugeniu Coșeriu (1921-2002), cu prilejul îm- 
plinirii a 90 de ani de la naşterea acestuia. Cre- 
ator al unei lingvistici integrale, E. Coşeriu s-a 
ocupat de aproape toate aspectele limbajului, 
făcând distincţii esenţiale și stabilind princi- 
pii de cercetare pentru mai multe domenii ale 
lingvisticii. 

Partea cea mai substanţială a volumului o 
constituie secțiunea de Evocări (p. 15-75) 
şi, mai ales, cea intitulată Studii, articole, note 
(p. 77-432). Pe lângă acestea, volumul mai 
conţine textul 
introductiv sem- 
nat de Eugen 
Munteanu (iniţi- 
atorul şi i-si ANUAR DE LINGVISTICĂ 
zatorul principal ŞI 

al colocviului), 
En guise de prt- 
face. La postérité 
d' Eugenio Cose- 
riu (p. 7-13), în 
care sunt prezen- 
tate coordona- 

tele esenţiale ale teoriei lingvistice coșeriene și contribuţia savantului 
de origine română la dezvoltarea lingvisticii moderne; de asemenea, 
un Message (p. 433) adresat lui E. Munteanu de către Jean-Pierre 
Durafour, unul dintre discipolii de la Tübingen ai lui Coșeriu, care și-a 
exprimat astfel regretul de a nu fi putut participa la acest eveniment 
din motive obiective; o recenzie (p. 435-438) scrisă de Ioan S. Cârâc 
la ediția românească a cărții lui E. Coșeriu, Geschichte der Sprachphi- 
losophie, adică Istoria filozofiei limbajului (tradusă de E. Munteanu și 
Mădălina Ungureanu, publicată în 2011 și lansată în cadrul aceluiași 
colocviu), și, în fine, o Cronică a colocviului respectiv (p. 439-443), 
semnată de Florin-Teodor Olariu. 


Secţiunea de Evocări cuprinde şapte materiale aparținând unor perso- 
nalităţi ale lingvisticii actuale (cu excepţia lui Ion H. Ciubotaru, specia- 
list în etnografie și folclor), care l-au cunoscut pe Coșeriu fie în calitate 
de discipoli direcți sau indirecți, fie în diverse momente ale vieţii lor, fapt 
ce le-a marcat activitatea ulterioară într-un sens sau altul. Ion Ciubotaru 
(în Caraman şi Coșeriu, p. 33-38) şi Eugen Munteanu (în G. Ivănescu și 
Eugeniu Coșeriu — semnificaţii ale unei prietenii, p. 63-72) îşi asumă (par- 
tial) rolul de naratori confidenţi și / sau martori, reconstituind relația 
dintre Coşeriu şi doi dintre profesorii săi apropiaţi de la Universitatea 
„AL. I. Cuza” din Iași (inclusiv pe baza unor documente, scrisori etc.). 
În Eugeniu Coșeriu, aşa cum l-am cunoscut (p. 39-41), Wolfgang 
Dahmen rememorează unele dintre întâlnirile sale cu E. Coșeriu, pe 
care l-a descoperit mai târziu, când era deja format ca lingvist / roma- 
nist, dar care i-a lăsat o impresie puternică; în plus, Coşeriu are meritul 
de a-i fi pus în contact, în anul 1995, pe W. Dahmen și E. Munteanu. 
Stelian Dumistrăcel (în Coseriu restitutus, p. 43-61) prezintă un proiect 
editorial, intitulat Etimologie, semantică și frazeologie românească (Din 
perspectiva romanităţii), cuprinzând 15 studii scrise de Coșeriu în ger- 
mană, spaniolă și franceză, proiect pregătit sub îndrumarea lui Coșeriu 
însuși în perioada 2000-2001 (ca dovadă, este publicată o parte din 
corespondenţa purtată de cei doi). Întrucât unele dintre aceste studii 
au fost deja traduse în românește, iar altele sunt în proces de tradu- 
cere, Stelian Dumistrăcel se arată optimist cu privire la concretizarea 
cât mai rapidă a unui asemenea volum. Rudolf Windisch, un discipol 
direct al lui Coșeriu, din prima generaţie de elevi de la Tübingen, își 
începe articolul Eugeniu Coșeriu, o evocare (p. 73-75) cu următoarele 

cuvinte: „Pentru romaniștii din Germania, lucrările lui Eugeniu Coge- 
riu, decedat în 2002, nu au nevoie de o recomandare specială. Aceştia 
fie l-au citit pe Coșeriu, poate cu interes şi cu consecinţe pozitive, fie 
sunt siguri că nu pot avea vreun interes special pentru el, oricare ar fi 
argumentarea în acest sens”. O pledoarie pentru însemnătatea lui Co- 
şeriu ca romanist este și prezentarea pe care R. Windisch o face (în 
Eugenio Coseriu und das „sogennante Vulgărlatein”, p. 415-422) unui 
curs coșerian despre latina vulgară, publicat postum de către un alt dis- 
cipol, H. Bertsch: Eugenio Coseriu, Lateinisch-Romanisch. Vorlesungen 
und Abhandlungen zum sogennanten Vulgălatein und zur Entstehung der 
romanischen Sprachen (bearbeitet und herausgegeben von Hansbert 
Bertsch, Tübingen, Gunter Narr Verlag, 2008). 


Secţiunea de Studii, articole şi note însumează 35 de lucrări selectate, pe 
criterii valorice, din rândul celor peste 60 de comunicări prezentate în 
cadrul colocviului amintit. Editorii au ordonat aceste materiale după 
un criteriu mai comod: cel alfabetic al numelui autorilor (așa cum se 
procedează la întocmirea bibliografiilor). Ar fi fost preferabil ca acest 
lucru să se facă în funcție de problema tratată de fiecare lucrare în parte, 
studiile putând fi grupate pe diverse teme. Probabil că E. Coşeriu nu ar 
fi agreat ordonarea alfabetică (una de natură strict practică, obiectivă, 
dar neșştiințifică, fiindcă nu corespunde „unui sens real al faptelor ordo- 
nate”), ci pe cea tematică (vezi, de pildă, E. Coseriu, Sentido y tareas de 
la dialectologia [1982], $ 2.1.1.). O dovadă în acest sens o constituie și 
modul în care au fost organizate cele 5 volume omagiale, Logos seman- 
tikos, ce i-au fost dedicate lui Coșeriu la împlinirea a 60 de ani, în 1981. 


Desigur, fie ele exegetice sau aplicative, studiile din acest număr special 
al „Anuarului” nu se referă decât la o parte din componentele edificiu- 
lui teoretic coșerian. Trecându-le în revistă pe acestea, vom menţiona 
doar acele lucrări care ni se par mai relevante sau mai reușite. Multe 
articole / studii se încadrează în sfera lingvisticii textului (şi, într-o mă- 
sură, a lingvisticii vorbirii în general), ocupându-se de problema dis- 
cursului repetat şi de frazeologie în sens larg (de pildă, Petronela Savin, 
Direcţii de cercetare în frazeologia europeană în lumina lingvisticii inte- 
grale coșeriene, p. 377-382), de limbajul poetic (Mirela Pustiu, Poezia 
lui Ion Barbu - o concretizare a perspectivei coșeriene asupra limbajului 
poetic, p. 331-341), de teoria traducerii (Mihaela-Cătălina Tărcăoanu, 

Teze coșeriene despre teoria traducerii, p. 389-393), inserarea exemple- 
lor (Alice Toma, Tehnica exemplificării la Eugeniu Coșeriu, p. 401-410), 
discursul politic (Lucia-Gabriela Munteanu, O abordare istorico-sis- 
tematică a semanticii limbajului politic românesc din perspectiva teoriei 
lingvistice coșeriene, p. 273-285), discursul publicitar (Adriana-Maria 
Robu, Relaţia „cadru” pragmatic — univers semantic, cu referire la limbajul 
publicitar, p. 343-355). Un studiu semnat de Valentina Enciu se referă 
chiar la ipostaza de scriitor a lui Coşeriu, analizând unele Particularități 
prozodice ale poeziei coșeriene (p. 177-182). Un alt subiect abordat a 
fost conceptul de «câmp semantic»; în acest sens, ca aplicaţie pe baze 
teoretice coşeriene, semnalăm studiul amplu Câmpul semantic al iubirii 
în comediile plautine, p. 151-171, semnat de loana-Rucsandra Dască- 
lu şi Gabriela-Emilia Dascălu. Nu au scăpat atenţiei cercetătorilor nici 
ideile lui Coşeriu despre problema terminologiilor (vezi Alina Bursuc, 
Terminologia botanică din perspectivă coșeriană, p. 111-119, şi Cristi- 
na Florescu, Eugeniu Coșeriu și chestiunea relaţiei dintre terminologiile 
ştiinţifice şi cele populare, p. 183-191), nici cele despre sociolingvisti- 
că (Florin-Teodor Olariu, Perspective coșeriene în sociolingvistica actu- 
ală, p. 305-321) sau despre schimbarea lingvistică (Anatol Ciobanu, 
Evoluţia limbii în viziunea lui Eugeniu Coșeriu, p. 121-132) sau despre 
concepția lingvistică a lui Coşeriu în general (la Gheorghe Popa, Viziu- 
nea lingvală asupra lumii din perspectivă coşeriană, p. 305-322). Trebuie 
reamintit însă că teoria lingvistică a savantului român, ce acordă un 
loc cardinal semnificației / semanticităţii limbajului, are un solid fun- 
dament filozofic, de aceea studiile exegetice elaborate de Ștefan Aflo- 
roaei (Un proiect exemplar de filozofie a limbajului, p. 83-93) şi Cristinel 
Munteanu (Pentru o justă înțelegere a conceptului de <semnificat> la 
Eugeniu Coșeriu, p. 255-271) sunt binevenite în acest context. 


Există şi abordări riscante, care trădează o insuficientă cunoaștere fie 
a doctrinei coșeriene în ansamblul ei (vezi, de pildă, Armelle Jacquet- 
Andrieu, Sistema, Norma y Habla de Eugenio Coseriu. Entre cognition, 
linguistique & neuropsychologie, p. 215-229 — lucru cu atât mai surprin- 
zător, cu cât autoarea acestei lucrări a tradus în franceză studiul coşe- 
rian menționat în titlu încă din anii '70!), fie a unui singur element al 
teoriei în cauză, dar care s-ar fi cuvenit să fie urmărit pe baza mai mul- 
tor studii coşeriene, nu doar pornind de la o prelegere (vezi studiul lui 
Ilie Moisuc, Eugeniu Coșeriu şi problema limbajului poetic, p. 247-253). 


CĂRŢI ŞI ATITUDINI ES 


Înregistrăm, totodată, și studii (de altminteri, interesante și serioa- 
se), care au prea puțin de-a face cu tema colocviului / volumului, în 
care autorii s-au „agăţat”, printr-o singură trimitere bibliografică, de 
una dintre ideile lui Coşeriu (vezi Valeriu Gherghel, Visul nesfârșit al 
secolului al XVII-lea: limba adamică, p. 201-213, şi Michela Russo, Te- 
resa Proto, Interferences phonologiques et métriques: les rapports entre le 
français medieval de France et l'anglo-normand, p. 357-375). 


În concluzie, se poate aprecia că volumul prezentat contribuie la o mai 
bună receptare a teoriei lui Eugeniu Coșeriu în mediul lingvistic româ- 
nesc (unde a pătruns destul de târziu, mai ales după 1992). Filozof și 
teoretician al limbajului de o reală originalitate și romanist redutabil, 
născut în România Mare (ce includea pe atunci și actuala Republică a 
Moldovei), dar impunându-se la nivel mondial în elita lingvisticii mo- 
derne, Coşeriu merita acest colocviu (şi, implicit, acest număr special) 
menit(e) să-l facă mai cunoscut românilor. 


Note | ! „Anuar de lingvistică și istorie literară”, T. LI, 2011, Nu- 
măr special (coordonat de Eugen Munteanu): Lucrările 
Colocviului Internaţional Eugeniu Coșeriu — 90 de ani de la 
naştere (laşi — Bălţi, 27-29 iulie 2011), 433 de pagini. 

Anatol EREMIA 


Gheorghe Bolocan, Elena $Șodolescu-Silvestru, 


Iustina Burci, Ion Toma, Dicţionarul entopic al limbii 


române, Craiova, vol. I-II, Editura Universitaria, 2009 


A.E. — dr. hab., cercetător 
conferenţiar, lingvist, 
specialist în onomastică. 
A editat 25 de cărți, cele 
mai recente fiind Dicţionar 
explicativ şi etimologic de 
termeni geografici, Chişinău, 
2006; Dicţionar geografic 
universal, Chişinău, 2008; 
Localitățile Republicii 
Moldova. Ghid informativ 
documentar, 2009. 


Toponimia, domeniu de cercetare al onomas- 
ticii, are ca obiect de studiu numele proprii 
geografice sub diferite aspecte: etimologic, 
lexical, derivaţional, semantic, funcţional. 
Toponimele reprezintă formaţii onimice de 
ordin secund, în sensul că au la bază unități le- 
xicale primare, apelative sau nume proprii pre- 
existente. Apelativele pot fi cuvinte obișnuite 
din lexicul comun, literar sau dialectal, cunos- 
cute de toţi vorbitorii unei limbi sau de către o 
parte dintre ei (baltă, gârlă, lac, râu, vale etc.), 
precum și cuvinte ce țin de terminologia ge- 
ografică regională, locală, acestea cunoscute 
în literatura de specialitate ca apelative topice 
sau termeni entopici, termeni geografici lo- 


cali sau termeni 
geografici po- 
pulari (anafor, 
brundoi, cleant, 
delniță, stăuină, 
vracniță etc. ). 


GHEORGHE BOLOCAN 


ELENA ŞODOLESCU SILVESTRU 
Toponimele "SoN TOMA 
provenite din DICȚIONARUL ENTOPIC 
cuvinte comu- AL LIMBII ROMÂNE 
ne şi termeni 
geografici lite- 

tic) 


rari au o etimo- (0... 
logie, în fond, 

clară sau transparentă. Pentru studiul numelor topice însă o importan- 
tă deosebită au apelativele topice, termenii geografici de circulație re- 
gională, locală. Lipsa unei surse terminologice de acest fel s-a lăsat de- 
mult simțită în ştiinţa onomastică românească. Vine să înlăture această 
lipsă lucrarea lexicografică prezentată. 


Dicţionarul entopic al limbii române reprezintă un adevărat tezaur al ter- 
minologiei entopice care a servit ca bază de creare a sistemului toponi- 
mic românesc. Termeni ce denumesc diferite realități fizico-geografice 
şi naturale, cuvinte specializate în domeniu, colectate prin anchete de 
teren în mai toate regiunile istorice și în judeţele de astăzi ale României, 
sunt inventariate, sistematizate și prezentate după anumite criterii ştiinţi- 
fice în această operă de prestigiu național. La elaborarea dicționarului au 
fost utilizate şi lucrările lexicografice preexistente (dicţionare, glosare), 
precum şi materialele și studiile de specialitate publicate anterior. 


Cu părere de rău însă, printre acestea nu se regăsesc lucrările mai noi 
referitoare la nomenclatura entopică din Basarabia, între care şi Dicţi- 
onarul explicativ şi etimologic de termeni geografici, editat la Chişinău în 
anul 2006. Lipsesc şi unele lucrări de terminologie entopică apărute în 
alte centre onomastice (Iași, Cluj-Napoca). 


Termenii entopici, după cum se menţionează în Introducere, au fost 
adunaţi de autori (și în parte de alți specialiști în domeniu) cu ajutorul 
unui chestionar comun, prin anchete efectuate direct pe teren, ceea ce 
presupune o anumită integritate a informaţiilor și sporeşte caracterul 
autentic al materialelor colectate. 


Esenţiale, în procesul de elaborare a dicționarului, au fost fişierele cre- 
ate de autori, unul clasificat alfabetic și altul grupat după numărul în- 
trebărilor din chestionar, precum și fişierele organizate separat, ce cu- 
prind entopicele din spaţiul românesc și cel din țările vecine. 


În Introducere nu se dă o definiție exactă a noţiunii de „termeni ento- 
pici”, dar se arată că în limitele acesteia se cuprind câteva grupe dis- 
tincte de unități terminologice: a) termenii generali utilizaţi în limba 
literară şi în majoritatea graiurilor limbii române; b) termenii folosiți 
în limba literară şi în unele graiuri, însă cu alt sens; c) termenii care nu 
se întâlnesc în limba literară, având o răspândire strict locală. 

Am adăuga aici şi o altă grupă de unități terminologice cu trăsături dis- 
tincte, şi anume, termenii necunoscuți astăzi în limba română, existenţa 
cărora în trecut poate fi demonstrată însă pe baza toponimiei. Pentru 
Basarabia aducem câteva exemple: aburcătură „pantă abruptă a unui 
deal”, „ridicătură bruscă pe coasta unui deal”, aninuș „loc nisipos” (din 
reg. anină „nisip”), bârnag „ridicătură de teren; deal, holm”, „mal înalt şi 
priporos”, boi „trup de moşie”, „parte de moșie egală cu 20 de pachete”, 
budă „căsuţă în pădure”, „casa pădurarului”, huc „prag în albia unui râu”, 
„cascadă”, pachet „parte de moşie egală cu 20 ha”, popânzac „insuliță plu- 
titoare într-o apă stătătoare”, șomuldoc „mică apă stătătoare; baltă”, voloa- 
că „pădure de luncă”, zamcă „loc fortificat; cetățuie”. 


Domeniul onimic în care entopicele apar frecvent ca nume topice este, 
bineînțeles, microtoponimia. În cadrul acesteia, după cum se afirmă în 
lucrare, se distinge în acest sens oronimia, urmată fiind de hidronimie 
şi, în cele din urmă, de oiconimie. Hidronimele entopice sunt clasifica- 
te după caracterul obiectelor hidrografice desemnate: 1) ape curgătoare 
(cu debit permanent, cu debit temporar și ape care seacă în timpul verii); 
2) ape stătătoare (revărsate); 3) ape de acumulare (mocirloase). Pentru 
unele regiuni se aduc și statistici privind utilizarea entopicelor la crearea 
diferitor categorii de nume topice. 


Articolele de dicționar, după cuvântul-titlu, conţin: 1) materialele pro- 
venite din anchete: variantele formale, sensurile, localizarea, sinonime- 
le; 2) materialele extrase din diferite surse lexicografice şi alte lucrări 
publicate; 3) folosirea entopicului ca nume topic; 4) atestările istorice 
ale entopicelor şi cuvintelor comune; 5) răspândirea termenului în alte 
limbi; 6) etimonul termenului (cuvântului comun). Sunt informaţii 
absolut necesare în procesul de studiere a nomenclaturii entopice şi a 
toponimiei provenite din entopice. 


Toponimia entopică, în ansamblu, confirmă ideea unității noas- 
tre etnolingvistice în întreg spaţiul dacoromân. Deosebirile de ordin 
formal, lexical, derivaţional, semantic etc., ce se fac observate de la o 
regiune la alta, nu afectează structura limbii române, nu-i modifică sta- 
tutul ei unitar, ci sunt elemente și fenomene de ordin regional, local. 
Ariile de răspândire teritorială a unităţilor terminologice, de regulă, nu 
corespund cu teritoriile geografico-naturale, limitate de munți, râuri 
etc., şi, cu atât mai mult, cu cele administrativ-teritoriale. Munţii şi 


CĂRȚI ŞI ATITUDINI 


râurile n-au format stavile sau hotare glotice în răspândirea cuvintelor 
şi termenilor, ci, dimpotrivă, acestea, în majoritatea cazurilor, le inter- 
sectează, le devansează, obținând teren larg de circulaţie. Foarte mulți 
termeni dintre cei cercetaţi în dicționar au o răspândire generală în 
spaţiul carpato-danubiano-pontic. Şi apoi nu regionalismele constituie 
baza lexicală a unei limbi, ci fondul ei lexical literar comun. 


Cercetarea terminologiei entopice românești va contribui efectiv la 
soluționarea unor probleme de istoria limbii, dialectologie, lexicolo- 
gie, derivatologie etc., va elucida chestiuni privind formarea și evoluţia 
lexicului terminologic regional și a celui literar comun, procesele de 
încadrare a nomenclaturii entopice în sistemul toponomastic general 
românesc. 


RIOIMIÂINIĂ 


Ana BANTOŞ 


Eugen Simion. Constructorul 
care nu-și abandonează niciodată 


proiectele 


Mă 


AB. — conf. univ, doctor 
habilitat în filologie, 
cercetător ştiinţific la 
Institutul de Istorie şi Teorie 
Literară „G. Călinescu”, 
Academia Română. Direcţii 
de cercetare: literatura 
română, literatura universală 
şi comparată, teorie 
literară. Publicaţii recente: 
Reabilitarea autenticului. 
Culegere de articole și 
studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 2010; 
Literatura basarabeană şi 
modelele literare europene, 
Bucureşti, 2013. 


Adunate în paginile volumului Eugen Simi- 
on 80 (Editura Tracus Arte, Bucureşti, 2013, 
492 pag.), dedicat distinsului academician, stu- 
diile, evocările, amintirile, confesările şi impre- 
siile se constituie într-o istorie a intelectualilor 
români de după cel de-al Doilea Război Mon- 
dial, o istorie complicată care a pus la încercare 
caracterul și rezistența celor implicaţi în pro- 
movarea valorilor culturale şi morale româ- 
neşti. În acest sens domnul Grigore Brâncuși, 
membru al Academiei Române, scrie: „Cei mai 
mulți studenţi, cel puţin de la filologie, erau 
fii de țărani, pentru care părinții lor găseau în 
învățământul universitar, complet gratuit, un 
mijloc de «salvare». Satul se colectivizase, ex- 
ploatarea comunistă, sub sinistra lozincă a lup- 
tei de clasă, devenea tot mai greu de suportat. 
În 1956 s-au întâmplat evenimentele din Unga- 
ria, cu ecouri și în rândul studenților noştri. ...A 
urmat o lungă perioadă de suspiciuni, de neîn- 
credere, de «dedublare», comunicarea directă 
în discordanţă cu gândurile şi sentimentele. Ne 
găseam greu prieteni, ne purtam cu prudență, 
mereu cu teama «să nu ne toarne» careva. Nu 
m-am ferit niciodată de Eugen Simion, de Ni- 
colae Manolescu, Matei Călinescu, Pompiliu 
Macrea, ca să-i amintesc numai pe câțiva dintre 


=» 


colegii mei de la catedra de literatură. 

O dimensiune importantă a savantului și a omului de cultură Eugen Si- 
mion, dimensiune care depășește limitele propriei țări, constă în faptul 
că, după cum menţionează Jean Askenasy, distinsul academician „îşi 
propune să parcurgă poteca întortocheată şi plină de surprize a desti- 
nului națiunilor europene, pe plan cultural”. Iniţiind, în 2002, serialul 
de seminare internaționale „Penser l’Europe”, Domnia Sa „se angajează 
în organizarea unui dialog interdisciplinar pe tema unificării culturale 
a Europei”, văzând în acest dialog „singurul mijloc de a înţelege care 
dintre cele două antagonisme, forțele centripete sau forțele centrifu- 
ge, vor învinge”. Dezbaterea dualității conștiință națională — conștiință 
europeană, temele unificării culturale a naţiunilor europene, care după 
ce sunt enunțate de la tribuna conferinţelor sunt publicate sub egida 
Fundaţiei Naţionale pentru Ştiinţă şi Artă condusă cu onoare de către 
Eugen Simion, care ştie să antreneze în organizarea acestor importante 
seminare contribuabili notorii, precum: Institutul Francez de Relaţii 
Internaţionale, Academia Regală de Limbă Franceză Belgiană, Acade- 
mia Regală de Ştiinţe Economice Spaniolă, de la Barcelona, Academia 
Română. În acelaşi sens merită a fi menţionate perseverenţa și străda- 
niile Domniei Sale pentru obținerea proiectului „Valorificarea identi- 
tăților culturale în procesele globale”, domeniul major de intervenţie 
„Programe doctorale și post-doctorale în sprijinul cercetării”, cu finan- 
ţare din Fondul Social European, 


beneficiar Academia Română, în 
cadrul căruia un număr impună- 
tor de cercetători au obținut burse 
și stagii de cercetare în țările UE, 
iar activitatea lor s-a soldat cu pu- 
blicarea a numeroase cărți. 


Evocată în diverse ipostaze, de 
preşedinte al Academiei Româ- 
ne, de „constructor de catedrale 
şi apostol în serviciul culturii ro- 
mâne” (Basarab Nicolescu), de 
„intelectual atipic” cu o „energie 
antrenantă a celorlalți”, de „căr- 


turar multiştiutor al fenomenelor 
literare, care, totodată, este dotat 

E, a Ey Mink fa, 


Eugen Simion, Adam Puslojic şi Nichita Stănescu 


cu capacitatea asamblărilor intelectuale” (Dan Berindei), figura distin- 
sului critic și istoric literar Eugen Simion se impune deopotrivă prin 
curajul cu care a intervenit în anumite situaţii în apărarea scriitorilor 
nedreptățiți, aşa cum a fost și cazul lui Marin Sorescu. 


Fidel literaturii pe care o vede „drept expresie a rezistenţei față de min- 
ciuni” (Moma Dimic), în anii dictaturii comuniste Eugen Simion a 
făcut parte din elita intelectuală a României, care a optat și a luptat 
pentru menţinerea contactului cu adevărata cultură. Dar cel mai im- 
portant, după cum observă şi academicianul Solomon Marcus, este 
faptul că pe parcursul întregii sale cariere Eugen Simion va dezminţi 
afirmaţia referitoare la români, potrivit căreia lucrurile începute nu în- 
totdeauna sunt duse la capăt: înscriindu-se printre marile figuri pre- 
cum Gheorghe Lazăr, care a înființat Şcoala de la Sf. Sava, Titu Mai- 
orescu, întemeietorul Societăţii Junimea, în 1863, Spiru Haret care „a 
instaurat o nouă rânduială în lumea școlii”, Eugen Simion „a reușit să 
inițieze proiecte de amploare și să le urmărească pe durata mai multor 
decenii”. Între acestea amintim seria „Opere fundamentale” (o ediție 
de tip „Pleiade”), „Ficţiunea jurnalului intim” (3 volume), „Fragmente 
critice”, lucrările dedicate lui Eugen Lovinescu, Nichita Stănescu, Ma- 

rin Preda şi nu în ultimul rând proiectul de proporţii Dicționarul Litera- 
turii Române apărut în 7 volume (2004-2009), reeditat în două volume 
de dicționar esenţial, publicate în 2012, proiect la care în prezent se 
lucrează pentru a scoate a doua ediţie, îmbunătăţită. Prin toate acestea 
academicianul Eugen Simion şi-a pus în valoare „vocaţia constructo- 
rului care nu-și abandonează niciodată proiectele” (Gheorghe Chivu). 


Impunătorul volum Eugen Simion 80, îngrijit de Lucian Chișu, Gheor- 
ghe Chivu și Andrei Grigore, din care preluăm cu îngăduinţa autorilor 
4 texte, aduce în prim-planul literaturii și culturii române de azi una 
dintre cele mai remarcabile figuri profilate în spiritualitatea româneas- 
că de după cel de-al Doilea Război Mondial, reliefând importanţa im- 
plicării intelectualului în destinul poporului al cărui exponent este. 


Cu prilejul aniversării, colegiul de redacţie al revistei „Limba Ro- 
mână” îi urează distinsului cărturar Eugen Simion multă sănăta- 
te, bucurii de la cei dragi, inspiraţie şi putere de muncă, pe potriva 
capacităților Domniei Sale, pentru a proiecta şi finisa cu succes noi 


construcţii culturale româneşti, spre a Patriei cinstire. La Mulţi Ani! 

Mircea A. DIACONU 
Eugen Simion. Modernitatea clasicului 


(O recitire a Jurnalului parizian) 


hr 


M.A.D. — critic literar, eseist, 
prof. univ. dr., prorector, 
Universitatea „Ştefan 

cel Mare”, Suceava. Cele 
mai recente volume: lon 
Creangă — Nonconformism 
şi gratuitate (Editura Dacia, 
2002); Studii şi documente 
bucovinene (Editura 
Timpul, laşi, 2004); La sud 
de Dumnezeu — Exerciţii de 
luciditate (Editura Paralela 
45, 2005); Atelierele poeziei 
(Editura Fundaţiei Culturale 
Ideea Europeană, Bucureşti, 
2005); Calistrat Hogaş — 
Eseu monografic (Editura 
Crigarux, Piatra Neamţ, 
2007); Poezia de la „Gândirea” 
(Ideea Europeană, ediţia a 
I-a revăzută, Colecţia ediţii 
definitive, Bucureşti, 2008); 
Cui i-e frică de Emil Cioran? 
(Editura Cartea Românească, 
Bucureşti, 2008). 


Când publica Timpul trăirii, timpul mărturisi- 
rii, în 1977, Eugen Simion mărturisea că ar fi 
vrut ca „acest Jurnal parizian să constituie o 
«mică vacanţă critică», după o carte grea, cu 
subiecte copleșitoare'. Tocmai publicase volu- 
mul II din Scriitori români de azi. Cu câţiva ani 
înainte apăruse volumul I. Volumul al III-lea, 
din 1983, va fi urmat de Sfidarea retoricii. Jur- 
nal german. Dimineaţa poeților fusese, la rân- 
du-i, urmată de Întoarcerea autorului. Există — 
şi e asumată — o alternanță între cărţile tari, 
grele, și cele de plăcere, slabe, cum ar spune 
Vattimo. Unele îndreptate spre obiect, altele 
spre fiinţă. Nu ştiu dacă putem identifica o re- 
gulă. Poate că, în timp, cărțile grele au devenit 
cumva cărți de plăcere. Studiile despre lones- 
cu şi Eliade, altele de dinainte, nu mai sunt du- 
blate de „mici vacanțe critice”. Dar nu e acest 
fapt consecința unei metamorfoze la nivelul 
scriiturii critice? 


Fireşte, specialiştii vor citi şi peste zeci de ani 
Scriitori români de azi ori Ficţiunea jurnalului 
intim, cercetătorii vor căuta cu febrilitate Di- 
mineața poeţilor ori cartea despre Lovinescu. 
Dar în foarte multe din aceste cazuri va fi vor- 
ba mai degrabă de o lectură utilitaristă. Elevii 
sau studenții de la Litere îl citesc pe Călinescu, 
când o mai fac, pentru examene. Rămân, si- 
gur, câteva interpretări și câteva instituţii. Nu 

le voi invoca aici pe cele — foarte importante — care poartă sigiliul 
Eugen Simion. Dar am sentimentul că ele se autonomizează în timp. 
Dacă nu cumva își devoră părinţii. Aşa încât, pariez mai degrabă pe căr- 
tile pe care le vor citi ne-specialiștii, pasionaţii de literatură, cărți care 
ne arată mai degrabă subiectul decât obiectul. Sau care ne arată obiec- 
tul din subiect. Pariez, de exemplu, pe Timpul trăirii, timpul mărturisirii. 
Jurnal parizian sau pe Sfidarea retoricii. Cred în acele cărţi în care aduc 
în faţa cititorului fiinţa, una construită din cuvinte şi prin intermediul 
cuvintelor. O spune Eugen Simion însuși într-un loc: „Căci ceea ce mi 
se pare că ridică o operă deasupra interesului local este tocmai această 
filozofie a existenţei”, Fireşte, el nu se referă aici la critica literară. În 
ce mă priveşte, cred că ideea poate fi extinsă și la ea. De altfel, de ce-ar 
mai citi cineva critică literară sau cărţi scrise de critici literari dacă n-ar 
face saltul de la local la sine?! Din nefericire, criticul literar e obligat 
să facă, îndeobşte, altceva. Să rămână în localul cel mai terestru, să fie 
medicul care stabileşte diagnostice, propune tratamente, însoţeşte un 
pacient cu care nu se poate identifica ori face pur şi simplu curăţenie. 
Şi cu ce preţ? „Rostul pe lume al criticului, spune Eugen Simion, este 
să citească și ceea ce nu-i place. Cât invidiez pe cei care citesc din plă- 
cere, numai din plăcere, după recomandări sigure! Eu trebuie să citesc 
totul cu atenţie, să duc dificila lectură până la ultima silabă. Şi asta, zi de 
zi, săptămână de săptămână. Cartea bună vine rar, foarte rar... în rest... 
literatură şi disciplinat mazochism spiritual!” E aici numai una dintre 
servituţile criticului literar. 


Prin urmare, mă voi întoarce spre Jurnalul parizian, din care tocmai am 
citat, operă de creaţie înainte de toate, plină de idei, personaje, atmo- 
sferă şi rafinament. Spectacolul străzii și spectacolul ideilor, într-o soli- 
daritate dată de scriitura care construieşte nu numai o lume, ci mai ales 
un subiect. O carte scrisă în descendența marilor moraliști francezi. 
Dar scrisă de un român care întâlneşte Occidentul. Un român crescut 
la şcoala franceză — unde a învăţat curiozitatea intelectuală, ironia sub- 
tire, scepticismul discret, fervoarea neliniștii interogative şi indoiala —, 
în confruntare cu francezul real, adeseori fanatic. Dezamăgit, la întâl- 
nirea cu realul, că miturile au murit — de nu vor fi fost cumva numai 
proiecția unui subiect căruia ceea ce le-a generat îi era inaccesibil —, el 
reuşeşte să le reinstituie prin scris. 

De altfel, întreaga carte pare să aibă în subtext acest fir roşu al raportă- 
rii la mit. Contactul cu Parisul e dezamăgitor: „Mitul nu poate rezista 
pe aceste străzi murdare şi pe un frig umed de noiembrie. [...] Nimic 
din ceea ce caut nu găsesc. Mitul rămâne, rușinat, la porţile orașului”. 
Locuind un mit degradat, experienţa intrusului seamănă aproape cu 
aceea a unui exilat. Înstrăinarea nu merge însă până la capăt. Poate și 
pentru că străinul locuiește într-o cultură, într-un confort dat de mitul 
din sine, neamenințat de ruptura definitivă. Pe de altă parte, mitul ră- 
mâne în permanenţă o ipoteză salvatoare. „Parisul este un mit pe care 
trebuie să-l meriţi. Un mit pe care trebuie să-l cucerești. [...] Iniţierea 
trece şi prin aceste deșerturi”, citim într-un loc. Aşadar, în confruntare 
cu realul imediat, terestru, vulgar și viu, cel care te salvează este chiar 
mitul. Propriu-zis, subiectul îşi construieşte reperele, nu se lasă devas- 
tat de crizele care-şi arată colții la tot pasul. Nemaivorbind de faptul că 
Parisul concret apare în metamorfozele care fac posibilă apariţia unor 
noi mituri. lată-l, de exemplu, pe Bernard-Henri Levy, care „vrea să 
demitizeze figurile vechii filozofii a istoriei. El nu reușește, în cele din 
urmă, constată Eugen Simion, decât să reinventeze o nouă mitologie”. 


De altfel, noile mituri nu așteaptă prea mult. O va fi introdus Roland 
Barthes pe nu ştiu ce prezicătoare — „exemplu clar de mitizare în soci- 
etate ordinatoarelor” — în mitologiile lui? Dar cafeneaua? Își va fi găsit 
ea locul în noul Olimp? În tot cazul, Franţa e încă locuită, fără să ştie, 
de mituri. „Mitul politic tinde [...] să se substituie în Franţa contem- 
porană mitului gastronomic.” Dar aici intervine, evident, rostul cre- 
ator al subiectului. Mitul locuiește în subiect - de obicei credem că 
lucrurile stau invers — şi el, subiectul, îl proiectează în lume. Pe Adrian 
Păunescu, de exemplu, venit din America, în trecere prin Paris, nimic 
nu-l impresionează: „O privire şi-atât, şi-a făcut o impresie, nu se arată 
copleșit şi, cu aerul omului venit de pe un continent prosper și puter- 
nic, păşeşte mai departe, sceptic şi încruntat, prin bătrâna capitală a 
Franţei. Pentru el (mi s-a părut) nu există un mit al Parisului și nici un 
complex spiritual legat de el. Bătrâna mătușă îl cam plictiseşte.... La 
fel de departe de mit este, abia ajuns la Paris, Marin Preda. Iniţierea 
lui sfârşeşte lamentabil. Prozatorul nu se lasă impresionat: ceea ce lui 
Eugen Simion îi apare drept „o sărbătoare a spiritului”, lui i se par mai 
degrabă mofturi. „— Mai dă-i în mă-sa cu catedrala lor cu tot. [...] Ilie 
Moromete nu se arată doborât de măreţia goticului, n-are complexe”. 

Lui Eugen Simion întâmplarea îi aminteşte de Memoriile lui E. Lovi- 
nescu, „unde este narată inițierea lui Aurel Vlaicu în arta pariziană”. Eu 
îmi amintesc mai degrabă de o descindere a lui Delavrancea la Berlin, 
evocată de Caragiale într-o scrisoare. 


În fine, evocarea lui Preda îi prilejuieşte lui Eugen Simion să invoce din 
nou mitul, dar mitul artistului care e creat de opera lui. Care e „adevă- 
ratul portret moral al autorului care, în viața de toate zilele, trece prin 
împrejurări vesele sau triste, mănâncă și bea, spune lucruri inteligente 
sau își odihneşte spiritul încurajând o conversaţie uşoară, ca oricare alt 
individ”? „Opera îl asumă și-l exprimă integral. [...] Mitul Galateii se 
întoarce. Artistul se lasă născut de creaţia lui.” E o idee care mai apare, 
într-un fel sau altul, cu alte prilejuri, în volum. De fapt, cel creat e cre- 
atorul. O demonstrase Valery, invocat în câteva rânduri. De asemenea 
Eliade. Chiar Cioran. O idee care în scrisul lui Eugen Simion se com- 
pletează cu alta. Criticul preferă cultura, nu natura. Preferă scrisul ca 
act de voinţă. Fiinţa ca instituire de sine, și nu ca dat. Maiorescu s-ar 
fi construit pe sine împotriva naturii sale ingenue. Or, aşa cum se con- 
struieşte pe sine, omul poate construi în jurul său miturile. Ține numai 
de el să-și dea un sens sau să se lamenteze. De aceea, Eugen Simion nu 
este neapărat un admirator al lui Cioran. Comentând tangențial Incon- 
venientul de a te naşte, precizează: „Grandoarea omului începe în clipa 
în care, înțelegându-și condiţia, încearcă s-o depășească. Disperarea nu 
este un act de curaj. Pesimismul este filozofia oamenilor comozi. 


Aflat la Paris, spiritul se poate însă contrazice. A trecut timpul adevăru- 
rilor absolute. Şi în vreme ce moralistul scrie, gândul ia întorsături ne- 
aşteptate. Ca şi fraza. lată: „Astăzi umoarea mea este rea, sufletul este 
o catedrală părăsită. Nimic nu-mi place, orașul îmi este străin, un polip 
uriaș. [...] Simt un fel (cum să-i spun?) de rău de existență, senzaţia că 
sunt prizonierul unei lumi străine și absurde, că locul meu nu este aici, 
că saltul de 3.000 de kilometri pe care l-am făcut este inutil. // Câteo- 
dată, la Paris, bate un vânt de negaţie, izbucnește în tine o furie impre- 
cisă, şi atunci toate resorturile spiritului se blochează, tot ce faci îți pare 
fără sens, fără o justificare adâncă. A citi, a scrie cărți? Ce acțiune contra 
naturii! Țăranul care ară, seamănă și culege este mai aproape de sensul 
adevărat al lucrurilor, munca lui are o profundă justificare cosmică, rit- 
mul lui de viață urmează ritmul mare al universului, pe când ceea ce 

fac eu este pură artificialitate. Literatura ca negaţie a vieţii. Critica vine 
și întărește, justifică această negaţie. Ce oroare!” Cuvinte care-i conti- 
nuă pe Eminescu și pe Blaga. Cioran însuși face apologia naturii. Îmi 
place să amintesc cuvintele lui Mircea Streinul, poetul bucovinean, un 
damnat, care spusese: „În ţara asta sunt prea mulți poeți şi prea puţini 
grădinari” Şi atunci, cum rămâne cu pledoaria pentru cultură, pentru 
spiritul care îşi este propriul creator, cu modelul Valery?! Dar omul dis- 
perat, sau numai dezamăgit, ori poate exasperat — în fața unui nou rău 
de existență — face tocmai prin scris saltul care-l scoate din infern. Iată 
o astfel de dovadă. Fragmentul continuă: „Şi totuși: ce magnifică este 
voinţa omului de a corecta, de a prelungi natura, de a construi o altă 
realitate: arta. Paradisul lui artificial. Mândria şi vanitatea lui. Poezia, 
zice Cocteau, este o minciună care spune adevărul. Esenţa artei mi se 
pare alta: ea vindecă pe om de complexul de umilință față de natură”. 


E, în toate acestea, un mesaj care transcende ideile, cărțile, studiile? În 
fond, ca orice creator veritabil, Eugen Simion e construcția scrisului 
său. Nu are altă biografie, nici altă identitate, decât aceea impusă de 
scris. Omul din el se metamorfozează chiar în exerciţiul scrisului, care 
e un exercițiu deopotrivă de cunoaștere și de întemeiere. Or, sensul 
trăirii e dublat de timpul mărturisirii. Istoria e dublată de mit. Faptele 
sunt urmate îndeaproape de proiectarea lor în idee. Ceea ce rămâne 
e mitul, expresie a unui act de voinţă. Cât despre Paris, eroul vizibil 
al jurnalului, în finalul cărții el este restaurat în totul. Pe deoparte, în 
timpul concret: „Mitul Parisului nu-mi mai pare, de aici, ca o creaţie 
fără sens, o iluzie nutrită de zonele mărginașe ale Europei, o Mecca a 
sufletelor laice ale continentului. Parisul este triumful în piatră al rați- 
unii și fanteziei omului, Parisul este o realitate spirituală puternică, vie, 
în care trebuie să intri încet, singur ca într-o catedrală, fără ghid, fără 
duhovnic. Trebuie să te abandonezi curiozității şi bucuriei tale” Înapoi 
la mit! — pare să spună Eugen Simion. Și nu doar la mitul construit din 
fascinația inaccesibilului, ori din exemplaritatea culturii. Nu, ci la mitul 
care locuiește prezentul, cu toate căderile lui, pe care ochiul sagace le 
înregistrează cu aviditate. Mi-am amintit, recitind acest jurnal parizian, 
de pagini memorabile din Corabia lui Sebastian, volumul postum, din 
1978, al lui A. E. Baconschi. La Berlin sau la Paris, omul din Est vedea, 
dincolo de ideologie, cam aceleași lucruri. Pe care le poate vedea azi 
aici, deși, chiar și după atâtea zeci de ani, la altă scară. Rămânem încă, 

chiar și în rău, în urma Occidentului. Cât despre mit?! Ar trebui să-l 
identificăm și în concretul de aici. 


În tot cazul, finalul cărţii e o apologie a iniţierii şi a cunoaşterii. „Pari- 
sul reprezintă pentru mine timpul cunoașterii. Debarc într-o lume ne- 
cunoscută, sânt, pe rând, uluit, exasperat, demoralizat, îndrăgostit, şi 
în același timp ochiul meu interior se deschide larg, selectează, judecă, 
cunoaște”. Timpul trăirii se diluează odată cu mărturisirea — și, cu toate 
acestea, abia prin scris mitul se reinstituie. Ca și subiectul. Scriitura ca 
act originar. Scriitura ca întemeiere, semn al omului clasic, trecut însă 
prin toate îndoielile şi neliniștile modernului. 


Aşadar, Eugen Simion, un moralist din Est pe urmele francezilor cla- 
sici?! Lui Eugen Simion însuși o editură pariziană îi ceruse să selecteze 
o sută de aforisme din literatura română. Sunt românii făcuţi pentru 
aforism? „Românul se naşte poet şi devine moralist”, spune criticul. 
Dar afirmaţia e mai degrabă ironică, întrucât „aproape toţi moraliștii 
români arată o poftă de viață surprinzătoare. Moartea, neantul sunt 
încercuite cu ironie. Timpul nu-i sperie, spațiul nu-i copleşeşte. Să 
creadă, oare, moralistul că, definind răul, îl și învinge? Este una dintre 
iluziile cele mai fecunde ale omului care crede în puterea rațiunii”. Ale 
rațiunii şi ale umorului. E soluția Creangă. 


Să fie vorba oare, cum credea cineva, de o anumită inapetenţă a româ- 
nilor pentru tragic?! Brâncuşi „gândește valorile morale ca un gospo- 
dar oltean: respect față de părinţi, pedagogie severă a tatălui, sfințenia 
mamei etc”. În tot cazul, în faţa crizei omului modern, sau a omului 
occidental, Eugen Simion imaginează o salvare: „O soluţie ar fi meri- 
dionalizarea popoarelor prea grave. A le inocula virusul farsei, căci cei 
ce n-au gustul balivernelor reprezintă o calamitate pentru ceilalți”. Pro- 
vocatoare afirmaţie, făcută în contextul unei discuţii despre Cioran. E 
ca şi cum Cioran însuși ar oferi o astfel de soluţie, în descendența par- 
că a lui Caragiale, un meridional veritabil, cum îl numea Zarifopol, cu 
gustul, într-adevăr, al farsei. Dar nu avea şi Cioran acest gust? N-avea, 
de asemenea, plăcerea balivernelor? Prilej de alte discuţii. Interesante 
însă ecourile lumii lui Caragiale în spaţiul francez. Nu știu ce persona- 
je, dacă nu cumva e o regulă, scapă repede de „fumurile revoluționare”, 
ajungând „deputaţi ai majorităţii”; altundeva aflăm: „Înnoire, dar să 
păstrăm achiziţiile materiale şi spirituale de până acum, să răsturnăm 

puterea opresivă, dar...”; o doamnă, care ştie totul despre tot și despre 
nimic, „se hrăneşte cu vorbe, o bulimie teribilă”, aminteşte de O lacu- 
nă... E limpede, Mitică locuieşte la Paris, aşa cum o face și Coriolan 
Drăgănescu. „Tinerii cinici de azi vor fi notarii zeloși şi conservatori de 
mâine”. Dar Eugen Simion nu insistă. Francezii au și ei, fireşte, faliții lor. 


Să revenim însă la aforism, semn poate tocmai al clasicului. După un 
extraordinar portret al lui Cioran, „un domn în vârstă, plecat după 
cumpărături”, poate și sub impactul gândirii lui aforistice, apare între- 
barea: „Ce poate aforismul în faţa marelui mecanism al istoriei?”. Exer- 
cițiu de stil, dovadă de rafinament, dar și de liniște, de tihnă din care 
se poate naște paradoxul, aforismul pare aproape o trădare. O trădare 
a vieţii, dar o trădare în favoarea literaturii. În ce-l priveşte pe Cioran, 
„disperarea de a fi singur în mijlocul cuvintelor nu-l împiedică pe eseist 
să fie un strălucit stilist”. În tot cazul, revăzându-şi aforismele selectate 
pentru antologie, Cioran intervine asupra lor până la modificarea to- 
tală. „Aforismele de acum nu mai seamănă cu cele pe care le-am adus 
eu. Tot căutând expresia exactă, moralistul le-a schimbat, a scris, sub 
ochii mei, altele. Am un exemplu clar de felul în care forma îşi creează 
conţinutul. Scriind, autorul se face, se descoperă pe sine. Impreciziile 
limbajului determină, în cele din urmă, ideea, după cum configuraţia, 
densitatea materialului poate influenţa linia statuii”. Ceva din admira- 
ţia pentru Valery persistă în aceste rânduri. E însă o viziune asumată. 
Eliade?! „Gândeşte cu creionul în mână, ca orice scriitor autentic”, 
şi-aici Eugen Simion nu se referă la nuvelele lui Eliade sau la romanele 
sale, ci la studiile ştiinţifice. În tot cazul, rămâne întrebarea: „Ce poate 
aforismul în faţa marelui mecanism al istoriei?”, căruia îi găsim, printre 
rânduri, un răspuns implicit. 


N-am rezistat totuși tentaţiei de a căuta eu însumi, înainte de toate, 
aforismele lui Eugen Simion. lată câteva: „Omul este un animal aco- 
modabil”; „Planeta noastră va muri, într-o zi, asfixiată de cărţile care 
ne învață cum să trăim și să fim fericiţi”; „Există o retorică a libertății, 
dar ce înseamnă libertatea când nu există riscul de a o pierde? E ca și 
când niște ființe nemuritoare ar discuta despre moarte. O dezbatere 
mondenă”; „Dacă priveşti un obiect şi nimic nu se arată ochiului tău, 
de vină este nu obiectul, ci ochiul care nu ştie să privească”; „Conştiin- 
ţa modernă nu mai crede în ierarhia culturilor”; „Morala poeziei este 

de a nu avea nicio morală. Şi de a purifica totul. De a sublima obiectul 
chiar și atunci când coboară în subsolurile lui”; „Literatura reprezintă 
o săptămână de lucru, pictura este o întâlnire de duminică”; „Care este 
deosebirea dintre poet și critic? Una poate fi luată în seamă: poetul are 
sentimentul ideii, în timp ce criticul are ideea sentimentului”; „Cine 
vorbeşte mult îşi toceşte instinctele în luptă. Naturile violente sunt na- 
turi comprimate, tăcute, explozia este fulgerătoare și loviturile puter- 
nice”. Cu siguranţă, nu sunt singurele și ele spun ceva esenţial despre 
Eugen Simion. Dar moralistul trădează, finalmente, aforismul, adică 
adevărul condensat la care ajunge nu atât prin stil, cât prin idee. Și îl 
trădează pentru că pune în locul lui meditaţia, îndoiala, neliniștea. În 
locul aforismului — care este expresia celui ce știe —, întrebarea, semnul 
celui ce caută. Şi se caută. Omul modern nu mai trăieşte cu convingeri- 
le ferme ale clasicului. Pe teritoriul unei culturi a aforismului şi deseori 
a fanatismului, Eugen Simion propune întrebarea: „Să fie o legătură în- 
tre bunăstarea unei societăţi şi numărul mic de lectori de literatură?” 
Clasicul ar fi dedus de aici un paradox formulat memorabil. Întrebările 
se opun aforismului, îl sabotează şi, prin urmare, identitatea moralis- 
tului e alta în modernitate. În cazul lui Cioran, el e structurat tocmai 
de principiul contradicţiei. Un alt mijloc de a formula întrebări și de a 
recunoaște că ştii că nu știi nimic. 


Aforismul, în felul acesta, nu mai este o armă. În gura unei studente 
căreia îi ţinea paltonul, cuvintele „politețea este o formă a servituțţii” 
devin o armă. Specifică raționalismului francez. Omul din Est are încă 
îndoieli: „În Estul Europei, politeţea încă este o formă a relației de ci- 
vilitate, dar, mă rog, dacă așa stau lucrurile, nu insist... A nu insista 
înseamnă a nu scoate la rândul tău o armă. Cu aforismele nu te poți 
lupta. Sunt cea mai bună armă a raţiunii. Altundeva, moralei sănătoase 
expuse de un eminent filozof el îi contrapune îndoiala. O îndoială care 
se întemeiază pe ironie. lar ironia înseamnă şi toleranță. În tot cazul, 
moralistul meditează, își întreabă sinele, întreabă în jur, nu ştie, se cau- 
tă, e sceptic. Iar aforismul, şi când există, e dublat de umbra lui, îndoia- 
la. Îndoiala e arma modernului. 


Şerban AXINTE 
| Eugen Simion & Medierea contrariilor 

Adevărurile prealabile 


Autorul Dimineţii poeţilor este unul dintre 
cei mai consecvenţi critici români la nivelul 
principiilor de abordare a operelor literare. 
Unul dintre acestea decurge din convinge- 
rea că „o critică poate muri din lipsă de sens, 
cum poate muri din proliferarea absurdă de 
sensuri. Într-un caz se deschide perspectiva 
vidului, în celălalt perspectiva unui Turn Ba- 
bel al limbajului. Cunoașterea nu-i posibilă 
decât de la un anumit grad de limpezire a 
noțiunilor cu care operează. [...] Adevărul 
nu-i accesibil fără un număr prealabil de 
adevăruri”. Așadar, voi încerca să reconsti- 
tui gândirea lui Eugen Simion despre roman 
plecând de la unele adevăruri prealabile, ce 
pot părea în primă instanţă contradictorii, 
dar care, observate din perspectiva genului 
de critică practicat, îşi redobândesc coeren- 
ţa, paradoxul căpătând chiar valenţele unui 
principiu de evoluţie. 


Metoda lui Eugen Simion de abordare a 
chestiunilor de teorie literară (mai ales ale 
acelora legate de roman) se poate caracteriza 
prin refuzul dogmatismelor de orice fel. De 
asemenea, criticul evită capcana substituirii 
unui dogmatism printr-un altul. Spiritul in- 
terogativ mediază întotdeauna raporturile 
dintre mai multe „adevăruri” afirmate voca- 


ANIVERSĂRI. EUGEN SIMION - 80 EJ 


lic de reprezentanţii anumitor școli literare şi estetice. La Eugen Simi- 
on nu avem de-a face cu refuzuri tranșante sau cu certitudini răspicate. 
El dă mereu impresia că acceptă în primă instanţă totul, dar, după cum 
se dovedește până la finalul raționamentelor, reţine până la urmă doar 
ceea ce rezistă întrebărilor succesive amintite. Discursul său teoretic e 
camuflat în cel al criticului literar sau, după cum însuși afirmă, „m-am 
fixat în chip deliberat la jumătatea drumului dintre ele, încercând să 
trag cu ochiul spre două domenii ale spiritului care și-au întors de mul- 
tă vreme spatele”. La Eugen Simion, distanțarea critică şi identificarea 
nu există în mod autonom, luate separat, ci simultan, chiar dacă în or- 
ganizarea demonstrațiilor exegetice sau teoretice ele intră în scenă pe 
rând. Cuvintele lui Jean Starobinski par ilustrative în acest sens: „Tra- 
iectul critic se desfășoară, în măsura posibilului, între a accepta totul 
(prin simpatie) şi a situa 
totul (prin comprehensiu- 
ne). In felul acesta ne vom 
asigura că legea internă a 
discursului critic rămâne 
strict relativă faţă de legea 
internă a operei analizate, 
trecând de la o dependen- 
ță iubitoare la o indepen- 
denţă atentă. Autonomia 
noastră (fără de care nu 
există explicaţie posibilă) 
se va întemeia pe relația 
noastră liber variată în 
raport cu realitatea inva- 
riantă a operei. Distan- 
tarea noastră subiectivă 
nu e incompatibilă cu o 
sporire a interesului și a 
atenţiei. Doar cu această 
condiţie, critica nu va de- 
veni o «maşină celibata- 
ră»: ea va forma cu opera 


» 
un cuplu. 

Principiul medierii între două poetici contrastive 


Principiul medierii între două poetici contrastive, ireconciliabile se veri- 
fică prin foarte multe texte critico-teoretice. Mă voi opri asupra aceluia 
intitulat Contre Sainte-Proust, pentru că acesta prezintă foarte multe le- 
gături cu poetica romanului. Eul profund și eul social sunt două „entități” 
care, în accepțiunea lui Proust, dar şi a noii critici franceze, nu suportă 
condiţionări reciproce. Criticul român precizează că intenţia sa nu este 
aceea de a nega faptul că „scriitorul este altul decât omul de lume”, dar 
nici aceea de a apăra critica biografică. El repune în discuţie o „disociere 
justă” cu scopul de a înlătura unele „confuzii” și „intoleranţe”. Ideea lui 
Marcel Proust, „o carte este produsul altui eu decât acela pe care îl ma- 
nifestăm în obiceiurile noastre, în societate, în viciile noastre” (Metoda 
lui Sainte-Beuve), este urmărită de Eugen Simion şi în alte scrieri sem- 
nate de romancierul francez, printre care, Sainte-Beuve și Baudelaire sau 
Sainte-Beuve și Balzac. O primă concluzie ar fi aceea că problematica în 
cauză depăşeşte limitele unei simple disocieri estetice, fiind vorba despre 
o adevărată obsesie. Simion observă că ceea ce susținea Sainte-Beuve nu 
se deosebea prea mult de ceea ce Balzac cerea de la genul romanesc. 
Sainte-Beuve afirma că biograful trebuie „să intre în autorul său, să se 
instaleze în el, să-l facă să trăiască, să se miște şi să vorbească; să-l urmă- 
rească în interiorul lui și în moravurile lui domestice atât cât este posibil; 
să-l lege, din toate părțile, de existenţa reală, de obiceiurile de fiecare zi”. 
Pe de altă parte, Proust, în încercarea de a-i demonta oponentului său 
metoda critică, face exact același gen de greşeală ca și Sainte-Beuve. Îi ju- 
decă scrisul din perspectiva biografiei acestuia. Așadar, în încercarea de 
a ridiculiza gustul şi metoda lui Sainte-Beuve, Proust însuși procedează 
saintebeuveian, tot la fel cum Sainte-Beuve este balzacian mai ales atunci 
când comite „judecăţi deplorabile” şi inadecvate despre Balzac. Iar Proust 
dovedeşte consecvență în aplicarea acestei metode. Eugen Simion este 
îndreptăţit să se întrebe: „În ce măsură ideea celor două euri se resimte 
de pe urma inconsecvenţelor și discontinuităților acestui complex nara- 
tor? Căci nu mai este nicio îndoială: cel care narează erorile unei metode 
încetează a fi un simplu eseist nemulțumit, devenind un veritabil nara- 
tor, iar criticul despre care este vorba devine un veritabil personaj”. Dar 
înverşunarea lui Proust față de scrisul lui Sainte-Beuve îl face pe Simion 
să creadă că acest simbol al răului capital din estetica lui Proust are ră- 

dăcini în altă parte, nu doar într-o metodă considerată pe bună dreptate 
inadecvată. Criticul român analizează cu subtilitate aversiunea amintită 
ce se manifestă la mai multe niveluri ale imaginarului proustian. Nu se li- 
mitează doar la comentarea articolelor amintite. Recurge și la fragmentul 
Conversation avec Maman, care îi oferă lui Simion indicii prețioase pen- 
tru deslușirea complexului Sainte-Beuve. Concluzia ar fi aceea că lumina 
prea puternică impusă de biografism reprezintă un instrument venit din 
afară, menit să distrugă nu doar intimitatea, discreţia, inconștientul, ci 
și eul profund, secretul autorului care transformă biografia interioară în 
operă de ficțiune: „Biografismul este, pe scurt, un instrument de con- 
strângere (constrângerea unei intimități), iar Sainte-Beuve reprezintă 
imaginea acestei condamnabile indiscreţii împotriva discreţiei esenția- 
le a creatorului”. Deci o poetică a romanului ar fi aceea că „biografia in- 
terioară ar trece în opera de ficțiune printr-un proces de ocultare” Iar 
„secretul” vizează atât eul social, cât şi procesul de transformare a lui în 
eu ficțional, care abia el are capacitatea de a-l exprima pe acel eu profund 
stratificat. Eugen Simion nu absolutizează teoria lui Proust. Amintește că 
psihanaliza nu vede o prăpastie între „eul care scrie și eul care trăieşte”. 
Din contră, pune în valoare relația de determinare reciprocă. Psihanaliza 
ar recupera micimile și viciile omului, ar accepta și o biografie, nu pe cea 
beuviană, ci pe aceea „esenţială, aceea ce se plămădește în străfundurile 
ființei”. Dar Simion atrage atenţia asupra faptului că în lectură psihanali- 
tică atât opera, cât şi biografia sunt reduse la o schemă, relația dintre om 
şi operă funcționând ca un „mecanism implacabil”. Criticul român crede 
că astfel rămâne deoparte chiar „specificitatea creaţiei ca artă”, caracterul 
ei ireductibil, psihanaliza neasumându-și „universul integral al operei”. 
Raportându-se la Jean Starobinski, Eugen Simion consideră că „voind 
să refacă legătura dintre viață şi operă, psihanaliza elimină în fapt opera 
din discuţie. [...] În locul operei vorbesc complexele celui care a scris-o 
și, în locul complexelor, vorbeşte pe larg, coerent, prea coerent pentru a 
nu părea suspect, analistul care a prins între mâini o pradă de preţ, opera, 
şi-o devoră cu satisfacție. El cunoaște trecutul îndepărtat, cunoaște, mai 
ales, subteranele trecutului, şi explică scrierea în așa chip încât scrierea 
nu-i decât consecința unor accidente vechi. Omul care scrie își lasă mâna 
condusă de altă mână” Dar tot ceea ce vine dinspre acel trecut îndepăr- 
tat este inclus în operă, dar prin transcenderea „istoriei personale a scri- 
itorului”. Ea este orientată spre operă și nu poate fi despărțită de „viaţa 

prezentă a operei” care își inventează viitorul. Ea are, așadar, — conside- 
ră Starobinski citat de Simion - un „destin trăit” și un „viitor imaginat”. 
Opera nu poate fi o simplă consecinţă a trecutului, ci mai degrabă un 
mod de anticipare, un act originar prin excelenţă, „un punct de ruptu- 
ră” din care începe procesul de reinventare. În consecință, Eugen Simion 
subliniază că „scriind opera, ceva se petrece și în viața creatorului. Bio- 
grafia lui se deschide în urma actului de a scrie, spre un viitor tot atât de 
fabulos, necunoscut. Biografia recuperează un trecut (o viață), imbogă- 
ţeşte un prezent şi transformă — în mod sigur transformă - existența unui 
individ. Nu-i o vorbă în vânt că eul care scrie modifică, nu ştim cu precizie 
cât şi cum, dar modifică eul care trăiește”. 


La toate acestea se mai adaugă un aspect deosebit de important. Odată 
cu reinventarea autorului prin operă, aceasta din urmă își redefineşte 
esența prin raportarea la o altă instanţă la fel de importantă ca și cea 
auctorială. Este vorba despre procesul creator al lecturii. Opera ar fi în 
viziunea lui Eugen Simion - viziune influențată de unele reflexii sar- 
treiene — o sinteză între creaţie şi percepție. Creaţia devine completă 
abia atunci când cititorul, descifrând-o, se creează pe sine. Observăm 
astfel o simetrie între autorul recreat de text și cititorul creator. Între 
aceşti doi poli nu poate exista altceva decât spațiul operei care dă timp 
de înfăptuire — printr-un amplu ocol — acestei duble realizări. 


Infracţiunile romanului, un principiu de evoluţie 


Prin intermediul a două dialoguri imaginare, Reciclarea romanului şi 
Infracțiunile romanului, ambele incluse în întoarcerea autorului, Eugen 
Simion sintetizează poetica noului roman francez şi pe cea a noului nou 
roman francez, reuşind, dincolo de o simplă reflectare a unor teorii, să 
stabilească principiile de evoluţie, de înnoire / „reciclare” a romanului, 
principii care au la bază unele „idei vechi”. S-a spus despre critica lui 
Eugen Simion că ar fi străbătută de un anumit filon tradiționalist. Nu 
poate fi vorba despre aşa ceva decât dacă conferim termenului o accep- 
ţiune mult mai largă ce implică în primul rând ideea de ariergardă asu- 
mată din perspectiva observatorului fenomenului estetic în ansamblul 
său. Astfel, formula „în avangarda ariergardei” numește cât se poate de 
clar dubla situare a lui Simion, o situare simptomatică pentru o bună 

parte a criticii postbelice. Aceasta a fost nevoită să facă un pas în avan- 
gardă, ca să exploreze, să lărgească domeniul posibilului, și un altul în 
ariergardă, ca să-și reamintească legile clasicizante, de care trebuie să 
ţină cont de fiecare dată când e pusă în situaţia de a oferi viitorului 
alternativa parțială a trecutului. Parţială, deoarece nimic nu se poate 
întoarce la parametri iniţiali, „ideile vechi” revenind în forță travestite 
de multe ori în noutăţile de ultimă oră. Privind lucrurile din această 
perspectivă, Eugen Simion se arată interesat să vadă în ce măsură ro- 
manul a câștigat în ordine estetică de pe urma campaniilor teoretice 
susținute de Jean Ricardou și de ceilalți „profeţi” ai romanului productiv. 
El consideră că: „Un fenomen, chiar prin reacţie, determină o schim- 
bare, sensibilizează spiritul, produce, în fine, o imperceptibilă mutație. 
Avangardismul a radicalizat spiritul literaturii și a împins curiozitatea 
creatorului spre zonele de umbră ale conștiinței. Multe încercări în 
această direcție au eșuat, literatura a ieșit în cele din urmă îmbogăţită și 
revenirea la marile teme nu a mai putut ignora experienţa (chiar şi ex- 
perienţa eșecului) prin care trecuse. Orice reluare, întoarcere pe acest 
plan este, în fapt, o încorporare a biruințelor şi a rateurilor. [...] Arta 
cunoaşte şi momente critice, de meditaţie asupra ei însăşi, punând în 
discuţie toate adevărurile în care crezuse până atunci”. Astfel, noul ro- 
man este strâns legat de spiritul epocii postbelice, prin sincronizarea 
tehnicilor romaneşti cu modul de a gândi specific perioadei respective, 
deși ar fi putut părea ieșit din istorie prin schimbarea, modificarea unor 
raporturi esenţiale din sfera teoriei romanului, refuzând să mai fie, așa 
după cum aminteşte Simion, scriitura unei aventuri, propunându-se 
drept aventură a unei scriituri în strânsă legătură cu dezideratele sale: 
„dispariţia personajului ca centru organizator al ficţiunii”, „repri- 
marea logicii acțiunii”, „multiplicarea focarelor epice”, „proliferarea 
anecdotelor”, „reluarea istoriilor”, „constituirea ficţiunii pornind de 
la motivele și temele generale”, „elaborarea unei logici narative noi”, 
„scoaterea în evidenţă a mijloacelor de naraţiune” etc. În concluzie, 
Simion afirmă că „noul roman vrea să suprime tirania ficţiunii, tirania 
personajului organizator și reprezentativ, deplasând accentul de la 
significat la significant. [...] Apariţia noului roman coincide cu reculul 
în viața spirituală franceză al existenţialismului, al fenomenologiei și 
dezvoltarea mișcării structuraliste. O alianță spirituală, așadar, între 
roman și noua retorică”. 

Influenţa pe care retorica o manifestă asupra evoluţiei romanului este 
explicată în al doilea dialog imaginar, Infracțiunile romanului. Întreba- 
rea de la care pornește raționamentul este următoarea: e posibil ca 
romanul să fi devenit o producție textuală, iar autorul un producător 
care are acces la codul noii retorici, asta odată cu căderea în derizoriu 
a ideilor de inspirație şi de viziune integratoare asupra lumii? Eugen 
Simion reia ideea conform căreia literatura (romanul) se relansează 
continuu prin „contestaţiile fertile” ce i se aduc. Punerea în act a aces- 
tui principiu s-a realizat, în cazul noului roman, în două etape. Mai întâi 
acesta a intrat în simbioză cu noua retorică, după care a manifestat am- 
biţia de a-și institui o retorică proprie: „teoria romanului productiv are 
o anumită autonomie. Ea se revendică din Saussure, Jacobson și alți 
teoreticieni ai textului, dar, adâncind sugestiile lingvisticii moderne, a 
ajuns la o știință nouă. Această ştiinţă a romanului tinde să pătrundă 
în interiorul romanului. Creatorul (mă corectez: producătorul de text) 
compune aventura scriiturii sale şi, în acelaşi timp, meditează asupra 
mijloacelor romaneşti, dezvoltă o teorie a romanului în interiorul ficți- 
unii”. Astfel, Jean Ricardou priveşte cu intoleranţă ideea că romanul ar 
mai reprezenta o „formă de creaţie”. Pentru el lectura nu mai poate avea 
drept scop descifrarea profunzimilor omului, ci şi-ar fixa drept obiectiv 
deprinderea mecanismelor de producţie textuală, scrisul fiind şi el o 
modalitate de înțelegere a lecturii sau de iniţiere în lectură. În conse- 
cință, romanul modern (cu ai săi părinţi spirituali Proust, Faulkner) 
nu ar mai fi o creaţie, „ci o însumare de coduri narative pe care critica 
nu trebuie să le explice [...], ci să descopere «cum-ul și de ce-ul proce- 
sului de semnificație >". Sau, mai poate fi considerat, sugerează Simion, 
o însumare de „infracţiuni”, printre care „inserţiile neromanești în in- 
teriorul romanului”, romancierul trebuie să ofere nu iluzia vieţii, ci a 
haosului vieţii, cititorul fiind învestit cu funcţia de creator / organizator 
al operei. 


Din aceste două dialoguri imaginare reiese clar poziția lui Eugen 
Simion. Toate impurităţile, derapajele, infracțiunile pot fi acceptate cu 
condiţia ca ele să treacă până la urmă în romanesc, tot la fel cum expe- 
riența haosului vieţii este capabilă nu să o diminueze pe aceasta, ci să 
o îmbogăţească. 

Accesul la „totalitatea fiinţei” 


În intervenţia sa dintr-un dosar dedicat romanului, Eugen Simion 
pune în relaţie existența romanului cu apariția unei conștiințe a ge- 
nului la romancieri și la criticii literari. După o recapitulare succintă a 
modalităților romanului — de a fi și de a fi gândit —, criticul se opreşte 
asupra romanului românesc postbelic, cel gândit „mai puţin ca scriitu- 
ra unei aventuri și tot mai mult ca aventura unei scriituri', după cum 
am amintit și mai sus. Noile modele: Proust, Joyce, Kafka, Virginia 
Woolf, Malraux, Camus, romancierii americani, noul roman francez 
etc. se dovedesc productive pentru romanul românesc, cel care, fără a 
ajunge să imite, se îmbogățește prin noile tehnici epice care favorizează 
accesul la „totalitatea ființei”. Așadar, absorbţia modelelor corectează 
un demers epic spre o nouă „cale de acces”, provoacă „spiritul creator 
să-şi pună probleme”. Uneori însă efectul modelului e contrar. Stimu- 
lează în romancier tendința contestării acestuia: „descoperă altceva 
mai aproape de modul lui de a înţelege și de a privi lumea: în ambele 
cazuri cunoașterea iese în câștig, şi sporind cunoaşterea, sporește și ca- 
litatea operei”. 


Romanul se transformă rapid. Trece de la „cronică obiectivă” la „ana- 
liza de tip existențialist” Devenit la un moment dat preponderent po- 
litic, el are totuși resursele ca să-şi conserve diversitatea potenţială, să 
exploreze zona miticului și mai ales a psihologicului. Din perspectiva 
lui Eugen Simion, romanul românesc a câştigat o mai pronunţată con- 
ştiinţă de sine şi o atitudine „radicală” în raport cu istoria. A evoluat 
formal diversificându-se, adâncindu-și totodată estetica. Concomitent 
cu înnoirea mijloacelor și strategiilor sale, romanul a depășit „ideea ve- 
che că viaţa produce și proza exprimă ceea ce produce viața”. Aceasta a 
fost înlocuită prin altă concepţie, una mai cosubstanţială ideii de artă: 
„romanul exprimă şi ceea ce viața ascunde, arta dă o semnificaţie și 
faptelor ce par, în viaţă, lipsite de semnificaţie”. 


Romanul se descoperă prin personajul său, omul secolului XX, acela 
ce-şi pune în discuţie circumstanțele în care refuză să rămână înlănțuit, 
cum, de altfel, refuză și mecanismele „raţionale” ce obligă istoria să ur- 
meze o cale cunoscută dinainte. Ca o consecinţă directă, romanul „s-a 
intelectualizat”, „a devenit mai speculativ”, dar, pe de altă parte, a deve- 

nit „analitic“, complicându-şi structurile şi suspendându-şi liniaritatea, 
cronologia firească. Prin urmare, a pierdut povestirea. Eugen Simion își 
exprimă foarte clar opţiunea: „Nu cred că romanul actual poate renun- 
ţa totalmente la epic. Dacă renunţă, abandonează una din formele cele 
mai sigure de penetraţie şi, nu evit să spun, de seducţie. Publicul tre- 
buie, dar, să fie sedus de o carte pentru ca să poată fi câștigat de partea 
ideilor. Prevăd, dar, o reepicizare a romanului, o recuperare a povestirii, 
o regândire în termeni moderni a romanescului în roman”. 


Am văzut, aşadar, cum şi de ce s-ar defini prin intermediul procesului 
de ocultare ce face posibilă transformarea biografiei interioare în ope- 
ră de ficțiune, fapt ce are drept consecință aparent paradoxală modifi- 
carea eului social (persoana care trăiește) de către eul care scrie. Am 
văzut cum romanul devine, dincolo de numeroase alte determinări, 
o sinteză între creaţie şi percepţie, datorită procesului prin excelență 
creator al lecturii, romanul fiind un spaţiu care dă timp de înfăptuire — 
printr-un amplu ocol — unei cvasisimilarităţi dintre autorul recreat de 
text şi cititorul creator. 


Dar aceste consideraţii nu rămân în zona speculaţiei. Până la urmă, 
acuitatea ştiinţifică a modalităţii de definire a unui obiect (romanul) 
poate sancţiona astfel de consideraţii, plasându-le în zona vagului, a 
unei generalități ce își uită obiectul. Dar nu. Întoarcerea criticului la 
romanul propriu-zis verifică punct cu punct, prin numeroase studii și 
articole, considerațiile de mai sus. Principiul medierii dintre două (sau 
mai multe) poetici contrastive pune în evidență instabilitatea formelor 
romaneşti. Deci viabilitatea, posibilitatea lor de a se regenera prin chiar 
„infracţiunile” pe care le comite acest gen literar. 


Un singur lucru este necesar să rămână stabil: povestirea, epicul, adică 
spaţiul în care se pot susţine reciproc sau pot intra in coliziune adevă- 
rurile prealabile despre lume, cele care compun, indiferent de raportul 
dintre ele, totalitatea fiinţei. 


Bogdan CREŢU 

Eugen Simion şi utopia literaturii 
(note sentimentale la sărbătorirea unui mare critic) 


B.C. — lector dr, critic şi 
istoric literar. Volume publi- 
cate: Arpegii critice. Explorări 

în critica şi eseistica actuale 
(2005), Matei Vişniec — un 
opizecist atipic (2005), Lecturi 
actuale. Pagini despre litera- 
tura română contemporană 
(2006), Utopia negativă în 
literatura română (2008). 
Premii acordate de revistele 
„Convorbiri literare” „Ziarul 
de laşi',„Ateneu', de Fundaţia 
Naţională pentru Ştiinţă şi 
Artă, de Uniunea Scriitorilor 
din România. Cronicar literar, 
eseist; a publicat în jur de 
500 de articole în reviste 

şi în volume academice. 
Redactor al revistei „Para- 
digma" Membru al US.R. şi al 
AL.G.C. Din 2010, este bur- 
sier postdoctoral în cadrul 
proiectului Societatea bazată 
pe cunoaștere — cercetări, dez- 
bateri, perspective, Academia 
Română — Filiala laşi. 


Eugen Simion împlinește 80 de ani? Tot ce 
se poate, dar vârstele sunt, în special pentru 
oamenii care trăiesc o viață printre cărți (scri- 
se sau citite), relative. Cifrele nu indică nimic 
precis, nu sunt nici măcar orientative. Mai 
ales în cazul unui critic literar (inevitabil, simt 
nevoia să reiau butada lovinesciană, resusci- 
tată când şi când de Eugen Simion însuși: nici 
mai mult, dar nici mai puţin de atât) cu multe 
proiecte realizate și în curs, cu multe inițiative 
şi nu doar strict personale. Eugen Simion are 
nu doar ambiția de a nu lăsa lucrurile neter- 
minate, ci și energia de a construi, angrenân- 
du-i şi pe alţii în realizarea marilor sinteze de 
care, evident, cultura noastră are nevoie ca de 
aer. Așa se face că lucrările realizate la iniția- 
tiva sa ocupă, azi, o întreagă bibliotecă, fie că 
e vorba de Dicţionarul General al Literaturii 
Române (aflat acum în stadiu de aducere la zi 
şi îmbunătăţire, printr-o a doua ediţie), de su- 
perba colecţie a clasicilor, „Opere fundamen- 
tale” (care a depășit cifra de 120 de volume 
şi nu dă semne de oboseală), de editarea în 
facsimil a tuturor manuscriselor eminesciene 
ori de inițierea unei cronologii a vieții litera- 
re postbelice. În afară de (sau, mai bine spus, 
concomitent cu) aceste isprăvi, Eugen Simi- 
on a reușit, în câțiva ani, să adune în jurul său 
cam tot ce are mai valoros noua generaţie de 

critici. A organizat, vreme de şase ani (când scriu aceste rânduri, nu am 
nicio veste despre o eventuală ediție din acest an; ar fi a șaptea!), sub 
egida Fundaţiei Naţionale pentru Știință și Artă, dar şi sub semnul lui 
Călinescu, un colocviu dedicat tinerilor critici. Nu din interes, nu din 
nevoia de a-și face noi aliați, căci criticul pare, din acest punct de ve- 
dere, împăcat cu sine, senin. Ci dintr-o curiozitate firească, dintr-o ne- 
voie de dialog. Şi, trebuie să spun, cel puţin dinlăuntrul propriei mele 
experienţe, acest dialog a fost de fiecare dată viu, neconvențional, real. 
Nu am simţit niciodată că Eugen Simion, care este un nume uriaș al 
criticii româneşti, cu ale cărui cărți ne-am format eu și generația mea, 
ar încerca să ne impună ideile sale, să ne pretindă ceva. Ne-a transmis, 
poate, neliniștile sale, dilemele sale, dar a făcut-o, de fiecare dată, cole- 
gial, într-o manieră elegantă, altruistă. 


Dincolo însă de relația noastră, a tinerilor critici, cu Eugen Simion, 
există, mai ales, relaţia fiecăruia cu opera critică a lui Eugen Simion. 
O operă care, trebuie spus, nu are cum să nu impresioneze. Cred că e 
limpede pentru oricine poate privi lucrurile cu detaşare: numele lui 
Eugen Simion se impune pe lista selectă a criticii românești, alături 
şi în descendența unor Titu Maiorescu, G. Ibrăileanu, E. Lovinescu, 
G. Călinescu. Așa cum literatura celei de-a doua jumătăţi a secolului al 
XIX-lea nu ar fi existat, cel puțin nu așa cum o ştim noi, fără viziunea 
lucidă, „nemţească” a lui Maiorescu, aşa cum modernismul nostru ar fi 
fost mult mai timid şi mai confuz fară direcţia pe care i-a imprimat-o, 
prin programul său, Lovinescu, literatura de după 1960 ar fi întâlnit 
piedici de netrecut fără implicarea unor critici precum Eugen Simion, 
Matei Călinescu, Nicolae Manolescu, Lucian Raicu, Valeriu Cristea 
ş.a. Rostul criticii este esenţial mai ales în perioadele de criză; or, din 
păcate, puţine sunt momentele de respiro ale literaturii române. Ce a 
făcut această generaţie, impusă în anii '60, după un deceniu și jumătate 
de frică generalizată, în care literaturii i se distribuise un biet rol pro- 
pagandistic în nomenclatorul vremii? A recuperat normalitatea, a reîn- 
nodat legătura cu marile modele ale modernităţii noastre, și-a făcut un 
program, o direcție, din apărarea valorii estetice. Şi, lucru esenţial, s-a 
încăpățânat să nu abdice de la acest program nici atunci când voința 
politică, începând cu 1971, decisese altfel. Nu ştiu dacă reuşim azi să 
mai percepem lucrurile în justa lor gravitate: dacă nu ar fi existat marii 
scriitori, temeinic instalați în libertatea de gândire și creaţie și, în egală 

măsură, marii critici literari impușşi în anii '60, care să apere pe mete- 
reze această libertate, Partidul nu ar fi avut nici cea mai mică problemă 
să reinstituie controlul total asupra literaturii. Sigur, azi ţine de eviden- 
tă că, în evaluarea unei opere, criteriul strict valoric trebui să primeze, 
dar, în contexte dificile, tocmai truismele, adevărurile de bun-simţ sunt 
uitate și se cer apărate cu orice preţ. Or, în această confruntare dintre 
ideologia comunistă şi specificul literaturii, Eugen Simion s-a impus 
ferm şi şi-a câştigat o autoritate pe care puţini colegi de breaslă au mai 
avut-o. Rolul său providenţial, ca și al altor colegi (Nicolae Manoles- 
cu trebuie amintit numaidecât) se va vedea, la o scrutare neimplicată, 
peste o vreme, foarte limpede. Deşi eu cred că se vede foarte clar de pe 
acum... 


Ceea ce admir cel mai mult la Eugen Simion este că el trăiește angajat 
fără rest în această utopie a literaturii. Nu cunosc un alt scriitor, în afa- 
ră de Nicolae Breban, care să manifeste un ataşament, un devotament 
egal față de literatura română. Pentru acești mari creatori (pentru că 
eu unul mă încăpăţânez să cred că şi criticul este un creator) singurul 
sistem valoric acceptat este cel literar. Nimic nu e mai important decât 
literatura, care le-a marcat în mod definitoriu destinul şi pe lângă care 
orice posibilă tentaţie socială, politică sau de alt soi reprezintă o banală 
diversiune, tratată ca atare. Nu știu cum de nu s-a observat acest lucru 
imediat după 1990, când, subit, Eugen Simion a fost trecut, de unii 
procurori pătimaşi, din tabăra celor buni în cea a dubioșilor, a „apoli- 
ticilor”. Oare este angajamentul politic obligatoriu pentru un scriitor, 
pentru un critic, mai ales, fie și în vremuri confuze, de derută valorică? 
Eugen Simion a considerat că rostul său era să menţină echilibrul, să 
nu amestece planurile și să se ocupe de ceea ce știa el mai bine: de 
apărarea și ilustrarea literaturii naţionale. De aceea a refuzat consec- 
vent toate funcţiile la care ar fi avut acces (începând cu cea de Ministru 
al Culturii), în afara celor din sistemul academic, din care putea să îşi 
aplice planul constructiv. Că nu toată lumea a fost de acord cu unele 
dintre deciziile sale, cu unele dintre proiectele sale, asta este o altă po- 
veste. Inevitabilă, în mod cert. 


Privite cu un calm firesc, abia acum posibil, deciziile lui Eugen Simi- 
on de acum două decenii par normale. E chiar greu de înţeles de ce 
atunci ele stârneau reacţii atât de vehemente, de ce provocau atacuri 

grobiene, câtă vreme criticul nu avea altă pretenţie decât să i se accep- 
te opţiunile sau, mai corect, dreptul la ele și să fie lăsat să-şi conserve 
independenţa de spirit, absolut necesară în evaluarea literaturii. Apo- 
litismul nu e altceva decât reacţia firească a unui scriitor preocupat în 
primul rând de opera sa, pe care o consideră mult mai importantă (şi 
aşa și este!) decât orice aparent urgentă implicare în imediat. Pentru 
un critic literar, cu atât mai mult, distanța este necesară: s-au comis, în 
anii '90, mult prea multe evaluări reducționiste, din unghi politic, care 
aminteau, prin schematismul, încercănarea și lipsa lor de umor, de cele 
ale primilor ani de comunism, s-au amestecat de prea multe ori crite- 
riile, iar aceste atitudini furioase nu mai folosesc, azi, nimănui. Dar, în 
epocă, ele au putut împrăștia multe toxine în viața literară, pe care au 
dezbinat-o, se pare, iremediabil. Eugen Simion nu ezită să explice el 
însuși situația, dar o face fără patimă: a purtat, scrie el într-un articol 
cules în Fragmente critice VI, ani de zile această etichetă abuzivă. „O 
port şi azi, chiar dacă am încercat de mai multe ori nu să mă justific, ci 
să spun că nu sunt împotriva politicii și nici nu interzic scriitorilor să 
facă politică activă, sunt doar de părere că politica trebuie să-şi vadă 
de treburile ei, iar noi, criticii literari, să nu renunțăm în vremuri de 
schimbare (care, adesea, reprezintă și vremuri de mare confuzie de 
valori) la principiul autonomiei esteticului. Inutil, n-am convins, se 
pare, pe nimeni. Stimaţii mei confraţi aveau nevoie de un apolitic pen- 
tru a-şi ilustra radicalismul lor moral postrevoluționar și m-au ales pe 
mine." Privită azi cu distanţare, reacţia lui Eugen Simion a fost, cred, 
una corectă. Sigur, „apolitismul” său nu înseamnă că nu a avut simpa- 
tii politice, adesea asumate fără cochetărie; dar ce fel de lume e aceea 
care judecă obtuz un om după opţiunile sale politice, care consideră 
că acestea reprezintă tot ceea ce un intelectual de calibru are mai de 
preţ; şi, mai ales, ce fel de lume e aceea care hărțuieşte un mare critic 
doar pentru că acesta nu abjură de la misiunea sa fundamentală și nu se 
înscrie cu toată energia în concretul grotesc al luptei politice? Ei bine, 
e lumea românească de acum nici două decenii. Eugen Simion a ieșit 
însă din ea cu fruntea sus, cu demnitatea celui care știe că și-a făcut 
treaba. Adică a ales să facă politica literaturii române, a ales să parieze, 
cu riscul de a le părea unora rigid, pe valorile certe, pe Marin Preda, 
pe Nichita Stănescu, pe Petru Dumitriu, pe Cioran, pe Mircea Eliade 
etc. A fost o opțiune fericită sau nu? Dacă îl comparăm cu „rivalul” său 

(în înţelesul bun, cavaleresc al termenului) Nicolae Manolescu, care a 
intrat în politică și a eşuat, care a colecționat apoi multiple funcții, în 
dauna realei sale vocaţii de critic (care a avut mult de suferit din această 
cauză), Eugen Simion poate să-şi afişeze demn seninătatea: el a rămas, 
spre deosebire de mulţi, prea mulți dintre colegii săi de generaţie, la 
masa de scris, astfel încât opera lui critică nu a contenit să crească: sin- 
tezele despre jurnalul intim, despre genurile biograficului, despre Mircea 
Eliade, Eugen Ionescu, Ion Creangă, seria de Fragmente critice, zecile de 
studii care prefațează ediţiile din colecția „Opere fundamentale”, care 
deja prefigurează o echilibrată istorie a literaturii române, stau mărtu- 
rie că Eugen Simion a rămas, în ultimii 23 de ani, critic literar. Nici mai 
mult, dar nici mai puţin de atât. 


Aş vorbi, fără să simt că forțez lucrurile, despre o dublă „rezistenţă prin 
cultură” a lui Eugen Simion în anii de după 1990. Dacă mă refer în 
special la aceştia este pentru că, prin forța împrejurărilor, în intervalul 
acesta l-am perceput eu, sigur că și prin prisma operei sale de dinainte 
de 1989, dar şi prin prezenţa sa în spaţiul dezbaterii publice din presa 
culturală și nu numai, ca pe un reper de neocolit. Nici de către aliați, 
nici de către oponenți (nu vreau să scriu cuvântul „duşman”). Pe de o 
parte, e vorba de acceptarea riscurilor pe care le comportă angajamen- 
tul său strict cultural: puţine sunt personalitățile culturii noastre din 
ultimele decenii care au fost mai atacate, în termeni adesea meschini, 
triviali, precum autorul Scriitorilor români de azi. Criticul s-a detaşat 
însă de aceste lovituri, probabil că nu ușor (căci, bănuiesc, în astfel de 
cazuri distanțarea, deși igienică, este extrem de dificilă) şi a ieșit nu 
doar cu fruntea sus, ci, lucru esenţial, neînrăit. Rara avis în balcanica 
noastră lume literară. A doua formă de rezistență prin cultură este re- 
fuzul consecvent de a ieși din domeniul pe care îl slujeşte. Funcţia de 
Preşedinte al Academiei și celelalte care au urmat în sistem nu l-au de- 
profesionalizat pe Eugen Simion. Or, eu cunosc multe cazuri în care 
scriitori de certă valoare au cedat sub presiunea importanţei provizorii 
pe care o căpătaseră și și-au neglijat opera. Reiau, în lipsă de inspiraţie, 
ce am scris mai sus: ceea ce admir în cea mai mare măsură la Eugen Si- 
mion, dincolo de marea sa operă critică, este angajamentul total în lite- 
ratură. E vorba de un devotament fără de care nu se pot realiza lucruri 
monumentale, fără de care criticul rămâne un biet funcționar al vieţii 
literare, vânând un iluzoriu sentiment de putere. Or, critica literară nu 

se reduce la un joc de putere. Ea este, o ştie perfect autorul Ficţiunii jur- 
nalului intim, un mariaj pe viaţă, în care nu se poate umbla cu jumătăți 
de măsură; critica este, de fapt, în esenţa sa, exteriorizarea unei mari 
iubiri față de literatură. În lipsa acestei investiţii afective, discursul cri- 
tic e decorativ, epidermic, demonstrativ, mediocru. Într-o extraordina- 
ră carte de confesiuni, intitulată programatic În ariergarda avangardei, 
Eugen Simion formulează acest credo: „În literatură (inclusiv în critica 
literară) trebuie să excelezi. Dacă nu, trebuie să abandonezi. Excelența 
înseamnă nu numai talent, ci şi: continuitate, amplitudine, volum de 
muncă (da, muncă; a fi critic înseamnă a avea o răbdare de cămilă) şi 
anvergură. Plus ceva care este poate mai presus de orice: o încredere 
mistică în literatură, trebuie să iubeşti literatura pentru a fi critic adevă- 
rat. Criticul nu trebuie să aibă vocaţie de procuror, ci vocaţie de preot. 
EI slujeşte un zeu necunoscut care apare de oriunde și nu se revelează 
decât prin operă.” Deci, literatura e o poveste pe viaţă: ori îi oferi totul, 
ori eşuezi lamentabil, pentru că te abandonează ea. Esenţial este ca, 
având o carieră memorabilă în spate, să rămâi fidel unei asemenea per- 
spective poate romantice, oricum desuete, dar cuceritoare. Literatura 
nu este joc de culise, scenă pe care orgoliile își dispută întâietatea, nu 
e nici măcar un domeniu instituționalizat (deși nu poate funcţiona în 
lipsa instituţiilor sale), ci, în primul rând, experiment cu tine însuți. 
Or, scriitor autentic e doar cel care își asumă un angajament total, la fel 
cum cititor mare e cel care înțelege că realitatea imită literatura şi nu 
invers. Iar criticul, ştim de la Ibrăileanu, se salvează abia atunci când 
reuşeşte să nu sufoce în el cititorul hedonist, dedicat total lumilor fic- 
tionale. 


Eugen Simion a trăit întotdeauna, de la primele sale manifestări pe 
scena literaturii, cu această utopie a operei. O mărturiseşte el însuși 
explicit și o face trădând o nesiguranţă netrucată, care e semnul trăirii 
autentice a propriului destin literar: „...trăim cu iluzia că putem înfăp- 
tui o operă importantă. Este utopia în care intrăm de tineri și nu mai 
ieşim din ea până la sfârşit. De la un punct, nici nu mai avem curajul să 
ne întrebăm dacă merită. Dacă, totuși, ne punem întrebarea, răspun- 
dem invariabil: merită, din moment ce nu o putem abandona.” În pri- 
mul rând, de remarcat este că tot ceea ce realizează criticul se aşază în 
acest orizont al operei. Cuvânt esenţial, cuvânt cu greutate, care, din 
păcate, nu prea îl preocupă pe scriitorul român, iar pe critic cu atât mai 

puţin. Opera presupune efort neîncetat de construcție, consecvență 
cu sine, profesionalism; înseamnă, încă, răbdare cu sine, forță și, mai 
ales, viziune. Exerciţiu de autodisciplinare, rigoare, construcție de sine. 
Toate acestea presupun o dăruire totală cauzelor nobile ale literaturii. 
Puţinii scriitori care au ambiția titanică de a crea mari opere devin, din 
perspectiva comună, cantonată în imediat, nişte monștri (nu neapă- 
rat „sacri”), care emană energie, putere, care îşi organizează viața, îşi 
plămădesc destinul în așa fel, încât marea izbândă, „mântuirea” să fie 
realizarea acestei opere. Eminescu, Sadoveanu, Rebreanu, Hortensia 
Papadat-Bengescu, Mircea Eliade, Marin Preda, Breban, Nichita Stă- 
nescu, în critică Lovinescu, G. Călinescu, Eugen Simion -— acestea sunt 
numele care-mi vin prompt în minte. Or, toţi acești mari scriitori au 
înţeles că o literatură nu se clădeşte vânând capodopera, ci adăugând, 
sistematic, carte peste carte. Eugen Simion mărturisește, la un moment 
dat, că are sentimentul că a scris prea mult. E inevitabil, acest tip de 
angajament total în actul creativ presupune munca zilnică: Nulla dies 
sine linea. Altfel nu se poate, opera nu se poate realiza decât trăind per- 
manent în realitatea ei. lar Eugen Simion a realizat o operă critică mo- 
numentală. 


Se insinuează, în critica lui Eugen Simion din ultimii ani (deşi ele existau 
şi în cărţile de dinainte de 1989), două tendinţe care dau patos şi adaugă 
culoare paginilor sale: pe de o parte, criticul tinde să se confeseze din 
ce în ce mai mult chiar în actul critic; pe de altă parte, el nu îşi reprimă 
pornirile de moralist. Este un mod de a afirma că literatura nu e nicide- 
cum ruptă de viaţă, ci dimpotrivă. Ea nu ne îndepărtează de realitate, nu 
constituie o eschivă, o fugă romantică de banalul sau urâtul cotidian, ci, 
dacă e asumată la modul existenţial, ne pregăteşte să luăm în posesie mai 
acut realitatea; să o construim, să o inventăm, să o instituim. Proust a 
scris cele mai bune pagini pe această temă; marii scriitori, marii cititori, 
de asemenea, ştiu că viața imită literatura și nu invers. 


Eugen Simion este un mare critic (ceea ce înseamnă: mare cititor + 
mare scriitor), care trăieşte, spre norocul literaturii române, de mai 
bine de cinci decenii (asta înseamnă jumătate de veac, dacă îmi ies co- 
rect socotelile...) într-o Castalie a spiritului. Adică în miezul literaturii 
române. Și, slavă Domnului, toate semnele mă încurajează să aştept de 
la el alte câteva sinteze fundamentale. 

Gheorghe CHIVU 
| Caracterul creator al criticii literare 


În urmă cu mai mulți ani, un profesor tânăr, 
dar energic, cu ţinută academică impecabilă, 
dar cald şi apropiat, având ştiinţa interpre- 
tărilor subtile şi a redactărilor atent lucrate, 
dublată de dorinţa de a transmite studenţilor 
plăcerea speculaţiei intelectuale îmbrăcate în 
haine elevate, argumenta, în cadrul semina- 


Gh.C. — prof. univ. dr., 


Catedra de limba română vai i 
a Facultăţii de Litere dela Criticii literare ca artă. 


rului de istorie literară contemporană, ideea 


Universitatea din Bucureşti, : : a il : space 
; j SU Obişnuit cu gândirea de tip pozitivist (absol- 
cercetător şt. gr. | la Institutul ; 


de Lingvistică,lorgu Visem, în primul rând din motive circumstan- 

lordan — Alexandru Rosetti” tiale, un liceu „real”), potrivit căreia orice in- 
5 ) ) 

din Bucureşti. Membru  vestigaţie ştiinţifică trebuie să fie un exercițiu 

corespondent al Academiei . intelectual util pentru analiza şi, consecință fi- 

Române din 2010. _ atata] bietul tat 

Coordonatorul programului  Fească, pentru înțelegerea obiectului cercetat, 

de cercetare „Enciclopedia Mă străduiam, fără succes, să caut contraargu- 


literaturii române vechi" mente la opinia profesorului. 


i 


(Institutul „G. Călinescu”, E n ee | 
Bucureşti). Colaboratora „Ştiinţa criticii ar fi o știință curioasă, deoare- 


numeroase monografii şi ce s-ar baza pe imponderabile şi ar opera cu 


dicţionare, apărute la Editura multe imponderabilităţi ale spiritului”, sus- 
Academiei Române, precum 
Dictionarium valachico- 
latinum. Primul dicționar 
allimbiiromâne (2008), exacte. Actul critic, spunea Domnia Sa, nu 


Documente şi însemnări poate fi decât individual și creator, de vreme 


ţinea tânărul profesor, cam în aceeași epocă, 
şi în fața unor „slujitori” avizaţi ai ştiinţelor 


româneşti din secolul al ce „misiunea (şi deci justificarea) criticii lite- 
XVI-lea (1979). Laureat al = SA 
„| Pi“ rare este să dovedească, între altele, caracterul 
Premiului „Timotei Cipariu” al i Si Re a: 
Academiei Române (1993). de unicitate al operei artistice”. 
Vor fi fiind însă convergente rezultatele de 


bază ale exegezelor critice individuale consa- 

crate unei operei literare, totdeauna şi în mod firesc unicat, mă între- 
bam pe atunci. Dacă da, sub forma diferită a rezultatelor analizei critice 
se vor fi ascunzând elemente unice, impuse de obiectul studiat, pe care 
sistemul nostru de gândire și capacitatea individuală de analiză și de 
interpretare le exprimă diferit? 


Cu certitudine, mi-am răspuns nu peste mult timp, de vreme ce opinii 
formulate în analize distincte şi chiar de către autori ce au exersat actul 
critic în epoci diferite au ajuns în esenţă la concluzii similare și nu o 
dată identice în privinţa valorii sau a relevanţei artistice a unui același 
text beletristic. Însăși ierarhia valorilor unei literaturi, stabilită de cri- 
ticii şi istoricii literari de primă mână, trebuie să aibă la bază rezultatul 
general acceptat al unui act de interpretare, creator prin punerea în va- 
loare a spiritului analitic individual, dar dependent, în liniile sale de 
bază, de constantele greu de circumscris și la fel de greu de definit ale 
operei beletristice. 


Criticul literar devine astfel el însuşi, analizând creaţia artistică şi con- 
struind pe această bază opere de exegeză, un creator. lar „puterea scri- 
itorului” — în care recunoaștem deopotrivă autorul operei beletristice 
și criticul de valoare — „poate veni de la opera lui. A fi citit, elogiat, 
contestat, urmat în ideile tale — scria profesorul Eugen Simion - este 
singura și reala răsplată a efortului dur pe care l-ai depus pentru a da 
corp ideilor.” 


(Ideea că un creator în domeniul literelor dă, cu efort, corp ideilor are, 
în mod surprinzător, o vechime apreciabilă în cultura scrisă româneas- 
că. La finele veacului al XVIII-lea, un autor astăzi necunoscut, loan 
Cantacuzino, definea în poezia Răsuflare, prima artă poetică româ- 
nească, efortul poeţilor şi rezultatul creaţiei acestora prin: „Au întru- 
pit ne-ntrupiri, / Au iconit nevediri”. Formulare admirabilă a actului 
artistic într-o limbă încă nepregătită pentru exprimarea unor astfel de 
abstracțiuni..) 


În opera profesorului Eugen Simion, răsplata efortului depus pentru 
exegeza literaturii române moderne există, fiind concretizată deopotri- 
vă în volume ale căror conţinut şi evaluări nu au fost nicicum afectate 
de trecerea timpului sau de schimbarea vremurilor, în proiecte cultura- 
le de importanţă majoră, dar şi într-un institut academic adus în liniile 


ERIC PT RO MIÂINIĂ 


fireşti ale menirii sale: studierea dedicată și competentă a istoriei lite- 
raturii române, dublată de acţiunea constantă, perseverentă, menită să 
pună în valoare operele de referință ale culturii naționale. 


Aparent liniștit, dar ascunzând sub aspectul „apolinic” o fierbere con- 
tinuă, profesorul Eugen Simion dă dovada puterii de a stăpâni și de a 
doza clocotul interior, putere rareori învinsă de umoare, de furia de 
moment sau de vreo nemulțumire exprimată tranșant. 


„Îmi place începutul toamnei”, aflăm în una dintre confesiunile Dom- 
niei Sale. Este, cred, o afirmare a aspiraţiei omului cu trăire interioară 
intensă către temperanţă, o opţiune pentru depășirea arderii și ardorii 
prin așezare în echilibru. 


Aceeaşi aspirație și efectul său pot fi regăsite în scrisul totdeauna elevat, 
cu vădita căutare a unei cât mai bune relaţii între conţinut şi formă, 
ambele alese, totdeauna exemplare. 


Iar redescoperirea literaturii vechi și punerea în valoare a unora dintre 
trăsăturile ei definitorii — între care moralismul ocupă un loc privile- 
giat — pun și ele în lumină aceeași latură importantă a personalității 
lui Eugen Simion - aspiraţia spre echilibru și spre valoarea socială și 
estetică a acestuia. 


Marele critic şi istoric literar, ajuns la vârsta maturității depline, a consi- 
derat totdeauna că literatura începuturilor noastre culturale este necesar, 
chiar obligatoriu de reevaluat. La mai multe decenii după „Dimineaţa 
poeţilor”, profesorul coboară frecvent în ultima vreme, prin lecturi care 
îi prilejuiesc descoperiri şi interpretări surprinzătoare, spre scrisul vechi. 
Criticul și istoricul literar sunt dublaţi și în acest spațiu de exegetul cu 
vocaţie şi pregătire filologică. (Se ştie că pregătirea de specialitate şi-a în- 
ceput-o ca filolog, transcriind manuscrise eminesciene, manuscrise spre 
care s-a întors la maturitate în admirabilul proiect de punere la dispoziția 
publicului de azi a caietelor eminesciene în ediție facsimilată. Iar fără o 
astfel de pregătire admirabila colecţie tip Pleiade, prin care cultura româ- 
nească actuală a fost înzestrată cu ediţii dintre care nu puţine sunt de cea 
mai aleasă ținută, nu ar fi fost concepută și nu ar fi putut altfel exista.) 


Într-un moment de criză a cercetărilor de literatura română veche, pro- 
fesorul Eugen Simion se opreşte atent asupra unor aspecte memorabi- 

le din scrisul vechilor noștri autori şi, fără încercări de actualizare pripi- 
tă, evaluează tehnici narative, atitudini culturale, morale și artistice sau 
realizări stilistice de excepţie. 


Eugen Simion este „critic cu inimă”, om de știință cu program, un pro- 
gram al culturii, nu al individului, al comunităţii culturale și științifice, 
nu al propriei persoane sau al propriei cariere. Este un istoric literar cu 
vocaţia faptei, cu ştiinţa realizării marilor construcții folositoare cultu- 
rii naţionale, ridicate cu spirit organizatoric de excepţie, cu efort nicio- 
dată precupeţit și cu energie nicicând egalată. 


„De ce scriu?”, se întreba în volumul din Fragmente critice publicat în 
anul 2007 — „...Pentru că nu pot trăi fără de acest artificiu.” De ce se 
luptă pentru promovarea valorii în cultura românească actuală și pen- 
tru elaborarea unor lucrări fundamentale necesare culturii naţionale? 
Pentru că are vocaţia constructorului care nu-şi abandonează nicioda- 
tă proiectele. 


Cu onoarea de a-i fi simţit permanent sprijinul și de a-i fi primit îndem- 
nurile, cu bucuria de a-i fi alături într-un proiect dificil, continuarea cu 
succes a investigaţiilor de istorie literară, într-o perioadă în care cerce- 
tărilor umaniste asupra culturii naţionale le este diminuată forța uma- 
nă prin împuţinarea mijloacelor financiare, ce-i pot dori profesorului 
Eugen Simion, la moment aniversar, în afară de sănătate și prin nimic 
diminuată puterea de muncă? 


Să ne ofere Scriitori români de ieri, care, alăturată impunătoarei Scriitori 
români de azi, să devină, sub prestigioasa-i semnătură, parte a unei aş- 
teptate Istorii generale a literaturii române. 

Carolina POPUŞOI 
Tipuri de calcuri de regim verbal 
prepozițional nerecomandate 

în limba română din Basarabia 


C.P. — dr. în filologie al 
Universităţii din Bucureşti 
(2002), cercetător 

ştiinţific la Institutul de 

Lingvistică „Iorgu lordan — 
Al. Rosetti” din Bucureşti 
(din 1999). A publicat 
Micul dicţionar academic 
(MDA, vol. I-IV, 2001- 
2003, coautor), Structuri 
sintactice ale limbii române 
cu element predicativ 
suplimentar (2002), Limba 
română actuală din 
Basarabia. Particularități 
morfosintactice şi lexico- 
semantice (2013). 


== 


Contactul îndelungat și intens dintre limba 
română din Basarabia şi limba rusă (vorbită 
activ pe teritoriul dintre Prut și Nistru) a lä- 
sat amprente considerabile în structura lim- 
bii române. Cel mai afectat de fenomenul 
bilingvismului din acest areal sociolingvistic 
este lexicul, urmat de sintaxă și de frazeolo- 
gie. Morfologia, și în acest caz, s-a dovedit a 
fi domeniul cel mai rezistent la influenţe stră- 
ine. Printre abaterile cele mai frecvente şi mai 
grave de la limba literară se află calcurile nere- 
comandate (de natură semantică, sintactică, 
frazeologică, morfematică şi morfologică). 


În general, calcul lingvistic reprezintă un mij- 
loc de îmbogăţire a unei limbi. [Pentru lim- 
ba română, a se vedea: Graur (1936); Rizes- 
cu (1958); Hristea (1968); Hristea (1984); 
Stanciu-Istrate (2006).] Când însă imitarea 
unui model străin duce la denaturarea siste- 
mului limbii, prin atribuirea de sensuri redun- 
dante unor cuvinte existente în limbă, prin 
crearea de lexeme inutile, prin stabilirea unor 
raporturi gramaticale nefirești limbii literare, 
atunci avem a face cu calcuri nerecomandate. 
În asemenea situaţii, nu se mai poate vorbi de 
un procedeu productiv, ci de unul regresiv, 
degradant. În funcție de domeniul lingvistic 

asupra căruia se exercită fenomenul calchierii nerecomandate, deose- 
bim calcuri lexicale (de structură semantică și de structură morfemati- 
că), calcuri gramaticale (de natură morfologică și de natură sintactică) 
şi calcuri frazeologice. 


Obiectul de studiu al acestui articol îl constituie calcurile de regim ver- 
bal prepoziţional nerecomandate, care, în româna din stânga Prutului, 
au o răspândire extrem de mare, fiind depășite numeric, în cadrul aces- 
tui fenomen, doar de calcurile semantice. 


Calcul de regim verbal prepozițional face parte din clasa calcurilor gra- 
maticale de natură sintactică. Această categorie de calcuri se caracte- 
rizează prin imitarea, după limba rusă, a raportului gramatical dintre 
verb și actanţii săi, mai exact, prin preluarea modelului de regim verbal 
prepoziţional rusesc. „În calitatea sa de cuvânt regent, verbul poate ad- 
mite diferite modele de recțiune și, dată fiind această varietate, alege- 
rea corectă a regimului reprezintă uneori dificultăți, mai ales pentru 
vorbitorii influențați de recțiunea verbelor din limba rusă” [Condrea 
(2001), p. 15]. (De altfel, verbul regent poate impune elementului 
subordonat atât restricții prepoziționale, cât şi de caz, aspectul din 
urmă nefăcând însă parte din subiectul abordat aici.) 


Prin urmare, în organizarea sintactică a enunțului, verbul regent cere, 
în funcţie de actanții săi, o anumită prepoziție. În limba română actuală 
din Basarabia circulă însă foarte frecvent structuri cu o utilizare ina- 
decvată a prepoziţiei. În astfel de construcţii, prepoziția din grupul ver- 
bal este redată fidel prin echivalentul său din rusă, şi nu în conformitate 
cu regimul verbal prepozițional din româna literară. Asemenea abateri 
în selectarea prepoziției care leagă verbul regent de argumentul său re- 
prezintă veritabile calcuri de regim verbal prepozițional nerecoman- 
date. În arealul lingvistic în discuţie, greșelile de acest tip sunt destul 
de variate, putându-se însă vorbi de încadrarea lor în tipare sintactice 
distincte. Printre cele mai întâlnite tipare de calcuri de regim verbal 
prepoziţional nerecomandate, după limba rusă, amintim: 


[prep. rus. 6 > prep. rom. în] 


*a aduce o contribuţie în... / *a contribui în... pentru a aduce o contribuţie la... / 
a contribui la..., <cf. rus. snecmu ceoii 8x40 6... / codeticmeoeamv 6...>; 


*a cânta în unison pentru a cânta la unison, <cf. rus. nemo 6 yHucon>; 

*a citi în glas pentru a citi cu glas tare / cu voce tare, <cf. rus. uumamo 
8c4yx>; 


*a fi dezamăgit în oameni pentru a fi dezamăgit de oameni, <cf. rus. 
vimo pa3ouapoeanrbiM 8 MODIX>; 


*a fi interesat în destrămarea partidului pentru a fi interesat de destrămarea 
partidului, <cf. rus. 6vimo 3aunmepecoeannbim 6 pacnade napmuu>; 


*a fi în curs cu evenimentele pentru a fi la curent cu evenimentele, <cf. rus. 
vimo 8 Kypce coGvimuii >; 


*a fi în modă pentru a fi la modă, <cf. rus. 6vimv 6 mode>; 


*a fi vinovat în ceva pentru a fi vinovat de ceva, <cf. rus. vimo euno6a- 
moim 6 4em-Hu6y0v>; 


*a lua parte în concurs pentru a lua parte la concurs, <cf. rus. npunamv 
yuacmue 6 KoHkypce>; 


*a mânca o dată în zi pentru a mânca o dată pe zi, <cf. rus. xymamv pa3 
8 denv>; 


*a participa în proiect pentru a participa la proiect, <cf. rus. yuacmeo- 
samb 6 npoexme>; 


*a pleca în Roma / în Paris pentru a pleca la Roma / la Paris, <cf. rus. 
examv 8 Pum / 6 Ilapux>; 


*a pune / a trimite ( pe cineva ) în închisoare pentru a trimite ( pe cineva ) 
la închisoare, <cf. rus. nocadumv / omnpasumb (ko20-4u60) 6 mopomy>; 


*a (se) convinge în aceasta pentru a (se) convinge de aceasta, <cf. rus. 
y6edumv(ca) 6 3mom>; 


*a se găsi în abundență pentru a se găsi din abundență, <cf. rus. naxo- 
Qumvca 6 u3o6unuu >; 


*a se îndrăgosti în cineva pentru a se îndrăgosti de cineva, <cf. rus. 6470- 
Gumvcs 8 Ko20-mo>; 


*a sta în rând (la magazin) pentru a sta la rând, a sta la coadă, <cf. rus. 
cmosmv 6 ovepedu>; 


*a veni o dată în zi / în săptămână / în lună / în an pentru a veni o dată 
pe zi / pe săptămână / pe lună / pe an, <cf. rus. npuxodumv pas 6 denv / 
8 nedearo / 6 mecay / 8 200> etc. 


GRAMATICĂ EEE 


[prep. rus. na > prep. rom. la] 


*a arăta la hartă pentru a arăta pe hartă, <cf. rus. nokasvisamo na 
Kapme>; 


*a cobori / a opri la staţie pentru a cobori / a opri în staţie, <cf. rus. 
coiimu / ocmano6umv Ha Ocmano6ke>; 


*a da / a locui / a lua / a primi / a sta la gazdă pentru a da / a locui / 
a lua / a primi / a sta în gazdă, <cf. rus. daeamv / xumo / npunamo / 
634mb / cmoamo Ha K6apmupe>; 


*a fi capabil la orice pentru a fi capabil de orice, <cf. rus. 6eimv cnoco6- 
HIM Ha Bce>; 


*a fi în stare la ceva pentru a fi în stare de ceva, <cf. rus. 6vimv cnoco6noim 
Ha umo-Hu6y0v>; 


*a ieşi la pauză / la pauza de masă pentru a ieşi în pauză / în pauza de 
masă, <cf. rus. âvriimu na nepepole / na 06edennviii nepepoie>; 


*a ieşi / a se relaxa la recreație / la pauză pentru a ieşi / a se relaxa în 
recreaţie / în pauză, <cf. rus. âvriimu / paccnaGumvca Ha nepemene>; 


*a înmulți 2 la 2 pentru a înmulți 2 cu 2, <cf. rus. ymnonumb 2 na 2>; 


*a lua (pe cineva) la evidenţă pentru a lua (pe cineva) în evidenţă, <cf. rus. 
834mb (koz0-1u60) na yuem>; 


*a pune la libertate pentru a pune în libertate, <cf. rus. svinycmumv na 
80450 >; 


*a repartiza studenţii la întreprinderi pentru a repartiza studenții în 
întreprinderi, <ct. rus. nanpaenamv cmydenmoe na npeonpusmus>; 


*a sta la strajă pentru a sta de strajă, <cf. rus. cmoamv Ha cmpae>; 
*a vinde la piaţă pentru a vinde în piaţă, <cf. rus. mopzosamo Ha pvinke> etc. 
[prep. rus. na > prep. rom. pe] 


*a se afla / a locui pe etajul trei pentru a se afla / a locui la etajul trei, 
<cf. rus. Haxodumeca / cumb Ha mpemvem >mae>; 


“a apărea pe orizont pentru a apărea la orizont, <cf. rus. noseumbca na 
20pu3oHme>; 


*centrala funcționează pe lemne pentru centrala funcționează cu lemne, 
<cf. rus. koronka pa6omaem na dpoeax>; 

*a frământa pe lapte / pe chefir / pe apă minerală pentru a frământa cu 
lapte / cu chefir / cu apă minerală, <ct. rus. mecumo Ha mosoxe / na kepu- 
pe / Ha MunepaAbHoii 800e>; 


*a intra / a invita pe scenă pentru a intra / a invita în scenă, <cf. rus. 
Gotiimu / npuznacumo Ha cyeny>; 


*a merge / a călători pe tren / pe vapor pentru a merge / a călători cu trenul / 
cu vaporul, <cf. rus. examv / nymemecmeoeamv Ha noe3de / na napox0de>; 
*a prăji pe unt / pe ulei pentru a prăji cu unt / cu ulei; a prăji în unt / în 
ulei, <cf. rus. Hapumv Ha MACAE / Ha CAuG04H0M MACAE>; 


*a se plânge pe cineva pentru a se plânge de cineva, <cf. rus. anoeamvca 
Ha Koz0-4u60>; 


*a se plânge pe viață pentru a se plânge de viață, <ct. rus. manoeamvca 
Ha WU3Hb> etc. 


[prep. rus. om > prep. rom. de la] 


*a felicita pe cineva de la numele colegilor pentru a felicita pe cineva în nume- 
le / din partea colegilor, <cf. rus. nosdpasumv Ko20-1u60 om umenu KOAne2>; 


*a feri culturile de la îngheţ pentru a feri culturile de îngheţ, <cf. rus. y6e- 
perv pacmenus OM 3aM0p03k06 >; 

*a (se) apăra de la inundaţii pentru a (se) apăra de inundații / a (se) 
apăra împotriva inundațiilor, <cf. rus. sauyuame (ca) om nagoðnenuŭ>; 


*a se dezice de la aceste idei pentru a se dezice de aceste idei, <cf. rus. om- 
kasamoca om 3mux udeii>; 


*a vorbi de la numele colectivului pentru a vorbi în numele / din partea 
colectivului, <cf. rus. 2060pumv om umenu Konnekxmusa> etc. 


[prep. rus. no > prep. rom. pe] 


*a asculta / a auzi / a spune / a vorbi pe televizor / pe radio pentru a as- 
culta / a auzi / a spune / a vorbi la televizor / la radio, <cf. rus. caymamv / 
Ycabimamv / Cka3amb / 2060pumb no meneâu30py / no paduo>; 


*a citi pe diagonală pentru a citi în diagonală, <cf. rus. uumamv no 
Quazonanu>; 


*a comunica pe radio / pe internet / pe e-mail pentru a comunica prin 
radio / prin internet / prin e-mail, <ct. rus. coo6ușamv no paduo / no 
unmepnemy / no 3-Maii4y>; 

*a lua legătura pe telefon cu cineva pentru a lua legătura la telefon / telefo- 
nic cu cineva, <cf. rus. coedunumoca no menefony c kem-mo>; 


*a lucra pe specialitate pentru a lucra în specialitate / în domeniu, <cf. rus. 
pa6omamv no cneyuaAbHocmu>; 


*a ocupa locul I pe regiune pentru a ocupa locul I în regiune, <cf. rus. 
sanamv nepeoe mecmo no pezuony>; 


*a se pune pe curmeziș pentru a se pune în curmeziș / de-a curmezișul, 
<cf. rus. cmanosumbca nonepek>; 


*a spune ceva pe secret pentru a spune ceva în secret, <cf. rus. cka3amv 
umo-mo no cekpemy>; 


*a transmite / a primi datele pe telefon / pe fax / pe bluetooth pen- 
tru a transmite / a primi datele prin telefon / prin fax / prin bluetooth, 
<cf. rus. nepedaeamv / npunumamv dannble no mesepony / no pakcy / 
no 64ymy3y>; 

*a vedea pe televizor o emisiune pentru a vedea la televizor o emisiune, 
<cf. rus. yeudemo nepedauy no menesu30py>; 


*a vorbi / a suna pe telefon pentru a vorbi / a suna la telefon, <ct. rus. 
2060pumb / 360Humb no menefony> etc. 


[prep. rus. nod > prep. rom. sub] 


*a avea (ceva) sub mână pentru a avea (ceva) la îndemână, <cf. rus. 
umemb 100 pykoii>; 


*a dansa sub muzică pentru a dansa pe muzică, <cf. rus. manyesamv 
1100 My3vlky >; 

*a fi născut sub zodia Gemeni pentru a fi născut în zodia Gemeni, <ct. rus. 
vimo podennvim nod cossesduem Bausneyos>; 


*a locui sub Chişinău pentru a locui lângă / aproape de Chişinău, <cf. rus. 
mumb noð Kumunay>; 


*a publica sub rubrica... pentru a publica la rubrica... / a publica în cadrul 
rubricii... <cf. rus. ony6nukoeamb noð py6pukoiă...>; 


*a scrie sub dictare pentru a scrie după dictare, <cf. rus. nucamv noð dux- 
mo6Ky>; 


*a se înțelege sub noţiunea... pentru a se înțelege prin noțiunea..., <cf. rus. 
NOHUMAEMCA n00 CMbiCAOM...>; 

*a sta sub ploaie pentru a sta în ploaie, <cf. rus. cmoamv nod doxcðem>; 


*a veni sub seară pentru a veni (în)spre seară, <cf. rus. npuiimu noð se- 
uep> etc. 


[prep. rus. c > prep. rom. cu] 
*a data cu... pentru a data din..., <cf. rus. damupoeamb c...>; 


*a divorța cu soția pentru a divorța de soţie, <cf. rus. pa36ecmucv c 
xmenoŭ>; 
*a fi (ceva) legat cu matematica pentru a fi (ceva) legat de matematică, 


<cf. rus. Goimb C6I3AHHbIM € MAMemamukoi > ; 


*a lua cunoștință cu conținutul raportului pentru a lua cunoştinţă de con- 
ținutul raportului, <cf. rus. o3nakomumboca c codepranuem omiema>; 


*a se achita cu datoriile / cu sarcinile / cu obligațiile pentru a se achita 
de datorii / de sarcini / de obligaţii, <ct. rus. paccuumamvca c donzamu / 
cnpasumbca € 3AQAHUAMU / cnpasumbca € 0643aHnocmamu>; 


*a se despărți cu prietenii pentru a se despărți de prieteni, <cf. rus. 
paccmaeamvca c py3bamu> etc. 


[prep. rus. uepes > prep. rom. peste] 


*a lua peste fiecare oră câte o linguriţă pentru a lua la fiecare oră câte o 
linguriţă, <cf. rus. npunumamb epes uac no (0noii) uaŭnoŭ sowcke>; 


*a se întoarce peste o zi pentru a se întoarce mâine / a se întoarce a doua 
zi, <cf. rus. eepHymoca uepe3 denv>; 


*a scrie peste un rând / peste două rânduri pentru a scrie la un rând / la 
două rânduri, <cf. rus. nucamv uepe3 (odun) pað / uepes dea pada>; 


*a veni peste fiecare zi pentru a veni o dată la două zile, <cf. rus. npuxo- 
dumo uepes Kacdvtii denv> etc. 


[prep. rus. sa > prep. rom. după] 


*a se așeza după volan / după masă pentru a se aşeza la volan / la masă, 
<cf. rus. cecmo 34 py4b / 3a cmoa>; 


*a fi / a ieşi după uşă / după poartă pentru a fi / a ieşi dincolo de uşă / 
dincolo de poartă; a fi / a ieşi de partea cealaltă a uşii / de partea cealaltă 
a porţii, <cf. rus. naxodumoca 3a 6opomamu / 3a deepvro; 6vliimu 34 60- 
poma / 3a deepv>; 

*a pătrunde după culise pentru a pătrunde în culise, <cf. rus. nponu- 
Hymb 34 KyAucoL>; 


*a pleca / a rămâne după hotare / după graniță pentru a pleca / a rămâne 
peste hotare / peste graniță, <ct. rus. yexamv / ocmamvca sa py6emom / 
sa 2panuuy > etc. 


Varietatea și multitudinea structurilor cu calcuri de regim verbal pre- 
pozițional nerecomandate confirmă că acest fenomen este extrem de 
răspândit în limba română actuală din Basarabia. [A se vedea unele 
dintre aceste construcții la: Guţu (1998); Crijanovschi (2000); Con- 
drea (2001), p. 17-19; Popușoi (2013), p. 83-92.] Selectarea în pro- 
cesul comunicării a unei prepoziţii, traduse ad litteram din limba rusă, 
are loc din cauză că marea majoritate a românilor din Basarabia au în 
minte tiparul sintactic prepozițional rusesc. Pentru evitarea a astfel de 
greșeli, se recomandă axarea vorbitorilor pe modele de limbă română 
literară, în toate sferele ei de manifestare (presă, emisiuni TV / radio, 
beletristică, administraţie, locuri publice etc.), dar și responsabilizarea 
fiecăruia în actul de comunicare. 

1. Precizări preliminare 


Cum sunt de acord specialiştii în domeniu’, 
nivelul sintactic determină în mod esenţial 
profilul stilului beletristic între celelalte varian- 
te funcţionale ale limbii. Acesta este, la rândul 
său, aproape de neconceput în afara noțiunii 
de „structură ritmică”: ritmul este cel care im- 
pune o anumită sintaxă sau, cu alte cuvinte, 
structurile ritmice se află în raport de adecvare 
directă cu sintaxa, ritmul dirijând atât alegerea 
cuvintelor, cât şi combinaţiile acestora. Dacă 
prin ritm înţelegem acea structură profundă 
care stă la baza tuturor deplasărilor poetice ale 
discursului”, atunci putem afirma că nume- 
roasele figuri sintactico-poetice identificate în 
textul psalmic sunt expresia unui ritm incon- 
fundabil, specific acestei creaţii biblice vetero- 
testamentare. 


Pornind de la aceste premise, în studiul pe care 
îl propunem vom încerca să schițăm un profil 
stilistic al textului sacru psalmic (o versiune 
biblică ortodoxă modernă), din perspectiva 
a două tipuri de figuri sintactice identificate 
aici: construcţiile intensive și, respectiv, con- 
strucţiile tautologice. 

2. Structuri sintactice cu funcţie stilistică 


Aşa cum observam cu altă ocazie?, o serie de fapte lingvistice arhaice (în 
speţă, sintactice), identificate în scrierile religioase moderne, sunt sus- 
ceptibile de a fi interpretate nu numai prin prisma conservatorismului 
lingvistic specific acestui tip de text, ci inclusiv în calitatea lor de mărci 
particulare de caracterizare stilistică a literaturii religioase (sau ca par- 
ticularităţi stilistice intrinseci, imanente scrisului sacru). Observaţia se 
susține cu atât mai pregnant în cazul unei creaţii religioase cum este 
cea psalmică, reprezentativă pentru aria culturală estetică definită în li- 
mitele câmpului religios. Astfel, fidelitatea deosebită a textului religios 
(în speţă, biblic), apărut în mediu confesional ortodox atât cât privește 
o serie de tipare lingvistice, cât şi numeroase figuri sintactice cu valenţe 
stilistice, ne îndreptățește să admitem, cel puţin în unele situaţii, o du- 
blă continuitate (faţă de textul fondator“), lingvistică, respectiv stilistică’. 


Poemele psalmice, opere colecționate, se pare, în epoca regilor David și Solo- 
mon, la origini, creaţii în mod fundamental cântate, erau, în realitate, opere 
performate printr-un ceremonial mai complex (sincretic) — vers, muzică, 
dar şi o anumită „mișcare scenică” —, elemente ce susţin calitatea de text 
reprezentat al poemului psalmic. Funcţia pragmatică cu care se asocia acest 
tip de creaţie religioasă (un text compus în special în scopul performării 
sale în cadru liturgic, în contextul slujbelor ținute la Templu) este responsa- 
bilă pentru un anumit tip de adecvare structurală, ce rezidă, printre altele, 
în valorificarea construcțiilor cu rol mnemotehnic. Astfel, refrenul, repetiţia 
anaforică, anadiploza, paralelismul sintactic, acrostihul ş.a. reprezintă verita- 
bile strategii de construcție (menite să faciliteze memorarea și reproducerea 
acestor poeme), ele fiind, în ultimă instanţă, expresia unui ritmmo-melodism 
aparte, ce poate fi definit drept „catalizator mnemonic”. 


Cel mai adesea este vorba despre construcţii cu funcţie intensificatoare 
(retorică), multe dintre ele prezentând relevanţă pentru un stadiu pri- 
mar de dezvoltare lingvistică (cf. fraza nominală, apoziția, parataxa sau 
construcţiile intensive). 


2.1. Construcţii sintactice intensive 


2.1.1. Construcţii genitivale cu valoare superlativă | nume, casus 
rectus (N, Ac.) + nume, casus obliquus (G) ] 

Este vorba despre structuri constituite pe baza reduplicării expresive, 
care au fost consemnate din abundență în versiunea biblică ebraică 
(cf., de pildă, ebr. šiyr hatiriym, literal „cântarea cântărilor”, în sens larg, 
„cântarea supremă, cea mai înaltă cântare” )”. Procedeul apare (printr-un 
calc frazeologic) şi în textul religios grecesc şi în cel slavon, respectiv 
în versiunea latină a Bibliei (v. şi Morcov 2003: 65). De pildă, un ti- 
par similar celui prezentat supra se actualizează în textul sacru pentru 
desemnarea noțiunii de „parte preasfântă (dintr-o jertfă sau din alcă- 
tuirea templului)”, cf. gr. a9yıov tw î a9yı@wvy, lat. sanctum sanctorum, 
slavon. CEYTA CEXTI3, rom. sfântu a sfinților [den jârtvele Domnului] 
(ms. 45, ap. Munteanu, loc. cit.). 


Dubla valoare, stilistică şi gramaticală, a unor astfel de construcții, în 
textul ebraic, este recunoscută în studiile de specialitate. A se vedea, de 
exemplu, Gesenius, sv. sabâthân (ap. Munteanu 2008), care vorbește 
despre funcţia stilistico-gramaticală a acestor frazeologisme de a expri- 
ma superlativul sau intensificarea unei acțiuni’. 


Din punctul de vedere al românei literare actuale (varianta laică), 
structura în discuţie reprezintă o construcţie arhaică, conservată astăzi 
în contexte informale (purtând marca familiarului sau / și a popularu- 
lui), dar și în literatura religioasă. În textul psalmic cele mai frecvente 
structuri de acest gen consemnate de noi sunt expresia unor atribute 
divine, puse (astfel) sub semnul superlativului. 


Cerul cerului / cerurilor 


Pornind de la un pasaj din Facerea (1:6), filozofii şi astronomii medie- 
vali au vorbit despre un cer dublu sau despre o succesiune de ceruri, de o 
pluralitate de văzduhuri, care împart lumea în două regiuni (comparti- 
mente). Această diviziune este, de fapt, consecința unei lecturi literale! 
a unor pasaje din Biblie. În conformitate cu acest tip de interpretare, 
cerul este tăria, cerul cerului fiind primul cer, cel care se află deasupra tă- 
riei, prin urmare, o semnificaţie conotată superlativ. De obicei în limba 
ebraică cerul este numit la plural ceruri, aspect ilustrat şi de versiunea 
românească a textului psalmic, unde sintagma cu formă de singular 
este utilizată alternativ cu cea conținând pluralul, ambele făcând referi- 
re la „sediul” Divinităţii: „Cântaţi Dumnezeului Celui ce S-a suit peste 
cerul cerului, spre răsărit” (67:34); „Cerul cerului este al Domnului,..” 

(113:24); „Lăudaţi-L pe El cerurile cerurilor şi apa cea mai presus de 
ceruri” (146:4) ş.a. 


Dumnezeul / Domnul Dumnezeilor, Domnul Domnilor 


El Elim, Dumnezeul dumnezeilor, apare în multe cărţi ale Vechiului Tes- 
tament, nu numai în Psalmi. De exemplu, în Daniel 11:36, revelația dată 
lui Daniel este o avertizare împotriva prostiei și a îngâmfării, un semnal 
de alarmă care ne pune faţă în față cu gloria Aceluia care este El Elim, 
Dumnezeul dumnezeilor. De asemenea, în Deuteronom (10:17)!, unde 
se arată că Dumnezeu este singurul Domn, dar și că El este Trinitar, 
este Elohim, Dumnezeul dumnezeilor, Dumnezeul cel Mare, puternic şi 
înfricoşător. Superlativul pe care îl discutăm se cuvine a fi înțeles, prin 
urmare, în contextul multiplelor denumiri date lui Dumnezeu în Sfânta 
Scriptură: Elohim, nume ce exprimă ideea de măreție și glorie, de pu- 
tere creatoare şi guvernatoare (Dumnezeul Preaînalt); Yahweh „Eu sunt 
(Cel ce sunt), expresie a caracterului etern, atemporal al Domnului; 
Elohim, conducător suprem al universului și mai presus de oameni, de 
evenimente, mai presus de idoli şi zeități, mai presus de orice; Adonai, 
Dumnezeu revelat ca Domn şi Stăpân; Yahweh Rafa „Domnul care te 
vindecă”!? ş.a.m.d. 


În textul psalmic, Dumnezeu şi Domnul „îţi alternează rolurile” în sin- 
tagma genitivală superlativă: „Merge-vor din putere în putere, arăta-se- 
va Dumnezeul Dumnezeilor în Sion” (83:8); „Lăudaţi pe Domnul dum- 
nezeilor, că în veac este mila Lui. / Lăudaţi pe Domnul domnilor, că în 
veac este mila Lui” (135:2,3) ş.a. 


Veacul veacului 


La vechii evrei, structura în discuţie face referire la veacul de acum și 
la cel ce va să fie, acesta din urmă un timp nesfârșit (echivalent cu eter- 
nitatea). Sintagma cu valoare superlativă s-a conservat, în limba româ- 
nă, prin literatura beletristică de inspiraţie istorică, dar şi prin scrisul 
bisericesc (biblic vechi testamentar): „Împărăţi-va Domnul în veac şi 
în veacul veacului! Pieriţi neamuri din pământul Lui” (9:36); „Scaunul 
Tău, Dumnezeule, în veacul veacului, toiag de dreptate toiagul împărăţi- 
ei Tale” (44:8); „Întărite în veacul veacului, făcute în adevăr şi dreptate” 
(110:8) ş.a. 

Literatura creștină va prelua conceptul și lexicalizarea sa într-o formă 
superlativă, în acord cu principiile noii religii. Astfel, în Noul Testa- 
ment, după Înviere, timpul nu se va mai număra cu zile şi cu nopți, ci va 
fi mai degrabă o singură zi neînserată, când soarele dreptăţii va străluci 
luminos peste cei drepţi. Pentru cei păcătoși va fi o noapte adâncă, fără 
de sfârșit): „Iar către Fiul: Tronul Tău, Dumnezeule, în veacul veacului; 
şi toiagul dreptăţii este toiagul împărăției Tale”!* (Epistola către evrei a 
Sfântului Apostol Pavel, capit. 1, versetul 8) ş.a. 


2.1.2. Acuzativul intern 


Construcţiile cu acuzativ intern' reprezintă un tip aparte de structuri 
redundante, specifice mai degrabă unei etape arhaice de dezvoltare a 
limbii române, astăzi apărând exclusiv în contexte marcate stilistic'* 
şi în literatura populară". Textul religios (modern) constituie un alt 
exemplu de context (literar) care valorifică același gen de structuri. 


Dacă în textele folclorice astfel de construcţii pot fi văzute ca „remi- 
niscenţe” ale unei etape primare de dezvoltare lingvistică (sintactică), 
în literatura religioasă modernă acest tipar nu poate fi separat de limba 
textului sacru ebraic!€, reflectând, prin urmare, un fapt (cult) de conti- 
nuitate lingvistică, ce a putut perpetua până în zilele noastre graţie dog- 
matismului / conservatorismului specific acestui tip de text. În realitate 
însă, și construcțiile intensive din textul religios trebuie să reflecte ace- 
lași gen de fenomene lingvistice, relevante pentru un stadiu elementar 
de dezvoltare sintactică. Cum altfel am putea explica „coincidenţele” 
sintactice între două universuri culturale atât de diferite: cel cult (lite- 
ratura sacră), respectiv cel popular (folcloric)!7? 


Cum remarcam și mai sus, în sec. al XIX-lea, construcţiile intensive con- 
tinuă să se utilizeze relativ frecvent în limba română, probabil (și) graţie 
prestigiului modelului literar-cultural furnizat de textul religios, model 
încă activ în acea epocă; laicizarea şi modernizarea culturii române a în- 
semnat, printre altele, şi renunțarea la astfel de tipare, nesincronizate şi 
deci inadecvate spiritului modern, structurile respective „refugiindu-se” 
în ariile marcate stilistic sau în spaţiile conservatoare (câmpul literaturii 
folclorice şi al celei religioase) ale limbii. 

Cât priveşte textul psalmic modern, verbele şi substantivele „atrase” 
în acest tipar sintactic sunt circumscrise în special următoarelor sfere 
semantice!*: a jertfi — jertfă” (cf. „Jertfiţi jertfa dreptăţii [...]”, 4:5; „[...] 
şi am jertfit în cortul Lui jertfă de laudă”, 26:11; „Jertfește lui Dumnezeu 
jertfă de laudă..”, 49:15); a cânta — cântare’ (cf. „Cîntaţi-l Lui cîntare 
nouă, [...]”, 32:2-3; „Cântaţi Domnului cântare nouă,..”, 92:1; „Cântaţi 
Domnului cu cântare de laudă”, 146:7); a locui — locaș, a acoperi — 
acoperământ” (cf. „Locui-voi în locașul Tău în veci; acoperi-mă-voi cu 
acoperământul aripilor Tale”, 60:4; „[...] mai bine decât a locui în lo- 
cașurile păcătoşilor”, 83:11); a uri — ură' (cf. „Vezi pe vrăjmaşii mei că 
s-au înmulțit și cu ură nedreaptă m-au urât, 24:20; „Cu ură desăvârși- 
tă i-am urât pe ei [...]”, 138:22); “a milui — milă”: „Miluiește-mă, Dum- 
nezeule, după mare mila Ta” (50:1); a zidi — zid”: „[...] şi să se zidească 
zidurile Ierusalimului”, 50:19); ‘a batjocori — batjocură: „M-au ispitit, 
cu batjocură m-au batjocorit,..”, 34:15); a răsplăti — răsplată”: „[...], răs- 
plăteşte răsplătirea celor mândri” (93:2); a se bucura — bucurie (cf. 
„Cuvioşii lui cu bucurie se vor bucura”, 131:18); a fulgera — fulger’ 
(cf. „Cu fulger fulgeră-i şi-i risipeşte!”, 143:6); ‘a unge — untdelemn” (cf. 
„[...] şi m-a uns cu untdelemnul ungerii Lui”, 150:4) ş.a. 


“Complementul interr apare şi la nivel de frază, în astfel de exemple 
substantivul din respectiva structură sintactică îndeplinind, în struc- 
tura de adâncime, funcția unui „instrumental”, funcţie, de altfel, bine 
reprezentată și în enunţurile simple (în propoziții)”. Structurile sin- 
tactice de acest gen sunt expresia unor traduceri literale după Septua- 
ginta care, la rândul ei, reflectă „o turnură ebraică tipică în BIBL. HEBR” 
(Munteanu 2008: 78): „Adu-Ţi aminte, Doamne, de ocara cu care 
m-au ocărât vrăjmaşii Tăi,..” (88:50); „scoală-Te, Doamne, Dumneze- 
ul meu, cu porunca cu care ai poruncit” (7:6) ş.a. 


Un alt tipar de acuzativ intern se actualizează pe baza relaţiei sintactice 
stabilite între două ipostaze morfologice distincte (predicativă vs nepre- 
dicativă) ale aceluiaşi verb. În astfel de contexte, gerunziul, sintactic un 
circumstanţial de mod, apare, cel puţin la prima vedere, în mod redun- 
dant, tautologic, deci... nejustificat; stilistic însă, această formă aduce în 
prim-plan o acţiune în desfășurare, nu numai în cazul verbelor durative 
(cf. a înconjura, a certa, a veni, a merge ), ci şi al celor punctuale (cf. a împin- 
ge). Mai mult, asocierea pleonastică a două forme modale din paradigma 

aceluiași verb are funcţie emfatică, anume de evidenţiere a unei valori 
aspectuale prin prisma celeilalte: dacă a înconjura la gerunziu indică ac- 
ţiunea în dinamica ei, celei de-a doua forme (de indicativ) îi revine rolul 
fie de a preciza o acţiune terminată (este cazul formelor de indicativ per- 
fect compus), fie de a întări caracterul durativ al unei acțiuni (indicativ 
imperfect), prezentate în opoziție cu o alta durativă, dar care, în viitor, se 
defineşte ca activitate certă (indicativul viitor). Acest joc modal tautolo- 
gic susține poemul la nivel ideatic-estetic: „Înconjurând m-au înconjurat 
şi în numele Domnului i-am înfrânt pe ei” (117:11); „Împingându-mă 
m-au împins să cad, dar Domnul m-a sprijinit” (117:13); „Certând m-a 
certat Domnul, dar morţii nu m-a dat” (117:18); „Mergând mergeau şi 
plângeau, aruncând seminţele lor, dar venind vor veni cu bucurie, ridi- 
când snopii lor” (125:6) ş.a. Şi acest tipar este preluat din textul ebraic 
(a se vedea construcția cu valoare intensificatoare “participiu + indicativ 
al aceleiași rădăcini” din Biblia ebraică), el fiind calificat în literatura de 
specialitate (v., de pildă, Munteanu 2008: 78) ca fiind tipic stilului biblic. 


2.1.3. Parigmenonul 


Procedeul — de asemenea cult, originat în limba textului sacru ebraic — 
constă din reluarea într-o unitate sintactică a unor părți de vorbire cu 
aceeași rădăcină. 


În textul psalmic l-am consemnat mai puţin frecvent comparativ cu 
structurile de “acuzativ intern, dar și cu ocurenţele aceluiași tip de con- 
strucție sintactică în alte texte religioase”. 


Se actualizează îndeosebi prin structuri genitivale, la nivel de propo- 
ziţie (cf. „A căror gură a grăit deşertăciune şi dreapta lor e dreapta ne- 
dreptăţii, 143:8; „El a trimis pe îngerul Lui şi m-a luat de la oile tată- 
lui meu şi m-a uns cu untdelemnul ungerii Lui”, 150:4), dar și de frază 
„Fericit este cel ce-ţi va răsplăti ţie fapta ta pe care ai făcut-o nouă” 
(136:8), ultimul, un exemplu de figură etimologică. 


2.2. Construcţiile tautologice 


Construcțiile tautologice, rezultate în special din coordonarea copulati- 
vă sau juxtapunerea a doi / mai mulţi termeni echivalenți semantic, îşi 

au obârşia în limba originalului avut la dispoziţie de versiunile religioa- 
se moderne, dar ele sunt relevante, în același timp, și pentru una dintre 
particularităţile definitorii ale stilului bisericesc, aşa-numita „insistență 
prin repetare” (v. Seche 1967: 108 ş.u.)?. 


Cum remarcam și cu altă ocazie”, aceste structuri oferă, în terminolo- 
gie coșeriană, un exemplu de „suspendare a normei congruenței prin 
adecvare'”*, tautologia convertindu-se, în textul religios, din figură ‘de- 


a75, statut deţinut, eventual, la nivelul textului laic, într-o fi- 


constructiv 
gură retorică adecvată, aptă să construiască textul. Aceste tipare redun- 
dande — preluate ca atare (printr-o transpunere literală) din originalul 
greco-slavon”* — se cuvin a fi analizate, în economia literaturii sacre și, 
în speţă, a textului biblic psalmic, în relaţie cu retorismul specific aces- 
tui tip de text. În creaţia psalmică (ca, de altfel, și în alte tipuri de texte 
bisericeşti, de exemplu, în rugăciunile creştine), structurile tautologice 
au funcţie intensificatoare-persuasivă, aspect ce capătă relevanţă dacă ne 
referim, de pildă, la strategiile discursive la care face apel orantul, în ten- 


tativa sa de instituire a contactului cu Divinitatea”. 


În această ordine de idei, paralelismul sintactic sinonimic reprezintă forma 
estetică (poetică) desăvârşită de actualizare a ‘tautologiculu în poemul 
psalmic“*. Această figură sintactică nu reprezintă însă decât una dintre 
formele de valorificare tautologică a poeticității textului psalmic. Astfel, 
cum remarcam şi mai sus, foarte multe dintre construcţiile tautologice 
sunt rezultatul simplei coordonări între doi / mai mulţi termeni aflați 
în relație de sinonimie, cel mai adesea fiind vorba despre unităţi lexicale 
verbale (uneori, coordonate într-un tipar cu chiasm) și substantivale: 


„Iu, Doamne, ne vei păzi şi ne vei feri? de neamul acesta în veac” 
(11:7); „Numărat-au toate oasele mele, iar ei priveau şi se uitau la 
mine” (21:19); „Cercetează-mă, Doamne, şi mă cearcă” (BO 285:2); 
„Bucura-mă-voi şi mă voi veseli de mila Ta” (30:7); „Până când vor spune 
şi vor grăi nedreptate...?” (93:4); „[...] aduceţi Domnului slavă și cinste” 
(28:1); „Fericit cel care caută la sărac și la sărman” (40:1); „Toate tala- 
zurile şi valurile Tale peste mine au trecut” (41:10); „Până la bătrâneţe 
şi căruntețe” (70:19) ş.a. 


Nu lipsesc nici exemplele în care efectul tautologic-retoric este generat 
prin coordonarea a două / mai multe adjective echivalente semantic. 

Recurenţe notabile, din acest punct de vedere, cunosc în textul psal- 
mic perechile sinonimice “sărac — sărman' (epitete atribuite planului 
uman), respectiv “milostiv — îndurat (atribute specifice transcendentu- 
lui): „lar eu sărac sunt și sărman; Domnul se va îngriji de mine” (39:23; 
cf. şi 69:6); „Milostiv şi îndurat este Domnul” (110:4) ş.a. 


Uneori, coordonarea se realizează între două / mai multe structuri mor- 
fologice distincte, bunăoară, între o structură adjectivală și una verbală 
(ambele, circumscrise aceleiași familii lexical-etimologice), tiparul re- 
zultat fiind unul mai complex, de paralelism sintactic (sinonimic). În ast- 
fel de situaţii, construcția cu verb apare ca o definiție explicativă pentru 
adjectiv: „Milostiv este Domnul şi drept și Dumnezeul nostru miluiește” 
(114:5) > „Dumnezeul milostiv este Dumnezeul care miluiește”. 


Relativ numeroase sunt contextele în care gradația devine sursă a cono- 
tației: „Cuvintele echivalente sub raport semantic se repetă pentru a re- 
aliza o gradație (s.n.) care devine sursa conotaţiei (s.n.)” (lordan-Robu 
1978: 270). Prin acest procedeu, unele expresii / sintagme dobândesc 
„valori de intensitate maximă” (Id., ibid.). Într-un studiu anterior, Ior- 
dan (cf. Iordan 1975: 232-233) numea fenomenul în discuţie „repe- 
tiție semantică”, În termeni relativ similari se exprima și Ullmann, cu 
un deceniu în urmă (cf. Ullmann 1965), lingvist care, vorbind despre 
cumulul de sinonime, arăta că acesta poate avea funcţii stilistice ce le 
evocă pe cele ale repetiției, subliniind faptul că: „Sur le plan rationnel, 
les juxtapositions des synonimes dégagent un effet d'insistance et de 
clarté minutieuse” (Ullmann 1965: 193). Mai mult, în opinia autoru- 
lui citat, în poezie, cumulul de sinonime ar corespunde unei linii ascen- 
dente a emoțiilor: Ullmann (1965: 195) vorbeşte în acest sens despre 
un „crescendo synonimique'. Astfel, din perspectivă retorică, sinoni- 
mele dintr-o acumulare au rolul de a varia expresia și, implicit, de a 
impresiona spiritul prin nuanțele exprimate, prin „această îmbogăţire 
a fiecărui nou sinonim față de cel precedent şi acest efect în creştere 
de la unul la altul până la ultimul”. Crescendo-ul sinonimic, respectiv 
efectul în creştere sunt sintagme care trimit, de fapt, la o cunoscută figu- 
ră retorică (de elocuţie), anume metabola, un tip aparte de tautologie, 
ce presupune existența simultană a gradației (nu numai a raportului de 
echivalență semantică). Se pare că poeţii retorici „iubesc sinonimele 
acumulate”, afirmaţie ce se suține perfect și în cazul poemului psal- 

mic. În acest cadru discursiv, metabola se actualizează frecvent în 
structuri juxtapuse: „Aceştia văzând-o aşa, s-au minunat, s-au tulburat, 
s-au cutremurat” (47:5); „Păcătuit-am ca şi părinţii noştri, nelegiuit-am, 
făcut-am strâmbătate” (105:6) ş.a. Nu puţine însă sunt nici exemplele 
în care coordonarea copulativă a doi termeni sinonimi se soldează cu 
un efect crescendo: ,... clătinatu-s-a şi s-a cutremurat pământul” (76:17); 
„Teamă şi cutremur au venit asupra mea şi m-a acoperit întunericul” 
(54:5) ş.a. În unele cazuri, efectul crescendo este susținut inclusiv prin 
utilizarea lui „și enumerativ-descriptiv”, element discursiv cu certă 
valoare intensificatoare: „În pământ pustiu și neumblat şi fără de apă” 
(62:3). Tiparul acumulativ a fost preluat și în textul rugăciunii creş- 
tine, unde am consemnat în special situaţii de relaționare copulativă 
a unor adjective: „cel păcătos și întinat” (Rug. 2007:193); „întinata şi 
necurata ei gură” (ibid., 202); „buzele mele cele necurate și pângărite” 


(ibid.) ş.a.” 


Același tipar sintactic, relevant pentru efectul retoric al acumulării gra- 
duale, rezultă și prin „dublarea” unei structuri primare (enunțată în 
prima parte a versetului respectiv) printr-o alta, dezvoltată în relație 
de sinonimie cu prima, dar și diferențiată de aceasta prin seme gradu- 
ale. Astfel, uneori, același adjectiv este reiterat doar cu „schimbarea” 
(cel mai adesea, printr-un procedeu lexico-gramatical*) gradului de 
comparaţie; alteori, este selectat un adjectiv distinct, care „este trecut” 
însă la un grad de comparaţie superior: „Îndurat și milostiv este Dom- 
nul, îndelung-răbdător şi mult-milostiv [este, n.n.]” (144:8): îndurat — 
îndelung-răbdător; milostiv +> mult-milostiv. În plan discursiv, acest joc 
sinonimic gradual prezintă relevanţă cât priveşte caracterul profund en- 
comiastic al textului psalmic. 


Sunt şi situaţii în care tautologia apare ca rezultat al subordonării (cel 
mai adesea, în structuri genitivale şi cu acuzativul) unor elemente le- 
xicale circumscrise aceleiaşi sfere semantice. În astfel de situaţii, struc- 
turile respective ar putea fi interpretate ca un gen aparte de construcții 
intensive, în virtutea redundanţei care apare la nivel semantic: „Tu ai 
iertat nelegiuirea păcatului meu” (31:6); „M-a scos din groapa ticălo- 
şiei și din tina noroiului” (39:2); „Nu te vei teme de frica de noapte” 
(90:5); „dați slavă laudei Lui” (65:1); „...şi-L voi preamări pe El cu 


laudă” (68:34); „Să ne bucurăm de veselia poporului Tău” (105:5) ș.a. 

Un tip aparte de structură pleonastică, cu o frecvenţă remarcabilă în 
textul psalmic, este cel rezultat din asocierea, în același context, a orga- 
nului de simţ, respectiv a simțului / activităţii corespunzătoare acestu- 
ia (cf. auzul urechii, a privi cu ochii, a auzi cu urechile etc.); este vorba, în 
ultimă instanţă, tot despre nişte construcții intensive sui-generis, relevan- 
te — în opinia noastră — pentru un stadiu arhaic de dezvoltare lingvis- 
tică*: „Cu auzul urechii m-a auzit” (17:48); „Însă cu ochii tăi vei privi 
şi răsplătirea păcătoşilor vei vedea” (90:8)55; „Dumnezeule, cu urechile 
noastre am auzit,..” (43:1) ş.a. În aceeaşi ordine de idei, menţionăm şi 
structurile a striga cu glasul / gura (cf. „Cu glasul meu către Domnul am 
strigat şi m-a auzit din muntele cel sfânt al Lui”, 3:4 sau „lată, vor striga 
cu gura lor..., 58:8; cf. şi 65:16), respectiv a grăi cu limba: „Grăit-am cu 
limba mea” (38:5)%. 


3. Consideraţii finale 


Drept mărturie a unei comunităţi culturale arhetipale, arhaice, context 
în care trebuie să fi fost create poemele incluse în Cartea Psalmilor, stau 
nu numai figurile semantice valorificate în acest cadru discursiv”, ci 
și o serie de aspecte definitorii pentru organizarea formală a textului 
psalmic. 


Un studiu detaliat consacrat celui din urmă aspect* evidenţiază nume- 
roase fapte de limbă care, la o analiză atentă, se dovedesc a fi relevante 
(inclusiv) cât privește arhaicitatea lingvistică (sintactică) a textului bi- 
blic (psalmic). În acest context, cel mai adesea, conceptul de arhaicita- 
te’ se decodează în strânsă relaţie cu o serie de structuri implicite (elip- 
tice, asindetice) sau, dimpotrivă, cu numeroase construcții redundante 
(intensive, tautologice, în ultimă instanță, retorice). 


'Arhetipalul' nu exclude însă “poeticul' / ‘esteticu’. Afirmația se sus- 
ţine inclusiv cu privire la cele două tipare sintactice discutate în stu- 
diul de faţă. Astfel, construcțiile intensive, deosebit de frecvente (şi) în 
versiunea modernă a textului psalmic, se impun a fi analizate atât ca 
fapte arhaice de limbă (relevante, deci, pentru continuitatea lingvisti- 
că), cât şi din perspectiva relevanţei lor stilistice. Legat de această ul- 
timă problemă, este important de precizat că ‘stilisticuľ se defineşte 
într-o serie de situaţii (sintactice) — aşa cum au demonstrat de altfel 

specialiștii în domeniu — ca o particularitate imanentă (intrinsecă) a 
limbii originalului (textul ebraic), și nu ca o trăsătură conferită (ex- 
clusiv) din perspectiva unei receptări moderne. Desigur, aspectul 
menţionat se justifică prin calitatea de text retoric pe care o deţine 
acest poem biblic, psalmul. 


La rândul lor, construcțiile tautologice — originate, de asemenea, în tex- 
tul ebraic, de unde au fost preluate în limba română prin intermediar 
grecesc / slavon — relevă în egală măsură o particularitate stilistică a 
scrisului bisericesc, așa-numita „insistenţă prin repetare”. 


Structuri de genul celor discutate în paginile de față reprezintă „auxili- 
are” ale unei creaţii retorice, în care patetismul, grandilocvenţa, emfaza 
nu afectează cu nimic autenticitatea poeziei şi nici profunzimea aces- 
teia, ci se constituie ca mărci specifice de definire a esteticului liric’ în 
aria culturală religioasă. 


Note | 1 V., de ex., Irimia 1999: 218. 
2? „Tensiunile ritmice arhitecturante condiționează con- 
figurația generală a intensificării logogenice” (Popescu 
1991: 126). 
3 V, de pildă, Teleoacă, Conservatisme et expressivité. 
* Termen preluat de noi de la D. Maingueneau și 
F. Cossuta, Lanalyse des discours constituants, în „Lan- 
gages”, no. 117, 1995. 
$ Pentru definirea conceptului de ‘continuitate stilistic? 
(vs continuitate lingvistică’), v. Teleoacă, Conservatisme 
et expressivité. 
6 În acest sens, Popescu (1991: 164) menționează ca re- 
levant felul în care anumite civilizații au reținut și trans- 
mis textele care formează fondul de cultură arhetipală ce 
le asigură perenitatea, un exemplu foarte bun fiind cel al 
poemelor homerice. 
7 Pentru mai multe exemple, a se vedea Munteanu 2008: 
73. V. şi Teleoacă, Conservatisme et expressivité. 
8 A se vedea, în acest sens, şi discuția noastră din Teleoa- 
că, Conservatisme et expressivité. 
9 Cf. „Să fie o tărie (s.n.) prin mijlocul apelor şi să despar- 
tă ape de ape”. 
10 În chip foarte puțin surprinzător, Origen s-a despărțit 
de opinia comună. El a citit alegoric pasajele și a susținut 
că nu există suficient temei textual pentru a vorbi de şap- 
te ceruri (sau de alt număr precis). Avertismentul lui Ori- 

gen nu a fost, totuși, luat în seamă (filosofiatis.blogspot. 
com/2010/02/cerul-cerurilor.html). 

1 Cf. „Că Domnul Dumnezeul vostru este Dumnezeul 
dumnezeilor şi Stăpânul stăpânilor, Dumnezeu mare şi pu- 
ternic şi minunat, Care nu caută la faţă, nici nu ia mită”. 

£2 V, Pop, Numele. 

£ În realitate, o secvență de discurs repetat, în terminolo- 
gia lui Coşeriu 2000: 258 (v. supra, psalm 44, verset 8). 

14 Dacă în secolul al XIX-lea erau încă frecvente structuri, 
precum: a visat un vis, a râs un râs, a urlat urletul, tocând 
toaca morții, a cânta cântece etc. (cf. Sandfeld, Olsen 1962: 
68-69), în sintaxa sec. XX, complementele directe inter- 
ne cu aceeaşi rădăcină lexicală cu verbul se fosilizează 
(Frâncu 2009: 180, 357; cf. şi Vasilescu 2010: 271). Mai 
exact, astăzi, astfel de construcţii sunt evitate, deoarece 
„sunt percepute ca repetitive şi neeufonice, deşi nu sunt 
excluse cu conotaţie arhaică sau ca modalitate inedită de 
emfază” (Vasilescu 2010: 272). 

15 V, Mărgărit 2010: 76-77. 

16 Cf. Munteanu 2008: 76-78. Vezi și discuţia noastră în 
Teleoacă, Conservatisme et expressivite. 

17 În acelaşi timp, nu excludem însă o posibilă influență 
exercitată din direcţia textului sacru către aria semiotică a 
“popularului, de pildă, în procesul de „vulgarizare” a unei 
anumite învățături religioase, transmise implicit într-o 
anumită formă conţinând (inclusiv) structuri de genul 
construcţiilor intensive. 

18 Prezentăm exemplele în ordinea frecvenţei cu care aces- 
tea sunt atestate în versiunea modernă a textului psalmic. 
Structuri „instrumentale” semnalate de noi ca fiind 
foarte frecvente și în alte tipuri de texte religioase, de 
exemplu în manualul de învățătură creştină ortodoxă 
(v. Teleoacă, Conservatisme et expressivit€). 

2 În versiunile româneşti vechi, cea de-a doua formă a 
verbului, anume perfectul compus, este folosit „alter- 
nativ” cu perfectul simplu, aceasta în acord cu valoarea 
morfologică specifică a acestui timp verbal, în etapa ar- 
haică a limbii române: cercând l-au cercat (Lev. 10:16, în 
Biblia de la Bucureşti, Filotei, Micu, Şaguna) sau cercând... 
cercă (ms. 45) (ap. Munteanu 2008: 78). 

* De exemplu, structurile cu parigmenon sunt relativ frecven- 
te în textul rugăciunii creştine (a se vedea Teleoacă 2011). 
Această particularitate a fost consemnată, pentru ro- 
mâna veche, și pentru alte categorii de texte, de pildă 
pentru scrierile literare și istorice (v. Todi 2001: 116). 

Același tip de „insistență semantică” a fost remarcat şi în 
poezia populară (cf. Seche 1967: 110), respectiv în vorbi- 
rea populară (ct. Coteanu 1973: 116-118, care vorbeşte 
despre „tatonările şi revenirile incidentale sinonimice ale 
povestitorilor populari”). 

% A se vedea Teleoacă, Deconstrucţia. 

 Congruența reprezintă unul dintre cele trei tipuri de 
norme identificate de Coşeriu (1994: 36), corespunzând 
regulilor generale ale gândirii, precum și celor legate de 
vorbirea în general şi cunoaşterea lumii. În sistem coşe- 
rian, norma adecvării - anume „a vorbi în situaţii de- 
terminate (s.n.) şi cu privire la anumite (s.n.) lucruri, cu 
anumiţi (s.n.) interlocutori” — o poate suspenda pe cea a 
congruenței, aşa cum demonstrează și textul bisericesc, 
posesorul unui arsenal lingvistic propriu, particularizat, în 
ultimă instanţă adecvat (la specificul său comunicativ). 

* Pentru definirea conceptului, a se vedea Teleoacă, De- 
construcția. 

% V. Munteanu 2008: 66-67. Aspectul menţionat nu ex- 
clude însă posibilitatea ca, uneori, o structură redundan- 
tă să reflecte, în realitate, o eroare de traducere / inter- 
pretare într-un text intermediar, bunăoară în cel grecesc 
(Septuaginta) (v. Id. ibid.). 

7 V, de exemplu, Teleoacă, Strategies sau Id., Dramatizarea. 
28 Cf. Teleoacă, Paralelismul sintactic. 

% Un „reflex” popular al acestei formule culte ar putea fi 
considerată invocaţia tipic creştină Doamne apără-mă şi 
păzeşte-mă! 

3 Cf. Fontanier 1977: 303. 

31 V, Vianu 1968: 109. 

3 Pentru mai multe exemple, a se vedea Teleoacă, Strate- 
gii discursive. 

3 Superlativul (vechi) cu mult „foarte”, la fel ca în unele 
dintre limbile romanice occidentale. 

% Tiparul se conservă astăzi la nivel popular-familiar: 
„Am văzut cu ochii mei”, „A spus cu gura lui asta” etc., 
structuri redundante utilizate în scop stilistic, anume în 
sensul întăririi unei afirmaţii. 

5 Structura menţionată alternează în textul psalmic cu 
cea constituită pe baza relaţiei ‘subiect — predicat”: „Şi a 
privit ochiul meu către vrăjmaşii mei..” (91:11). 

% În alternanță cu: „...gura lor a grăit mândrie” (16:10). 
37 Cf. Dana-Luminiţa Teleoacă, Repere ale articulării 'es- 
teticului' în creația psalmică modernă: figurile semantice şi 
relevanța lor în decodarea semiotică a unui text (sub tipar). 

38 Cum este, de pildă, studiul nostru, mult mai amplu, din 
Teleoacă, Semiotica, anume Structuri sintactice cu valențe 
stilistice în literatura veterotestamentară a Psalmilor. 


Surse 

BO = Biblia sau Sfânta Scriptură (tipărită sub îndrumarea 
şi cu purtarea de grijă a Prea Fericitului Părinte Teoctist, 
Patriarhul B.O.R., cu aprobarea Sf. Sinod), Editura Insti- 
tutului Biblic şi de Misiune al B.O.R., Bucureşti, 1988. 

În zilele de 9-11 mai a.c., Baia Mare a găzduit 
Cea de-a I-a Conferinţă Internaţională de Ono- 
mastică „Numele și numirea”. Onomastica în spa- 
tiul public actual (ICONN 2). Acţiunea a fost 
organizată de Centrul de Onomastică al Facul- 
tăţii de Litere din cadrul Universităţii Tehnice 
Cluj-Napoca, Centrul Universitar Nord Baia 
Mare, de către un comitet de organizare con- 
dus de conf. univ. dr. Oliviu Felecan. 


La Conferinţă au fost prezenţi 120 de perso- 
nalități ştiinţifice din peste 25 de țări: Africa 
de Sud, Albania, Anglia, Australia, Austria, 
Belgia, Brazilia, Bulgaria, Cehia, Estonia, 
Finlanda, Franţa, Germania, Kosovo, Italia, 
Japonia, Olanda, Polonia, Republica Mol- 
dova, Rusia, Serbia, Spania, Statele Unite ale 
Americii, Suedia, Ungaria, Zimbabwe, plus 
profesori şi cercetători de la Universitățile și 
Institutele de cercetare ale Academiei din Ro- 
mânia: Bucureşti, Cluj-Napoca, Constanţa, 
Craiova, Ploiești, Sibiu, Timişoara. Un număr 
consistent de profesori, doctoranzi, maste- 
ranzi, studenţi din Baia Mare și din județul 
Maramureş au întregit lista participanţilor la 
această ediție a ICONN. 


Deschiderea oficială a Conferinţei a avut loc 
în data de 9 mai, ora 9, la Centrul de Afaceri 
Millennium, în prezenţa oficialităților locale, 
primarul municipiului Cătălin Cherecheș, 

preşedintele Consiliului Judeţean Maramureș, Zamfir Ciceu, directo- 
rul Bibliotecii Judeţene „Petre Dulfu”, Teodor Ardelean. 


În continuare, până la ora 13", s-au desfășurat conferinţe în plen, la 
care au prezentat comunicări: Gheorghe Chivu, membru corespon- 
dent al Academiei Române, Universitatea din Bucureşti, Leo Loveday, 
Doshisha University, Kyoto, Japonia, Patricia Carvalhinhos, Univer- 
sidade de São Paulo, Brazilia, Pierre-Henri Billy, Universitatea Paris-l 
Sorbona, Franţa, Alda Rossebastiano, Università degli Studi di Tori- 
no, Italia, Milan Harvalik, The Institute for the Czech Language of the 
Academy of Sciences, Cehia, Angelika Bergien, Magdeburg Univer- 
sităt, Germania, Mats Wahlberg, Institute for Language and Folklore, 
Uppsala, Suedia. 


Programul de după-amiază s-a desfășurat la Biblioteca Judeţeană „Pe- 
tre Dulfu”, pe secțiuni — Antroponomastică, Toponomastică, Numele în 
societate —, potrivit cu limba oficială de prezentare a Conferinţei: en- 
gleză, franceză, germană, italiană, spaniolă, română. 


Ziua a doua, 10 mai, a continuat în același mod: 8%-10%, la Centrul de 
Afaceri Millennium, conferinţe în plen, susținute de Shawn M. Clankie, 
Otaru University of Commerce, Center for Language Studies, Japonia, 
Ioana Vintilă-Rădulescu, Institutul de Lingvistică „I. Iordan - Al. Ro- 
setti” al Academiei Române, Bucureşti, Staffan Nyström, Uppsala Uni- 
versity, Suedia, Enzo Caffarelli, Università di Roma Tor Vergata, Italia, 
Michel A. Rateau, UTL (Onomastique), Bergerac, Franţa, NSA, Pieter- 
maritzburg, Africa de Sud. 


De la ora 11'Sşi până la 19%, cu pauzele prevăzute în program, au con- 
tinuat lucrările pe secțiuni. 


Remarca unanimă a participanţilor a fost nu numai prezența mare a 
specialiştilor din toate colțurile lumii („mai puţin a eschimoșilor”, po- 
trivit cuvintelor unui participant), ci și calitatea comunicărilor, care au 
cuprins o gamă extrem de variată de subiecte, precum (în traducere 
românească): Numele de plante în textele vechi românești, Cinci strate- 
gii inovatoare în antroponimia japoneză de azi, Numirea spațiilor publice 
braziliene: reflecții asupra oraşului São Paulo, Receptarea Evului Mediu 
în hodonimia contemporană din Franţa, Itinerar cultural-lingvistic printre 
hotelurile din Torino, Dinamica dezvoltării sistemelor de nume cehe con- 


EET PT RO MIÂINIĂ 


temporane, Numele — cadru al semnificației în discursul mediatic actual, 
Nume de locuitori. Substantive referitoare la numele statelor şi teritoriilor 
lumii, Nume de locuri metaforice și metonimice din Suedia, Numele pro- 
priu şi identitatea naţională, Onomastica indiană în Europa modernă, An- 
troponimie neconvenţională — perspectivă lingvistică și culturală, Repere 
semantice în onomastica picturii contemporane, Hodonimie românească — 
între autohtonism şi cosmopolitism, Repertoriul numelor de pizza în Italia, 
Numele publicaţiilor periodice în spațiul public românesc de astăzi, Nume 
de vinuri româneşti, Sacru şi profan în denumirea mănăstirilor din Româ- 
nia şi multe, multe altele. 


Interesante au fost situaţiile în care tema generală era comună mai mul- 
tor cercetători, dar ţinta de interes şi viziunea proprie asupra subiectu- 
lui au evidenţiat o multitudine de aspecte sub care poate fi privit un fe- 
nomen. De aceea, întrebările şi observaţiile pe marginea fiecărei teme 
expuse au constituit un al doilea punct de interes la toate secțiunile, 
mulți participanți exprimându-și regretul de a nu fi putut participa la 
mai multe susţineri (concomitent au fost 3-4 secțiuni). Numele în so- 
cietate rămâne, prin urmare, un subiect de interes permanent pentru 
specialiştii domeniului, ca şi pentru cercetători ai altor ramuri ale ştiin- 
tei, atraşi de mirificul aspect al actului denumirii. 


Putem afirma, așadar, că toți participanţii, dar mai ales cei tineri, au 
câștigat prin prezenţa lor la această manifestare științifică, care a fă- 
cut ca municipiul Baia Mare, remarcat de toţi străinii ca un oraș bine 
gospodărit şi cu mari perspective, să devină „buricul pământului” în 
materie de onomastică, conform părerii exprimate de prof. Gheorghe 
Chivu, membru corespondent al Academiei Române. 


Conferinţa s-a suprapus multor altor evenimente organizate la Baia 
Mare, inclusiv de Ziua Europei, fapt menţionat şi de organizatorul 
manifestării, conf. dr. Oliviu Felecan, care sublinia: „Este un eveni- 
ment major pentru România, nu doar prin prezența numeroasă a 
cercetătorilor, ci şi prin consistenţa lucrărilor. Azi e Ziua Europei, 
iar cea mai potrivită formă de a o sărbători este prezenţa în Baia 
Mare a cercetătorilor din Europa, alături de cei de pe alte conti- 
nente. Intenționăm să facem un brand din această Conferinţă, prin 
permanentizarea ei”. 

Menţionăm, de asemenea, că ziua a treia a fost destinată, conform pro- 
gramului, unei excursii în Maramureș, la care au participat un număr 
de 80 de persoane, majoritatea străini, unde s-au putut vedea biserici 
de lemn aflate în patrimoniul mondial UNESCO (Şurdeşti, Budeşti, 
Bârsana), secvenţe de cultură materială din localitatea Sârbi, Muzeul 
Satului din Sighetu Marmaţiei, Cimitirul Vesel de la Săpânța etc. 


Pentru cei care, din motive legate de transportul aerian, nu au putut 
pleca din Baia Mare decât luni sau marţi, organizatorii au oferit, în 12 
mai, o ieșire în Țara Lăpușului, ocazie cu care s-au vizitat bisericile din 
Plopiș şi Rogoz și s-a asistat la un moment cultural prezentat de An- 
samblul folcloric „Țibleşul” din comuna Groşii Ţibleşului, acțiune în 
care s-au implicat toţi fruntaşii comunității: primar, viceprimar, preot, 
directorul şcolii şi cadrele didactice, cărora le aducem și pe această cale 
calde mulțumiri. 


În finalul acestei prezentări evidențiem și faptul că între beneficiile 
Conferinţei — schimbul de idei și relația directă a specialiştilor din în- 
treaga lume — un rol important l-a avut și cunoașterea de către străini 
a României, în general, și a zonei maramureșene, în special. Contactul 
direct cu oamenii, cu obiceiurile, cu bucătăria românească, pe scurt, 
cu frumuseţile țării şi cu ospitalitatea specifică îi vor face pe mulți să 
scrie laudativ despre români și România, aşa cum au făcut-o şi după 
prima ediţie. De altfel, câțiva participanţi au fost însoţiţi, de data aceas- 
ta, după experienţa primei Conferințe, de membri ai familiei sau de 
prieteni, cu care, după terminarea evenimentului, au plecat pe diferite 
trasee prin țară: Maramureş, Bucovina, Banat, Oltenia. 


Rămâne să pregătim apariția volumului cu lucrările prezentate. Ter- 
menul de depunere a lor, în versiunea definitivă, a fost fixat pentru 
data de 10 iunie. Conform uzanței stabilite la prima ediţie, fiecare 
lucrare va fi recenzată de membrii Comitetului ştiinţific, în număr de 
23, care îşi vor da avizul asupra publicării. Sperăm ca astfel volumul 
să îndeplinească standardele mondiale prevăzute pentru asemenea 
lucrări şi să propulseze Centrul Universitar Nord din Baia Mare prin- 
tre Instituţiile de învățământ și cercetare ştiinţifică recunoscute la 
nivel internaţional. 

Limba română în sfera 


învățământului din Basarabia ([1)* 
Școli naţionale. Învățământ familial şi particular 


DP — doc 


Drept al AŞ. 
ştiinţific superi 
de compe 
modernă a Basar. 
localităţilor, 


or în istorie, 
Institutul de Istorie, Stat și 


„cercetător 
or. Domenii 
enţă; istoria 
abiei, istoria 
genealogie. 


Dintre lucrări 
Străzile Chișinăul 


e publicate: 
ui. Denumiri 


vechi și actuale (1998), 
O istorie a Basarabiei în date și 
documente (1998), Anexarea 


Basarabiei la 
(2006), Contrib 


Imperiul Rus 
utii la istoria 


modernă a Basarabiei (2005) 


etc. 


Perpetuarea în Basarabia, după 1812, 
a învățământului familial şi particular 


După anul 1812, în partea Principatului Mol- 
dovei anexată la Imperiul Rus, s-a practicat în 
continuare învățământul particular şi familial, 
care, în decursul a câtorva decenii, a avut aici 
o răspândire largă. Dovadă servesc exemplele 
pe care le înșiruim în continuare. 


Informaţii referitoare la prezenţa în mediul cle- 
rical a instruirii în sânul familiei extragem din 
„Forma înştiințării” despre slujitorii bisericilor 
din ţinuturile Codru şi Greceni pentru anul 
1812“: Pavel, fiul preotului Teodor Băxan de 
la biserica din Haraghiș, învăţa la psaltire; Ghe- 
orghe și Ioan, fiii preotului Pavel de la biserica 
din Cania, care, la rândul său, era fiu de mirean, 
învățau „la cântări moldoveneşti și la ceaslov”; 
Ioan, fiul preotului Ioan de la biserica din Boro- 
gani, învăţa la ceaslov; preoţii Ştefan Grozavu 
şi Sârbu, de la biserica din Capaclia, erau buni 
„la cetit moldoveneşte”, în timp ce fiul ultimu- 
lui dintre aceştia, loan, învăţa la ceaslov; pre- 
otul Ioan Bălan de la biserica Sf. Dumitru din 
satul Tartaul era „bun la cetire moldovenește”, 
iar fiii săi învățau „la cântare şi ceaslov moldo- 


 * Continuare. Partea I în nr. 1-4, 2013, p. 219-232. 

venește”; fiii diaconului Gheorghe de la biserica din Baurci învățau „la 
psaltire moldovenește”. 


În 1813, mitropolitul Bănulescu-Bodoni a fost de acord ca diaconul 
Petru Teodorovici de la biserica Înălţării din Chișinău să fie hirotonit 
preot la această biserică, în locul răposatului preot Ștefan. Diaconul 
„carte ştie greceşti, sărbeşti şi moldoveneşti, a învățat la dascălul Vasile 
şi preotul Neculai din târgul Chișinău”. În locul lui a fost hirotonisit 
diacon pălămarul loan, care „a ceti și a cânta grecești a învăţat la das- 
călul Ioan din Chișinău, iar moldovenești la preotul Teodor din târgul 
Bălţilor, ţinutul Sorocii”*. 


La 19 martie 1813, ipodiaconul lacob Darie de la biserica din satul 
Gangura, ținutul Hotărniceni, a înaintat mitropolitului Gavriil o cerere 
cu rugămintea să fie ridicat la rangul de diacon. Din informaţia prezen- 
tată de protopopul Onufrie Baltagă al ținutului Hotărniceni, Dicaste- 
ria Exarhicească din Chişinău a aflat că solicitantul este moldovean, fiu 
de mirean; citește și cântă satisfăcător; este originar din satul Gârlele, 
ţinutul Lăpușna; a învăţat „să citească și să cânte moldoveneşte” de la 
tatăl său, Andronache; în 1807, prin dispoziţia episcopului Meletie al 
Hușilor, el a fost numit dascăl la biserica din satul Ialpujeni, ţinutul 
Hotărniceni, de unde, în 1811, a fost transferat la Gangura. În aprilie 
1814, Iacob Darie a fost ridicat la treapta de diacon”. 


În ziua de 21 mai 1814 a fost sfinţită biserica Sf. Nicolae din satul Ma- 
riniciul, ţinutul Orhei, adusă din satul Măcărești, tot din acest ţinut, 
unde a fost zidită o biserică nouă. Prin petiția din 28 aprilie 1814, 
adresată mitropolitului Bănulescu-Bodoni, dascălul Anastasie Chircu 
de la biserica din Mariniciul (unde a fost mutat, la 1 februarie 1814, de 
la biserica din Şişcani, ţinutul Orhei) a solicitat să fie ridicat la rangul 
de preot pentru biserica din Mariniciul. În scurta caracteristică a pe- 
tiționarului se menționează că el este originar din satul Şişcani, fiu de 
mirean, în vârstă de 29 de ani; ştiinţa de carte „în moldovenește” o are 
de la tatăl său; timp de opt ani a fost dascăl la biserica din Şişcani. La 1 
iunie 1814, Anastasie Chircu a fost hirotonit la treapta de preot“. 

Conform unei informaţii din 1814, un dascăl Vasile din Chișinău îi 
învăţa „carte, a ceti, a cânta şi a scrie” pe fiii de clerici moldoveni din 
sate*!. Tot în acest an, un dascăl de la biserica din Brătuleni, ţinutul Iaşi, 

se plângea că are „copii cu învățătură”, însă preotul nou „nu-i primește 
să citească în biserică sau să spue pe carte”*?. 


La 15 mai 1815, Ştefan Cărpineanu a fost făcut preot pentru biserica 
din Călmățui. El era fiu de mazil, ştia „să citească şi să cânte moldove- 
nește” satisfăcător”. 


În 1815, „văzând că mulţi copii ai slujitorilor bisericești rămân anal- 
fabeţi, pe când fiii mirenilor învaţă și intră în tagma duhovnicească, 
mitropolitul Gavriil Bănulescu-Bodoni poruncește slujitorilor biseri- 
cești ca să-și înveţe acasă copiii a citi în limbile rusă şi moldovenească 
sau, cel puţin, moldoveneşte, amenințându-i cu pedepse, iar pe copiii 
rămași în neştiință de carte până la 15 ani îi va exclude din tagma du- 
hovnicească şi-i va trece la angarale ca toţi mirenii”. Concomitent, el a 
dispus ca „fiii de clerici să fie aduși la seminarul din Chişinău”. Prin 
urmare, în timp ce în provincia anexată lipseau, în mare parte, şcoli cu 
predarea în limba română, unii mireni găseau posibilități de a-şi învăța 
copiii să citească şi să scrie. 

Corespondenţa din anul 1816 cu privire la scutirea slujitorilor bisericeşti 
de prestații cuprinde și petiția locuitorului Diaconiţă din Zubrești, care 
se jeluia că de mic copil a rămas „sărac di tată și din aceeași pricină sânt 
sărac și di învățătură. Că un frate al meu mai mari, fiind vrednic di învă- 
țătură, a învăţat şi acum” a fost „aşăzat cu ocaz* în slujba ponomăriei”sf, 
adică în calitate de paracliser. 


Examinând, în 1818, cererea dascălului Enache Meleghi de la biserica 
din satul Horăşti, ţinutul Orhei, prin care solicita să fie numit în calita- 
te de preot la biserica din satul vecin Răzeni, a cărei zidire se încheia, 
autoritățile eparhiale au constatat că solicitantul, în vârstă de 29 de ani, 
„citeşte şi cântă bine în moldoveneşte”“. 


Prin adresa din 16 ianuarie 1819, expediată din Briceni, ţinutul Hotin, 
protoiereul Piotr Loncikovski a comunicat Dicasteriei că trimite atașat 
lista nominală a diaconilor, dascălilor şi paracliserilor din protopopia 
sa care „au învățat moldovenește"s:. Lista conţine 63 de nume, în drep- 
tul fiecăruia fiind indicat satul în care aceste feţe bisericeşti slujesc. 


În 1835, impăratul Nicolae I a promulgat Regulamentul privind instru- 
irea primară a copiilor din sate, care a creat baza legală pentru institui- 

rea școlilor parohiale. Tradus în română, Regulamentul a fost expediat 
în 1842, din ordinul arhiepiscopului Dimitrie Sulima, protopopilor 
pentru a fi aplicat, însă s-a constatat prezenţa unui impediment, despre 
care a raportat protoiereul Mihail Sineacevski din judeţul Iași: „Clerul 
moldovean cu desăvârşire nu are nevoie să introducă învățământul în 
rusește. Chiar și locuitorii moldoveni preferă, în locul instruirii în ru- 
seşte gratuite, învățământul moldovenesc cu plată, practicat de învăță- 
tori particulari și efectuat în limba maternă”. 


Preotul Vasile Bragă de la biserica Sf. Spiridon din satul Varnița, jude- 
tul Bender, în vârstă de 63 de ani, citim în statul lui personal, întoc- 
mit în 1836, nu avea studii seminariale; „învățătura în moldovenește o 
are de la părinţii săi”; în 1799, fiind ridicat la rangul de preot de către 
mitropolitul Parfenie al Proilaviei, el a fost numit ca preot la biserica 
Sf. Nicolae din satul Gura Bâcului, de unde, la 29 aprilie 1800, a fost 
mutat la biserica din Varnița“. Fiii săi, Iacob şi Ştefan, instruiți doar în 
casa părintească, au fost incluşi, în 1818, în statele bisericii din Varnița: 
primul — în calitate de dascăl, iar cel de-al doilea — ca pălămar. Ştefan 
Bragă avea „ştiinţă de carte în moldovenește și, într-o oarecare măsură, 
ştia să scrie ruseşte”“; după moartea tatălui său, survenită în 1838, el 
i-a ocupat locul de preot. 


În statul personal din 1857, scris în română, al preotului Gheorghe Ha- 
başevschi de la biserica din satul Balatina, judeţul Iași, se menţionează 


a scrie”, iar Petru, de 13 ani, „învaţă acasă a ceti”®. 


Despre răspândirea pe scară largă în mediul slujitorilor bisericeşti din 
Basarabia, în prima jumătate a secolului al XIX-lea, a instruirii în fa- 
milie ne demonstrează în mod concludent informaţiile referitoare la 
studii, prezente în statele personale ale clerului. Asemenea informaţii 
extragem, bunăoară, din statele personale ale fețelor bisericești din ju- 
dețul Soroca, întocmite în anii 1841 și 1879. Analizându-le şi compa- 
rându-le, constatăm următoarele“: 


1. În 1841, slujitorii celor 127 de biserici din județul Soroca nu aveau 
studii făcute în instituții de învățământ, cu excepţia protoiereului 
Gr. Petriţchi de la biserica din oraşul Soroca, care absolvise Seminarul 
Teologic din Chișinău, fiind originar din Basarabia“. 

2. La 1841, o bună parte din feţele bisericeşti aveau vârsta de până la 35 
de ani, adică s-au născut după anul 1806, ştiinţa de carte obţinând-o, 
deci, după anul 1812, dar nu în vreo careva instituţie de învățământ, ci 
în sânul familiei sau în mod particular. 


3. Majoritatea slujitorilor bisericeşti provin din familii clericale, părin- 
ii cărora aveau grijă să le transmită ştiinţa de carte. Printre ei figurează 
şi persoane care se trăgeau din rândul mirenilor (fii de mazili, ţărani), 
ceea ce denotă faptul că învățământul familial și particular era răspân- 
dit nu numai în anturajul tagmei bisericești, ci și în cel al altor categorii 
sociale. 


4. Deşi nu aveau studii seminariale, la majoritatea fețelor bisericeşti 
este notat: „citeşte și cântă bine, catihisul știe”; „citeşte, cântă și scrie 
bine moldovenește, catihisul ştie”. 


5. În 1841, mulţi dintre copiii clerului învățau acasă, în familie, în sta- 
tele personale ale părinţilor săi menţionându-se în acest sens: „învață 
acasă a ceti, cânta și a scrie”; „se învaţă acasă la bucoavnă”; „învaţă aca- 
să la glasuri”; „se învaţă acasă la ceaslov”; „se învaţă acasă la gramatică”; 
„învaţă acasă la psaltire şi la cântare”; „învaţă a ceti, a cânta și a scrie în 
casa părintească”; „învață acasă a scrie și a ceti moldoveneşte”; „a ceti, a 
cânta și a scrie moldovenește se învață acasă”. Unii dintre copii învățau 
acasă în limba rusă: „învaţă în rusă şi slavă la azbucoavnă”. Făcând parte 
din tagma bisericească (excluderea lor din această tagmă se efectua în 
baza unui ordin al Dicasteriei / Consistoriului), ei se pregăteau în așa 
fel pentru a deveni slujitori ai bisericii. O altă parte dintre descendenții 
clerului urmau cursul — evident, în rusește — al diferitor instituţii de 
învățământ, în special al Seminarului Teologic din Chișinău. 


6. Deoarece reprezentantele sexului feminin erau slab iniţiate în dome- 
niul ştiinţei de carte, văduvele își învățau feciorii, fără îndoială, în mod 
particular. Şi mirenii, cu siguranţă, își instruiau copiii tot în modul acesta. 


7. În 1879, adică după o perioadă de 38 de ani, situaţia privind formele 
de instruire a clerului s-a modificat radical. În primul rând, 46 de preoți 
de la cele 111 biserici enumerate erau absolvenţi ai Seminarului Teologic 
din Chișinău, S preoți aveau studii seminariale incomplete, 1 preot (de la 
biserica din Zăluceni) absolvise Şcoala Duhovnicească din Chișinău, 1 
preot (de la biserica din Verejeni) era cu studii făcute la Școala Judeţeană 

din oraşul Kameneţ-Podolsk şi un diacon (de la biserica din Unguri) ter- 
minase Școala Duhovnicească din Chişinău. În total: 54 de preoți, care 
constituiau 58% din numărul total al preoților din judeţ — 92. În al doilea 
rând, majoritatea copiilor clerului nu mai învățau în familie, ci la instituţii 
de învățământ ale statului rus: Seminarul Teologic din Chișinău, Școlile 
Duhovnicești din Chişinău și Edineţ şi alte instituții. 


8. Intre timp, prin şcoala rusă au trecut, cu excepția preoţilor, şi o parte 
din dascăli. 


9. S-a redus simţitor proporţia preoților instruiți în familie. Cu toate 
acestea, numărul lor, după 67 de ani de la anexare, continua să fie im- 
portant: 38 de preoți, dintre care doar unul (preotul în afara statelor de 
la biserica din Unguri, venit din gubernia Podolia) nu era pământean. 
Toţi aceşti preoți, născuţi după 1812, au dobândit cunoştinţe în con- 
diţiile stăpânirii imperiale: în familie, îndrumați de părinţii săi. Unii 
dintre ei au învățat în modul acesta în anii 40 (bunăoară, preoții de la 
Cureșniţa și Hristici, primul de 47 de ani, iar al doilea de 44 de ani). 


10. În localităţile judeţului erau deschise școli ale sistemului de învăță- 
mânt rusesc. Dar la 1879, numărul lor în judeţul Soroca era neînsem- 
nat: ele funcționau doar în 12 localități. 


11. Totuşi, unii slujitori bisericeşti — ce-i drept, puţini la număr - conti- 
nuau să practice instruirea în familie. Mai cu seamă, pentru a-i familia- 
riza cu limba rusă. De exemplu, unul dintre fiii dascălului de la biserica 
din Temeleuţi învăţa acasă „bucvariul”, iar fiul dascălului de la biserica 
din Ciripcău învăţa statutul bisericesc. 


12. Dacă în statele personale din 1841 se menţionează că învățămân- 
tul familial era practicat până și de paracliseri, în cele din 1879 sunt 
trecute o serie de cazuri despre neinstruirea copiilor. Nu numai a co- 
piilor multor paracliseri, dar și ai unor dascăli, fiind cosemnat în aceste 
acte că sunt analfabeți. Așa este notat, de pildă, despre copiii dascălilor 
din satele Băxani, Bulboci, Cereşnovăţ, Hristici, Măcăreuca, Ocolina, 
Schineni, Șolcani, Voloave, Zastânca. 


Aşadar, în a doua jumătate a secolului al XIX-lea, numărul feţelor bise- 
riceşti instruite românește în familie şi particular era în descreştere, ele 
fiind înlocuite de o generaţie nouă, școlită rusește. 

Şirul exemplelor expuse mai sus şi care poate continua ne permit să con- 
chidem că după anul 1812, până la mijlocul secolului al XIX-lea, învă- 
țământul familial și particular în limba română a avut o dezvoltare largă 
în Basarabia, mai cu seamă, în mediul clerical, pe timpul aflării la cârma 
eparhiei a mitropolitului Gavriil Bănulescu-Bodoni și a arhiepiscopului 
Dimitrie Sulima, când rândurile slujitorilor bisericești erau completate, 
în mare măsură, cu persoane instruite în afara instituţiilor de învățământ. 
De fapt, la această etapă, Seminarul Teologic din Chișinău nici pe depar- 
te nu putea să acopere necesitatea de cadre preoțești: prima promoţie 
(10 absolvenţi) a fost pusă la dispoziţia eparhiei abia în 1821, cea de-a 
doua (7 absolvenţi) — în 1823, cea de-a treia (6 absolvenţi) — în 1825, cea 
de-a patra (6 absolvenţi) — în 1827, cea de-a cincea (8 absolvenţi) — în 
1829, cea de-a șasea (11 absolvenţi) — în 18316 etc. În plus, sub condu- 
cerea acestor doi arhierei era îngăduită propovăduirea cuvântului Dom- 
nului în limba română. Astfel, cerința de feţe bisericești dicta interesul 
de a pregăti copiii pentru activitate ecleziastică în condiţii extraşcolare. 


După decesul arhiepiscopului Dimitrie Sulima și instalarea în scaunul 
eparhial de la Chișinău al arhiepiscopului Irinarh, care s-a dovedit a fi 
un promotor al rusificării, dar, în mod deosebit, după preluarea con- 
ducerii eparhiale de către episcopul şovin Pavel Lebedev, viața biseri- 
cească a provinciei a luat o întorsătură defavorabilă populaţiei româ- 
nești autohtone, fiind introdusă obligaţia de a oficia serviciile divine în 
limba rusă. Această circumstanţă a cauzat diminuarea interesului de a 
instrui tânăra generaţie în limba română. 


Prezentăm în continuare câteva exemple privind practicarea învăță- 
mântului particular. 


Adresând, la 30 iunie 1819, o petiție în limba română „către Exarhi- 
ceasca Dicasterie”, dascălul Constantin Grecu a explicat în ea: „Fiind 
chemat de către ceastnik“ și poliţie şi m-au cercetat cu ce chip trăiesc şi 
de mult sânt la această stare de învăţ copiii la învățătura cărții grecești. 
Că de 18 ani mă aflu la această epistimie de învăţ copiii boiereşti şi 
negustorești, fiind cu șederea la Sf. Arhangheli”. Din acest motiv el a 
solicitat să i se pună la dispoziţie un certificat, prin care să-i fie acordat 
dreptul să înveţe copiii. În aceeași zi, Dicasteria a decis (decizia este 
scrisă în rusește) să transmită petiția lui Constantin Grecu spre exami- 
nare Direcţiei Seminarului Teologic din Chișinău“. 

Potrivit unui autor anonim, care a prezentat o privire generală asupra 
învățământului din Basarabia la 1827, „boierii avuţi îşi duc copiii peste 
hotare pentru a-i instrui, iar cei mai puţin înstăriți angajează învăţători 
privaţi dintre greci, nemți şi alți străini, care predau copiilor acestora 
diferite limbi şi unele obiecte, în măsura în care le cunosc”. 


Materialul de arhivă expus mai sus (referitor la examinarea în cadrul 
şedinţei din decembrie 1856 a Consistoriului Duhovnicesc din Chi- 
şinău a comunicării oficiale a supraveghetorului Şcolii Judeţene nr. 2 
din Chișinău, Simion Tarapanov) indică și asupra faptului că ordine 
similare celui dat de către şeful judeţului Orhei — de a stopa învăţă- 
mântul organizat în sate, pe timp de iarnă, din inițiativa preoților — au 
fost date, cu siguranţă, și de către autorităţile civile ale celorlalte județe. 
Prin urmare, începând cu anul 1855, din cauza interdicţiei impusă de 
autocraţia ţaristă, condiţiile de organizare a învățământului particular 
în satele românești din Basarabia au devenit anevoioase. 


Deci anume învățământul particular şi familial a contribuit, în cea mai 
mare măsură, la existenţa în Basarabia a ştiutorilor de carte în limba 
română, deşi aceștia reprezentau un număr neînsemnat în raport cu 
întreaga populație românească din regiune. 

Tudor ZBÂRNEA 


Bienala, o manifestare prestigioasă 
și implicit competitivă 


Bienala Internaţională de Pictură Chiși- 
nău-2013, organizată sub patronajul Ministe- 
rului Culturii al Republicii Moldova, vădește 
cu certitudine un vector ascendent al calității 
şi prestanţei artistice, în sensul problematici- 
lor de natură estetică, dar şi în cel al extinderii 
contextului cultural-artistic internaţional. Re- 

T.Z. — artist plastic, Repu- 

blica Moldova. Membru a T i 

Uniunilor Artistilor Plastici.“ lor două ediții, dar şi consecventa abordare 


zultatul eforturilor organizatorice ale prime- 


din Moldova, România şial din acest an validează evenimentul pe plan in- 
Asociaţiei Internaţionale a ternaţional, plasând Chișinăul printre centre- 
Artiştilor Plastici Profesionisti je de interes ale manifestărilor culturale vizu- 
în cadrul UNESCO. Peste 200 sie , i A 
de expoziţii organizate în țar ale, fapt ce a atras o participare internațională 
şi în străinătate (inclusiv 2 consistentă. 
expoziţii personale): Belar 


ac 


Un 

Parcursul ascendent ni-l demonstrează o sim- 


Belgia, Cipru, Finlanda, Franta, 
Germania, Italia, Lituania, plă statistică: dacă la prima ediție s-au expus 
Moldova, Olanda, România, 110 artişti cu 141 de lucrări, reprezentanți ai 
Rusia, Ucraina. Lucrări în 12 țări, actuala ediție a găzduit 181 de plas- 
colecţii publice în Belarus, ieni din 33 de ţări cu peste 250 de creaţii 
Franţa, Kârgâzstan, Republica a i : EREI: 
Moldova România Turcia Au-  €Xpuse pe simezele Centrului Expoziţional 


tor şi coordonator de proiecte „Constantin Brâncuși” al Uniunii Artiştilor 


în domeniul artelor vizuale: Plastici din Moldova. 
„Vecinii de la Răsărit” Utreht, 
Olanda, 2006;,Moldova, Arta Expoziția a reunit artiști din Austria, Arme- 


"- Bruxelles, nia, Belarus, Belgia, Bulgaria, Cipru, Cehia, 


Contemporană” 
Belgia, 2006. Curatorul Biena- Costa Rica, Coasta de Fildeş, Cuba, Dane- 
ai clasic, marca, Elveţia, Estonia, Franţa, Germania, In- 
Chişinău-2009, Chișinău-2011, 7 Aid AR, bd (d 
Din 2002 — Directorul Muzeului dia» Iran, Italia, Japonia, Kârgâzstan, Lituania, 
Naţional de Artă al Moldovei. Marea Britanie, Mongolia, Olanda, Polonia, 

România, Rusia, SUA, Spania, Slovacia, Turcia, Ucraina şi Republica 
Moldova. 


Ritmul dezvoltării tehnologiilor informaţionale din ultimii ani a 
atins cote impresionante, cu ajutorul acestora artiștii comunicând li- 
ber cu întreaga lume. Nu se poate însă asigura o perspectivă a evoluţi- 
ei fenomenului plastic contemporan fără o permanentă comunicare 
vie, interculturală, în contextul tendinţelor artistice internaţionale. 
La noi, aceasta poate fi realizată doar prin participarea individuală 
a artiştilor în cadrul diverselor saloane de artă internaţionale, dar şi 
prin organizarea unor manifestări expoziţionale competitive cu par- 
ticipare externă. 


În acest sens, prin efortul comun al mai multor instituţii publice și aso- 
ciaţii de creaţie — Ministerul Culturii, Muzeul Naţional de Artă, Uni- 
unea Artiștilor Plastici, Centrul de Artă Amprente, în parteneriat cu 
Direcţia Cultură a Primăriei Chişinău, Institutul Cultural Român „M. 
Eminescu” din Chișinău și Fundaţia „Familia Sturza” — se organizează 
la Chişinău această manifestare expoziţională internațională competi- 
tivă. 

Un semn distinct și de bun augur al ţinutei artistice incontestabile a 
acestei manifestări de anvergură este prezenţa generoasă a unor repu- 
taţi artişti ai picturii contemporane: Paul Gherasim, Gheorghe Anghel, 
Viorel Mărginean, Sorin Ilfoveanu, Horia Paştina, Petru Lucaci, Vasile 
Tolan ş.a.(Romania), Nicole Calbeaut (Belgia), Ewa Mazek (Polonia), 
Rick Copsey (Marea Britanie), Gabriele Lockstaedt (Germania), Ri- 
naldo Novali (Italia) Valentina Rusu-Ciobanu, Eleonora Romanescu, 
Sergiu Cuciuc, Dimitrie Peicev (Moldova), Anatoli Vasiliev (Rusia) 
ş.a. 


Ca și în cadrul ediției anterioare, Lituania se impune activ prin artiști 
cu o prestație plastică de excepţie, printre aceştia numărându-se Ieva 
Scaurone, Marta Vosiliute, Romanas Averincevas. Ne bucură prezența 
numeroasă, din acest an, a Bulgariei, reprezentată de mai mulți artişti 
viguroși cu lucrări de factură preponderent abstract-expresionistă și o 
construcție cromatică nonconformistă, caracteristică şcolii bulgare de 
pictură din ultimele decenii (Maria Zlatanova, Petar Arnaudov, Dimi- 
tar lankov ş.a.). 


DIALOGUL ARTELOR EBJ 


Tudor Zbârnea vorbind la inaugurarea Bienalei 


Pentru prima dată am avut şi o ofertă generoasă din zona Orientului 
Apropiat (Turcia, Iran), dar şi din Asia (Mongolia, India). 


Şi în acest an, prin caracterul implicit competitiv, Bienala şi-a propus 
să ridice nivelul ținutei artistice, promovând și încurajând, în acelaşi 
timp, tinerii creatori, prin atragerea unui număr cât mai mare al acesto- 
ra. Nu putem, bineînţeles, trece cu vederea şi faptul că, în „convulsiile” 
socioeconomice din ultimii ani, deruta, decepția, statutul social precar 
al omului de creaţie din societatea moldavă afectează la modul direct 
mediul artistic, în special tânăra generaţie, care tot mai des se orientea- 
ză către necesitățile de moment ale unor consumatori de „artă de su- 
fragerie'. Aceste considerente ne obligă să semnalăm faptul că şi expo- 
ziţia actuală a constatat o receptivitate redusă, adesea oarecum timidă 
din punctul de vedere al expresiei plastice, din partea reprezentanţilor 
tinerei generaţii de artiști locali, comparativ cu ofertele generoase din 
partea tinerilor artiști din alte țări, creatori care nu-și limitează intere- 
sele artistice doar la pictura consumistă. Creaţiile tinerilor artişti din 
străinătate, formaţi în cadrul unor instituţii de învățământ în care pro- 
cesul de studiu este ghidat de alte criterii decât cele de la noi, se disting 
prin libertatea de alegere a procedeelor artistice și orientarea acestora 
către tendinţele estetice conceptuale actuale, demonstrând o libertate 
deplină, aflată dincolo de orice convenţionalităţi tehnice sau stilistice, 
fără intenţii directe de agreare publică — iată și secretul pentru care lu- 
crările acestora suscită un interes vizual remarcabil. 

Sperăm că dialogul dintre nucleul de pictori autohtoni orientat cu pre- 
cădere către tendinţele artistice inovatoare și estetica unor artiști din 
străinătate se va contura în timp şi va asigura o perspectivă favorabilă 
de dezvoltare a domeniului și, implicit, o mai largă deschidere în an- 
trenarea capacităților de sincronizare cu fenomenul artistic de pe ma- 
pamond. 


Tendinţele recente ale picturii contemporane dinamizează formele și 
mijloacele de exprimare, astfel încât se estompează limitele dintre do- 
menii, adesea chiar intercalându-se, generând noi opere de artă care 
surprind spectatorul, îi solicită acestuia intelectul și îi servesc drept pri- 
lej de delectare estetică. În cadrul acestei Bienale, juriul a menţionat cu 
Marele premiu una dintre lucrările semnate de Toshio Yoshizumi din 
Japonia, care a cucerit nu numai prin originalitate, dar și prin intensita- 
te estetică, lucrare ce vine mai mult din zona graficii sau a imprimeului, 
în același timp ancorată temeinic în principiile estetice ale artei actuale 
prin mijloacele de expresie plastică, dar şi prin performance-ul prezen- 
tat de autor în cadrul vernisajului, în care acesta a demonstrat o totală 
contopire a propriei ființe cu opera etalată pe simeză. 


Toate acestea ne duc cu gândul la ideea de a organiza următoarea ediție 
a Bienalei într-un context mai amplu, care ar cuprinde mai multe do- 
menii ale artelor vizuale contemporane (grafică, sculptură, obiect etc.) 
şi care ar permite un dialog plenar și lucrativ între generaţii de artiști, 
culturi, domenii artistice, curente şi critici. 


Un factor important al acestei manifestări culturale este şi comunica- 
rea directă dintre artiștii străini și locali. Grupul de artişti — laureați ai 
premiilor, care sunt invitaţi pentru a participa la inaugurarea expoziţiei 
şi la ceremonia de decernare a premiilor —, a avut posibilitatea, în tim- 
pul vizitei la Chişinău, de a face cunoștință cu mediul cultural-artistic, 
atât în cadrul unor spaţii expoziţionale, cât şi în timpul vizitelor în stu- 
diourile artiştilor. La ediția din acest an au fost prezenţi peste douăzeci 
de artişti expozanțţi, directori de muzee și galerii de artă din străinătate 
(Japonia, Franţa, Germania, Olanda, Cipru, Cehia, Polonia, Armenia, 
România, Rusia, Ucraina) care au participat atât la festivitate, cât și la 
dezbaterile ce au avut loc în cadrul Mesei rotunde de la Galeriile de 
Artă „C. Brâncuși”. Vizitele care s-au produs în cadrul unor muzee, la 
unele instituţii de învățământ superior sau în timpul călătoriilor de do- 

Arta plastică 
şi dialogul intercultural 


Lucrări din cadrul Bienalei 
Internaţionale de Pictură, 
Chişinău — 2013 


Axă 


Pe 


Gabriele Lockstaedt (Germania), Arta zborului, 140x120 cm, 2013 


RIOIMIÂINIĂ 


Perrine Moreau (Belgia), O altă linişte, 100x160 cm, 2013 

Iurie Cebotari (R. Moldova), Peisaj cu urbe, 80x120 cm, 2012 


RIOIMIÂINIĂ 


Iwona Jankowski (SUA), Arată-mi calea, 61x76 cm, 2012 

ca o 


Tudor Zbârnea (R. Moldova), Stratificare, 140x140 cm, 2013 

Toshio Yoshizumi (Japonia), Zesoh, 185x70 cm, 2013 


Toshio Yoshizumi (Japonia), Samsara, 185x70 cm, 2013 

Jose A. Gonzalez Grillo (Cuba), Călătorie ITI, 122x91 cm, 2013 

cumentare cu caracter cultural în diverse zone ale Moldovei au favori- 
zat inițierea unor relaţii de prietenie şi colaborare instituțională sau in- 
dividuală între artişti, identificându-se noi oportunități de colaborare 
atât în contextul evoluărilor în diverse tabere, simpozioane sau proiec- 
te expoziționale de perspectivă, cât şi în domeniul educaţiei artistice. 


Tendinţa ascendentă valorică, dar şi numerică a acestei manifestări ne 
va obliga sa ţinem cont în viitor şi de valoarea premiilor, care deocam- 
dată este modestă. E greu să invităm pentru a participa la concurs ar- 
tişti de mare notorietate, atâta timp cât acordam premii derizorii. Nu 
credem că putem face mereu trimitere la starea precară a economiei 
noastre și la nivelul nostru de trai. Având în vedere faptul că operele 
premiate, conform Regulamentului Bienalei, intră în fondul Muzeului 
Naţional de Artă, credem că am putea majora valoarea premiilor de cel 
puţin trei ori, lucru care ne va permite să ridicăm standardele de parti- 
cipare, pentru ca în timp Bienala să devină, realmente, una dintre cele 
mai prestigioase manifestări vizuale, cel puţin din regiune. 


Ca şi la primele ediţii, trebuie să menționăm o lipsă acută a comenta- 
riilor de analiză estetică din partea criticilor de artă, deși aceştia nu au 
ezitat să se expună pe marginea evenimentului, de regulă, în termeni 
pozitivi, în timpul vernisajului. Evenimente de asemenea anvergură nu 
trebuie să treacă fără a fi analizate de teoreticieni. Rămânem deocam- 
dată doar cu cronicile, reportajele video sau alte emisiuni realizate de 
jurnalişti. Cu toate acestea, putem consemna faptul că expoziţia actua- 
lă a fost cea mai vizitată manifestare expozițională de la noi, din ultimii 
ani. 


Anul acesta am reușit să etalăm o selecţie de lucrări din cadrul Bienalei 
la Muzeul Naţional Cotroceni din Bucureşti, o locaţie de prestigiu din 
România, unde au putut fi expuse cu prioritate lucrările laureaţilor și 
artiştilor invitaţi, reușind ca alături de aceștia să susţinem și consacra- 
rea unor artiști tineri de la noi şi din străinătate. 


Tot în cadrul evenimentelor Bienalei, laureatul Marelui premiu Toshio 
Yoshizumi, în luna iulie a anului curent, a prezentat o expoziţie perso- 
nală la Galeria Adi Art din oraşul Lodz din Polonia. Şi cele două eveni- 
mente, care au urmat la Muzeul Naţional de Artă din Chișinău: expo- 
ziția personală a laureatei Trofeului ArtMuseum Gabrielle Lockstaedt 

din Germania și expoziţia artistului Rick Copsey din Marea Britanie 
sunt derivate ale Bienalei. Aceste manifestări contribuie la promovarea 
artiștilor și artei contemporane, asigurând în aceeași măsură prestanța 
artistică și nivelul înalt de organizare al evenimentului. Cele trei ediții 
ne-au făcut să fim încrezători că putem organiza și la Chişinău manifes- 
tări vizuale de anvergură. Nu putem să nu mulțumim celor care au spri- 
jinit evenimentul, în primul rând Ministerului Culturii al Republicii 
Moldova, Direcţiei Cultură a Primăriei Chișinău, Institutului Cultural 
Român „M. Eminescu” din Chișinău și Fundaţiei „Familia Sturza”, ce- 
lor care au fost împreună cu noi încă de la prima ediţie. 


Avem certitudinea că Bienala Internaţională de Pictură Chişinău va 
asigura o continuitate în promovarea şi dezvoltarea artelor plastice, 
contribuind și prin aceasta la crearea unei imagini culturale favorabile 
a Moldovei pe plan extern. 


Dimitrie Peicev (Republica Moldova), Rugă, 100x130 cm, 1994 

Dorin CIMPOEŞU 


Eudoxiu Hurmuzachi - 
un istoric romantic întârziat 


Când analizăm activitatea istoriografică a lui 
Eudoxiu Hurmuzachi trebuie să facem o dis- 
tincţie clară între calitatea sa de arhivist și cea 
de istoric. 


DC.- prof.univ. dr.în I. Eudoxiu Hurmuzachi — arhivistul 

istorie, Academia „Al. |. Cuza”, A A i 
Bucureşti, autor, printre Ca om al arhivelor, Eudoxiu Hurmuzachi a 
altele, al volumelor desfăşurat o muncă laborioasă, fără precedent 
Guvernarea de centru-dreapta până la dânsul, timp de peste 9 ani, pentru 
în Basarabia (Republica 
Moldova) 1998-1999 (2009); 
Restauraţia comunistă 
sovietică în Republica  mânilor în perioada Evului Mediu, aflate în 
Moldova (2008); Republica importante arhive din străinătate, dar cu pre- 

Moldova, între România şi cădere în cele austriece. 

Rusia (Premiul Salonului 
nternaţional de Carte, E. Hurmuzachi a înţeles, încă de la începutul 
Chişinău, ediţia a XIX-a, 

2010). Specialist în Istoria 
contemporană a României, i , A îi a 
inclusiv a Basarabiei (1918 — speţă a celui roman, precum ȘI a istoriei in- 
prezent), profesor de Istoria  săşi, dovedind o pasiune extraordinară pentru 
contemporană a românilor şi ambele. De altfel, chiar el mărturisea că „Am 
Istoria instituţiilor româneşti 
contemporane. 


identificarea, studierea şi copierea celor mai 
valoroase documente referitoare la istoria ro- 


activităţii sale arhivistice, importanţa docu- 
mentului în scrierea istoriei unui popor, în 


înțeles să mă jertfesc, alegându-mi specialita- 
tea istorie, care este foarte neglijată la români. 
Aceasta este acum specialitatea mea princi- 
pală, o ocupaţiune pe cât de anevoioasă și de 
îndelungată, pe atât de costisitoare”. 


El a demarat un program special pentru cu- 
legerea documentelor referitoare la istoria 

românilor similar celui inițiat şi condus de Nicolae Bălcescu pentru 
documentele din arhivele străine, respectiv celui întreprins de Mihail 
Kogălniceanu pentru sursele din arhivele interne, românești. 


Gândirea sa de arhivist şi neliniştea de cercetător l-au determinat pe 
E. Hurmuzachi să desfăşoare şi o amplă corespondenţă cu conducerile 
arhivelor din unele țări, precum Arhiva Institutului de Propagandă Fide 
şi Arhiva Chigi din Roma, Archives de France şi Archives de lEmoire 
din Paris, Arhiva Regală din Stockholm, Biblioteca Curţii Regale din 
München’ şi altele, în vederea obținerii unor copii ale documentelor 
despre istoria românilor existente în cadrul acestora. 


Demersul arhivistic al lui E. Hurmuzachi s-a desfăşurat în trei etape 
inegale, cuprinse între anii 1946-1958, cu lungi întreruperi între ele, 
datorate atât unor cauze de ordin financiar, cât și implicării acestuia în 
evenimentele politice importante din provincia sa natală. De remar- 
cat faptul că E. Hurmuzachi a conceput acest proiect la o scară foarte 
mare, bazându-se pe propriile forţe și resurse financiare, ceea ce era 
greu de realizat la acea epocă şi cu mijloacele rudimentare de atunci. 
La un moment dat, fiind depășit de posibilități şi de anvergura proiec- 
tului, s-a gândit la un eventual sprijin primit din partea autorităților 
oficiale din Principate, care însă nu s-a materializat niciodată. 


Poate din aceste considerente, dar și dintr-un egoism al cercetătorului, 
specific până la urmă speciei umane, care doreşte exclusivitate totală 
asupra unor documente importante descoperite personal, E. Hurmu- 
zachi nu și-a propus să publice, în viaţă fiind, vasta sa colecție de docu- 
mente istorice. 


Cu toate acestea, nimeni nu poate tăgădui faptul că cele peste 6.000 de 
documente’, selectate şi culese sub îndrumarea sa, care au fost dăruite 
de familie Academiei Române și au fost constituite, ulterior, în faimoa- 
sa Colecţie Hurmuzachi, reprezintă un izvor istoric de prim rang, de im- 
portanță extraordinară, care a stat la baza operelor ştiinţifice ale celor 
mai mari istorici români de la sfârșitul secolului al XIX-lea, între care 
Mihail Kogălniceanu, A. D. Xenopol, Nicolae Iorga și alții, continuând 
şi astăzi să fie utilizate de cercetători români și străini în domeniul is- 
toriei. 

II. Eudoxiu Hurmuzachi — istoricul 


Din păcate, nu putem spune același lucru şi despre opera ştiinţifică, 
istorică a medievistului Eudoxiu Hurmuzachi. Marele său proiect vi- 
zând elaborarea unei Istorii sintetizate şi cuprinzătoare a poporului ro- 
mân nu a fost finalizat din mai multe cauze, inclusiv cel al dispariţiei 
sale premature din viaţă. 


Cu toate acestea, lucrarea sa neterminată, Fragmente din istoria români- 
lor, deşi se constituie într-o istorie mai mult politică a țărilor române, 
cu multe deficiențe de ordin metodic şi depășită de curentele de cer- 
cetare istorică ale perioadei în care a fost elaborată, arată că Eudoxiu 
Hurmuzachi era pe deplin conștient de rolul major pe care istoriogra- 
fia românească trebuia să îl joace în apărarea drepturilor politice ale 
românilor într-un amplu proces de formare a statelor naționale în Eu- 
ropa, inclusiv a celui român. 


Deşi era de formaţie jurist, Eudoxiu Hurmuzachi, ca mulți alții dintre 
contemporanii săi faimoși, a înţeles, în contextul evenimentelor de la 
mijlocul secolului al XIX-lea, cât de importantă era istoria pentru afir- 
marea politică a popoarelor aflate sub asuprirea națională a imperiilor 
din centrul şi sud-estul Europei. 


Ca urmare, Eudoxiu Hurmuzachi și-a făcut din culegerea și studiul do- 
cumentelor referitoare la poporul român un crez, o datorie sfântă, pusă 
în slujba servirii intereselor fundamentale ale națiunii române. 


Mai mult decât oricine în epoca sa, Eudoxiu Hurmuzachi a întreprins 
o muncă titanică, cu enorme sacrificii de sănătate, familiale şi finan- 
ciar-materiale, pentru depistarea, selecționarea, culegerea și copierea 
unui număr impresionant de documente după originalele din arhivele 
austriece, maghiare, prusace, poloneze, franceze și italiene. 


Dar culegerea de documente nu a fost văzută de către Eudoxiu Hurmu- 
zachi ca o muncă în sine, limitată doar la punerea acestora la dispoziția 
istoricilor epocii, capabili să scrie o istorie sintetică a poporului român. 


El însuşi îşi propusese să scrie pe baza documentelor adunate o istorie 
veridică, completă și complexă a poporului român. Din păcate însă, 

implicarea sa, după 1862, într-o carieră politică prestigioasă, carenţele 
în pregătirea sa istorică și boala ce îl măcina au fost factorii principali 
care l-au împiedicat să-şi realizeze proiectul propus. 


Eudoxiu Hurmuzachi nu a reușit însă să publice documentele adunate 
cu atâta migală și muncă, iar opera sa științifică s-a concretizat doar într-o 
schiță de istorie, elaborată pe o bază documentară unilaterală, îndeosebi 
externă, neglijând în mare parte sursele interne, unele dintre ele publica- 
te de marele om politic și istoric Mihail Kogălniceanu, până în anul 1852. 


Istoria lui Hurmuzachi tratează doar perioada medievală din istoria 
românilor, cuprinsă între anii 1376-1782, şi este sugestiv intitulată 
de el însuși Fragmente din istoria românilor (Fragmente zur geschite der 
Rumanien), publicată în limba germană post mortem (1878-1886), în 
cinci volume, dintre care primele trei au fost traduse în limba română 
şi editate în 1879 de poetul naţional Mihai Eminescu, și în 1900 de 
romancierul Ioan Slavici”. 


Cu alte cuvinte, însuşi Eudoxiu Hurmuzachi era convins de faptul că 
lucrarea elaborată de dânsul era fragmentară, neavând caracterul unei 
sinteze unitare a întregii istorii a poporului român, precum cele elabo- 
rate de reprezentanţii Școlii Ardelene, de la inceputul secolului al XIX-lea, 
sau de marii istorici români din a doua jumătate a aceluiași secol. 


Concepută mai mult ca o istorie politică şi, uneori, religioasă, bazată 
eminamente pe documente străine, ce-i drept, în cea mai mare parte 
inedite, lucrarea lui Eudoxiu Hurmuzachi reprezintă aproape în între- 
gime o narare cronologică de evenimente și fapte, de multe ori sub for- 
mă de note pe marginea textelor studiate, fără o analiză și interpretare 
critică a acestora. În plus, aspectele sociale și economice sunt tratate 
tangenţial și, uneori, în mod deficitar. 


Pe de altă parte, Eudoxiu Hurmuzachi a abordat, uneori eronat sau 
lăsat pradă uşor influențelor străines, mai ales austriece, bizantine şi 
altele, de multe ori discutabile, dacă nu vădit greșite, unele evenimente 
importante din istoria poporului român, cum ar fi: 


- formarea și continuitatea poporului român, insistând pe teza latini- 
tății şi a retragerii totale, la sud de Dunăre, a populaţiei romanizate de 
către împăratul Aurelian, în anul 271 e.n.; 

- rolul nefast al bizantinilor asupra deviaţiilor comportamentale ale 
românilor, ignorând caracterul progresist al acestora pentru civilizația 
sud-est europeană; 


- condamnarea Bisericii greco-catolice din Transilvania, în care nu a 
văzut un factor de apărare a intereselor naționale a românilor, ci unul 
de dezbinare politică a acestora; 


- răscoala lui Horia, tratată ca o mișcare sângeroasă, cu caracter socialist, 
nesesizând profundele cauze de ordin social, economic și politic care 
au dus la izbucnirea şi desfășurarea acesteia; 


— prezentarea preponderent negativă a domniilor fanariote; 


-ignorarea cronicarilor români din secolele XVII-XVIII în analiza eve- 
nimentelor din perioada respectivă, concomitent cu recurgerea doar la 
documentele străine culese de el însuşi. 


Din punct de vedere al metodei de cercetare, la Eudoxiu Hurmuzachi 
abundă naraţiunea, chiar dacă uneori amănunțită şi concretă, făcută în 
mod cronologic, şi mai puţin spiritul critic, analitic și cauzal al eveni- 
mentelor prezentate. 


Există, pe de altă parte, și o mare diferență de valoare ştiinţifică între 
cele cinci volume ale Fragmentelor sale. Astfel, în primul volum, mai 
puţin valoros, E. Hurmuzachi folosește, mai ales, lucrări și izvoare 
publicate, de la Cantemir la Roessler, omițând în totalitate sursele 
românești. Volumul al doilea, dedicat istoriei bisericii române din 
Transilvania, este cel mai important, deoarece reprezintă o analiză 
exhaustivă a evenimentelor, având la bază exclusiv documente inedi- 
te din arhivele austriece. Următoarele trei volume, constituind prin 
excelenţă o istorie politică a țărilor române de la 1600 la 1782, tratată 
din perspectivă europeană, suferă din cauza lipsei de analiză cauza- 
lă a evenimentelor, care a fost înlocuită cu expunerea cronologică a 
acestora. 


E. Hurmuzachi a încercat şi o periodizare“ istorică proprie, cu unele 
subperioade, mergând de la înființarea primelor formaţiuni statale ro- 
mânești şi până la sfârşitul secolului al XVIII-lea. Această tentativă de 
periodizare a rămas nedefinitivată, deoarece autorul nu a reușit să sta- 
bilească limitele în timp ale perioadei medii din istoria românilor. 

Toate aceste considerente, la care se adaugă stilul livresc de redactare 
şi preocuparea pentru crearea atmosferei și culorii locale, îl apropie pe 
E. Hurmuzachi mai mult de reprezentanții romantici ai istoriografiei 
românești din prima jumătate a secolului al XIX-lea decât de exponen- 
ţii curentului critic, modern, al acesteia, din a doua jumătate a aceluiași 
secol. 


De altfel, fiind depășită de progresele înregistrate de istoriografia 
românească de la sfârșitul secolului al XIX-lea, opera științifică a lui 
E. Hurmuzachi avea să fie eclipsată de realizările remarcabile ale con- 
temporanilor săi şi, din păcate, să intre în anonimat pentru o lungă pe- 
rioadă de timp.. 


Activitatea de arhivist şi cea ştiinţifică a lui E. Hurmuzachi s-au bucurat 
atât de atenţia contemporanilor, precum Mihai Eminescu, loan Slavici, 
D. A. Sturdza şi alții, cât şi de cea a urmașilor săi, între care T. Balan, 
Constantin Şerban, Ştefan Gorovei, Petru Rusșindilar, Aurelian Sarce- 
doţeanu, Ştefan Ștefănescu, Lucian Boia, Dan Berindei, iar, mai recent, 
din partea lui Ilie Luceac şi Veronica Todoşciuc. 


Unii dintre aceştia l-au considerat, în mod exagerat, ca fiind ctitor de 
seamă al istoriografiei româneşti moderne”, pionier al istoriografiei româ- 
nești* sau promotor al istoriografiei româneşti”, iar alţii, mai realişti, au 
apreciat că E. Hurmuzachi ocupă un loc marcant printre istoricii români 
ai secolului trecut!” (al XIX-lea — n.n.), ori că opera sa „...este nu numai 
mesajul unui istoric, dar şi al unui educator, al unui mare iubitor de 


. >11 
oameni... . 


Meritele sale au fost recunoscute de contemporani prin admiterea! 
sa ca membru cu drepturi depline în Societatea Academică Română, la 
2 august 1872, propunerea venind din partea marelui om de cultură 
transilvănean August 'Treboniu Laurian. 


Acum, la omagierea a două secole de la nașterea sa, putem spune că, 
prin întreaga sa activitate, E. Hurmuzachi a fost un mare patriot al tu- 
turor românilor din secolul al XIX-lea, nu numai al celor bucovineni, 
ce a lăsat o moștenire documentar-istorică remarcabilă, care nici astăzi nu 
este îndeajuns cunoscută, cercetată, prețuită, admirată şi ocrotită de 
urmașii săi. 


PORTRET ECH 


Note | ! Veronica Todoşciuc, Contribuţia membrilor familiei 
Hurmuzachi la dezvoltarea culturii şi literaturii române în 
Bucovina, Editura Semne, București, 2012, p. 117. 

? Ibidem, p. 120. 

3 Dan Berindei, Eudoxiu Hurmuzachi şi istoriografia epo- 
cii sale, în „Revista Arhivelor”, anul LI, vol. XXXVI, nr. 4, 
1974, p. 519. 

* Lucian Boia, Activitatea istoriografică a lui Eudoxiu 
Hurmuzachi, în „Revista Arhivelor”, anul LI, vol. XXXVI, 
nr. 4, 1974, p. 521-522. 

5$ Ibidem, p. 523-524. 

é Veronica Todoșciuc, op. cit., p. 123. 

7 Constantin Şerban, Eudoxiu Hurmuzachi, ctitor de sea- 
mă al istoriografiei româneşti moderne, în „Revista de Isto- 
rie”, tomul XXVII, nr. 1, 1974, p. 45. 

3 Ştefan Gorovei, Eudoxiu Hurmuzachi, un pionier al is- 
toriografiei românești, în „Magazin istoric”, anul VIII, nr. 1 
(82), 1974, p. 66. 

? Veronica Todoşciuc, op. cit., p. 123. 

Dan Berindei, art. cit., p. 520. 

! Lucian Boia, art. cit., p. 525. 

12 Veronica Todoşciuc, op. cit., p. 120. 

Vera OSOIANU 


Biblioteca: între carte 
și lumea virtuală 


VO. — director adjunct, 
Biblioteca Naţională a 
Republicii Moldova (Secţia 
de cercetare şi dezvoltare 

în biblioteconomie). 
Membră a Consiliului 
biblioteconomic naţional, 

a Comisiei de atestare a 
bibliotecarilor (2006-2009 
etc. Coordonator de proiecte 
susținute de Ambasada SUA 
în Moldova şi de Fundaţia 
Soros. 


Elementul distinctiv al bibliotecii — cartea — 
este unul dintre cele mai vechi şi mai puter- 
nice simboluri, fiind nevoie de secole de-a 
rândul pentru instituirea ca atare a acestuia. 
Dr. Steve Matthews, autorul blogului XXI 
Centure Library Blog, în articolul Physics of 
Your Library Brand, menţionează că Legea lui 
Newton aplicată cărții ar suna cam așa: „Cu 
cât un simbol este mai puternic, cu cât conți- 
ne mai mult bagaj informaţional, cu atât mai 
multe forțe vor fi necesare pentru a-i schimba 
poziționarea”. 


Cu toate acestea, mulți bibliotecari se întreabă 
astăzi cum poate biblioteca să se reinventeze 
din acest punct de vedere pentru a supravie- 
ţui în era tehnologiilor și a informaţiei. Unii 
consideră că biblioteca trebuie să promoveze 
schimbările din interiorul profesiei pentru 
a schimba percepţia utilizatorilor şi a publi- 
cului în general. Alţii sunt convinşi că atâta 
timp cât vechile cutume nu vor fi înlocuite cu 
tendinţele noi ale spaţiului de lectură din se- 
colul nostru, bibliotecarii vor mai fi frământaţi 
de dilema supravieţuirii bibliotecii. 


Cum anume se poate ralia biblioteca noilor 
ritmuri ale societăţii? Poziţia lui Steve 
Coffman, vicepreședinte al companiei Li- 
brary Systems & Services (LSSI), responsabil 

de proiectarea unor noi produse şi servicii de bibliotecă, inițiator al 
serviciilor de referinţe virtuale, încearcă să ofere o soluţie problemei. 
În articolul The Decline and Fall of the Library Empire (http://www. 
infotoday.com/searcher/apr12/Coffman-The-Decline-and-Fall-of- 
the-Library-Empire.shtml), publicat în aprilie 2012 şi citat foarte ac- 
tiv de comunitatea bibliotecară internaţională, cunoscutul bibliolog 
american accentuează faptul că în ultimii 30 de ani istoria bibliotecii a 
cunoscut numeroase proiecte, planuri şi, uneori, şi vise privind căile 
prin care biblioteca ar putea să joace un rol mai important în revoluția 
digitală continuă din mediul informaţional. Steve Coffman face o 
analiză a proiectelor mari care se credea că pot fi salvarea bibliotecilor: 
Catalogul colaborativ al resurselor online, Biblioteca 2.0, Referințele 
virtuale (Reference servicis 24/7, QuestionPoint), dotarea bibliote- 
cilor cu computere pentru accesul public, cărţile electronice, biblio- 
teca electronică. Dar lumea se schimbă, serviciile promovate de bib- 
lioteci în mediul digital sunt înlocuite de tehnologii evoluate sau de 
instituţii poziționate mai bine pentru a promova astfel de servicii, cum 
ar fi compania Amazon cu biblioteca de împrumut pentru posesorii de 
Kindle (http://clubbib2.wordpress.com/2012/05/18/biblioteca-de- 
imprumut-pentru-posesorii-de-kindle). 


Astfel, Steve Coffman consideră că după 50 de ani de activitate pe piaţa 
digitală, bibliotecile au ajuns exact acolo de unde au pornit. Ceea ce 
continuă să ofere ele sunt spaţiile şi cărțile fizice, acestea reprezentând 
încă o atracție. A descoperi cum să exploatăm aceste valori în medi- 
ul nou este o sarcină deloc ușoară. Autorul se întreabă dacă nu ar fi 
înţelept „să lăsăm în pace biblioteca electronică și să ne concentrăm 
asupra cărților și a spaţiilor. S-ar putea ca acestea să definească biblio- 
teca viitorului”. 


Tot mai mulți utilizatori din generaţia net vorbesc despre faptul că pe 
măsură ce utilizează programele electronice de lectură se conving de 
avantajele cărţii în format tradiţional. La Conferinţa Internet Librarian 
2012 cu genericul „Transformational Power of Internet Librarians: 
Promise & Prospect”, care a avut loc între 22-24 octombrie 2012 în 
Monterey, California, Steve Coffman s-a arătat și mai convins de faptul 
că „unicul produs pe care s-a ţinut, se ţine și se va ţine în viitor bibliote- 
ca este cartea tipărită”. Coffman sugerează bibliotecarilor să înceteze să 

risipească resursele și așa limitate pe diverse inițiative şi să se orienteze 
mai mult spre cartea tipărită. El consideră că imperiul bibliotecii încă 
poate fi transformat, dacă: 


e vom pune la baza misiunii bibliotecii promovarea cărţii şi a informaţiei 
tipărite; 
e ne vom axa pe formatul tipărit, cât acesta mai contează; 


e vom folosi în avantajul nostru mediul hibrid pentru a susţine şi pro- 
mova valorile existente; 


e vom folosi tehnologiile pentru a furniza eficient serviciile și a reduce 
costurile de funcţionare; 


e vom fi pregătiți să concurăm cu alți prestatori de servicii similare în 
domenii unde producţia tipărită dispare. 


Chiar dacă multă vreme se credea că informaţia, tehnologiile vor în- 
locui elementul simbolic al bibliotecii — cartea tipărită —, acum doar 
foarte puţini insistă pe această idee. Tehnologiile își au rostul lor, dar 
nu pot fi un substituent definitiv al cărţii și al lecturii. Şi una, şi alta pot 
fi practicate cu succes atât în spațiul virtual, cât şi în spaţiul fizic al bibli- 
otecii. Indiferent de evoluţia tehnologiilor, bibliotecarul trebuie să ră- 
mână în centrul activităţii bibliotecii. Lucrul acesta îl înțeleg şi corpo- 
rațiile care prosperă din contul tehnologiilor. Deși Fundaţia Familiei 
Paul G. Allen, cofondator Microsoft, investește în programe de dotare 
a bibliotecilor cu tehnologii moderne, cea mai mare investiție în acest 
domeniu pe care o va face în anul 2013 se va axa pe un program de 
consultanță a utilizatorilor bibliotecilor din Multnomah, Oregon, care 
prevede asistarea acestora de către bibliotecari în procesul de alegere a 
cărţilor pentru lectură şi crearea unor relaţii utilizator — bibliotecar de 
lungă durată. Un program similar este în desfășurare la Biblioteca Pu- 
blică Seattle în care cititorii răspund unor întrebări, sugestii adresate de 
bibliotecari despre ce ar dori să citească în continuare. Noul program 
din Oregon se doreşte a fi un model pentru alți bibliotecari din țară. 
Într-o lume a roboților asistența unei ființe umane sensibile este mai 
valoroasă decât oricând. Studiile demonstrează că oamenii preţuiesc 
mai mult biblioteca atunci când au o relaţie bună cu un bibliotecar. 


Un studiu efectuat recent în Marea Britanie scotea în evidenţă faptul 
că la întrebarea „Care este scopul frecventării bibliotecii?” majorita- 

tea respondențţilor au răspuns „Pentru a împrumuta cărți”. Răspunsul 
trezeşte cel puţin nedumerire, întrucât Marea Britanie, ţară puternic 
industrializată, nu putea să nu investească masiv în informatizarea bi- 
bliotecilor. Se pare însă că nici investiţiile remarcabile nu pot detrona 
cartea, în accepţia ei clasică. 


Identificarea elementului distinctiv al bibliotecii a constituit obiecti- 
vul a două mari studii efectuate de Online Computer Library Center 
(OCLC), Percepția bibliotecii și a resurselor informaţionale (2005) şi 
Percepția bibliotecilor: Context și Comunitate (2010). Organizatorii au 
încercat să găsească răspuns la întrebările: „Ce gândesc consumatorii 
de informaţii despre biblioteca de azi?”, „Cum identifică consumatorii 
de informaţii biblioteca în universul în continuă creştere a alternative- 
lor?”, „Care este imaginea bibliotecii?”, „Care este identitatea bibliote- 
cii în mintea consumatorilor de informaţii?” Punctul de plecare a fost 
o altă întrebare-cheie: „Care este primul lucru care vă apare în minte 
atunci când vă gândiţi la o bibliotecă?” În primul studiu au fost primite 
3.785 de comentarii de la 3.163 de respondenţi. 70% dintre aceştia, 
reprezentând toate ariile geografice și toate categoriile de vârstă, asoci- 
ază biblioteca în primul rând și mai întâi de toate cu cărţile. Cuvintele 
„carte” şi „cărți” au fost menţionate de 2.152 de ori, cuvântul „informa- 
ţie” — de 291 de ori. Destul de rar apar cuvintele: „acces”, „spaţiu fizic”, 
„bibliotecar”, „biblioteca spaţiu pentru informare”. Cartea, cuvânt și 
concept, întrunește deci cele mai multe asociaţii cu biblioteca. 


Atunci când încearcă să descrie biblioteca sau serviciile oferite de 
această instituţie, bibliotecarii se referă cel mai adesea la încredere, in- 
timitate, informaţie corectă, informaţie de calitate, educaţie, instruire, 
comunitate, acces. Respondenţii însă n-au folosit niciodată cuvintele 
„încredere”, „informaţie calitativă”, „intimitate? Cuvântul „calitate” a 
fost menţionat de două ori, „educaţie” de patru ori, „instruire” de nouă 
ori, „gratuit” de 70 de ori. Această disonanţă dintre percepţia bibliote- 
carilor şi cea a beneficiarilor bibliotecii se poate explica prin lipsa de 
educaţie a utilizatorilor. Studiul din 2005 a demonstrat că utilizatorii 
de informaţii nu sunt conștienți de ceea ce pot oferi în prezent bibli- 
otecile. Cei mai mulți dintre respondenţi (58%) nu cunosc faptul că 
bibliotecile oferă reviste electronice, baze de date online, iar 34% nu 
cunosc că bibliotecile lor au web site-uri. Un nivel scăzut de conștien- 

tizare a potenţialului bibliotecilor s-a înregistrat și în studiul din anul 
2010. Cei mai mulți consumatori de informaţii nu cunoșteau faptul că 
bibliotecile oferă baze de date online (56%), cărţi electronice (56%), 
reviste electronice (60%). 


Pew Research Center a publicat recent raportul privind bibliotecile, 
utilizatorii și cărţile electronice. Astfel, s-a constatat că cei mai mulți 
dintre americani nu cunosc faptul că bibliotecile împrumută cărți elec- 
tronice, deşi 76% de biblioteci publice oferă acest serviciu. 


Pentru a explora perspectivele cărții tipărite respondenţi au fost rugați 
să răspundă la întrebarea „Care este misiunea principală a bibliotecii?” 
Puțin mai mult de jumătate (53%) au răspuns „informarea”, iar 31% — 
cartea. Răspunsuri de felul „promovarea resurselor pentru instruire, 
cercetare și pentru destindere” indică un punct de vedere multidimen- 
sional despre rolul bibliotecii. Au fost menţionate și instruirea, cerce- 
tarea etc. Majoritatea respondenţilor au indicat că, din punctul lor de 
vedere, misiunea bibliotecii este mai largă decât cartea. 


Conform statisticilor generate de Institute of Museum and Library 
Services, bibliotecile publice din SUA, din anul 2003 şi până în anul 
2008, au înregistrat creşteri ale cheltuielilor pentru procurarea resur- 
selor electronice cu 66%. În aceeași perioadă bibliotecile universitare 
au cheltuit pentru resursele electronice cu 233% mai mult, conform 
National Center for Education Statistics. 


Reanimarea imaginii cărţii depinde de abilitățile membrilor comu- 
nității vizate de a reorienta serviciile bibliotecii în așa fel ca bogatele 
resurse — tradiționale și digitale — pe care le administrează să fie dis- 
ponibile atât în format tradițional, cât şi virtual. Consumatorii de in- 
formaţie văd în biblioteci un loc pentru studiu, pentru lectură, un loc 
unde informaţia circulă liber, unde poţi folosi un computer sau accesa 
internetul. Aceste servicii de bibliotecă sunt relevante și diferenţiate. 


Despre statutul bibliotecii se discută şi în mediul bibliotecar de la noi. 
Suita de manifestări consacrate sărbătoririi a 135 de ani de la fondarea 
Bibliotecii Municipale „B.-P. Hasdeu” a început anume cu colocviul 
consacrat imaginii bibliotecii. S-a vorbit mult şi despre brand şi 
(re-)branding. Situaţia de la noi nu diferă prea mult de situaţia genera- 
lă. Raportul IREX (Acces la informaţie prin bibliotecile publice din Re- 

publica Moldova) ne permite o comparaţie a situaţiei bibliotecilor din 
Moldova cu aceea a bibliotecilor publice la nivel internaţional. Ca și 
studiul OCLC, sondajul naţional a scos în evidenţă faptul că „majo- 
ritatea cetățenilor și oficialilor publici consideră bibliotecile locuri de 
păstrare a cărţilor şi nu locuri de accesare a informaţiei, într-un sens 
mai larg”. Deci şi la noi, ca și în alte părți, simbolul bibliotecii rămâne 
a fi cartea. 


Așadar, biblioteca trebuie să-și schimbe imaginea, să se debaraseze de 
stereotipuri, să uimească utilizatorii cu servicii și oferte noi. 


Astfel, biblioteca își va revendica tot mai multe roluri: centru de in- 
formare, cultură şi cunoaştere, centru comunitar, spaţiu pentru socia- 
lizarea membrilor comunităţii, spaţiu pentru instruire pe tot parcursul 
vieţii, loc pentru lectură, suport pentru alfabetizare tehnologică, loc 
de instruire și dezvoltare pentru copii etc. Bibliotecarii vor învăţa, vor 
inventa, vor face eforturi pentru a-şi păstra profesia, pentru a-i asigura 
un loc în viitor, dar toate sub același simbol — cartea. Pentru că însuși 
numele biblioteca de la carte provine (din gr. biblos „carte” şi theke „cu- 
făr”). Fără carte locul numit bibliotecă va fi altceva. 


Referinţe | 1. Perceptions of Libraries and Information Resources 
(2005)//http://www.oclc.org/reports/200Sperceptions. 
en.html 
2. Perceptions of Libraries, 2010: Context andCommu- 
nityhttp://www.oclc.org/reports/2010perceptions. 
en.html 
3. Raportul Acces la informaţie prin bibliotecile publice din 
Republica Moldova, http://www.novateca.md/images/ 

Citiţi revista noastră și în 2014 


În 2014 revista „Limba Română” apare bimestrial, format carte cu un volum 
de 176 de pagini, inclusiv 8 color. 
În Republica Moldova abonamentele pot fi perfectate la toate oficiile poștale. 
Indice de abonament - PM7707$. 
Preţul unui număr — 50 de lei. 
Preţul abonamentului anual — 300 de lei. 
În ţările din CSI şi Europa, inclusiv România: preţul unui număr — 6 EURO, 
abonament pentru 1 an - 32 EURO. 
În alte țări: preţul unui număr - 8 EURO, abonament pentru 1 an — 36 
EURO. 
Cititorii din străinătate se pot abona la revista „Limba Română” astfel: 
- la redacţie, achitând în valută sau echivalentul în lei moldovenești al abo- 
namentului; 
- prin virament la 
Revista „Limba Romana” SRL, c/f 1004600045323, 
Banca Comercială Română, Chișinău S.A., 
CodRNCBMD2XXXX, Cont 222409100100172 RON 

Cont 2224501295 EURO 
Redacţia revistei „Limba Română” trebuie înștiințată asupra plăţii efectua- 
te, trimițându-se la adresa pentru corespondenţă (limbaromanachisinau2 
gmail.com) o copie după dispoziţia de plată bancară, cu indicarea numerelor 
de revistă abonate și a adresei poştale complete a abonatului. 


Cum m-a modelat Eminescu 


La vârsta adolescenţei, primele mele atitudini 
în fața naturii, a boltei cereşti, sentimentul 
infinitului, reprezentarea cunoaşterii, 

a trecerii timpului, primul meu fior 

în prezența făpturii feminine mi-au fost 
modelate de poeziile lui Eminescu. 

Oricât ar fi de adevărat faptul că o limbă, 
deci în particular şi limba română, 

este o creaţie colectivă şi în mare parte 
anonimă, există totuşi coautori 

cu o contribuţie atât de puternică, 

încât nu avem voie să-i omitem. 

Eminescu este, pentru mine, 

un coautor de prima mărime al limbii 
române şi are merite speciale în configurarea 
părţii de paradis a acestei limbi. 

Coautori ai paradisului limbii române, 

pe care i-am descoperit în literatură încă 

în perioada adolescenţei şi a liceului, 

mai sunt Ion Creangă, Arghezi şi Ion Barbu. 
Mult după aceea, în a doua jumătate 

a secolului trecut, am trăit îmbogățirea limbii 
române cu noi posibilităţi 

prin Nichita Stănescu. Despre aceştia am 
scris de mai multe ori, exact sub aspectul 
creativităţii lor lingvistice. 


Solomon MARCUS 


